
LANGT  BORTE  HERFRA,  DER 
HVOR  SVALERNE  FLYVE  HEN 


Iångt  borte  herfra,  der  hvor  Svalerne  flyve  hen,  naar  vi  have  Vinter, 
_J  boede  en  Konge,  som  havde  elleve  Sønner  og  een  Datter,  Elisa.  De 
elleve  Brødre,  Prinser  vare  de,  gik  i  Skole  med  Stjerne  paa  Brystet  og 
Sabel  ved  Siden;  de  skrev  paa  Gnldtavle  med  Diamantgriffel  og  læste  lige 
saa  godt  udenad  som  indeni,  man  kunde  straks  høre,  at  de  vare  Prinser. 
Søsteren  Elisa  sad  paa  en  lille  Skammel  af  Spejlglas  og  havde  en  Billed- 
bog, der  var  købt  for  det  halve  Kongerige. 

0,  de  Børn  havde  det  saa  godt,  men  saaledes  skulde  det  ikke  altid 
blive. 

Deres  Fader,  som  var  Konge  over  hele  Landet,  giftede  sig  med  en  ond 

Dronning,  der  slel  ikke  var  de  stakkels  Børn  god;  allerede  den  første  Dag 
kunde  de  godt  mærke  det;  paa  hele  Slottet  var  der  stor  Stads,  og  saa  le- 
dede Børnene:  komme  fremmede;  men  i  Stedet  for  at  de  ellers  fik  alle  de 
Kager  og  stegte  Æbler,  der  vare  at  overkomme,  gav  hun  dem  kun  Sand 
i  en  Tekop  og  sagde,  at  de  kunde  lade,  som  om  det  var  noget. 

Ugen  efter  satte  hun  den  lille  Søster  Elisa  ud  paa  Landet  hos  nogle 
Bønderfolk,  øg  længe  varede  det  ikke,  før  hun  fik  Kongen  indbildt  saa 
meget  om  de  stakkels  Prinser,  at  han  slet  ikke  brød  sig  mere  om  dem. 

Flyv  I  ud  i  Verden  og  skot  jer  selv!«  sagde  den  onde  Dronning,  »flyv 
som  store  Fugle  uden  Stemme!«  men  hun  kunde  dog  ikke  gøre  det  saa 
slemt,  som  hun  gerne  vilde,  de  bleve  elleve  dejlige  vilde  Svaner.  Med  et 
underligt  Skrig  floj  de  ud  af  Slotsvinduerne  hen  over  Parken  og  Skoven. 

Det  var  endnu  ganske  tidlig  Morgen,  da  de  kom  forbi,  hvor  Søsteren 
Elisa  laa  og  sov  i  Bondens  Stue;  her  svævede  de  over  Taget,  drejede  med 
deres  lange  Halse  og  slog  med  Vingerne,  men  ingen  hørte  eller  saa  det; 
de  maatte  igen  af  Sted,  højt  op  mod  Skyerne,  langt  ud  i  den  vide  Verden; 
der  floj  de  ud  i  en  stor,  mørk  Skov,  der  strakte  sig  lige  ned  til  Stranden. 

Den  stakkels  lille  Elisa  stod  i  Bondens  Stue  og  leeede  med  et  grønt 
Blad;  andet  Legetøj  havde  hun  ikke;  og  hun  stak  et  Hul  i  Bladet,  kigede 
derigennem  op  paa  Solen,  og  da  var  det,  ligesom  om  hun  saa  sine  Brødres 
klare  Øjne,  og  hver  Gang  de  varme  Solstraaler  skinnede  paa  hendes  Kind, 
tænkte  hun  paa  alle  deres  Kys. 

Den  ene  Dag  gik  ligesom  den  anden.  Blæste  Vinden  gennem  de  store 
Rosenhækker  uden  for  Huset,  da  hviskede  den  til  Roserne:  »Hvo  kan 
være  smukkere  end  I?«  men  Roserne  rystede  med  Hovedet  og  sagde: 
»Det  er  Elisa!«  Og  sad  den  gamle  Kone  om  Søndagen  i  Døren  og  læste 
i  sin  Psalmebog,  da  vendte  Vinden  Bladene  og  sagde  til  Bogen:  »Hvo  kan 
være  frommere  end  du?«  -  -  »Det  er  Elisa!«  sagde  Psalmebogen,  og  det 
var  den  rene  Sandhed,  hvad  Roserne  og  Psalmebogen  sagde. 

Da  hun  var  femten  Aar,  skulde  hun  hjem;  og  da  Dronningen  saa,  hvor 
smuk  hun  var,  blev  hun  hende  vred  og  hadefuld;  gerne  havde  hun  for- 
vandlet hende  til  en  vild  Svane,  ligesom  Brodrene,  men  det  turde  hun  ikke 
straks,  da  jo  Kongen  vilde  se  sin  Datter. 

I  den  lidlige  Morgen  gik  Dronningen  ind  i  Badet,  det  var  bygget  af 
Marmor  og  smykket  med  bløde  Hynder  og  de  dejligste  Tæpper,  og  hun 
tog  tre  Skrnptudser,  kyssede  paa  dem  og  sagde  til  den  ene:  »Sæt  dig  paa 
Elisas  Hoved,  naar  hun  kommer  i  Badet,  at  hun  kan  blive  dorsk  som  du! 
Sæl  dig  paa  hendes  Pande,«  sagde  hun  til  den  anden,  at  hun  kan  blive 
styg  som  dn,  saa  al  hendes  Fader  ikke  kender  hende!  Hvil  ved  hendes 
Hjerte,«  hviskede  hun  til  den  tredie,  lad  hende  faa  et  ondt  Sind,  at  hun 
kan  have  Pine  deraf!«  Saa  satte  hun  Skruptudserne  ud  i  det  klare  Vand, 
der  straks  fik  en  grønlig  Farve,  kaldte  paa  Elisa,  klædte  hende  af  og  lød 

hende  stige  ned  i  Vandet,  og  idet  hun  dukkede,  satte  den  ene  Skruptudse 
sig  i  hendes  Haar,  den  anden  paa  hendes  Pande  og  den  tredie  paa  Brystet, 
men  Elisa  syntes  slet  ikke  at  mærke  det;  saa  snart  hun  rejste  sig  op,  flød 
der  tre  røde  Valmuer  paa  Vandet;  havde  Dyrene  ikke  været  giftige  og  kys- 
sede af  Heksen,  da  vare  de  blevne  forvandlede  til  røde  Roser,  men  Blom- 
ster bleve  de  dog,  ved  at  hvile  paa  hendes  Hoved  og  ved  hendes  Hjerte; 
hun  var  for  from  og  uskyldig  til,  at  Trolddommen  kunde  have  nogen 
Magt  over  hende. 

Da  den  onde  Dronning  saa  det,  gned  hun  hende  ind  med  Valnødsaft, 
saa  hun  blev  ganske  sortbrun,  strøg  det  smukke  Ansigt  over  med  en  stin- 
kende Salve  og  lod  det  dejlige  Haar  filtre  sig;  det  var  umuligt  at  kende 
den  smukke  Elisa  igen. 

Da  derfor  hendes  Fader  saa  hende,  blev  han  ganske  forskrækket  og 
sagde,  at  det  ikke  var  hans  Datter;  ingen  vilde  kendes  ved  hende  uden 
Lænkehunden  og  Svalerne,  men  de  vare  fattige  Dyr  og  havde  ikke  noget 
at  sige. 

Da  græd  den  stakkels  Elisa  og  tænkte  paa  sine  elleve  Brødre,  der  alle 
vare  borte.  Bedrøvet  listede  hun  sig  ud  af  Slottet,  gik  hele  Dagen  over 
Mark  og  Mose  ind  i  den  store  Skov.  Hun  vidste  slet  ikke,  hvor  hun  vilde 
hen,  men  hun  følte  sig  saa  bedrovet  og  længtes  efter  sine  Brødre,  de  vare 
vist  ogsaa,  ligesom  hun,  jagede  ud  i  Verden,  dem  vilde  hun  søge  og  finde. 

Kun  kort  Tid  havde  hun  været  i  Skoven,  før  Natten  faldt  paa;  hun  var 
kommen  rent  bort  fra  Vej  og  Sti;  da  lagde  hun  sig  ned  paa  det  bløde  Mos, 
læste  sin  Aftenbon  og  hældede  sit  Hoved  op  til  en  Stub.  Der  var  saa  stille, 
Lullen  var  saa  mild,  og  rundt  omkring  i  Græsset  og  paa  Mosset  skinnede 
som  en  grøn  Ild,  over  hundrede  Sankt-Hans-Orme;  da  hun  med  Haanden 
sagte  rørte  ved  en  af  Grenene,  faldt  de  lysende  Insekter  som  Stjerneskud 
ned  til  hende. 

Hele  Natten  drømte  hun  om  sine  Brødre;  de  legede  igen  som  Børn, 
skrev  med  Diamantgriffel  paa  Guldtavle  og  saa  i  den  dejligste  Billedbog, 
der  havde  kostet  det  halve  Rige;  men  paa  Tavlen  skrev  de  ikke,  som  før, 
kun  Nuller  og  Streger,  nej,  de  dristigste  Bedrifter,  de  havde  udført,  all 
hvad  de  havde  oplevet  og  set;  og  i  Billedbogen  var  alt  levende,  Fuglene 
sang,  og  Menneskene  gik  ud  af  Bogen  og  talte  til  Elisa  og  hendes  Brodre, 
men  naar  hun  vendte  Bladet,  sprang  de  straks  igen  ind,  for  at  der  ikke 
skulde  komme  Vilderede  i  Billederne. 

Da  hun  vaagnede,  var  Solen  allerede  højt  oppe;  hun  kunde  rigtignok 
ikke  se  den,  de  høje  Træer  bredte  deres  Grene  tæt  og  fast  ud,  men  Straa- 
lerne  spillede  derude  ligesom  et  viftende  Guldflor;  der  var  en  Duft  af  det 
grønne,  og  Fuglene  vare  nær  ved  at  sætte  sig  paa  hendes  Skuldre.  Hun 
hørte  Vandet  plaske,  der  var  mange  store  Kildevæld,  som  alle  faldt  ud  i 
en  Dam,  hvor  der  var  den  dejligste  Sandbund;  rigtignok  vokste  her  tætte 

Buske  rundt  om,  men  paa  eet  Sted  havde  Hjortene  graveten  stor  Aabning, 
og  her  gik  Elisa  hen  lil  Vandet,  der  var  saa  klart,  at  havde  Vinden  ikke 
rørt  Grene  og  Buske  saaledes,  at  de  bevægede  sig,  da  maatte  hun  have 
troet,  at  de  vare  malede  af  nede  paa  Bunden,  saa  tydeligt  spejlede  sig  der 
hvert  Blad,  baade  det,  Solen  skinnede  igennem,  og  det,  der  ganske  var  i 
Skygge. 

Saa  snart  hun  saa  sit  eget  Ansigt,  blev  hun  ganske  forskrækket,  saa 
brunt  og  fælt  var  del,  men  da  hun  gjorde  sin  lille  Haand  vaad  og  gned 
Øjne  og  Pande,  skinnede  den  hvide  Hud  frem  igen;  da  lagde  hun  alle  sine 
Klæder  og  gik  ud  i  det  friske  Vand;  et  dejligere  Kongebarn,  end  hun  var, 
fandtes  der  ikke  i  denne  Verden. 

Da  hun  igen  var  klædt  og  havde  flettet  sit  lange  Haar,  gik  hun  hen  til 
det  sprudlende  Væld,  drak  af  sin  hule  Haand  og  vandrede  længere  ind  i 
Skoven  uden  selv  at  vide  hvorhen.  Hun  tænkte  paa  sine  Brodre,  tænkte 
paa  den  gode  Gud,  der  vist  ikke  vilde  forlade  hende;  han  lod  de  vilde 
Skovæbler  gro  for  at  mætte  den  hungrige;  han  viste  hende  et  saadantTræ, 
Grenene  bugnede  af  Frugt,  her  holdt  hun  sit  Middagsmaaltid,  satte  Støtter 
under  dets  Grene  og  gik  saa  ind  i  den  mørkeste  Del  af  Skoven.  Der  var 
saa  stille,  at  hun  borte  sine  egne  Fodtrin,  hørte  hvert  lille  vissent  Blad, 
der  bojede  sig  under  hendes  Fod;  ikke  en  Fugl  var  der  at  se,  ikke  en  Sol- 
straalc  kunde  trænge  igennem  de  store,  tælle  Trægrene;  de  høje  Stam- 
mer stod  saa  nær  ved  hinanden,  at  naar  hun  saa  ligefrem,  var  det,  som 
om  det  ene  Bjælkegitter,  tæt  ved  det  andet,  omsluttede  hende;  o,  der  var 
en  Ensomhed,  hun  aldrig  for  havde  kendt. 

Natten  blev  saa  mørk;  ikke  en  eneste  lille  Sankt-Hans-Orm  skinnede 
fra  Mosset,  bedrovet  lagde  hun  sig  ned  for  at  sove;  da  syntes  hun,  at  Træ- 
grenene oven  over  hende  gik  til  Side,  og  Vor  Herre  med  milde  Øjne  saa 
ned  paa  hende,  og  smaa  Engle  tittede  frem  over  hans  Hoved  og  under 
hans  Arme. 

Da  hun  vaagnede  om  Morgenen,  vidste  hun  ikke,  om  hun  havde  drømt 
det,  eller  om  det  virkelig  var  saa. 

Hun  gik  nogle  Skridt  fremad,  da  mødte  hun  en  gammel  Kone  med  Bær 
i  sin  Kurv,  den  gamle  gav  hende  nogle  af  disse.  Elisa  spurgte,  om  hun 
ikke  havde  set  elleve  Prinser  ride  igennem  Skoven. 

»Nej,«  sagde  den  gamle,  »men  jeg  saa  i  Gaar  elleve  Svaner  med  Guld- 
kroner paa  Hovedel  svømme  ned  ad  Aaen  her  tæt  ved!« 

Og  hun  førte  Elisa  et  Stykke  længere  frem  til  en  Skrænt;  neden  for 
denne  bugtede  sig  en  Aa;  Træerne  paa  dens  Bredder  strakte  deres  lange, 
blad  fulde  Grene  over  mod  hverandre,  og  hvor  de,  efter  deres  naturlige 
Vækst,  ikke  kunde  naa  sammen,  der  havde  de  revet  Rødderne  løse  fra 
Jorden  og  hældede  ud  over  Vandet  med  Grenene  flettede  i  hinanden. 

Elisa  sagde  Farvel  til  den  gamle  og  gik  langs  med  Aaen,  til  hvor  denne 
flød  ud  i  den  store,  aabne  Strand. 

Hele  det  dejlige  Hav  laa  for  den  unge  Pige;  men  ikke  en  Sejler  viste  sig 
derude,  ikke  en  Baad  var  at  se;  hvor  skulde  hun  dog  komme  længer  bort! 
Hun  betragtede  de  utallige  Smaastene  paa  Bredden;  Vandet  havde  slebet 
dem  alle  runde.  Glas,  Jern,  Stene,  alt  hvad  der  laa  skyllet  op,  havde  taget 
Skikkelse  af  Vandet,  der  dog  var  langt  blødere  end  hendes  fine  Haand. 
»Det  bliver  utrætteligt  ved  at  rulle,  og  saa  jævner  sig  det  haarde,  jeg  vil 
være  lige  saa  utrættelig!  Tak  for  Eders  Lærdom,  I  klare  rullende  Bølger! 
Engang,  det  siger  mit  Hjerte  mig,  ville  I  bære  mig  til  mine  kære  Brødre!« 

Paa  den  opskyllede  Tang  laa  elleve  hvide  Svanefjer;  hun  samlede  dem 
i  en  Buket,  der  laa  Vanddraaber  paa  dem,  om  det  var  Dug  eller  Taarer, 
kunde  ingen  se.  Ensomt  var  der  ved  Stranden,  men  hun  følte  det  ikke; 
thi  Havet  frembød  en  evig  Afveksling,  ja  i  nogle  faa  Timer  flere,  end  de 
ferske  Indsøer  kunne  vise  i  et  helt  Aar.  Kom  der  en  stor,  sort  Sk}r,  saa 
var  det,  som  Søen  vilde  sige:  jeg  kan  ogsaa  se  mørk  ud,  og  da  blæste  Vin- 
den, og  Bølgerne  vendte  det  hvide  ud;  men  skinnede  Skyerne  røde,  og 
Vinden  sov,  saa  var  Havet  som  et  Rosenblad;  nu  blev  det  grønt,  nu  hvidt, 
men  i  hvor  stille  det  hvilede,  var  der  dog  ved  Bredden  en  sagte  Bevægelse; 
Vandet  hævede  sig  svagt,  som  Brystet  paa  et  sovende  Barn. 

Da  Solen  var  ved  at  gaa  ned,  saa  Elisa  elleve  vilde  Svaner  med  Guld- 
kroner paa  Hovedet  flyve  mod  Land,  de  svævede  den  ene  bag  den  anden; 
det  saa  ud  som  et  langt,  hvidt  Baand;  da  steg  Elisa  op  paa  Skrænten  og 
skjulte  sig  bag  en  Busk;  Svanerne  satte  sig  nær  ved  hende  og  slog  med 
deres  store,  hvide  Vinger. 

Idet  Solen  var  under  Vandet,  faldt  pludselig  Svanehammen,  og  der  stod 
elleve  dejlige  Prinser,  Elisas  Brødre.  Hun  udstødte  et  højt  Skrig!  thi  uag- 
tet de  havde  forandret  sig  meget,  vidste  hun,  at  det  var  dem,  følte,  at  det 
maatte  være  dem;  og  hun  sprang  i  deres  Arme,  kaldte  dem  ved  Navn  og 
de  bleve  saa  lyksalige,  da  de  saa  og  kendte  deres  lille  Søster,  der  nu  var 
saa  stor  og  dejlig.  De  lo,  og  de  græd,  og  snart  havde  de  forstaaet  hveran- 
dre, hvor  ond  deres  Stedmoder  havde  været  imod  dem  alle. 

»Vi  Brødre,«  sagde  den  ældste,  »flyve  som  vilde  Svaner,  saa  længe  So- 
len staar  paa  Himlen;  naar  den  er  nede,  faa  vi  vor  menneskelige  Skik- 
kelse; derfor  maa  vi  altid  ved  Solnedgang  passe  paa  at  have  Hvile  for 
Foden,  for  flyve  vi  da  oppe  mod  Skyerne,  maa  vi,  som  Mennesker,  styrte 
ned  i  Dybet.  Her  bo  vi  ikke;  der  ligger  et  lige  saa  skønt  Land  som  dette 
hin  Sides  Søen;  men  Vejen  derhen  er  lang,  det  store  Hav  maa  vi  over,  og 
der  findes  ingen  0  paa  vor  Vej,  hvor  vi  kunne  overnatte,  kun  en  ensom 
lille  Klippe  rager  op  midt  der  ude;  den  er  ej  større,  end  at  vi  Side  om  Side 
kunne  hvile  paa  den;  gaar  Søen  stærk,  saa  sprøjter  Vandet  højt  over  os; 
men  dog  takke  vi  vor  Gud  for  den.  Der  overnatte  vi  i  vor  Skikkelse  som 

Menneske,  uden  den  kunde  vi  aldrig  gæste  vort  kære  Fædreland,  Ihi  to  af 
Aarets  længste  Dage  bruge  vi  til  vor  Flugt.  Kun  een  Gang  om  Aaret  er  det 
forundt  os  at  besøge  vort  Fædrenehjem,  elleve  Dage  tor  vi  blive  her,  flyve 
hen  over  denne  store  Skov,  hvorfra  vi  kunne  øjne  Slottet,  hvor  vi  bleve 
fødte,  og  hvor  vor  Fader  bor,  se  det  høje  Taarn  af  Kirken,  hvor  Moder 
er  begravel.  -  -  Her  synes  vi,  Træer  og  Buske  ere  i  Slægt  med  os,  her  løbe 
de  vilde  Heste  hen  over  Sletterne,  som  vi  saa  det  i  vor  Barndom;  her 
synger  Kulbrænderen  de  gamle  Sange,  vi  dansede  efter  som  Børn,  her  er 
vort  Fædreland,  her  drages  vi  hen,  og  her  have  vi  fundet  dig,  du  kære, 
lille  Søster!  to  Dage  endnu  tor  vi  blive  her,  saa  maa  vi  bort  over  Havel 
til  el  dejligt  Land,  men  som  ikke  er  vort  Fædreland;  hvorledes  faa  vi  dig 
med?  Vi  have  hverken  Skib  eller  Baad!« 

»Hvorledes  skal  jeg  kunne  frelse  Eder?«  sagde  Søsteren. 

Og  de  talte  sammen  næslen  den  hele  Nat,  der  blev  kun  blundet  nogle 
Timer. 

Elisa  vaagnede  ved  Lyden  af  Svanevingerne,  der  susede  over  hende. 
Brodrene  vare  igen  forvandlede,  og  de  fløj  i  store  Kredse  og  til  sidst  langt 
bort,  men  en  af  dem,  den  yngste,  blev  tilbage;  og  Svanen  lagde  sit  Hoved 
i  hendes  Skod,  og  hun  klappede  dens  hvide  Vinger;  hele  Dagen  vare  de 
sammen.  Mod  Aften  kom  de  andre  tilbage,  og  da  Solen  var  nede,  stod  de 
i  deres  naturlige  Skikkelse. 

»I  Morgen  flyve  vi  herfra,  tor  ikke  komme  tilbage  for  om  el  helt  Aar, 
men  dig  kunne  vi  ikke  saaledes  forlade!  har  du  Mod  at  folge  med?  Min 
Arm  er  stærk  nok  til  at  bære  dig  gennem  Skoven,  skulde  vi  da  ikke  alle 
have  stærke  Vinger  nok  til  at  flyve  med  dig  over  Havet.« 

»Ja,  tag  mig  med!-  sagde  Elisa. 

Den  hele  Nat  tilbragte  de  med  at  flette  et  Net  af  den  smidige  Pilebark 
og  de  sejge  Siv,  og  det  blev  stort  og  stærkt;  paa  dette  lagde  Elisa  sig,  og 
da  Solen  saa  kom  frem,  og  Brodrene  forvandledes  til  vilde  Svaner,  greb 
de  i  Nettet  med  deres  Næb  og  floj  højt  mod  Skyerne  med  den  kære  Sø- 
ster, der  sov  endnu.  Solstraalerne  faldt  lige  paa  hendes  Ansigt,  derfor  floj 
en  af  Svanerne  over  hendes  Hoved,  at  dens  brede  Vinger  kunde  give 
Skygge-  - 

De  vare  langt  fra  Land,  da  Elisa  vaagnede;  hun  troede  endnu  at  drømme, 
saa  underligt  forekom  det  hende  at  bæres  over  Havet,  højt  gennem  Luf- 
ten. Ved  hendes  Side  laa  en  Gren  med  dejlige  modne  Bær  og  et  Bundt 
velsmagende  Rødder;  dem  havde  den  yngste  af  Brødrene  samlet  og  lagt 
til  hende,  og  hun  tilsmilede  ham  taknemlig,  thi  hun  kendte,  det  var  ham, 
som  floj  lige  over  hendes  Hoved  og  skyggede  med  Vingerne. 

De  vare  saa  højt  oppe,  at  det  første  Skib,  de  saa  under  sig,  syntes  en 
hvid  Maage,  der  laa  paa  Vandet.  En  stor  Sky  stod  bag  ved  dem,  det  var 
el  heil  Bjerg,  og  paa  den  saa  Elisa  Skyggen  af  sig  selv  og  af  de  elleve 

Svaner,  saa  kæmpestore  fløj  de  der;  det  var  et  Skilderi,  prægtigere  end 
hun  havde  set  noget  før;  men  alt  som  Solen  steg  højere,  og  Skyen  blev 
længere  bag  ved  dem,  forsvandt  det  svævende  Skyggebillede. 

Den  hele  Dag  fløj  de  af  Sted  som  en  susende  Pil  gennem  Luften,  men 
dog  var  det  langsommere  end  ellers,  nu  havde  de  Søsteren  at  bære.  Der 
trak  et  ondt  Vejr  op,  Aftenen  nærmede  sig;  angst  saa  Elisa  Solen  synke 
og  endnu  var  ej  den  ensomme  Klippe  i  Havet  at  øjne;  det  forekom  hende, 
at  Svanerne  gjorde  stærkere  Slag  med  Vingerne.  Ak!  hun  var  Skyld  i,  at 
de  ej  kom  hurtigt  nok  af  Sted;  naar  Solen  var  nede,  vilde  de  blive  til  Men- 


nesker, styrte  i  Havet  og  drukne.  Da  bad  hun  i  sit  Hjertes  Inderste  en 
Bøn  til  Vor  Herre,  men  endnu  øjnede  hun  ingen  Klippe;  den  sorte  Sky 
kom  nærmere,  de  stærke  Vindpust  forkyndte  en  Storm,  Skyerne  stod  i 
en  eneste  stor,  truende  Bølge,  der  fast  som  Bly  skød  fremad;  Lyn  blin- 
kede paa  Lyn. 

Nu  var  Solen  lige  ved  Banden  af  Havet.  Elisas  Hjerte  bævede;  da  skod 
Svanerne  nedad  saa  hastigt,  at  hun  troede  at  falde  ;  men  nu  svævede  de 
igen.  Solen  var  halvt  nede  i  Vandet;  da  først  øjnede  hun  den  lille  Klippe 
under  sig,  den  saa  ud  ikke  større,  end  om  det  var  en  Sælhund,  der  stak 
Hovedet  op  af  Vandet.  Solen  sank  saa  hurtigt;  nu  var  den  kun  som  en 
Stjerne;  da  rørte  hendes  Fod  ved  den  faste  Grund,  Solen  slukkedes  lig 
den  sidste  Gnist  i  det  brændende  Papir;  Arm  i  Arm  saa  hun  Brødrene  staa 
omkring  sig;  men  mere  Plads  end  netop  til  dem  og  hende  var  der  heller 

II.  3 


18 


DE  VILDE  SVANER 


ikke.  Soen  slog  mod  Klippen  og  gik  som  en  Skylregn  hen  over  dem;  Him- 
len skinnede  i  een  altid  flammende  Ild,  og  Slag  paa  Slag  rullede  Torde- 
nen ;  men  Søster  og  Brodre  holdt  hinanden  i  Hænderne  og  sang  en  Psalme, 
hvoraf  de  fik  Trøst  og  Mod. 

I  Dagningen  var  Luften  ren  og  stille;  saa  snart  Solen  steg,  fløj  Svanerne 
med  Elisa  bort  fra  Øen.  Havet  gik  endnu  stærkt,  det  saa  ud,  da  de  vare 
højt  i  Vejret,  som  om  det  hvide  Skum  paa  den  sortegrønne  Sø  var  Milli- 
oner Svaner,  der  flød  paa  Vandet. 

Da  Solen  kom  højere,  saa  Elisa  foran  sig,  halvt  svømmende  i  Luften, 
et  Bjergland  med  skinnende  Ismasser  paa  Fjeldene,  og  midt  derpaa  strakte 
sig  et  vist  milelangt  Slot  med  den  ene  dristige  Søjlegang  oven  paa  den  an- 
den; neden  for  gyngede  Palmeskove  og  Pragtblomster,  store  som  Mølle- 
hjul. Hun  spurgte,  om  det  var  Landet,  hun  skulde  til,  men  Svanerne  ry- 
stede med  Hovedet,  thi  det,  hun  saa,  var  Fata  Morganas  dejlige,  altid 
omvekslende  Skyslot;  derind  turde  de  intet  Menneske  bringe.  Elisa  stir- 
rede derpaa;  da  styrtede  Bjerge,  Skove  og  Slot  sammen,  og  der  stod  tyve 
stolte  Kirker,  alle  hinanden  lige,  med  høje  Taarne  og  spidse  Vinduer. 
Hun  syntes  at  høre  Orgelet  klinge,  men  det  var  Havet,  hun  hørte.  Nu  var 
hun  Kirkerne  ganske  nær,  da  bleve  disse  til  en  hel  Flaade,  der  sejlede 
hen  under  hende  ;  hun  saa  ned,  og  det  var  kun  Havtaage,  der  jog  hen  over 
Vandet.  Ja,  en  evig  Afveksling  havde  hun  for  Øje,  og  nu  saa  hun  det  vir- 
kelige Land,  hun  skulde  til;  der  rejste  sig  de  dejlige  blaa  Bjerge,  med  Ce- 
derskove, Byer  og  Slotte.  Længe  før  Solen  gik  ned,  sad  hun  paa  Fjeldet 
foran  en  stor  Hule,  der  var  begroet  med  fine,  grønne  Slyngplanter;  det 
saa  ud,  som  det  var  broderede  Tæpper. 

»Nu  skal  vi  se,  hvad  du  drømmer  her  i  Nat!«  sagde  den  yngste  Broder 
og  viste  hende  hendes  Sovekammer. 

»Gid  jeg  maatte  drømme,  hvorledes  jeg  skulde  frelse  Eder! «  sagde  hun, 
og  denne  Tanke  beskæftigede  hende  saa  levende,  hun  bad  saa  inderlig  til 
Gud  om  hans  Hjælp,  ja  selv  i  Søvne  vedblev  hun  sin  Bøn;  da  forekom 
det  hende,  at  hun  fløj  højt  op  i  Luften,  til  Fata  Morganas  Skyslot,  og  Feen 
kom  hende  i  Møde,  saa  smuk  og  glimrende,  og  dog  lignede  hun  ganske 
den  gamle  Kone,  der  gav  hende  Bær  i  Skoven  og  fortalte  hende  om  Sva- 
nerne med  Guldkronerne  paa. 

»Dine  Brødre  kan  frelses!«  sagde  hun,  »men  har  du  Mod  og  Udholden- 
hed? Vel  er  Havet  blødere  end  dine  fine  Hænder  og  omformer  dog  de 
haarde  Stene,  men  det  føler  ikke  den  Smerte,  dine  Fingre  ville  føle;  det 
har  intet  Hjerte,  lider  ikke  den  Angst  og  Kval,  du  maa  udholde.  Ser  du 
denne  Brændenælde,  jeg  holder  i  min  Haand!  af  denne  Slags  vokse  mange 
rundt  om  Hulen,  hvor  du  sover;  kun  de  der,  og  de,  som  skyde  frem  paa 
Kirkegaardens  Grave,  ere  brugelige,  mærk  dig  det;  dem  maa  du  plukke, 
skønt  de  ville  brænde  din  Hud  i  Vabler;  bryd  Nælderne  med  dine  Fød- 

der,  da  faar  du  Hør;  med  den  skal  du  sno  og  binde  elleve  Panserskjorter, 
med  lange  Ærmer,  kast  disse  over  de  elleve  vilde  Svaner,  saa  er  Trold- 
dommen løst.  Men  husk  vel  paa,  at  fra  det  Øjeblik,  du  begynder  dette 
Arbejde,  og  lige  til  det  er  fuldendt,  om  der  endog  gaar  Aar  imellem,  maa 
du  ikke  tale;  det  første  Ord,  du  siger,  gaar  som  en  dræbende  Dolk  i  dine 
Brødres  Hjerte;  ved  din  Tunge  hænger  deres  Liv.  Mærk  dig  alt  dette!« 

Og  hun  rørte  i  det  samme  ved  hendes  Haand  med  Nælden;  den  var 
som  en  brændende  Ild,  Elisa  vaagnede  derved.  Det  var  lys  Dag,  og  tæt 
ved,  hvor  hun  havde  sovet,  laa  en  Nælde  som  den,  hun  havde  set  i  Drømme. 
Da  faldt  hun  paa  sine  Knæ,  takkede  Vor  Herre  og  gik  ud  af  Hulen  for  at 
begynde  paa  sit  Arbejde. 

Med  de  fine  Hænder  greb  hun  ned  i  de  hæslige  Nælder,  de  vare  som 
Ild;  store  Vabler  brændte  de  paa  hendes  Hænder  og  Arme,  men  gerne 
vilde  hun  lide  det,  kunde  hun  frelse  de  kære  Brødre.  Hun  brød  hver  Nælde 
med  sine  nøgne  Fødder  og  snoede  den  grønne  Hør. 

Da  Solen  var  nede,  kom  Brødrene,  og  de  bleve  forskrækkede  ved  at 
finde  hende  saa  tavs;  de  troede,  at  det  var  en  ny  Trolddom  af  den  onde 
Stedmoder;  men  da  de  saa  hendes  Hænder,  begreb  de,  hvad  hun  gjorde 
for  deres  Skyld,  og  den  yngste  Broder  græd,  og  hvor  hans  Taarer  faldt, 
der  følte  hun  ingen  Smerte,  der  forsvandt  de  brændende  Vabler. 

Natten  tilbragte  hun  med  sit  Arbejde,  thi  hun  havde  ingen  Ro,  før  hun 
havde  frelst  de  kære  Brødre;  hele  den  følgende  Dag,  medens  Svanerne 
vare  borte,  sad  hun  i  sin  Ensomhed,  men  aldrig  havde  Tiden  fløjet  saa  hur- 
tig. Een  Panserskjorte  var  alt  færdig,  nu  begyndte  hun  paa  den  næste. 

Da  klang  Jagthorn  mellem  Bjergene;  hun  blev  ganske  angst;  Lyden 
kom  nærmere;  hun  hørte  Hunde  gø;  forskrækket  søgte  hun  ind  i  Hulen, 
bandt  Nælderne,  hun  havde  samlet  og  heglet,  i  et  Bundt  og  satte  sig  der- 
paa. 

I  det  samme  kom  en  stor  Hund  springende  frem  fra  Krattet,  og  straks 
efter  een,  og  endnu  een;  de  gøede  højt,  løb  tilbage  og  kom  frem  igen.  Det 
varede  ikke  mange  Minutter,  saa  stod  alle  Jægerne  uden  for  Hulen,  og  den 
smukkeste  iblandt  dem  var  Landets  Konge,  han  traadte  hen  til  Elisa, 
aldrig  havde  han  set  en  skønnere  Pige. 

»Hvor  er  du  kommet  her,  du  dejlige  Barn!«  sagde  han.  Elisa  rystede 
med  Hovedet,  hun  turde  jo  ikke  tale,  det  gjaldt  hendes  Brødres  Frelse  og 
Liv;  og  hun  skjulte  sine  Hænder  under  Forklædet,  at  Kongen  ikke  skulde 
se,  hvad  hun  maatte  lide. 

»Følg  med  mig!«  sagde  han,  »her  maa  du  ikke  blive!  er  du  god,  som 
du  er  smuk,  da  vil  jeg  klæde  dig  i  Silke  og  Fløjel,  sætte  Guldkronen  paa 
dit  Hoved,  og  du  skal  bo  og  bygge  i  mit  rigeste  Slot ! «  -  -  og  saa  løftede 
han  hende  op  paa  sin  Hest;  hun  græd,  vred  sine  Hænder,  men  Kongen 
sagde:  »Jeg  vil  kun  din  Lykke!  engang  skal  du  takke  mig  derfor!«  og 

saa  for  han  af  Sted  mellem  Bjergene  og  holdt  hende  foran  paa  Hesten,  og 
Jægerne  jog  bag  efter. 

Da  Solen  gik  ned,  laa  den  prægtige  Kongestad  med  Kirker  og  Kupler 
foran,  og  Kongen  forte  hende  ind  i  Slottet,  hvor  store  Vandspring  pla- 
skede i  de  høje  Marmorsale,  hvor  Vægge  og  Loft  prangede  med  Malerier, 
men  hun  havde  ikke  Øjne  derfor,  hun  græd  og  sørgede;  godvillig  lod  hun 
Kvinderne  iføre  sig  kongelige  Klæder,  flette  Perler  i  sit  Haar  og  trække 
fine  Handsker  over  de  forbrændte  Fingre. 

Da  hun  stod  der  i  al  sin  Pragt,  var  hun  saa  blændende  smuk,  at  Hoffet 
bojede  sig  endnu  dybere  for  hende,  og  Kongen  kaarede  hende  til  sin  Brud, 
skønt  Erkebiskoppen  rystede  med  Hovedet  og  hviskede,  at  den  smukke 
Skovpige  vist  var  en  Heks,  hun  blændede  deres  Øjne  og  bedaarede  Kon- 
gens Hjerte. 

Men  Kongen  hørte  ikke  derpaa,  lod  Musiken  klinge,  de  kostelige  Ret- 
ter frembære,  de  yndigste  Piger  danse  om  hende,  og  hun  blev  ført  gen- 
nem duftende  Haver  ind  i  prægtige  Sale;  men  ikke  et  Smil  gik  over  hen- 
des Læber  eller  frem  i  hendes  Øjne,  Sorgen  stod  der  som  evig  Arv  og 
Eje.  Nu  aabnede  Kongen  et  lille  Kammer  tæt  ved,  hvor  hun  skulde  sove; 
det  var  pyntet  med  kostelige  grønne  Tæpper  og  lignede  ganske  Hulen, 
hvori  hun  havde  været;  paa  Gulvet  laa  det  Bundt  Hør,  hun  havde  spundet 
af  Nælderne,  og  under  Loftet  hang  Panserskjorten,  der  var  strikket  færdig; 
alt  dette  havde  en  af  Jægerne  taget  til  sig  som  noget  kuriøst. 

Her  kan  du  drømme  dig  tilbage  i  dit  fordums  Hjem!«  sagde  Kongen. 
>  Her  er  det  Arbejde,  som  der  beskæftigede  dig;  nu,  midt  i  al  din  Pragt  vil 
det  more  dig  at  tænke  tilbage  paa  hin  Tid. « 

Da  Elisa  saa  dette,  der  laa  hendes  Hjerte  saa  nær,  spillede  et  Smil  om 
hendes  Mund,  og  Blodet  vendte  tilbage  i  Kinderne  ;  hun  tænkte  paa  sine 
Brødres  Frelse,  kyssede  Kongens  Haand,  og  han  trykkede  hende  til  sit 
Hjerte  og  lod  alle  Kirkeklokker  forkynde  Bryllupsfest.  Den  dejlige,  stumme 
Pige  fra  Skoven  var  Landets  Dronning. 

Da  hviskede  Erkebiskoppen  onde  Ord  i  Kongens  Øre,  men  de  sank 
ikke  ned  til  hans  Hjerte,  Brylluppet  skulde  staa,  Erkebiskoppen  selv  maatte 
sætte  hende  Kronen  paa  Hovedet,  og  han  trykkede  med  ond  Uvillie  den 
snævre  Ring  fast  ned  over  Panden,  saa  det  gjorde  ondt;  dog  der  laa  en 
tungere  Ring  om  hendes  Hjerte,  Sorgen  over  hendes  Brødre;  hun  følte 
ikke  den  legemlige  Pine,  Hendes  Mund  var  stum,  et  eneste  Ord  vilde  jo 
skille  hendes  Brødre  ved  Livet,  men  i  hendes  Øjne  laa  der  en  dyb  Kær- 
lighed til  den  gode,  smukke  Konge,  der  gjorde  alt  for  at  glæde  hende.  Med 
hele  sit  Hjerte  blev  hun  ham  Dag  for  Dag  mere  god;  o,  at  hun  turde 
blot  betro  sig  til  ham,  sige  ham  sin  Lidelse,  men  stum  maatte  hun  være, 
stum  maatte  hun  fuldføre  sit  Værk.  Derfor  listede  hun  sig  om  Natten  fra 
hans  Side,  gik  ind  i  det  lille  Lønkammer,  der  var  smykket  som  Hulen, 

og  hun  strikkede  den  ene  Panserskjorte  færdig  efter  den  anden;  men  da 
hun  begyndte  paa  den  syvende,  havde  hun  ikke  mere  Hør. 

Paa  Kirkegaarden  vidste  hun,  de  Nælder  groede,  som  hun  skulde  bruge, 
men  selv  maatte  hun  plukke  dem;  hvorledes  skulde  hun  komme  derud? 

»0,  hvad  er  Smerten  i  mine  Fingre  mod  den  Kval,  mit  Hjerte  lider!« 
tænkte  hun,  »jeg  maa  vove  det!  Vor  Herre  vil  ikke  slaa  Haanden  af  mig!« 
Med  en  Hjerteangst,  som  var  det  en  ond  Gerning,  hun  havde  for,  listede 
hun  sig  i  den  maaneklare  Nat  ned  i  Haven,  gik  gennem  de  lange  Alleer, 
ud  paa  de  ensomme  Gader  hen  til  Kirkegaarden.  Der  saa  hun,  paa  en  af 
de  bredeste  Ligstene  sad  en  Kreds  Lamier,  hæslige  Hekse,  de  tog  deres 
Pjalter  af,  som  om  de  vilde  bade  sig,  og  saa  gravede  de  med  de  lange, 
magre  Fingre  ned  i  de  friske  Grave,  tog  Ligene  frem  og  aad  deres  Kød. 
Elisa  maatte  dem  tæt  forbi,  og  de  fæstede  deres  onde  Øjne  paa  hende, 
men  hun  læste  sin  Bøn,  samlede  de  brændende  Nælder  og  bar  dem  hjem 
til  Slottet. 

Kun  et  eneste  Menneske  havde  set  hende,  Erkebiskoppen,  han  var  oppe, 
naar  de  andre  sov;  nu  havde  han  dog  faaet  Ret  i  hvad  han  mente:  at  det 
ikke  var,  som  det  skulde  være  med  Dronningen;  hun  var  en  Heks,  derfor 
havde  hun  bedaaret  Kongen  og  det  hele  Folk. 

I  Skriftestolen  sagde  han  til  Kongen,  hvad  han  havde  set,  og  hvad  han 
frygtede,  og  da  de  haarde  Ord  kom  fra  hans  Tunge,  rystede  de  udskaarne 
Helgenbilleder  med  Hovedet,  som  om  de  vilde  sige:  det  er  ikke  saa,  Elisa 
er  uskyldig;  men  Erkebiskoppen  lagde  det  anderledes  ud,  mente,  at  de 
vidnede  imod  hende,  at  de  rystede  med  Hovedet  over  hendes  Synd.  Da 
rullede  to  tunge  Taarer  ned  over  Kongens  Kinder,  han  gik  hjem  med 
Tvivl  i  sit  Hjerte;  og  han  lod,  som  om  han  sov  om  Natten,  men  der  kom 
ingen  rolig  Søvn  i  hans  Øjne,  han  mærkede,  hvorledes  Elisa  stod  op,  og 
hver  Nat  gentog  hun  dette,  og  hver  Gang  fulgte  han  sagte  efter  og  saa,  at 
hun  forsvandt  i  sit  Lønkammer. 

Dag  for  Dag  blev  hans  Mine  mere  mørk,  Elisa  saa  det,  men  begreb  ikke 
hvorfor,  men  det  ængstede  hende,  og  hvad  led  hun  ikke  i  sit  Hjerte  for 
Brødrene!  paa  det  kongelige  Fløjel  og  Purpur  randt  hendes  salte  Taarer,  de 
laa  der  som  glimrende  Diamanter,  og  alle,  som  saa  den  rige  Pragt,  ønskede 
at  være  Dronningen.  Snart  var  hun  imidlertid  til  Ende  med  sit  Arbejde,  kun 
een  Panserskjorte  manglede  endnu;  men  Hør  havde  hun  heller  ikke  mer 
og  ikke  en  eneste  Nælde.  Een  Gang,  kun  denne  sidste,  maatte  hun  derfor 
paa  Kirkegaarden  og  plukke  nogle  Haandfulde.  Hun  tænkte  med  Angst 
paa  den  ensomme  Vandring  og  paa  de  skrækkelige  Lamier;  men  hendes 
Villie  var  fast  som  hendes  Tillid  til  Vor  Herre. 

Elisa  gik,  men  Kongen  og  Erkebiskoppen  fulgte  efter,  de  saa  hende  for- 
svinde ved  Gitterporten  ind  til  Kirkegaarden,  og  da  de  nærmede  sig  den, 
sad  paa  Gravstenen  Lamierne,  som  Elisa  havde  set  dem,  og  Kongen  vendte 

sig  bort;  thi  mellem  disse  tænkte  han  sig  hende,  hvis  Hoved  endnu  i  denne 
Aften  havde  hvilet  ved  hans  Bryst. 

»Folket  maa  dømme  hende!«  sagde  han,  og  Folket  dømte:  »Hun  skal 
brændes  i  de  røde  Luer. « 

Fra  de  prægtige  Køngesale  blev  hun  ført  hen  i  et  mørkt,  fugtigt  Hul, 
hvor  Vinden  peb  ind  ad  det  gitrede  Vindue;  i  Stedet  for  Fløjel  og  Silke 
gav  de  hende  det  Bundt  Nælder,  hun  havde  samlet,  det  kunde  hun  lægge 
sit  Hoved  paa;  de  haarde,  brændende  Panserskjorter,  hun  havde  strikket, 
skulde  være  Dyne  og  Tæppe,  men  intet  kærere  kunde  de  skænke  hende, 


hun  tog  igen  fat  paa  sit  Arbejde  og  bad  til  sin  Gud.  Udenfor  sang  Gade- 
drengene Spotteviser  om  hende;  ingen  Sjæl  trøstede  hende  med  et  kærligt 
Ord. 

Da  susede  mod  Aften,  tæt  ved  Gitteret,  en  Svanevinge,  det  var  den 
yngste  af  Brødrene,  han  havde  fundet  Søsteren;  og  hun  hulkede  højt  af 
Glæde,  skønt  hun  vidste,  at  Natten,  som  kom,  muligt  var  den  sidste,  hun 
havde  at  leve  i;  men  nu  var  jo  Arbejdet  ogsaa  næsten  fuldfort,  og  hendes 
Brødre  vare  her. 

Erkebiskoppen  kom  for  at  være  den  sidste  Time  hos  hende,  det  havde 
han  lovet  Kongen,  men  hun  rystede  paa  Hovedet,  bad  med  Blik  og  Miner 
at  han  vilde  gaa;  i  denne  Nat  maatte  hun  jo  ende  sit  Arbejde,  ellers  var 
alt  til  Unytte,  alt,  Smerte,  Taarer  og  de  søvnløse  Nætter;  Erkebiskop- 

pen  gik  bort  med  onde  Ord  imod  hende,  men  den  stakkels  Elisa  vidste, 
hun  var  uskyldig,  og  vedblev  sit  Arbejde. 

De  smaa  Mus  løb  paa  Gulvet,  de  slæbte  Nælderne  hen  for  hendes  Fød- 
der for  dog  at  hjælpe  lidt,  og  Droslen  satte  sig  ved  Vinduets  Gitter  og 
sang  den  hele  Nat,  saa  lystigt  den  kunde,  at  hun  ikke  skulde  tabe  Modet. 

Det  var  endnu  ikke  mere  end  Dagning,  først  om  en  Time  vilde  Solen 
komme  op,  da  stod  de  elleve  Brødre  ved  Slottets  Port,  forlangte  at  føres 
for  Kongen,  men  det  kunde  ikke  ske,  blev  der  svaret,  det  var  jo  Nat  endnu, 
Kongen  sov  og  turde  ikke  vækkes.  De  bad,  de  truede,  Vagten  kom,  ja  selv 
Kongen  traadte  ud  og  spurgte,  hvad  det  betydede;  da  kom  Solen  i  det 
samme  op,  og  der  var  ingen  Brødre  at  se,  men  hen  over  Slottet  fløj  elleve 
vilde  Svaner. 

Ud  af  Byens  Port  strømmede  det  hele  Folk,  de  vilde  se  Heksen  blive 
brændt.  En  ussel  Hest  trak  Karren,  hvori  hun  sad;  man  havde  givet  hende 
en  Kittel  af  grovt  Sækketøj;  hendes  dejlige  lange  Haar  hang  løst  om  det 
smukke  Hoved,  hendes  Kinder  vare  dødblege,  hendes  Læber  bevægede 
sig  sagte,  mens  Fingrene  snoede  den  grønne  Hør;  selv  paa  Vejen  til  sin 
Død  slap  hun  ikke  det  begyndte  Arbejde,  de  ti  Panserskjorter  laa  ved 
hendes  Fødder,  den  ellevte  strikkede  hun  paa;  Pøbelen  forhaanede  hende. 

»Se  til  Heksen,  hvor  hun  mumler!  ikke  en  Salmebog  har  hun  i  Haan- 
den,  nej,  sit  lede  Kogleri  sidder  hun  med,  riv  det  fra  hende  i  tusinde 
Stykker! « 

Og  de  trængte  alle  ind  paa  hende  og  vilde  sønderrive  det ;  da  kom  elleve 
hvide  Svaner  flyvende,  de  satte  sig  rundt  om  hende  paa  Karren  og  slog 
med  deres  store  Vinger.  Da  veg  Hoben  forfærdet  til  Side. 

»Det  er  et  Tegn  fra  Himlen!  hun  er  vist  uskyldig!«  hviskede  mange, 
men  de  vovede  ikke  højt  at  sige  det. 

Nu  greb  Bødlen  hende  ved  Haanden,  da  kastede  hun  i  Hast  de  elleve 
Skjorter  over  Svanerne,  og  der  stod  elleve  dejlige  Prinser,  men  den  yngste 
havde  en  Svanevinge  i  Stedet  for  sin  ene  Arm,  thi  der  manglede  et  Ærme 
i  hans  Panserskjorte,  det  havde  hun  ikke  faaet  færdigt. 

»Nu  tør  jeg  tale!«  sagde  hun,  »jeg  er  uskyldig!« 

Og  Folket,  som  saa,  hvad  der  var  sket,  bøjede  sig  for  hende  som  for 
en  Helgeninde,  men  hun  sank  livløs  i  Brødrenes  Arme,  saaledes  havde 
Spænding,  Angest  og  Smerte  virket  paa  hende. 

»Ja,  uskyldig  er  hun!«  sagde  den  ældste  Broder,  og  nu  fortalte  han  alt, 
hvad  der  var  sket,  og  medens  han  talte,  udbredte  sig  en  Duft  som  af  Mil- 
lioner Roser,  thi  hvert  Brændestykke  i  Baalet  havde  slaaet  Rødder  og 
skudt  Grene;  der  stod  en  duftende  Hæk,  saa  høj  og  stor  med  røde  Roser; 
øverst  sad  een  Blomst,  hvid  og  skinnende,  den  lyste  som  en  Stjerne;  den 
brød  Kongen,  satte  den  paa  Elisas  Bryst,  da  vaagnede  hun  med  Fred  og 
Lyksalighed  i  sit  Hjerte. 

4* 


28 


DE  VILDE  SVANER 


Og  alle  Kirkeklokkerne  ringede  af  sig  selv,  og  Fuglene  kom  i  store 
Flokke;  det  blev  et  Bryllupstog  tilbage  lil  Slottet,  som  endnu  ingen  Konge 
havde  set  del. 

Nu  skal  jeg  fortælle  dig  en  Historie,  som  jeg  har  hørt,  da  jeg  var  lille, 
og  hver  Gang,  jeg  siden  har  tænkt  paa  den,  synes  jeg,  at  den  blev 
meget  kønnere;  for  det  gaar  med  Historier  ligesom  med  mange  Menne- 
sker, de  blive  kønnere  og  kønnere  med  Alderen,  og  det  er  saa  fornøjeligt! 

Du  har  jo  været  ude  paa  Landet?  Du  har  set  et  rigtigt  gammelt  Bonde- 
hus med  Straatag;  Mos  og  Urter  vokse  deraf  sig  selv;  en  Storkerede  er 
der  paa  Rygningen,  Storken  kan  man  ikke  undvære,  Væggene  ere  skæve, 
Vinduerne  lave,  ja,  der  er  kun  et  eneste,  der  kan  lukkes  op;  Bagerovnen 
strutter  frem  ligesom  en  lille  tyk  Mave,  og  Hyldebusken  hælder  hen  over 
Gærdel,  hvor  der  er  en  lille  Pyt  Vand  med  en  And  eller  Ællinger,  lige 
under  det  knudrede  Piletræ.  Ja,  og  saa  er  der  en  Lænkehund,  der  gør  ad 
alle  og  enhver. 

Netop  saadant  et  Bondehus  var  der  ude  paa  Landet,  og  i  det  boede  et 

Par  Folk,  Bondemand  og  Bondekone.  I  hvor  lidet  de  havde,  kunde  de 
dog  undvære  eet  Stykke,  det  var  en  Hest,  der  gik  og  græssede  paa  Lande- 
vejsgrøften. Fader  red  paa  den  til  Byen,  Naboerne  laante  den,  og  han  fik 
Tjeneste  for  Tjeneste,  men  det  var  nok  mere  tjensomt  for  dem  at  sælge 
Hesten  eller  bytte  den  for  et  og  andet,  der  endnu  mere  kunde  være  dem 
til  Gavn.  Men  hvad  skulde  det  være. 

>  Det  vil  du,  Fatter,  bedst  forstaa! «  sagde  Konen,  »nu  er  der  Marked  i 
Købstaden,  rid  du  derind,  faa  Penge  for  Hesten  eller  gor  et  godt  Bytte; 
som  du  gør,  er  del  altid  det  rigtige.  Rid  til  Markedet!« 

Og  saa  bandt  hun  hans  Halsklud,  for  det  forstod  hun  dog  bedre  end 
han;  hun  bandt  med  dobbelt  Sløjfe,  det  saa  galant  ud,  og  saa  pudsede 
hun  hans  Hat  med  den  flade  Haand,  og  hun  kyssede  ham  paa  hans  varme 
Mund,  og  saa  red  han  af  Sted  paa  Hesten,  som  skulde  sælges  eller  byttes 
bort.  Jo,  Fatter  forstod  det. 

Solen  brændte,  der  var  ingen  Skyer  oppe!  Vejen  støvede,  der  var  saa 
mange  Markedsfolk,  til  Vogns  og  til  Hest  og  paa  deres  egne  Ben.  Det  var 
en  Solhede,  og  der  var  ikke  Skygge  skabt  paa  Vejen. 

Der  gik  en  og  drev  en  Ko,  den  var  saa  nydelig,  som  en  Ko  kan  være. 
Den  giver  vist  dejlig  Mælk!  «  tænkte  Bondemanden,  det  kunde  være  et 
ganske  godt  Bytte  at  faa  den.«  »Ved  du  hvad,  du  med  Koen!«  sagde  han 
»skulle  vi  to  ikke  tale  lidt  sammen!  ser  du,  en  Hest,  tror  jeg  nok,  koster 
mere  end  en  Ko,  men  det  er  det  samme!  jeg  har  mere  Gavn  af  Koen;  skal 
vi  bytte?« 

»Ja  nok!   sagde  Manden  med  Koen,  og  saa  byttede  de. 

Nu  var  det  gjort,  og  saa  kunde  Bondemanden  have  vendt  om,  han 
havde  jo  udrettet,  hvad  han  vilde,  men  da  han  nu  engang  havde  betænkt 
at  ville  komme  til  Marked,  saa  vilde  han  komme  til  Marked,  bare  for  at 
se  paa  det;  og  saa  gik  han  med  sin  Ko.  Han  gik  rask  til,  og  Koen  gik  rask 
til,  og  saa  kom  de  snart  til  at  gaa  lige  ved  Siden  af  en  Mand,  der  førte  et 
Faar.  Det  var  et  godt  Faar,  godt  i  Stand  og  godt  med  Uld. 

Det  gad  jeg  nøk  eje!«  tænkte  Bonden.  Det  vilde  ikke  komme  til  at 
savne  Græsning  paa  vor  Grøftekant,  og  til  Vinter  kunde  man  tage  det  ind 
i  Stuen  hos  sig.  I  Grunden  var  det  rigtigere  af  os  at  holde  Faar  end  holde 
Ko.  Skal  vi  bytte?« 

Ja,  det  vilde  da  nok  Manden,  som  havde  Faaret,  og  saa  blev  det  Bytte 
gjort,  og  Bondemanden  gik  med  sit  Faar  hen  ad  Landevejen.  Der  ved 
Stenten  saa  han  en  Mand  med  en  stor  Gaas  under  Armen. 

»Det  er  en  svær  en,  du  der  har!«  sagde  Bondemanden,  »den  harbaade 
Fjer  og  Fedt!  den  kunde  tage  sig  godt  ud  i  Tøjr  ved  vor  Vandpyt!  den  var 
noget  for  Moder  at  samle  Skrællinger  til!  Hun  har  tit  sagt,  »bare  vi  havde 
en  Gaas!«  nu  kan  hun  da  faa  den  -  -  og  hun  skal  faa  den!  vil  du  bytte? 
Jeg  giver  dig  Faaret  for  Gaasen  og  Tak  til!« 

Ja,  det  vilde  da  den  anden  nok,  og  saa  byttede  de;  Bondemanden  fik 
Gaasen.  Nær  ved  Byen  var  han,  Trængselen  paa  Vejen  tog  til,  der  var  en 
Mylren  af  Folk  og  Fæ;  de  gik  paa  Vej  og  paa  Groft  lige  op  i  Bommandens 
Kartofler,  hvor  hans  Høne  stod  tøjret  for  ikke  i  Forskrækkelse  at  forvilde 
sig  og  blive  borte.  Det  var  en  stumprumpet  Høne,  der  blinkede  med  det 
ene  Øje  og  saa  godt  ud.  »Kluk,  kluk!«  sagde  den;  hvad  den  tænkte  der- 
ved, kan  jeg  ikke  sige,  men  Bondemanden  tænkte,  da  han  saa  hende:  hun 
er  den  skønneste  Høne,  jeg  endnu  har  set,  hun  er  kønnere  end  Præstens 
Liggehøne,  den  gad  jeg  nok  eje!  en  Høne  finder  altid  et  Korn,  den  kan 
næsten  sørge  for  sig  selv!  jeg  tror,  at  det  er  et  godt  Bytte,  om  jeg  fik  den 
for  Gaasen.  »Skal  vi  bytte?«  spurgte  han.  »Bytte!«  sagde  den  anden,  »ja, 
det  var  jo  ikke  saa  galt!«  og  saa  byttede  de.  Bommanden  fik  Gaasen,  Bon- 
demanden fik  Hønen. 

Det  var  en  hel  Del,  han  havde  udrettet  paa  den  Rejse  til  Byen;  og  varmt 
var  det,  og  træt  var  han.  En  Dram  og  en  Bid  Brød  trængte  han  til;  nu  var 
han  ved  Kroen,  der  vilde  han  ind;  men  Krokarlen  vilde  ud,  ham  mødte 
han  lige  i  Døren  med  en  Pose  svingende  fuld  af  noget. 

»Hvad  har  du  der?«  spurgte  Bondemanden. 
Raadne  Æbler!«  svarede  Karlen,  »en  hel  Sæk  fuld  til  Svinene.« 
Det  er  da  en  farlig  Mængde!  det  Syn  undte  jeg  Mor.  Vi  havde  i  Fjor 
kun  et  eneste  Æble  paa  det  gamle  Træ  ved  Tørvehuset!  det  Æble  skulde 
gemmes,  og  det  stod  paa  Dragkisten,  til  det  sprak.  Det  er  altid  en  Velstand! 
sagde  vor  Mor,  her  kunde  hun  faa  Velstand  at  se!  ja,  jeg  kunde  unde 
hende  det.« 

»Ja,  hvad  giver  I?«  spurgte  Karlen. 

»Giver?  Jeg  giver  min  Høne  i  Bytte!«  og  saa  gav  han  Hønen  i  Bytte, 
fik  Æblerne  og  gik  ind  i  Krostuen,  lige  hen  til  Skænken;  sin  Sæk  med 
Æblerne  stillede  han  op  mod  Kakkelovnen,  og  der  var  lagt  i,  det  betænkte 
han  ikke.  Mange  fremmede  var  her  i  Stuen,  Hestehandlere,  Studehand- 
lere og  to  Englændere,  og  de  ere  saa  rige,  at  deres  Lommer  revne  af  Guld- 
penge; Væddemaal  gøre  de,  nu  skal  du  høre! 

»Suss!  suss!«  hvad  er  det  for  en  Lyd  ved  Kakkelovnen?  Æblerne  be- 
gyndte at  stege. 

»Hvad  er  det?«  Ja,  det  fik  de  da  snart  at  vide!  hele  Historien  om  He- 
sten, der  var  byttet  bort  for  Koen  og  lige  ned  til  de  raadne  Æbler. 

»Naa!  du  faar  Knubs  af  Mutter,  naar  du  kommer  hjem!«  sagde  Eng- 
lænderne, »der  vil  ligge  et  Hus!« 

»Jeg  faar  Kys  og  ikke  Knubs!«  sagde  Bondemanden,  »vor  Mor  vil  sige: 
hvad  Fatter  gør,  er  det  rigtige!« 

»Skal  vi  vædde!«  sagde  de,  Guldmønt  i  Tøndevis!  hundrede  Pund  er 
et  Skippund!« 

»Det  er  nok  at  give  Skæppen  fuld!«  sagde  Bondemanden,  »jeg kan  kun 

stille  Skæppen  fuld  med  Æbler  og  mig  selv  og  Mutter  med,  men  det  er 
da  mere  end  Strygmaal,  det  er  Topmaal!« 

Top!  top!«  sagde  de,  og  saa  var  Væddemaalet  gjort „ 
Kromandens  Vogn  kom  frem,  Englænderne  kom  op,  Bondemanden 
kom  op,  de  raadne  Æbler  kom  op,  og  saa  kom  de  til  Bondens  Hus. 

God  Aften,  Mor!« 

Tak,  Far!« 

Nu  har  jeg  gjort  Bytte!« 

Ja,  du  forstaar  det!  sagde  Konen,  tog  ham  om  Livet  og  glemte  baade 
Pose  og  de  fremmede. 


Jeg  har  byttet  Hesten  bort  for  en  Ko! 

»Gud  ske  Lov  for  Mælken!  sagde  Konen,  nu  kan  vi  faa  Mælkemad, 
Smør  og  Ost  paa  Bordet.  Det  var  et  dejligt  Bytte! 

Ja,  men  Koen  byttede  jeg  igen  bort  for  et  Faar!« 

»Det  er  bestemt  ogsaa  bedre!   sagde  Konen,  »du  er  altid  betænksom; 
til  et  Faar  har  vi  just  fuldt  op  af  Græsning.  Nu  kan  vi  faa  Faaremælk  og 
Faareost  og  uldne  Strømper,  ja,  ulden  Nattrøje!  den  giver  Koen  ikke!  hun 
taber  Haarene!  Du  er  en  inderlig  betænksom  Mand!« 
Men  Faaret  har  jeg  byttet  bort  for  en  Gaas!« 

Skal  vi  virkelig  have  Mortensgaas  i  Aar,  lille  Fatter!  Du  tænker  altid 
paa  at  fornøje  mig!  det  er  en  yndig  Tanke  af  dig!  Gaasen  kan  staa  i  Tøjr 
og  blive  endnu  mere  fed  til  Mortensdag!« 

Men  Gaasen  har  jeg  byttet  bort  for  en  Høne!  «  sagde  Manden. 

»Høne!  det  var  et  godt  Bytte,«  sagde  Konen,  »Hønen  lægger  Æg,  den 

ruger  ud,  vi  faa  Kyllinger,  vi  faa  Hønsegaard!  det  har  jeg  just  saa  inderlig 
ønsket  mig!« 

»Ja,  men  Hønen  byttede  jeg  bort  for  en  Pose  raadne  Æbler!« 

»Nu  maa  jeg  kysse  dig!«  sagde  Konen.  »Tak  min  egen  Mand!  Nu  skal 
jeg  fortælle  dig  noget.  Da  du  var  af  Sted,  tænkte  jeg  paa  at  lave  et  rigtigt 
godt  Maaltid  til  dig:  Æggekage  med  Purløg.  Æggene  havde  jeg,  Løgene 
manglede  mig.  Saa  gik  jeg  over  til  Skoleholderens;  der  har  de  Purløg,  ved 
jeg,  men  Konen  er  gerrig,  det  søde  Asen!  jeg  bad  om  at  laane  — !  Laane? 
sagde  hun.  Ingenting  gror  i  vor  Have,  ikke  engang  et  raaddent  Æble!  ikke 
det  kan  jeg  laane  hende!  nu  kan  jeg  laane  hende  ti,  ja,  en  hel  Pose  fuld! 
det  er  Grin,  Far!«  og  saa  kyssede  hun  ham  lige  midt  paa  Munden. 

»Det  kan  jeg  lide!«  sagde  Englænderne.  »Altid  ned  ad  Bakke,  og  altid 
lige  glad!  det  er  nok  Pengene  værd!«  og  saa  betalte  de  et  Skippund  Guld- 
penge til  Bondemanden,  som  tik  Kys  og  ikke  Knubs. 

Jo,  det  lønner  sig  altid,  at  Konen  indser  og  forklarer,  at  Fatter  er  den 
klogeste,  og  hvad  han  gør,  er  det  rigtige. 

Se,  det  er  nu  en  Historie!  den  har  jeg  hørt  som  lille,  og  nu  har  du  og- 
saa  hørt  den  og  ved,  at  hvad  Fatter  gør,  det  er  altid  det  rigtige. 

DER  VAR  EN  MAND,  SOM  HAVDE  SKRE- 
VET NOGLE  NYE  VERS  TIL  ABC-BOGEN 


Der  var  en  Mand,  som  havde  skrevet  nogle  nye  Vers  til  »Abe-Bogen« 
saadan  to  Linier  til  hvert  Bogstav,  ligesom  i  den  gamle  Abc;  han 
syntes,  at  man  skulde  have  noget  nyt,  de  gamle  Vers  vare  saa  forslidte, 
og  han  syntes  nu  altid  saa  godt  om  sine  egne.  Den  nye  Abc  laa  endnu  kun 
skrevet,  og  den  var,  ved  Siden  af  den  gamle  trykte,  stillet  hen  i  det  store  Bog- 
skab, hvori  der  stod  saa  mange  lærde  Bøger  og  morsomme  Bøger,  men 
den  gamle  Abc  vilde  nok  ikke  være  Nabo  til  den  nye  og  var  derfor  sprun- 
get fra  Hylden  og  havde  i  det  samme  givet  et  Skub  til  den  nye,  saa  den 
ogsaa  laa  paa  Gulvet  og  det  med  alle  sine  løse  Blade  spredte  rundt  om. 
Den  gamle  Abc  vendte  opad  den  første  Side,  og  det  er  den  vigtigste  i  den: 
der  staa  alle  Bogstaverne,  de  store  og  smaa.  Det  Blad  har  nu  alt,  hvad 
alle  de  andre  Bøger  leve  af,  Alfabetet,  Bogstaverne,  dem,  der  dog  regere 
i  Verden;  en  forfærdelig  Magt  have  de!  det  kommer  alene  an  paa,  hvor- 
ledes de  kommanderes  til  at  staa;  de  kunne  give  Liv,  slaa  ihjel,  glæde  og 
bedrøve.  Enkelte  opstillede  betyde  de  ingenting,  men  stillede  i  Geled,  - 
ja,  da  Vorherre  lod  dem  lægge  under  sine  Tanker,  fornam  vi  mere,  end 
vi  mægtede  at  bære,  vi  bøjede  os  dybt,  men  Bogstaverne  mægtede  at 
bære  det. 

Der  laa  de  nu  og  vendte  opad!  og  Hanen  i  det  store  A  straalede  med 
røde,  blaa  og  grønne  Fjer;  han  brystede  sig,  for  han  vidste  hvad  Bogsta- 
verne betød,  og  at  han  var  den  eneste  levende  i  dem. 

Da  gamle  Abe-Bog  faldt  paa  Gulvet,  slog  han  med  Vingerne,  fløj  ud  og 
satte  sig  paa  en  Kant  af  Bogskabet,  glattede  sig  med  Næbet  og  galede, 
saa  det  skingrede  efter.  Hver  Bog  i  Skabet,  som  ellers  Nat  og  Dag  stod 
ligesom  i  en  Døs,  naar  den  ikke  var  i  Brug,  fornam  det  Trompetstød  - 
og  saa  talede  Hanen  højt  og  lydeligt  om  den  Uret,  der  var  gjort  den  vær- 
dige, gamle  Abe-Bog. 

»Alting  skal  nu  være  nyt,  være  anderledes!«  sagde  den,  »alt  skal  være 
saa  fremad !  Børn  ere  saa  kloge,  at  de  nu  kunne  læse,  før  de  kende  Bog- 
staver. »De  skulle  have  lidt  nyt!«  sagde  han,  der  skrev  de  nye  Abe-Vers, 
som  ligge  der  spredte  paa  Gulvet.  Jeg  kender  dem !  mer  end  ti  Gange  har 
jeg  hørt  ham  læse  dem  op  for  sig  selv!  det  var  ham  saadan  en  Fornøjelse, 
nej,  maa  jeg  bede  om  mine  egne,  de  gode  gamle  med  Xanthus,  og  de  Bil- 
leder, der  høre  til;  dem  vil  jeg  kæmpe  for,  dem  vil  jeg  gale  for!  enhver 

Bog  i  Skabet  kender  dem  vel!  Nu  skal  jeg  læse  de  skrevne  nye!  læse  dem 
med  al  Rolighed!  lad  os  saa  være  enige  om,  at  de  ikke  due!« 


B.  BONDE 
En  Bonde  før  led  stor  Fortræd, 
nu  ct  han  lit  for  meget  med. 


»Det  Vers  linder  jeg  nu  inderligt  flovt!«  sagde  Hanen,  men  jeg  læser 
videre!« 

C.  COLUMBUS 
Columbus  over  Havet  for, 
og  Jorden  den  blev  dobbelt  stor. 


D.  DANMARK 
Om  Danmarks  Rige  Sagnet  gaar, 
Gud  ej  sin  Haand  af  Danmark  slaar. 


»Det  vil  nu  mange  finde  saa  kønt!«  sagde  Hanen,  »men  det  gør  jeg  ikke! 
jeg  finder  nu  ingenting  køntpier!  —  Videre!« 


E.  ELEFANT 


En  Elefant  gaar  altid  tungt, 
om  ogsaa  Hjertet  det  er  ungt. 

F.  FORMØRKELSE 
Formørkelse  gør  Maanen  godt, 
den  gaar  saa  længe  med  Kalot. 


G.  GALTEN 
Om  Galten  end  faar  Ring  i  Næsen, 
han  kerer  ej  det  fine  Væsen. 


H.  HURRA 
Tit  er  et  Hurra  paa  vor  Jord 
et  meget  ubesindigt  Ord. 


Hvor  skal  nu  ct  Barn  forstaa  det?«  sagde  Hanen,  »der  staar  rigtignok 
paa  Titelbladet:  »Abe-Bog  for  store  o(j  smaa«,  men  de  store  have  andet  at 
bestille  end  at  læse  Abc- Vers,  og  de  smaa  kunne  ikke  forstaa  det!  Der  er 
en  Grænse  for  alt!  Videre!« 

J.  JORD 

Vor  Jord  er  vor  Moder  saa  rund  og  saa  stor, 
og  vi  gaa  til  sidst  igen  i  vor  Mor. 

Det  er  nu  raat!«  såede  Hanen. 


K.  KO.  KALV 


En  Ko  er  Tyrens  Madamme, 
og  Kalven  kan  blive  det  samme. 

Hvor  skal  man  nu  kunne  forklare  for  Børn  det  Familieskab?« 


L.  LØVE.  LORGNET 


Den  vilde  Løve  har  ej  Lorgnet, 

det  har  den  tamme  i  Nummerparket. 


ir, 

M.  MORGENSOL 


Op  staar  den  gyldne  Morgensol, 
men  ej  fordi  Gaardhanen  gol. 

»Nu  faar  jeg  Grovheder!«  sagde  Hanen,  men  jeg  er  da  i  godt  Selskab, 
i  Selskab  med  Solen!  Videre!« 


N.  NEGHH 


Sort  er  en  Neger  al  sin  Tid, 
ham  kan  man  ikke  vaske  hvid. 

Q.  QVÆG 
At  eje  Qvæg  er  stort  og  godt, 
selv  være  Qvæg,  det  er  kun  smaat. 


R.  RUNDETAARN 
Skønt  man  er  skabt  som  Rund'etaarn, 
er  man  derfor  ej  højvelbaar  n. 


I 

S.  SVIN 
Lad  det  dig  ikke  gøre  hoven, 
al  du  har  mange  Svin  paa  Skoven. 

»Tillader  De  nu,  jeg  galer!«  sagde  Hanen,  »det  tager  paa  Kræfterne  at 
læse  saa  meget!  man  maa  trække  Vejret!     -  og  saa  galede  den,  saa  at  det 
skingrede  som  Messingtrompet,  og  det  var  en  stor  Fornøjelse  at  hore  paa 
-  for  Hanen.   Videre!  « 


T.  TEKEDEL.  TEMASKINE 
Tekedlen  fik  kun  Skorstens  Rang 
og  har  dog  Temaskinens  Sang. 


U.  URET 
Skønt  Uret  stadigt  slaar  og  gaar, 
midt  i  en  Eviglied  man  staar. 

»Det  skal  nu  være  saa  dybt,«  sagde  Hanen,  »men  jeg  kan  ikke  hitte 
det  paa  Bunden!« 


V.  VASKEBJØRN 
En  Vaskebjørn  kan  vaske  Tingen 
saa  længe,  at  den  bliver  ingen. 


X.  XANTIPPE 
»Her  har  han  ikke  kunnet  finde  paa  noget  nyt!« 

I  Ægtestands-Sø  skal  der  findes  en  Klippe, 
af  Sokrates  blev  den  betegnet  Xantippe. 

»Han  maatte  dog  tage  Xantippe!  Xanthus  er  nu  bedre!« 


Y.  YGDRASIL 
Under  Ygdrasil-Træ  var  Gudernes  Sted,  — 
Træet  er  dødt  og  Guderne  med. 

»Nu  er  vi  snart  ude!«  sagde  Hanen,  det  er  altid  en  Trøst.  Videre  frem.« 

II.  7 

Z.  ZEPHYR 
Paa  Dansk  er  Zephyr  en  Vestenvind, 
der  isner  igennem  Pels  og  Skind. 


Æ.  ÆSEL 


Et  Æsel  er  et  Æsel  dog, 

om  selv  det  gaar  med  gyldent  Skrog. 


0.  ØSTERS 
En  Østers  har  ikke  lil  Verden  Fidus 
den  ved,  man  kan  æde  den  ud  af  sit  Hus. 

»Der  slap  det!  men  det  er  ikke  overstaaet!  nu  skal  det  trykkes!  og  saa 
skal  det  læses!  det  skal  bydes  i  Stedet  for  de  værdige,  gamle  Bogstavvers 
i  min  Bog!  Hvad  siger  Forsamlingen,  lærde  og  ulærde,  enkelte  og  sam- 
lede Skrifter?  hvad  siger  Bogskabet?  Jeg  har  talt  -  nu  kunne  de  andre 
handle! « 

Og  Bøgerne  stod,  og  Skabet  stod,  men  Hanen  fløj  ned  igen  i  sit  store  A 
og  saa  sig  stolt  om.  »Jeg  talede  godt,  jeg  galede  godt  — !  det  gør  den  nye 
Abc-Boy  mig  ikke  efter!  den  dør  bestemt!  den  er  død!  den  har  ingen 
Hane!« 


E  DER  VAR  OMME  I  GADEN  ET 
GAMMELT,  GAMMELT  HUS 


Der  var  omme  i  Gaden  et  gammelt,  gammelt  Hus,  det  var  næsten  tre 
Hundrede  Aar,  det  kunde  man  læse  sig  til  paa  Bjælken,  hvor  Aars- 
tallet  var  skaaret  ud  tillige  med  Tulipaner  og  Humleranker;  der  stod  hele 
Vers  bogstaverede  som  i  gamle  Dage,  og  over  hvert  Vindu  var  der  i  Bjæl- 
ken snittet  et  Ansigt,  som  vrængede;  den  ene  Etage  gik  et  langt  Stykke 
ud  over  den  anden,  og  lige  under  Taget  var  en  Blyrend e  med  Dragehoved; 
Regnvandet  skulde  løbe  ud  af  Gabet,  men  det  løb  ud  af  Maven,  for  der 
var  Hul  paa  Renden. 

Alle  de  andre  Huse  i  Gaden  var  saa  ny  og  saa  nette,  med  store  Ruder 
og  glatte  Vægge,  man  kunde  nok  se,  at  de  ikke  vilde  have  noget  at  gøre 
med  det  gamle  Hus;  de  tænkte  nok:  »Hvor  længe  skal  det  Skrummel 
staa  til  Spektakel  her  i  Gaden;  saa  løber  Karnappen  saadan  ud,  at  ingen 
fra  vore  Vinduer  kan  se,  hvad  der  sker  i  den  Kant!  Trappen  er  saa  bred 
som  til  et  Slot  og  saa  høj  som  til  et  Kirketaarn.  Jerngelænderet  ser  jo 
ud  som  Døren  til  en  gammel  Begravelse,  og  saa  har  det  Messingknap- 
per. Det  er  flovt!« 

Lige  over  for  i  Gaden  var  ogsaa  ny  og  nette  Huse,  og  de  tænkte  som 
de  andre,  men  ved  Vinduet  her  sad  en  lille  Dreng  med  friske,  røde  Kin- 
der, med  klare,  straalende  Øjne,  han  syntes  rigtignok  bedst  om  det  gamle 

Hus,  og  det  baade  i  Solskin  og  i  Maaneskin.  Og  saa  han  over  paa  Mu- 
ren, hvor  Kalken  var  gaaet  af,  saa  kunde  han  sidde  og  udfinde  alle  de 
underligste  Billeder,  akkurat  hvorledes  Gaden  havde  set  ud  før  med 
Trapper,  Karnapper  og  spidse  Gavle;  han  kunde  se  Soldater  med  Helle- 
barder, og  Tagrender,  der  lob  om  som  Drager  og  Lindorme.  -  -  Det  var 
rigtignok  et  Hus  at  se  paa!  og  derovre  boede  en  gammel  Mand,  som 
gik  i  Skægs  Bukser,  havde  en  Kjole  med  store  Messingknapper  og  en 
Paryk,  som  man  kunde  se  var  en  virkelig  Paryk.  Hver  Morgen  kom 
der  til  ham  en  gammel  Karl,  som  ryddede  op  og  gik  Ærinder,  ellers  var 
den  gamle  Mand  i  de  Skægs  Bukser  ganske  alene  i  det  gamle  Hus; 
imellem  kom  han  hen  til  Vindusruden  og  saa  ud,  og  den  lille  Dreng 
nikkede  til  ham,  og  den  gamle  Mand  nikkede  igen,  og  saa  varde  bekendte, 
og  saa  var  de  Venner,  skønt  de  aldrig  havde  talt  med  hinanden,  men  det 
kunde  da  ogsaa  være  det  samme. 

Den  lille  Dreng  hørte  sine  Forældre  sige:  »Den  gamle  Mand  derovre 
har  det  meget  godt,  men  han  er  saa  skrækkelig  ene!« 

Næste  Søndag  tog  den  lille  Dreng  og  svøbte  noget  ind  i  et  Stykke 
Papir,  gik  ned  i  Porten,  og  da  han,  som  gik  Ærinder,  kom  forbi,  sagde 
han  til  ham:  »Hor!  vil  Du  bringe  den  gamle  Mand  derovre  dette  fra 
mig!  jeg  har  to  Tinsoldater,  dette  er  den  ene;  han  skal  have  den,  for 
jeg  ved,  at  han  er  saa  skrækkelig  ene.« 

Og  den  gamle  Karl  saa  ganske  fornøjet  ud,  nikkede  og  bar  Tinsol- 
daten over  i  det  gamle  Hus.  Siden  kom  der  Bud,  om  den  lille  Dreng  ikke 
havde  Lyst  til  selv  at  komme  over  at  gøre  Besøg,  og  det  fik  han  Lov  til 
af  sine  Forældre,  og  saa  kom  han  over  i  det  gamle  Hus. 

Og  Messingknapperne  paa  Trappegelænderet  skinnede  meget  stærkere 
end  ellers,  man  skulde  tro  at  de  var  polerede  i  Anledning  af  Besøget,  og 
det  var,  som  om  de  udskaarne  Trompetere  for  der  var  udskaaret  i 
Døren  Trompetere,  som  stod  i  Tulipanerne  blæste  af  alle  Kræfter, 
Kinderne  saa  meget  tykkere  ud  end  før.  Jo  de  blæste:  »Tratteratra!  den 
lille  Dreng  kommer!  tratteratra!  -  og  saa  gik  Døren  op.  Hele  Gangen 
var  med  gamle  Portræter,  Riddere  i  Harnisk  og  Fruer  i  Silkekjole;  og 
Harniskerne  raslede,  og  Silkekjolerne  raslede.  Og  saa  kom  der  en 
Trappe,  den  gik  et  stort  Stykke  opad  og  et  lille  Stykke  ned  -  -  og  saa  var 
man  paa  en  Altan,  der  rigtignok  var  meget  skrøbelig,  med  store  Huller 
og  lange  Sprækker,  men  der  vokste  Græs  og  Blade  op  af  dem  alle  sam- 
men, for  hele  Altanen  udenfor,  Gaarden  og  Muren  var  med  saa  meget 
Grønt,  det  saa  ud  som  en  Have,  men  det  var  kun  en  Altan.  Her  stod  gamle 
Urtepotter,  som  havde  Ansigt  og  Æselører;  Blomsterne  de  vokste  nu, 
ligesom  de  vilde.  I  den  ene  Potte  løb  det  over  alle  Bredder  med  Nelliker, 
det  vil  sige  med  det  grønne,  Skud  ved  Skud,  og  ganske  tydeligt  sagde  det: 

Luften  har  klappet  mig,  Solen  har  kysset  mig  og  lovet  mig  en  lille  Blomst 
paa  Søndag,  en  lille  Blomst  paa  Søndag!« 

Og  saa  kom  de  ind  i  et  Kammer,  hvor  Væggene  var  med  Svinelæders 
Betræk,  og  der  var  trykt  Guldblomster  paa. 

»Forgyldning  forgaar, 
men  Svinelæder  bestaar!« 

sagde  Væggene. 

Og  der  stod  Lænestole  saa  højryggede,  saa  udskaarne,  og  med  Arme 
paa  begge  Sider.  »Sid  ned!  sid  ned!«  sagde  de;  »uh,  hvor  det  knager  i 
mig!  nu  faar  jeg  nok  Gigt  ligesom  det  gamle  Skab!  Gigt  i  Ryggen,  uh!« 

Og  saa  kom  den  lille  Dreng  ind  i  Stuen,  hvor  Karnappen  var,  og  hvor 
den  gamle  Mand  sad. 

»Tak  for  Tinsoldaten,  min  lille  Ven! «  sagde  den  gamle  Mand.  »Og  Tak 
fordi  du  kommer  over  til  mig!« 

»Tak!  Tak!  «  eller  »Knak!  Knak!«  sagde  det  i  alle  Møblerne,  de  var 
saa  mange,  at  de  næsten  stod  hverandre  i  Vejen  for  at  se  den  lille  Dreng. 

Og  midt  paa  Væggen  hang  et  Skilderi  med  en  dejlig  Dame  saa  ung,  saa 
glad,  men  ganske  klædt  paa  som  i  gamle  Dage,  med  Pudder  i  Haaret  og 
Klæder,  som  stod  stive;  hun  sagde  hverken  »Tak«  eller  »Knak«,  men  saa 
med  sine  milde  Øjne  paa  den  lille  Dreng,  som  straks  spurgte  den  gamle 
Mand:  »  Hvor  har  du  faaet  hende?« 

»Omme  hos  Marskandiseren!«  sagde  den  gamle  Mand.  »Der  hænger 
saa  mange  Billeder;  ingen  kender  eller  bryder  sig  om  dem,  for  de  ere  be- 
gravede allesammen,  men  i  gamle  Dage  har  jeg  kendt  hende,  og  nu  har 
hun  været  død  og  borte  i  et  halvthundrede  Aar. « 

Og  under  Skilderiet  hang  bag  Glas  en  Buket  visne  Blomster;  de  var 
vist  ogsaa  et  halvthundrede  Aar,  saa  gamle  saa  de  ud.  Og  Perpendiklen 
paa  det  store  Uhr  gik  frem  og  tilbage,  og  Viseren  drejede,  øg  alting  i  Stuen 
blev  endnu  ældre,  men  det  mærkede  de  ikke. 

»De  sige  hjemme, «  sagde  den  lille  Dreng,  »at  du  er  saa  skrækkelig  ene!« 

»Oh,«  sagde  han,  »de  gamle  Tanker,  med  hvad  de  kunne  føre  med  sig, 
komme  og  besøge  mig,  og  nu  kommer  du  ogsaa!  Jeg  har  det  meget 
godt! « 

Og  saa  tog  han  ned  af  Hylden  en  Bog  med  Billeder;  der  var  hele  lange 
Optog,  de  forunderligste  Kareter,  som  man  ikke  ser  dem  nu  til  Dags,  Sol- 
dater som  Kløver  Knægt  og  Borgere  med  vajende  Faner;  Skrædderne 
havde  deres  med  en  Saks,  som  blev  holdt  af  to  Løver,  og  Skomagerne 
deres  uden  Støvle,  men  med  en  Ørn,  som  havde  to  Hoveder,  for  Skoma- 
gerne maa  have  alting  saaledes,  at  de  kunne  sige:  Det  er  et  Par.  —  Jo,  det 
var  en  Billedbog! 

Og  den  gamle  Mand  gik  ind  i  den  anden  Stue  for  at  hente  Syltetøj, 
Æbler  og  Nødder;  -  -  der  var  rigtignok  velsignet  ovre  i  det  gamle  Hus. 

8* 

Jeg  kan  ikke  holde  del  ud!  sagde  Tinsoldaten  som  stod  paa  Dragki- 
sten; her  er  saa  ensomt  og  saa  sørgeligt;  nej,  naar  man  har  været  i  Fa- 
milieliv, kan  man  ikke  vænne  sig  til  dette  her!  —  Jeg  kan  ikke  holde  det 
ud!  Den  hele  Dag  er  saa  lang  og  Aftenen  er  endnu  længer!  her  er  slel  ikke 
som  ovre  hos  dig,  hvor  din  Fader  og  Moder  lalle  saa  fornøjede,  og  hvor 
du  og  alle  I  sode  Børn  gjorde  saadant  el  dejligt  Spektakkel.  Nej,  hvor  den 
gamle  Mand  har  del  ensomt!  tror  du,  han  faar  Kys?  tror  du,  han  faar 
milde  Øjne,  eller  Juletræ?  Han  faar  ikke  noget,  uden  Begravelse!  jeg 
kan  ikke  holde  det  ud! 

Du  maa  ikke  lage  det  saa  sorgeligt!  sagde  den  lille  Dreng,  jeg  svnes 
her  er  saa  dejligt,  og  alle  de  gamle  Tanker,  med  hvad  de  kunne  føre  med 
sig,  komme  jo  og  gore  Besøg!« 

Ja,  dem  ser  jeg  ikke,  og  dem  kender  jeg  ikke!  «  sagde  Tinsoldaten, 
jeg  kan  ikke  holde  det  ud!« 

Det  maa  du!    sagde  den  lille  Dreng. 
Og  den  gamle  Mand  kom  med  del  mest  fornøjede  Ansigt,  del  dejligste 
Syltetøj,  Æbler  og  Nødder,  og  saa  tænkte  den  lille  Dreng  ikke  paa  Tin- 
soldalen. 

Lykkelig  og  fornøjet  kom  den  lille  Dreng  hjem,  og  der  gik  Dage,  og 
der  gik  Uger,  og  der  blev  nikket  til  del  gamle  Hus  og  fra  det  gamle  Hus, 
og  saa  kom  den  lille  Dreng  derover  igen. 

Og  de  udskaarne  Trompetere  blæste:  Tratteratra!  der  er  den  lille 
Dreng!  tratteratra!  og  Sværd  og  Rustning  paa  Ridderbillederne  raslede, 
og  Silkekjolerne  raslede,  Svinelæderet  talte,  og  de  gamle  Stole  havde  Gigl 
i  Ryggen:  Av!  det  var  akkurat  lige  som  første  Gang,  for  der  ovre  var  den 
ene  Das;  og  Time  lige  som  den  anden. 

Jeg  kan  ikke  holde  det  ud!  sagde  Tinsoldaten,  jeg  har  grædt  Tin! 
her  er  altfor  sorgeligt!  lad  mig  hellere  gaa  i  Krig  og  miste  Arme  og  Ben! 
del  er  dog  en  Forandring.  Jeg  kan  ikke  holde  det  ud!  nu  ved  jeg 
hvad  det  er  at  have  Besøg  af  sine  gamle  Tanker,  med  hvad  de  kunne  fore 
med!  jeg  har  haft  Besog  af  mine,  og  du  kan  tro,  at  det  er  ingen  Fornøjelse 
i  Længden,  jeg  var  tilsidst  nær  ved  at  springe  ned  af  Dragkisten.  Alle  I  der 
ovre  i  Huset  saa  jeg  saa  lydeligt,  som  om  I  virkelig  var  her;  det  var  igen 
den  Søndag  Morgen,  som  Du  ved  nok!  Alle  I  Børn  stod  foran  Bordet  og 
sang  eders  Psalme,  som  I  synge  den  hver  Morgen;  I  stod  andægtige  med 
foldede  Hænder,  og  Fader  og  Moder  var  lige  saa  højtidelige,  og  saa  gik 
Døren  op,  og  den  lille  Søster  Maria,  som  ikke  er  lo  Aar  endnu,  og  som 
altid  danser,  naar  hun  hører  Musik  eller  Sang,  hvad  Slags  det  endogsaa 
er,  blev  sat  ind,  hun  skulde  del  nu  ikke,  -  og  saa  begyndte  hun  al 
danse,  men  kunde  ikke  komme  i  Takt,  for  Tonerne  var  saa  lange,  og 
saa  stod  hun  forst  paa  det  ene  Ben  og  hældede  Hovedet  helt  forover,  og 
saa  paa  det  andet  Ben  og  hældede  Hovedet  helt  forover,  men  det  vilde 


DET  GAMLE  HUS 


63 


ikke  slaa  til.  I  stod  meget  alvorlige,  allesammen,  skønt  det  var  nok  svært, 
men  jeg  lo  indvendig,  og  derfor  faldl  jeg  ned  af  Bordel  og  fik  en  Bule,  som 
jeg  endnu  gaar  med,  for  det  var  ikke  Ret  af  mig  at  le.  Men  det  hele  gaar 
nu  igen  inden  i  mig,  og  alt  hvad  jeg  saadan  har  oplevet;  og  del  er  nok  de 
gamle  Tanker,  med  hvad  de  kunne  fore  med.  Sig  mig,  om  I  synge  endnu 
om  Søndagen?  Sig  mig  lidl  om  den  lille  Maria!  og  hvordan  har  min 
Kammerat  det,  den  anden  Tinsoldat!  ja,  han  er  rigtignok  lykkelig!  — jeg 
kan  ikke  holde  det  ud!« 

»Du  er  foræret  bort!«  sagde  den  lille  Dreng;  »du  maa  blive.  Kan  du  ikke 
indse  det?« 

Og  den  gamle  Mand  kom  med  en  Skuffe,  hvori  der  var  meget  at  se, 
baade  »Kridthus«  og  »Balsambosse«,  og  gamle  Kort,  saa  store  og  saa  for- 
gyldte, som  man  aldrig  ser  dem  nu.  Og  der  blev  aabnet  store  Skuffer,  og 
Klaveret  blev  aabnet,  det  var  med  Landskab  indvendigt  paa  Laaget,  og 
det  var  saa  hæst,  da  den  gamle  Mand  spillede  paa  det;  og  saa  nynnede 
han  en  Vise. 

»Ja,  den  kunde  hun  synge! «  sagde  han,  og  saa  nikkede  han  til  Portrætet, 
som  han  havde  købt  hos  Marskandiseren,  og  den  gamle  Mands  Øjne,  de 
skinnede  saa  klare. 

»Jeg  vil  i  Krig!  jeg  vil  i  Krig!«  raabte  Tinsoldaten,  saa  højt  han  kunde, 
og  styrtede  sig  lige  ned  paa  Gulvet.  - 

Ja,  hvor  blev  han  af?  Den  gamle  Mand  søgte,  den  lille  Dreng  sogte, 
borte  var  han  og  borte  blev  han.  Jeg  linder  ham  nok!«  sagde  den  gamle, 
men  han  fandt  ham  aldrig;  Gulvet  var  alt  for  aabent  og  hullet;  —  Tinsol- 
daten var  faldet  gennem  en  Sprække,  og  der  laa  han  i  aaben  Begravelse. 

Og  den  Dag  gik,  og  den  lille  Dreng  kom  hjem,  og  Ugen  gik,  og  der  gik 
liere  Uger.  Vinduerne  var  ganske  frosne;  den  lille  Dreng  maatte  sidde 
og  aande  paa  dem  for  at  faa  et  Kighul  over  til  det  gamle  Hus,  og  der  var 
Sneen  fyget  ind  i  alle  Snirkler  og  Indskrifter,  den  laa  helt  op  over  Trap- 
pen, ligesom  om  der  ingen  var  hjemme,  og  der  var  heller  ingen  hjemme, 
den  eamle  Mand  var  død. 

o 

Om  Aftenen  holdt  en  Vogn  udenfor,  og  ned  i  den  bar  man  ham  i  hans 
Kiste,  han  skulde  ud  at  ligge  paa  Landet  i  sin  Begravelse.  Der  kørte  han 
nu,  men  ingen  fulgte,  alle  hans  Venner  var  jo  døde.  Og  den  lille  Dreng 
kyssede  paa  Fingeren  efter  Kisten,  da  den  kørte. 

Nogle  Dage  efter  blev  der  Auktion  paa  det  gamle  Hus,  og  den  lille 
Dreng  saa  fra  sit  Vindue,  hvor  man  bar  bort:  de  gamle  Riddere  og  de 
gamle  Damer,  Urtepotterne  med  lange  Ører,  de  gamle  Stole  og  de  gamle 
Skabe,  noget  kom  her,  og  noget  kom  der;  Portrættet  af  hende,  som  var 
fundet  hos  Marskandiseren,  kom  til  Marskandiseren  igen,  og  der  hang 
det  altid,  for  ingen  kendte  hende  mere,  og  ingen  brød  sig  om  det  gamle 
Billede. 

I  Foraaret  rev  man  Huset  selv  ned,  for  det  var  et  Skrummel,  sagde 
Folk.  Man  kunde  se  fra  Gaden  lige  ind  i  Stuen  til  del  Svinelæders  Betræk, 
som  blev  flænget  og  revet;  og  det  grønne  om  Altanen  hang  ganske  vild- 
som l  om  de  faldende  Bjælker.  -  -  Og  saa  blev  der  ryddet  op. 
Del  hjalp!    sagde  Nabohusene. 

Og  der  blev  byggel  el  dejligt  I  lus  med  store  Vinduer  og  hvide,  glatte 
Mure,  men  foran,  hvor  egentlig  det  gamle  Hus  havde  staael,  plantedes  en 
lille  Have,  og  op  ad  Naboens  Mure  vokste  vilde  Vinranker;  foran  Haven 
kom  et  stort  Jerngitter  med  Jernport,  det  saa  stadseligt  ud,  Folk  stod  stille 
og  kigede  derind.  Og  Spurvene  hængte  sig  i  Snesevis  paa  Vinrankerne, 
snakkede  i  Munden  paa  hverandre,  saa  godt  de  kunde,  men  det  var  ikke 
om  del  gamle  Hus,  for  det  kunde  de  ikke  huske, 'der  var  gaaet  saa  mange 
Aar,  al  den  lille  Dreng  var  voksel  op  til  en  hel  Mand,  ja,  en  dygtig  Mand, 
som  hans  Forældre  havde  Fornøjelse  af,  og  han  var  lige  bleven  gift  og 
med  sin  lille  Kone  flyttet  ind  i  Huset  her,  hvor  Haven  var;  os  han  stod 

J  '  "o 

hos  hende  der,  idet  hun  plantede  en  Markblomst,  som  hun  fandt  saa  yn- 
dig. Hun  plantede  den  med  sin  lille  Haand  og  klappede  Jorden  til  med 
Fingrene.  -  -  Av!  Hvad  var  det?  Hun  stak  sig.  Der  sad  noget  spidst  lige 
op  af  den  bløde  Jord. 

Del  var  ja  tænk!  det  var  Tinsoldaten,  ham,  som  var  bleven  borte 
oppe  hos  den  gamle  Mand  og  var  rumlet  og  tumlet  mellem  Tømmer  og 
Grus  og  til  sidst  havde  liggel  mange  Aar  i  Jorden. 

Og  den  unge  Kone  tørrede  Soldalen,  først  med  et  grønt  Blad  og  saa 
med  sil  line  Lommetørklæde,  det  havde  saadan  en  dejlig  Lugt!  og  del 
var  for  Tinsoldaten,  ligesom  om  den  vaagnede  op  af  en  Dvale. 

Lad  mig  se  ham!«  sagde  den  unge  Mand,  lo  og  rystede  saa  med  Ho- 
vedet. »Ja,  ham  kan  det  nu  ikke  være,  men  han  husker  mig  paa  en  Historie 
med  en  Tinsoldat  jeg  havde,  da  jeg  var  en  lille  Dreng!«  og  saa  fortalte  han 
sin  Kone  om  det  gamle  Hus,  og  den  gamle  Mand,  og  om  Tinsoldaten,  han 
sendte  over  lil  ham,  fordi  han  var  saa  skrækkelig  ene,  og  han  fortalte  det 
saa  akkurat,  som  del  virkelig  havde  været,  saa  al  den  unge  Kone  tik 
Taarer  i  Øjnene  over  del  gamle  Hus  og  den  gamle  Mand. 

Del  kan  dog  være,  al  det  er  den  samme  Tinsoldat!«  sagde  hun,  jeg 
vil  gemme  den  og  huske  paa  alt  hvad  du  har  fortalt  mig;  men  den  gamle 
Mands  Grav  maa  du  vise  mig!« 

Ja,  den  ved  jeg  ikke,«  sagde  han,  »og  ingen  ved  den!  alle  hans  Venner 
var  døde,  ingen  passede  den,  og  jeg  var  jo  en  lille  Dreng!« 

I  hor  han  maa  have  været  skrækkelig  ene!«  sagde  hun. 
»Skrækkelig  ene!«  sagde  Tinsoldaten,  »men  dejligt  er  det  ikke  at  blive 
glemt! « 

»Dejligt!«  raabte  noget  tæt  ved,  men  ingen  uden  Tinsoldaten  saa,  at 

det  var  en  Lap  af  det  Svinelæders  Betræk;  det  var  uden  al  Forgyldning, 
det  saa  ud  som  vaad  Jord,  men  en  Mening  havde  det,  og  den  sagde  det: 

»Forgyldning  forgaar, 
men  Svinelæder  bestaar!« 

Dog,  det  troede  Tinsoldaten  ikke. 


II.  9 


DER  VAR  ENGANG  EN  KONE,  SOM 
SAA  GERNE  VILDE  HAVE  SIG  ET 
LILLE  BITTE  BARN 


Der  var  engang  en  Kone,  som  saa  gerne  vilde  have  sig  et  lille  bitte  Barn, 
men  hun  vidste  slet  ikke,  hvor  hun  skulde  faa  et  fra;  saa  gik  hun 
hen  til  en  gammel  Heks  og  sagde  til  hende:  »Jeg  vilde  saa  inderlig  gerne 
have  et  lille  Barn,  vil  du  ikke  sige  mig,  hvor  jeg  dog  skal  faa  et  fra?« 

»Jo,  det  skal  vi  nok  komme  ud  af!«  sagde  Heksen.  »Der  har  du  et  Byg- 
korn, det  er  slet  ikke  af  den  Slags,  som  gror  paa  Bondemandens  Mark, 
eller  som  Hønsene  faa  at  spise,  læg  det  i  en  Urtepotte,  saa  skal  du  faa 
noget  at  se! « 

»Tak  skal  du  have!«  sagde  Konen  og  gav  Heksen  tolv  Skilling,  gik  saa 
hjem,  plantede  Bygkornet  og  straks  vokste  der  en  dejlig  stor  Blomst  op, 
den  saa  ganske  ud  som  en  Tulipan,  men  Bladene  lukkede  sig  tæt  sam- 
men, ligesom  om  den  endnu  var  i  Knop. 

» Det  er  en  nydelig  Blomst! «  sagde  Konen  og  kyssede  den  paa  de  smukke 
røde  og  gule  Blade,  men  lige  idet  hun  kyssede,  gav  Blomsten  et  stort 
Knald  og  aabnede  sig.  Det  var  en  virkelig  Tulipan,  kunde  man  nu  se,  men 
midt  inde  i  Blomsten,  paa  den  grønne  Stol,  sad  der  en  lille  bitte  Pige,  saa 
fin  og  nydelig,  hun  var  ikke  uden  en  Tomme  lang,  og  derfor  kaldtes  hun 
Tommelise. 

En  nydelig  lakeret  Valnødskal  tik  hun  til  Vugge,  blaa  Violblade  var 
hendes  Madrasser,  og  et  Rosenblad  hendes  Overdyne;  der  sov  hun  om 
Natten,  men  om  Dagen  legede  hun  paa  Bordet,  hvor  Konen  havde  sat  en 
Tallerken,  som  hun  havde  lagt  en  hel  Krans  om  med  Blomster,  der  stak 
deres  Stilke  ned  i  Vandet;  her  flød  et  stort  Tulipanblad,  og  paa  dette 
maatte  Tommelise  sidde  og  sejle  fra  den  ene  Side  af  Tallerkenen  til  den 
anden;  hun  havde  to  hvide  Hestehaar  at  ro  med.  Det  saa  just  dejligt  ud. 
Hun  kunde  ogsaa  synge,  oh,  saa  fint  og  nydeligt,  som  man  aldrig  her 
havde  hørt. 

En  Nat,  som  hun  laa  i  sin  smukke  Seng,  kom  der  en  hæslig  Skruptudse 
hoppende  ind  ad  Vinduet;  der  var  en  Rude  itu.  Skruptudsen  var  saa  styg, 
stor  og  vaad,  den  hoppede  lige  ned  paa  Bordet,  hvor  Tommelise  laa  og 
sov  under  det  røde  Rosenblad. 

»Det  var  en  dejlig  Kone  til  min  Søn!«  sagde  Skruptudsen,  og  saa  tog 
hun  fat  i  Valnødskallen,  hvor  Tommelise  sov,  og  hoppede  bort  med  hende 
gennem  Ruden,  ned  i  Haven. 

Der  løb  en  stor,  bred  Aa;  men  lige  ved  Bredden  var  det  sumpet  og 

mudret;  her  boede  Skruptudsen  med  sin  Søn.  Uh!  han  var  ogsaa  styg  og 
fæl,  lignede  ganske  sin  Moder;  »koaks,  koaks,  brekke-ke-keks!«  det  var 

alt  hvad  han  kunde  sige,  da  han  saa  den  ny- 
delige lille  Pige  i  Valnødskallen. 

» Snak  ikke  saa  højt,  for  ellers  vaagner  hun ! « 
sagde  den  gamle  Skruptudse,  »hun  kunde  end- 
nu løbe  fra  os,  for  hun  er  saa  let  som  et  Svane- 
dun! vi  vil  sætte  hende  ud  i  Aaen  paa  et  af 
de  brede  Aakandeblade,  det  er  for  hende,  der 
er  saa  let  og  lille,  ligesom  en  0!  der  kan  hun 
ikke  lobe  bort,  mens  vi  gør  Stadsestuen  i 
Stand  nede  under  Mudderet,  hvor  1  skal  bo 

°g  bygge!  » 

Ude  i  Aaen  vokste  der  saa  mange  Aakander 
med  de  brede  grønne  Blade,  der  se  ud  som 
de  flyde  oven  paa  Vandet;  det  Blad,  som  var  længst  ude,  var  ogsaa  det 
allerstørste;  der  svømmede  den  gamle  Skruptudse  ud  og  salte  Valnød- 
skallen med  Tommelise. 

Den  lille  bitte  Stakkel  vaagnede  ganske  tidlig  om  Morgenen,  og  da  hun 
saa,  hvor  hun  var,  begyndte  hun  saa  bitterligt  at  græde,  for  der  var  Vand 
paa  alle  Sider  af  det  sløre  gronne  Blad,  hun  kunde  slet  ikke  komme  i  Land. 

Den  gamle  Skruptudse  sad  nede  i  Mudderet  og  pyntede  sin  Stue  op 
med  Siv  og  gule  Aaknappe,  —  der  skulde  være  riglig  net  for  den  ny  Sviger- 
datter, —  svømmede  saa  med  den  stygge  Søn  ud  til  Bladet,  hvor  Tommelise 
stod;  de  vilde  hente  hendes  pæne  Seng,  den  skulde  sættes  op  i  Brude- 
kamret, før  hun  selv  kom  der.  Den  gamle  Skruptudse  nejede  saa  dybt  i 
Vandet  for  hende  og  sagde  :  Her  skal  du  se  min  Søn,  han  skal  være  din 
Mand,  og  I  skal  bo  saa  dejligt  nede  i  Mudderet!« 

»Koaks,  koaks!  brekke- 
ke-keks!«  det  var  alt,  hvad 
Sønnen  kunde  sige. 

Saa  tog  de  den  nydelige 
lille  Seng  og  svømmede  bort 
med  den,  men  Tommelise 
sad  ganske  alene  og  græd 
paa  det  gronne  Blad,  for  hun 
vilde  ikke  bo  hos  den  fæle 
Skruptudse  eller  have  hen- 
des hæslige  Son  lil  sin  Mand. 
De  smaa  Fisk,  som  svøm- 
mede nede  i  Vandet,  havde  nok  set  Skruptudsen  og  hørt,  hvad  hun  sagde, 
derfor  stak  de  Hovederne  op,  de  vilde  dog  se  den  lille  Pige.  Saa  snart  de  tik 

hende  at  se,  fandt  de  hende  saa  nydelig,  og  det  g  jorde  dem  saa  ondt,  at  hun 
skulde  ned  til  den  stygge  Skruptudse.  Nej,  det  skulde  aldrig  ske.  De  flok- 
kede sig  nede  i  Vandet  rundt  om  den  grønne  Stilk,  der  holdt  Bladet,  hun  stod 
paa,  gnavede  med  Tænderne  Stilken  over,  og  saa  flød  Bladet  ned  ad  Aaen, 
bort  med  Tommelise,  langt  bort,  hvor  Skruptudsen  ikke  kunde  komme. 

Tommelise  sejlede  forbi  saa  mange  Steder,  og  de  smaa  Fugle  sad  i  Bu- 
skene, saa  hende  og  sang  »hvilken  nydelig  lille  Jomfru!«  Bladet  med 
hende  svømmede  længere  og  længere  bort;  saaledes  rejste  Tommelise 
udenlands. 

En  nydelig  lille  hvid  Sommerfugl  blev  ved  at  flyve  rundtomkring  hende 
og  satte  sig  til  sidst  ned  paa  Bladet,  for  den  kunde  saa  godt  lide  Tomme- 
lise, og  hun  var  saa  fornøjet,  for  nu  kunde  Skruptudsen  ikke  naa  hende, 
og  der  var  saa  dejligt,  hvor  hun  sej- 
lede; Solen  skinnede  paa  Vandet,  det 
var  ligesom  det  dejligste  Guld.  Saa 
tog  hun  sit  Livbaand,  bandt  den  ene 
Ende  om  Sommerfuglen,  den  anden 
Ende  af  Baandet  satte  hun  fast  i  Bla- 
det; det  gled  da  meget  hurtigere  af 
Sted  og  hun  med,  for  hun  stod  jo 
paa  Bladet. 

I  det  samme  kom  der  en  stor  01- 
denborre  flyvende,  den  fik  hende  at 
se,  og  i  Øjeblikket  slog  den  sin  Klo 
om  hendes  smækre  Liv  og  fløj  op  i 
Træet  med  hende,  men  det  grønne 
Blad  svømmede  ned  ad  Aaen,  og  Sommerfuglen  fløj  med,  for  han  var 
bunden  til  Bladet  og  kunde  ikke  komme  løs. 

Gud,  hvor  den  stakkels  Tommelise  blev  forskrækket,  da  Oldenborren 
fløj  op  i  Træet  med  hende,  men  hun  var  dog  allermest  bedrøvet  for  den 
smukke,  hvide  Sommerfugl,  hun  havde  bundet  fast  til  Bladet:  dersom 
han  nu  ikke  kunde  komme  løs,  maatte  han  jo  sulte  ihjel.  Men  det  brød 
Oldenborren  sig  ikke  noget  om.  Den  satte  sig  med  hende  paa  det  største, 
grønne  Blad  i  Træet,  gav  hende  det  søde  af  Blomsterne  at  spise  og  sagde, 
al  hun  var  saa  nydelig,  skønt  hun  slet  ikke  lignede  en  Oldenborre.  Siden 
kom  alle  de  andre  Oldenborrer,  der  boede  i  Træet,  og  gjorde  Visit;  de 
saa  paa  Tommelise,  og  Frøken-Oldenborrerne  trak  paa  Følehornene  og 
sagde:  » Hun  har  dog  ikke  mere  end  to  Ben,  det  ser  ynkeligt  ud. «  » Hun  har 
ingen  Følehorn!«  sagde  den  anden.  »Hun  er  saa  smækker  i  Livet,  fy!  hun 
ser  ud  ligesom  et  Menneske!  Hvor  hun  er  styg!«  sagde  alle  Hun-Oldenbor- 
rerne,  og  saa  var  Tommelise  dog  saa  nydelig!  det  syntes  ogsaa  den  Olden- 
borre, som  havde  taget  hende,  men  da  alle  de  andre  sagde,  hun  var  hæs- 

lig,  saa  troede  han  det  lil  sidst  ogsaa  og  vilde  slet  ikke  have  hende;  hun 
kunde  gaa,  hvor  hun  vilde.  De  fløj  ned  af  Træet  med  hende  og  satte  hende 
paa  en  Gaaseurt;  der  græd  hun,  fordi  hun  var  saa  styg,  at  Oldenborrerne 
ikke  vilde  have  hende,  og  saa  var  hun  dog  den  dejligste,  man  kunde 
tænke  sig,  saa  fin  og  klar  som  det  skønneste  Rosenblad. 

Hele  Sommeren  igennem  levede  den  stakkels  Tommelise  ganske  alene 
i  den  store  Skov.  Hun  flettede  sig  en  Seng  af  Græsstraa  og  hængte  den 
under  et  stort  Skræppeblad,  saa  kunde  det  ikke  regne  paa  hende;  hun 
pillede  det  sode  af  Blomsterne  og  spiste,  og  drak  af  Duggen,  der  hver 
Morgen  stod  paa  Bladene;  saaledes  gik  Sommer  og  Efteraar,  men  nu  kom 
Vinteren,  den  kolde,  lange  Vinter.  Alle  Fuglene,  der  havde  sjunget  saa 
smukt  for  hende,  fløj  deres  Vej,  Træerne  og  Blomsterne  visnede,  det 
store  Skræppeblad,  hun  havde  boet  under,  rullede  sammen  og  blev  kun 
en  gul,  vissen  Stilk,  og  hun  frøs  saa  forskrækkeligt,  for  hendes  Klæder 
var  itu,  og  hun  var  selv  saa  fin  og  lille,  den  stakkels  Tommelise,  hun 
maatte  fryse  ihjel.  Det  begyndte  at  sne,  og  hvert  Snefnug,  der  faldt  paa 
hende,  var,  som  naar  man  kaster  en  hel  Skuffe  fuld  paa  os,  thi  vi  ere 
store,  og  hun  var  kun  en  Tomme  lang.  Saa  svøbte  hun  sig  ind  i  et  vissent 
Blad,  men  det  vilde  ikke  varme,  hun  rystede  af  Kulde. 

Tæt  uden  for  Skoven,  hvor  hun  nu  var  kommen,  laa  en  stor  Kornmark, 
men  Kornet  var  for  længe  siden  borte,  kun  de  nøgne,  tørre  Stubbe  stod 
op  af  den  frosne  Jord.  De  var  ligesom  en  hel  Skov  for  hende  at  gaa  imel- 
lem, oh,  hun  rystede  saadan  af  Kulde.  Saa  kom  hun  til  Markmusens  Dor. 
Den  var  et  lille  Hul  inde  under  Kornstubbene.  Der  boede  Markmusen 
lunt  og  godt,  havde  hele  Stuen  fuld  af  Korn,  et  dejligt  Køkken  og  Spise- 
kammer. Den  stakkels  Tommelise  stillede  sig  inden  for  Døren,  ligesom 
en  anden  fattig  Tiggerpige,  og  bad  om  et  lille  Stykke  af  et  Bygkorn,  for 
hun  havde  i  to  Dage  ikke  faaet  det  mindste  at  spise. 

Din  lille  Stakkel!«  sagde  Markmusen,  for  det  var  i  Grunden  en  god, 
gammel  Markmus,  »kom  du  ind  i  min  varme  Stue  og  spis  med  mig!« 

Da  hun  nu  syntes  godt  om  Tommelise,  sagde  hun:  Du  kan  gerne  blive 
hos  mig  i  Vinter,  men  du  skal  holde  min  Stue  pæn  ren  og  fortælle  mig 
Historier,  for  dem  holder  jeg  meget  af,  «  og  Tommelise  gjorde,  hvad  den 
gode,  gamle  Markmus  forlangte  og  havde  det  da  grumme  godt. 

»Nu  faa  vi  nok  snart  Besøg!«  sagde  Markmusen,  »min  Nabo  plejer  hver 
Ugedag  at  besøge  mig.  Han  sidder  bedre  endnu  inden  Vægge  end  jeg;  har 
store  Sale  og  gaar  med  saadan  en  dejlig  sort  Fløjels  Pels!  bare  du  kunde 
faa  ham  lil  Mand,  saa  var  du  godt  forsørget;  men  han  kan  ikke  se.  Du 
maa  fortælle  ham  de  nydeligste  Historier,  du  ved ! « 

Men  det  brød  Tommelise  sig  ikke  om,  hun  vilde  slet  ikke  have  Naboen, 
for  han  var  en  Muldvarp.  Han  kom  og  gjorde  Visit  i  sin  sorte  Fløjels  Pels, 
han  var  saa  rig  og  saa  lærd,  sagde  Markmusen,  hans  Huslejlighed  var 

ogsaa  over  tyve  Gange  større  end  Markmusens,  og  Lærdom  havde  han, 
men  Solen  og  de  smukke  Blomster  kunde  han  slet  ikke  lide,  dem  snak- 
kede han  ondt  om,  for  han  havde  aldrig  set  dem.  Tommelise  maatte  synge, 
og  hun  sang  baade  »Oldenborre,  tTyv,  flyv«!  og  »Munken  gaar  i  Enge«, 
saa  blev  Muldvarpen  forlibt  i  hende  for  den  smukke  Stemmes  Skyld,  men 
han  sagde  ikke  noget,  han  var  saadan  en  sindig  Mand.  — 

Han  havde  nylig  gravet  sig  en  lang  Gang  gennem  Jorden  fra  sit  til  deres 
Hus,  i  den  fik  Markmusen  og  Tommelise  Lov  til  at  spadsere,  naar  de 
vilde.  Men  han  bad  dem  ikke  blive  bange  for  den  døde  Fugl,  som  laa  i 
Gangen,  det  var  en  hel  Fugl  med  Fjer  og  Næb,  der  vist  var  død  for  ganske 
nylig,  da  Vinteren  begyndte,  og  nu  gravet  ned,  just  hvor  han  havde  gjort 
sin  Gang. 

Muldvarpen  tog 
et  Stykke  Trøske 
i  Munden,  for  det 
skinner  jo  ligesom 
Ild  i  Mørke,  og  gik 
saa  foran  og  lyste 
for  dem  i  den  lan- 
ge, mørke  Gang;  da 
de  saa  kom,  hvor 
den  døde  Fugl  laa, 
satte  Muldvarpen 
sin  brede  Næse 
mod  Loftet  og  stød- 
te Jorden  op,  saa 
der  blev  et  stort 

Hul,  som  Lyset  kunde  skinne  ned  igennem.  Midt  paa  Gulvet  laa  en  død 
Svale  med  de  smukke  Vinger  trykket  fast  ind  om  Siderne,  Benene  og 
Hovedet  trukne  ind  under  Fjerene;  den  stakkels  Fugl  var  bestemt  død  af 
Kulde.  Det  gjorde  Tommelise  saa  ondt  for  den,  hun  holdt  saa  meget  af 
alle  de  smaa  Fugle,  de  havde  jo  hele  Sommeren  sjunget  og  kvidret  saa 
smukt  for  hende,  men  Muldvarpen  stødte  til  den  med  sine  korte  Ben  og 
sagde:  »Nu  piber  den  ikke  mer!  det  maa  være  ynkeligt  at  blive  født  til 
en  lille  Fugl!  Gud  ske  Lov,  at  ingen  af  mine  Børn  blive  det,  saadan  en 
Fugl  har  jo  ingenting  uden  sit  Kvivit  og  maa  sulte  ihjel  til  Vinteren!« 

»Ja,  det  maa  I,  som  en  fornuftig  Mand,  nok  sige,«  sagde  Markmusen. 
»Hvad  har  Fuglen  for  alt  sit  Kvivit,  naar  Vinteren  kommer?  Den  maa 
sulte  og  fryse;  men  det  skal  vel  ogsaa  være  saa  stort!« 

Tommelise  sagde  ikke  noget,  men  da  de  to  andre  vendte  Rj^ggen  til  Fug- 
len, bøjede  hun  sig  ned,  skød  Fjerene  til  Side,  der  laa  over  dens  Hoved, 
og  kyssede  den  paa  de  lukkede  Øjne.  »Maaske  var  det  den,  som  sang  saa 

II.  10 


71 


TOMMELISE 


smukt  for  mig  i  Sommer,«  tænkte  hun,  »hvor  den  skaffede  mig  megen 
Glæde,  den  kære,  smukke  Fugl!« 

Muldvarpen  stoppede  nu  Hullet  til,  som  Dagen  skinnede  igennem,  og 
fulgte  saa  Damerne  hjem.  Men  om  Natten  kunde  Tommelise  slet  ikke  sove, 
saa  stod  hun  op  af  sin  Seng  og  flettede  af- Hø  et  stort,  smukt  Tæppe,  og 
det  bar  hun  ned  og  bredte  rundt  om  den  døde  Fugl,  lagde  blød  Bomuld, 
hun  havde  fundet  i  Markmusens  Stue,  paa  Siderne  af  Fuglen,  for  at  den 
kunde  ligge  varmt  i  den  kolde  Jord. 

»Farvel,  du  smukke  lille  Fugl!«  sagde  hun,  »Farvel  og  Tak  for  din  dej- 
lige Sang  i  Sommer,  da  alle  Træerne  var  grønne,  og  Solen  skinnede  saa 
varmt  paa  os!«  Saa  lagde  hun  sit  Hoved  op  til  Fuglens  Bryst,  men  blev  i 
det  samme  ganske  forskrækket,  thi  det  var  ligesom  noget  bankede  der 
indenfor.  Det  var  Fuglens  Hjerte.  Fuglen  var  ikke  død,  den  laa  i  Dvale 
og  var  nu  bleven  opvarmet  og  fik  Liv  igjen. 

Om  Efteraaret  saa  flyve  alle  Svalerne  bort  til  de  varme  Lande,  men  er 
der  een,  der  forsinker  sig,  saa  fryser  den  saaledes,  at  den  falder  ganske 
død  ned,  bliver  liggende,  hvor  den  falder,  og  den  kolde  Sne  lægger  sig 
ovenover. 

Tommelise  rystede  ordentlig,  saa  forskrækket  var  hun  bleven,  for  Fug- 
len var  jo  en  stor,  stor  en  imod  hende,  der  kun  var  en  Tomme  lang,  men 
hun  tog  dog  Mod  til  sig,  lagde  Bomulden  tættere  om  den  stakkels  Svale 
og  hentede  et  Krusemynteblad,  hun  selv  havde  haft  til  Overdyne,  og  lagde 
det  over  Fuglens  Hoved. 

Næste  Nat  listede  hun  sis  men  ned  til  den,  02  da  var  den  sanske  le- 
vende,  men  saa  mat,  den  kunde  kun  et  lille  Øjeblik  lukke  sine  Øjne  op 
og  se  Tommelise,  der  stod  med  et  Stykke  Trøske  i  Haanden,  for  anden 
Lygte  havde  hun  ikke. 

»Tak  skal  du  have,  du  nydelige  lille  Barn!«  sagde  den  syge  Svale  til 
hende,  »jeg  er  bleven  saa  dejlig  opvarmet!  snart  faar  jeg  mine  Kræfter  og 
kan  flyve  igen,  ude  i  det  varme  Solskin!« 

»Oh!«  sagde  hun,  »det  er  saa  koldt  udenfor,  det  sner  og  fryser!  bliv 
du  i  din  varme  Seng,  jeg  skal  nok  pleje  dig!« 

Hun  bragte  da  Svalen  Vand  i  et  Blomsterblad,  og  den  drak  og  fortalte 
hende,  hvorledes  den  havde  revet  sin  ene  Vinge  paa  en  Tornebusk  og 
kunde  derfor  ikke  flyve  saa  stærkt  som  de  andre  Svaler,  som  da  fløj  bort, 
langt  bort  til  de  varme  Lande.  Den  var  da  til  sidst  falden  ned  paa  Jorden, 
men  mere  kunde  den  ikke  huske  og  vidste  slet  ikke,  hvorledes  den  var 
kommen  her. 

Hele  Vinteren  blev  den  nu  hernede,  og  Tommelise  var  god  imod  den 
og  holdt  saa  meget  af  den;  hverken  Muldvarpen  eller  Markmusen  hk  det 
mindste  at  vide  derom,  for  de  kunde  jo  ikke  lide  den  stakkels,  fattige 
Svale. 


TOMMELISE 


7.") 


Saa  snart  Foraaret  kom,  og  Solen  varmede  ind  i  Jorden,  sagde  Svalen 
Farvel  til  Tommelise,  der  aabnede  Hullet,  som  Muldvarpen  havde  gjort 
ovenover.  Solen  skinnede  saa  dejligt  ind  til  dem,  og  Svalen  spurgte,  om 
hun  ikke  vilde  følge  med,  hun  kunde  sidde  paa  dens  Ryg,  de  vilde  flyve 
langt  ud  i  den  grønne  Skov.  Men  Tommelise  vidste,  det  vilde  bedrøve 
den  gamle  Markmus,  om  hun  saaledes  forlod  hende. 

»Nej,  jeg  kan  ikke!«  sagde  Tommelise.  »Farvel,  farvel!  du  gode  nyde- 
lige Pige!«  sagde  Svalen  og  fløj  ud  i  Solskinnet.  Tommelise  saa  efter  den, 
og  Vandet  kom  i  hendes  Øjne,  for  hun  holdt  saa  meget  af  den  stakkels 
Svale. 

»Kvivit,  kvivit«  sang  Fuglen  og  fløj  ind  i  den  grønne  Skov.  — 


Tommelise  var  saa  bedrøvet.  Hun  fik  slet  ikke  Lov  at  komme  ud  i  det 
varme  Solskin;  Kornet,  der  var  saaet  paa  Ageren,  hen  over  Markmusens 
Hus,  vokste  ogsaa  højt  op  i  Vejret,  det  var  en  hel  tyk  Skov  for  den  stak- 
kels lille  Pige,  som  jo  kun  var  en  Tomme  lang. 

»Nu  skal  du  i  Sommer  sy  paa  dit  Udstyr!  <  sagde  Markmusen  til  hende, 
for  nu  havde  Naboen,  den  kedelige  Muldvarp  i  den  sorte  Fløjels  Pels,  friet 
til  hende.  »Du  skal  have  baade  Uldent  og  Linned!  Du  skal  have  at  sidde 
og  ligge  paa,  naar  du  bliver  Muldvarpens  Kone!« 

Tommelise  maatte  spinde  paa  Haandten,  og  Markmusen  lejede  fire  Ed- 
derkopper til  at  spinde  og  væve  Nat  og  Dag.  Hver  Aften  gjorde  Muldvar- 
pen Visit  og  snakkede  da  altid  om,  at  naar  Sommeren  fik  Ende,  saa  skin- 
nede Solen  ikke  nær  saa  varmt,  den  brændte  jo  nu  Jorden  fast  som  en  Sten; 
ja,  naar  Sommeren  var  ude,  saa  skulde  Brylluppet  staa  med  Tommelise; 
men  hun  var  slet  ikke  fornøjet,  for  hun  holdt  ikke  noget  af  den  kedelige 

Muldvarp.  Hver  Morgen,  naar  Solen  stod  op,  og  hver  Aften,  naar  den  gik 
ned,  lislede  hun  sig  ud  i  Døren,  og  naar  saa  Vinden  skilte  Toppene  af 
Kornet  ad,  saa  at  hun  kunde  se  den  blaa  Himmel,  tænkte  hun  paa,  hvor 
lyst  og  smukt  der  var  herude,  og  ønskede  saa  meget,  at  hun  igen  maatte 
faa  den  kære  Svale  at  se;  men  den  kom  aldrig  mere,  den  fløj  vist  langt 
borte  i  den  smukke,  grønne  Skov. 

Da  det  nu  blev  Efteraar,  havde  Tommelise  hele  sit  Udstyr  færdigt. 

»Om  fire  Uger  skal  du  have  Bryllup!«  sagde  Markmusen  til  hende.  Men 
Tommelise  græd  og  sagde,  hun  vilde  ikke  have  den  kedelige  Muldvarp. 

»Sniksnak!«  sagde  Markmusen,  »gør  dig  ikke  obsternasig,  for  ellers 
skal  jeg  bide  dig  med  min  hvide  Tand!  Det  er  jo  en  dejlig  Mand,  du  faar! 
hans  sorte  Fløjels  Pels  har  Dronningen  selv  ikke  Mage  til!  Han  har  baade 
i  Kokken  og  Kælder.  Tak  du  Gud  for  ham!« 

Saa  skulde  de  have  Bryllup.  Muldvarpen  var  allerede  kommen  for  at 
hente  Tommelise;  hun  skulde  bo  med  ham  dybt  nede  under  Jorden,  al- 
drig komme  ud  i  den  varme  Sol,  for  den  kunde  han  ikke  lide.  Det  stak- 
kels Barn  var  saa  bed  rovet,  hun  skulde  nu  sige  den  smukke  Sol  Farvel, 
som  hun  dog  hos  Markmusen  havde  faaet  Lov  at  se  paa  i  Døren. 

»Farvel,  du  klare  Sol!«  sagde  hun  og  rakte  Armene  højt  op  i  Vejret, 
gik  ogsaa  en  lille  Smule  udenfor  Markmusens  Hus;  thi  nu  var  Kornet 
hostet,  og  her  stod  kun  de  tørre  Stubbe.  »Farvel,  farvel!«  sagde  hun  og 
slog  sine  smaa  Arme  om  en  lille  rod  Blomst,  der  stod.  »Hils  den  lille 
Svale  fra  mig,  dersom  du  faar  den  at  se!« 

»Kvivil,  kvivit!«  sagde  det  i  det  samme  over  hendes  Hoved;  hun  saa 
op,  det  var  den  lille  Svale,  der  just  kom  forbi.  Saa  snart  den  saa  Tommelise, 
blev  den  saa  fornøjet;  hun  fortalte  den,  hvor  nødig  hun  vilde  have  den 
stygge  Muldvarp  til  Mand,  og  at  hun  saa  skulde  bo  dybt  under  Jorden, 
hvor  Solen  aldrig  skinnede.  Hun  kunde  ikke  lade  være  at  græde  derved. 

»Nu  kommer  den  kolde  Vinter,«  sagde  den  lille  Svale,  »jeg  flyver  langt 
bort  til  de  varme  Lande,  vil  du  følge  med  mig?  Du  kan  sidde  paa  min 
Byg!  bind  dig  kun  fast  med  ditLivbaand,  saa  flyve  vi  bort  fra  denne  stygge 
Muldvarp  og  hans  mørke  Stue,  langt  bort  over  Bjergene  til  de  varme 
Lande,  hvor  Solen  skinner  smukkere  end  her,  hvor  der  altid  er  Sommer 
og  dejlige  Blomster.  Flyv  kun  med  mig,  du  sode  lille  Tommelise,  som  har 
reddet  mit  Liv,  da  jeg  laa  forfrossen  i  den  mørke  Jordkælder!« 

»Ja,  jeg  vil  følge  med  dig! «  sagde  Tommelise  og  satte  sig  op  paa  Fuglens 
Byg,  med  Fødderne  paa  dens  udbredte  Vinge,  bandt  sit  Bælte  fast  i  en  af 
de  stærkeste  Fjer,  og  saa  fløj  Svalen  højt  op  i  Luften,  over  Skov  og  over 
Sø,  højt  op  over  de  store  Bjerge,  hvor  der  altid  ligger  Sne,  og  Tommelise 
fros  i  den  kolde  Luft,  men  saa  krøb  hun  ind  under  Fuglens  varme  Fjer 
og  stak  kim  del  lille  Hoved  frem  for  at  se  al  den  Dejlighed  under  sig. 

Saa  kom  de  til  de  varme  Lande.  Der  skinnede  Solen  meget  klarere  end 

her,  Himlen  var  to  Gange  saa  høj,  og  paa  Grøfter  og  Gærder  vokste  de 
dejligste  grønne  og  blaa  Vindruer.  I  Skovene  hang  Citroner  og  Appelsiner, 
her  duftede  af  Myrter  og  Krusemynter,  og  paa  Landevejen  løb  de  nydeligste 
Børn  og  legede  med  store,  brogede  Sommerfugle.  Men  Svalen  fløj  endnu 
længer  bort,  og  det  blev  smukkere  og  smukkere.  Under  de  dejligste 
grønne  Træer  ved  den  blaa  Sø,  stod  et  skinnende  hvidt  Marmorslot  fra 
de  gamle  Tider,  Vinrankerne  snoede  sig  op  om  de  høje  Piller;  der  øverst 
oppe  var  mange  Svalereder,  og  i  en  af  disse  boede  Svalen,  som  bar  Tom- 
melise. 

»Her  er  mit  Hns!« 
sagde  Svalen;  »men 
vil  du  nu  selv  søge 
dig  en  af  de  præg- 
tige Blomster  ud, 
som  gro  dernede,  saa 
skal  jeg  sætte  dig  der 
og  du  skal  faa  det  saa 
nydeligt,  du  vil  øn- 
ske dig  det!« 

»Det  var  dejligt!« 
sagde  hun  og  klap- 
pede med  de  smaa 
Hænder. 

Der  laa  en  stor, 
hvid  Marmorsøjle, 
som  var  falden  om 
paa  Jorden  og  knæk- 
ket i  tre  Stykker,  men  mellem  disse  vokste  de  smukkeste,  store  hvide 
Blomster.  Svalen  fløj  ned  med  Tommelise  og  satte  hende  paa  et  af  de 
brede  Blade;  men  hvor  forundret  blev  hun  ikke!  der  sad  en  lille  Mand 
midt  i  Blomsten,  saa  hvid  og  gennemsigtig,  som  han  var  af  Glas;  den 
nydeligste  Guldkrone  havde  han  paa  Hovedet  og  de  dejligste  klare  Vinger 
paa  Skuldrene,  selv  var  han  ikke  større  end  Tommelise.  Han  var  Blom- 
stens Engel.  I  hver  Blomst  boede  der  saadan  en  lille  Mand  eller  Kone, 
men  denne  var  Konge  over  dem  alle  sammen. 

»Gud,  hvor  han  er  smuk!«  hviskede  Tommelise  til  Svalen.  Den  lille 
Prins  blev  ganske  forskrækket  for  Svalen,  thi  den  var  jo  en  hel  Kæmpe- 
fugl imod  ham,  der  var  saa  lille  og  fin,  men  da  han  saa  Tommelise,  blev 
han  saa  glad,  hun  var  den  allersmukkeste  Pige,  han  endnu  havde  set. 
Derfor  tog  han  sin  Guldkrone  af  sit  Hoved  og  satte  den  paa  hendes,  spurgte, 
hvad  hun  hed,  og  om  hun  vilde  være  hans  Kone,  saa  skulde  hun  blive 
Dronning  over  alle  Blomsterne!  Ja,  det  var  rigtignok  en  Mand,  anderledes, 

end  Skruptudsens  Søn  og  Muldvarpen  med  den  sorte  Fløjels  Pels.  Hun 
sagde  derfor  Ja  til  den  dejlige  Prins,  og  fra  hver  Blomst  kom  en  Dame 
eller  Herre,  saa  nydelig,  at  det  var  en  Lyst;  hver  bragte  Tommelise  en  Pre- 
sent, men  den  bedste  af  alle  var  et  Par  smukke  Vinger  af  en  stor,  hvid 
Flue;  de  blev  heftede  paa  Tommelises  Ryg, rog  saa  kunde  hun  ogsaa  flyve 
fra  Blomst  til  Blomst ;  der  var  saadan  en  Glæde,  og  den  lille  Svale  sad  oppe 
i  sin  Rede  og  sang  for  dem,  saa  godt  den  kunde,  men  i  Hjertet  var  den 
dog  bedrøvet,  for  den  holdt  saa  meget  af  Tommelise  og  vilde  aldrig  have 
været  skilt  fra  hende. 

»Du  skal  ikke  hedde  Tommelise! «  sagde  Blomstens  Engel  til  hende, 
(let  er  et  stygt  Navn,  og  du  er  saa  smuk.  Vi  ville  kalde  dig  Maja!« 

»Farvel!  farvel!«  sagde  den  lille  Svale  og  fløj  igen  bort  fra  de  varme 
Lande,  langt  bort  tilbage  til  Danmark!  der  havde  den  en  lille  Rede  over 
Vinduel,  hvor  Manden  bor,  som  kan  fortælle  Event}T,  for  ham  sang  den 
»kvivit,  kvivit!«  derfra  have  vi  hele  Historien. 


I  GAMLE  DAGE,  DA  MORFAR  VAR 
EN  GANSKE  LILLE  DRENG 


I gamle  Dage,  da  Morfar  var  en  ganske  lille  Dreng  og  gik  med  røde 
Bukser,  rød  Trøje,  Skærf  om  Livet  og  Fjer  i  Kasketten,  for  saaledes 
gik  i  hans  Barnetid  de  smaa  Drenge  klædte,  naar  de  var  rigtig  pyntede, 
da  var  saa  meget  ganske  anderledes  end  nu ;  der  var  tit  Stads  i  Gaden, 
Stads,  som  vi  ikke  se,  for  den  er  afskaffet,  den  blev  saa  gammeldags;  men 
morsomt  er  det  at  høre  Morfar  fortælle  om  den. 

Det  maa  rigtignok  have  været  en  Stads  den  Gang  at  se  Skomagerne 
flytte  Skilt,  naar  de  skiftede  Lavshus.  Deres  Silkefane  vajede;  der  var 
malet  paa  den  en  stor  Støvle  og  en  Ørn  med  to  Hoveder;  de  yngste  Svende 

bar  Velkomsten  og  Laden  og  havde  røde  og  hvide  Baand  flagrende  ned 
om  Skjorteærmerne;  de  ældre  førte  dragen  Kaarde  med  en  Citron  paa 
Spidsen.  Der  var  fuld  Musik,  og  dejligst  af  Instrumenterne  var  »Fuglen«, 
som  Morfar  kaldte  den  store  Stang  med  Halvmaanen  paa  og  alt  muligt 
klingende  Dingeldangel,  rigtig  tyrkisk  Musik.  Den  blev  løftet  og  svungen, 
den  klingede  og  klang,  og  det  skar  ordentligt  i  Øjnene  at  se  Solen  skinne 
paa  alt  det  Guld,  Sølv  eller  Messing. 

Foran  Toget  løb  Harlekin,  i  Klæder  syet  sammen  af  alle  mulige  kulørte 
Lapper,  sort  i  Ansigtet  og  med  Bjælder  paa  Hovedet,  ligesom  en  Kane- 
hest; og  saa  slog  han  ind  paa  Folk  med  sin  Briks,  der  smældede  uden  at 
gøre  ondt,  og  Folk  trykkede  hverandre  for  at  komme  tilbage  og  for  at 
komme  frem;  smaa  Drenge  og  Piger  faldt  over  deres  egne  Ben  lige  i  Ben- 
destenen;  gamle  Madammer  puffede  med  Albuerne,  saa  surt  og  skændte. 
En  lo,  en  anden  snakkede;  der  var  Folk  paa  Trapper  og  i  Vinduer,  ja, 
helt  ude  paa  Taget.  Solen  skinnede;  lidt  Begn  fik  de  ogsaa,  men  det  var 
godt  for  Landmanden,  og  naar  de  blev  rigtig  dyngvaade,  saa  var  det  en 
sand  Velsignelse  for  Landet. 

Oh,  hvor  Morfar  kunde  fortælle!  Han  havde,  som  lille  Dreng  set  al  den 
Stads  i  dens  største  Dejlighed.  Den  ældste  Lavssvend  holdt  Tale  fra  Stil- 
ladset, hvor  Skiltet  blev  hængt  ud,  og  Talen  var  paa  Vers,  ligesom  om 
den  kunde  være  digtet,  og  det  var  den  ogsaa;  de  havde  været  tre  om  det 
og  forst  drukket  en  hel  Bolle  Punch,  for  at  faa  den  rigtig  god.  Og  Folk 
raabte  Hurra  for  Talen,  men  de  raabte  endnu  mere  Hurra  for  Harlekin, 
da  han  kom  frem  paa  Stilladset  og  vrængede  efter.  Narren  gjorde  saa  ud- 
mærket Nar  og  drak  Mjød  af  Snapseglas,  som  han  saa  hivede  ud  imellem 
Folk,  der  greb  dem  i  Luften.  Morfar  havde  eet  af  dem,  som  Kalkslageren 
havde  fanget  og  foræret  ham.  Det  var  rigtignok  morsomt.  Og  Skiltet  hang 
med  Blomster  og  Grønt  paa  det  nye  Lavshus. 

Saadan  en  Stads  glemmer  man  aldrig,  ihvor  gammel  man  bliver,  sagde 
Morfar,  og  han  glemte  den  heller  ikke,  uagtet  han  fik  at  se  megen  anden 
Stads  og  Herlighed  og  fortalte  derom,  men  morsomst  var  det  dog  at  høre 
ham  fortælle  om  at  flytte  Skilt  ogsaa  inde  i  den  store  Stad. 

Morfar  rejste  jo  som  lille  derind  med  sine  Forældre;  han  havde  den 
Gang  aldrig  før  set  den  største  Stad  i  Landet.  Der  var  saa  mange  Menne- 
sker paa  Gaden,  saa  at  han  troede,  at  der  skulde  flyttes  Skilt,  og  der  var 
mange  Skilte  at  flytte;  man  kunde  faa  hundrede  Stuer  fyldte  med  Bille- 
der, blev  de  hængte  op  indenfor  og  ikke  udenfor.  Der  var  saaledes  alle 
Slags  Menneskeklæder  malede  af  hos  Skrædderen,  han  kunde  sy  Folk 
om  fra  groft  til  fint ;  der  var  Tobaksspinderskilte  med  de  yndigste  Smaa- 
drenge,  der  røg  Cigar,  ligesom  i  det  virkelige;  der  var  Skilte  med  Smør 
og  Spegesild,  Præstekraver  og  Ligkister,  og  saa  desuden  Indskrifter  og 
Opslag;  man  kunde  godt  gaa  en  hel  Dag  op  og  ned  ad  Gaderne  og  se  sig 

mæt  paa  Billeder,  og  saa  vidste  man  med  det  samme,  hvilke  Mennesker 
der  boede  derinde,  de  havde  selv  hængt  deres  Skilt  ud,  og  det  er  saa  godt, 
sagde  Morfar,  og  saa  lærerigt  at  vide  i  en  stor  By,  hvad  der  bor  indenfor. 

Men  saa  skulde  det  med  Skiltene  hænde,  ligesom  Morfar  kom  til  Byen ; 
han  har  selv  fortalt  det,  og  han  havde  ingen  Skælm  bag  Øret,  som  Mo- 
der sagde,  at  han  havde,  naar  han  vilde  bilde  mig  noget  ind;  han  saa 
ganske  tilforladelig  ud. 

Den  første  Nat,  han  kom  til  den  store  By,  blev  her  det  frygteligste  Vejr, 
man  nogen  Sinde  har  læst  om  i  Avisen:  et  Vejr,  som  det  ikke  havde  været 
i  Mands  Minde.  Hele  Luften  var  opfyldt  med  Tagsten;  gamle  Plankeværk 
gik  over  Ende;  ja,  der  var  en  Trillebør,  der  af  sig  selv  løb  op  ad  Gaden, 
bare  for  at  redde  sig.  Det  tudede  i  Luften,  det  hylede  og  ruskede,  det  var 
en  Storm  saa  forfærdelig.  Vandet  i  Kanalerne  løb  helt  op  over  Bolværket, 
det  vidste  ikke,  hvor  det  turde  være.  Stormen  for  hen  over  Byen  og  tog 
Skorstenene  med  sig;  mer  end  eet  gammelt,  stolt  Kirkespir  maatte  bøje 
sig  og  har  siden  aldrig  forvundet  det. 

Der  stod  et  Skilderhus  udenfor  hos  den  gamle,  skikkelige  Brandmajor, 
der  altid  kom  med  sidste  Sprøjte;  Stormen  kunde  ikke  unde  ham  det  lille 
Skilderhus,  det  blev  revet  af  Tappen  og  trumlede  hen  ad  Gaden;  og  un- 
derligt nok,  det  rejste  sig  og  blev  staaende  uden  for  Huset,  hvor  den  sølle 
Tømmersvend  boede,  der  havde  reddet  tre  Menneskers  Liv  ved  den  sidste 
Ildebrand;  men  Skilderhuset  tænkte  ikke  noget  derved. 

Barberens  Skilt,  den  store  Messingtallerken,  blev  revet  af  og  flyttet  lige 
hen  i  Vinduesfordybningen  hos  Justitsraadens,  og  det  var  næsten  som  en 
Ondskab,  sagde  hele  Nabolaget,  for  det  og  de  allerintimeste  Veninder 
kaldte  Fruen  Ragekniven.  Hun  var  saa  klog,  hun  vidste  mere  om  Menne- 
skene, end  Menneskene  vidste  om  sig  selv. 

Der  fløj  et  Skilt  med  en  afridset  tør  Klipfisk  lige  hen  over  Døren,  hvor 
der  boede  en  Mand,  som  skrev  en  Avis.  Det  var  en  flov  Spøg  af  Storm- 
vinden, den  huskede  nok  ikke,  at  en  Avisskriver  aldeles  ikke  er  at  spøge 
med,  han  er  Konge  i  sin  egen  Avis  og  i  sin  egen  Mening. 

Vejrhanen  fløj  over  paa  Genboens  Tag,  og  der  stod  den  som  den  sor- 
teste Ondskab,  sagde  Naboerne. 

Bødkerens  Tønde  blev  hængt  ud  under  »Damepynt«. 

Spisekvarterets  Madseddel  i  svær  Ramme,  som  hang  ved  Døren,  blev 
af  Stormen  stillet  lige  over  Indgangen  til  det  Teater,  hvor  Folk  aldrig 
kom;  det  var  en  løjerlig  Plakat:  »Peberrodssuppe  og  fyldt  Kaalhoved;« 
men  saa  kom  der  Folk! 

Bundtmagerens  Ræveskind,  der  er  hans  honette  Skilt,  blev  flyttet  hen 
paa  Klokkestrengen  hos  den  unge  Mand,  der  altid  gik  i  Froprædiken,  saa 
ud  som  en  nedslaaet  Paraply,  stræbte  efter  Sandhed  og  var  »Eksempel«, 
sagde  hans  Moster. 

Indskriften:  »Højere  Dannelsesanstalt«  blev  flyttet  hen  over  Billardklub- 
ben, og  Anstalten  selv  fik  Skiltet:  »her  opammes  Børn  paa  Flaske«;  det 
var  aldeles  ikke  vittigt,  kun  uartigt,  men  Stormen  havde  nu  gjort  det,  og 
den  kan  man  ikke  styre. 

Det  var  en  frygtelig  Nat;  og  om  Morgenen,  tænk  bare,  da  var  næsten 
alle  Byens  Skilte  flyttede;  og  somme  Steder  var  det  med  en  saadan  Maliee, 
at  Morfar  vilde  ikke  omtale  det,  men  han  lo  indvendig,  det  saa  jeg  nok, 
og  det  er  muligt,  at  han  da  havde  noget  bag  Øret. 

De  stakkels  Mennesker  i  den  store  By,  især  de  fremmede,  de  gik  al- 
deles fejl  af  Menneskene,  og  de  kunde  ikke  andet,  naar  de  gik  efter  Skiltet. 
Nogle  vilde  ind  til  en  meget  alvorlig  Forsamling  af  ældre,  der  skulde  af- 
handle de  vigtigste  Ting,  og  saa  kom  de  ind  i  en  skraalende  Drengeskole, 
der  var  lige  ved  at  springe  op  paa  Bordet. 

Der  var  Folk,  som  tog  Fejl  af  Kirken  og  Teatret,  og  det  er  dog  forfær- 
deligt! 

Saadan  en  Storm  har  nu  aldrig  blæst  i  vore  Dage,  det  er  kun  Morfar, 
som  har  oplevet  den,  og  det  var  som  ganske  lille;  en  saadan  Storm  kom- 
mer maaske  ikke  i  vor  Tid,  men  i  vore  Børnebørns;  da  maa  vi  rigtignok 
haabe  og  bede  om,  at  de  holde  sig  inde,  mens  Stormen  flytter  Skilt. 


HYRDINDEN 
OG  SKORSTENSFEJEREN 


HAR  DU  NOGENSINDE  SET  ET 
RIGTIGT  GAMMELT  TRÆSKAB 


Har  du  nogensinde  set  et  rigtigt  gammelt  Træskab,  ganske  sort  af  Al- 
derdom og  skaaret  ud  med  Snirkler  og  Løvværk?  Just  saadant  et 
stod  der  i  en  Dagligstue,  det  var  arvet  fra  Oldemoder  og  udskaaret  med 
Roser  og  Tulipaner  fra  øverst  til  nederst;  der  var  de  underligste  Snirkler, 
og  mellem  dem  stak  smaa  Hjorte  Hovedet  frem  med  mange  Takker;  men 
midt  paa  Skabet  stod  snittet  en  hel  Mand,  han  var  rigtignok  grinagtig  at 
se  paa,  og  grine  gjorde  han,  man  kunde  ikke  kalde  det  at  le,  han  havde 
Gedebukkeben,  smaa  Horn  i  Panden  og  et  langt  Skæg.  Børnene  i  Stuen 
kaldte  ham  altid  Gedebukkebens-Overogundergéneralkrigskommanderser- 
genten,  for  det  var  et  svært  Navn  at  sige,  og  der  er  ikke  mange,  der  faa 
den  Titel;  men  at  lade  ham  skære  ud,  det  var  ogsaa  noget.  Dog  nu  var 
han  der  jo!  altid  saa  han  hen  til  Bordet  under  Spejlet,  for  der  stod  en  yn- 
dig, lille  Hyrdinde  af  Porcelæn;  Skoene  var  forgyldte,  Kjolen  nydelig 
hæftet  op  med  en  rød  Rose,  og  saa  havde  hun  Guldhat  og  Hyrdestav;  hun 
var  dejlig!  Tæt  ved  hende  stod  en  lille  Skorstensfejer,  saa  sort  som  et  Kul, 
men  i  øvrigt  ogsaa  af  Porcelæn;  han  var  lige  saa  ren  og  pæn  som  nogen 
anden;  at  han  var  Skorstensfejer,  det  var  jo  bare  noget,  han  forestillede; 
Porcelænsmageren  kunde  lige  saa  godt  have  gjort  en  Prins  af  ham,  for 
det  var  eet! 

Der  stod  han  med  sin  Stige  saa  nydeligt,  og  med  et  Ansigt,  saa  hvidt 
og  rødt  som  en  Pige,  og  det  var  egentlig  en  Fejl,  for  lidt  sort  kunde  han 

gerne  have  været.  Han  slod  ganske  nær  ved  Hyrdinden;  de  var  begge 
to  stillede,  hvor  de  stod,  og  da  de  nu  var  stillede,  saa  havde  de  forlovet 
sig,  de  passede  jo  for  hinanden,  de  var  unge  Folk,  de  var  af  samme 
Poreelæn  og  begge  lige  skrøbelige. 

Tæt  ved  dem  slod  der  nok  en  Dukke,  der  var  tre  Gange  større,  det  var 
en  gammel  Kineser,  som  kunde  nikke;  han  var  ogsaa  af  Porcelæn  og 
sagde,  at  han  var  Bedstefader  til  den  lille  Hyrdinde,  men  det  kunde  han 
nok  ikke  bevise;  han  paastod,  at  han  havde  Magt  over  hende,  og  derfor 
havde  han  nikket  til  Gedebukkebens-Overogundergeneralkrigskomman- 
dersergenten,  der  friede  til  den  lille  Hyrdinde. 

»Der  faar  du  en  Mand,«  sagde  den  gamle  Kineser,  »en  Mand,  som  jeg 
næsten  tror  er  af  Mahognitræ,  han  kan  gøre  dig  til  Gedebukkebens-Over- 
ogundergeneralkrigskommandersergentinde,  han  har  hele  Skabet  fuldt 
af  Sølvtøj,  foruden  hvad  han  har  i  de  hemmelige  Gemmer.« 

»Jeg  vil  ikke  ind  i  det  mørke  Skab!«  sagde  den  lille  Hyrdinde,  »jeg  har 
hørt  sige,  at  han  har  derinde  elleve  Porcelæns  Koner!« 

»Saa  kan  du  være  den  tolvte!«  sagde  Kineseren,  »i  Nat,  saa  snart  det 
knager  i  det  gamle  Skab,  skal  I  have  Bryllup,  saa  sandt,  som  jeg  er  en 
Kineser!«  og  saa  nikkede  han  med  Hovedet  og  faldt  i  Søvn. 

Men  den  lille  Hyrdinde  græd  og  saa  paa  sin  Hjertensallerkæreste,  den 
Porcelæns  Skorstensfej  er. 

»Jeg  tror,  jeg  vil  bede  dig,«  sagde  hun,  »at  du  vil  gaa  med  mig  ud  i  den 
vide  Verden,  for  her  kunne  vi  ikke  blive!« 

»Jeg  vil  alt  hvad  du  vil!«  sagde  den  lille  Skorstensfejer,  »lad  os  straks 
gaa,  jeg  tænker  nok,  jeg  kan  ernære  dig  ved  Professionen!« 

»Gid  vi  var  vel  nede  af  Bordet!«  sagde  hun,  »»jeg  bliver  ikke  glad,  før 
vi  ere  vel  ude  i  den  vide  Verden!« 

Og  han  trøstede  hende  og  viste,  hvor  hun  skulde  sætte  sin  lille  Fod  paa 
de  udskaarne  Kanter  og  det  forgyldte  Løvværk  ned  om  Bordbenet ;  sin 
Stige  tog  han  ogsaa  lil  Hjælp,  og  saa  var  de  nede  paa  Gulvet,  men  da  de 
saa  hen  til  det  gamle  Skab,  var  der  saadant  et  Røre;  alle  de  udskaarne 
Hjorte  stak  Hovederne  længere  frem,  rejste  Takkerne  og  drejede 
med  Halsen;  Geddnikkcbens-Ovewgimdergeneixdkngskommandersergenten 
sprang  højt  i  Vejret  og  raabte  over  til  den  gamle  Kineser:  »Nu  løbe  de! 
nu  løbe  de!« 

Da  blev  de  lidl  forskrækkede  og  sprang  gesvindt  op  i  Skuffen  til  For- 
højningen. 

Her  laa  tre,  lire  Spil  Kort,  som  ikke  var  komplette,  og  et  lille  Dukke- 
teater, der  var  rejst  op,  saa  godt  det  lod  sig  gøre;  der  blev  spillet  Kome- 
die, og  alle  Damerne,  baade  Ruder  og  Hjerter,  Kløver  og  Spader  sad  i 
første  Række  og  viftede  sig  med  deres  Tulipaner,  og  bag  ved  dem  slod 
alle  Knægtene  og  viste,  al  de  havde  Hoved  baade  foroven  og  forneden, 

saaledes  som  Spillekort  have  det.  Komedien  handlede  om  to,  som  ikke 
maatte  faa  hinanden,  og  Hyrdinden  græd  derover,  for  det  var  ligesom 
hendes  egen  Historie. 

»Det  kan  jeg  ikke  holde  ud!«  sagde  hun.  »Jeg  maa  op  af  Skuffen!«  men 
da  de  kom  paa  Gulvet  og  saa  op  til  Bordet,  saa  var  den  gamle  Kineser 
vaagnet  og  rokkede  med  hele  Kroppen,  han  var  jo  en  Klump  forneden. 

»Nu  kommer  den  gamle  Kineser!«  skreg  den  lille  Hyrdinde  og  saa  faldt 
hun  lige  ned  paa  sine  Porcelæns  Knæ,  saa  bedrøvet  var  hun. 

»Jeg  faar  en  Tanke,«  sagde  Skorstensfejeren,  »skulle  vi  krybe  ned  i  den 
store  Potpurikrukke,  der  staar  i  Krogen;  der  kunne  vi  ligge  paa  Roser 
og  Lavendler  og  kaste  ham  Salt  i  Øjnene,  naar  han  kommer.« 

»Det  kan  ikke  forslaa!«  sagde  hun,  »desuden  ved  jeg,  at  den  gamle  Ki- 
neser og  Potpurikrukken  have  været  forlovede,  og  der  bliver  altid  lidt 
Godhed  tilbage,  naar  man  saadan  har  staaet  i  Forhold!  nej,  der  er  ikke 
andet  for  end  at  gaa  ud  i  den  vide  Verden!« 

»Har  du  virkelig  Mod  til  at  gaa  med  mig  ud  i  den  vide  Verden?«  spurgte 
Skorstensfejeren.  »Har  du  betænkt,  hvor  stor  den  er,  og  at  vi  aldrig  mere 
kunne  komme  her  tilbage?« 

»Det  har  jeg!  «  sagde  hun. 

Og  Skorstensfejeren  saa  ganske  stift  paa  hende,  og  saa  sagde  han:  »Min 
Vej  gaar  gennem  Skorstenen!  har  du  virkelig  Mod  til  at  krybe  med  mig 
gennem  Kakkelovnen,  baade  gennem  Tromlen  og  Røret?  saa  komme  vi 
ud  i  Skorstenen,  og  der  forstaar  jeg  at  bruge  mig!  vi  stige  saa  højt,  at  de 
ikke  kunne  naa  os,  og  øverst  oppe  er  der  et  Hul  ud  til  den  vide  Verden!« 

Og  han  førte  hende  hen  til  Kakkelovnsdøren. 

»Det  ser  sort  ud!«  sagde  hun,  men  hun  gik  dog  med  ham,  baade  gen- 
nem Tromlen  og  gennem  Røret,  hvor  der  var  den  bælgmørke  Nat. 

»Nu  ere  vi  i  Skorstenen!«  sagde  han,  »og  se!  se!  ovenover  skinner  den 
dejligste  Stjerne! « 

Og  det  var  en  virkelig  Stjerne  paa  Himlen,  der  skinnede  lige  ned  til 
dem,  ligesom  om  den  vilde  vise  dem  Vejen.  Og  de  kravlede,  og  de  krøb, 
en  gruelig  Vej  var  det,  saa  højt,  saa  højt;  men  han  løftede  og  lettede,  han 
holdt  hende  og  viste  de  bedste  Steder,  hvor  hun  skulde  sætte  sine  smaa 
Porcelæns  Fødder,  og  saa  naaede  de  lige  op  til  Skorstensranden,  og  paa 
den  satte  de  sig,  for  de  var  rigtignok  trætte,  og  det  kunde  de  ogsaa  være. 

Himlen  med  alle  sine  Stjerner  var  oven  over,  og  alle  Byens  Tage  ne- 
den under;  de  saa  saa  vidt  omkring,  saa  langt  ud  i  Verden;  den  stakkels 
Hyrdinde  havde  aldrig  tænkt  sig  det  saaledes,  hun  lagde  sit  lille  Hoved 
op  til  sin  Skorstensfejer,  og  saa  græd  hun,  saa  at  Guldet  sprang  af  hendes 
Livbaand. 

»Det  er  altfor  meget!«  sagde  hun.  »Det  kan  jeg  ikke  holde  ud!  Verden 
er  altfor  stor!  gid  jeg  var  igen  paa  det  lille  Bord  under  Spejlet!  jeg  bliver 

aldrig  glad,  for  jeg  er  der  igen!  nu  har  jeg  fulgt  dig  ud  til  den  vide  Ver- 
den, nu  kan  du  gerne  følge  mig  hjem  igen,  dersom  du  holder  noget  af 
mi<*!« 

Og  Skorstensfejeren  talte  fornuftigt  for  hende,  talte  om  den  gamle  Ki- 
neser og  om  Gedebukkebens-Overogundergeneralkrigskommanderser- 
genten,  men  hun  hulkede  saa  grueligt  og  kyssede  sin  lille  Skorstensfejer, 


saa  han  kunde  ikke  andet  end  føje  hende,  skønt  det  var  galt. 

Og  saa  kravlede  de  igen  med  stor  Besværlighed  ned  ad  Skorstenen,  og 
de  krøb  gennem  Tromlen  og  gennem  Røret,  det  var  slet  ikke  rart,  og  saa 
stod  de  i  den  mørke  Kakkelovn;  der  lurede  de  bag  Døren  for  at  faa  at 
vide,  hvorledes  det  stod  til  i  Stuen.  Der  var  ganske  stille;  de  kigede  ud 
-  ak,  der  laa  midt  paa  Gulvet  den  gamle  Kineser,  han  var  falden  ned  af 
Bordet,  da  han  vilde  efter  dem,  og  laa  slaaet  i  tre  Stykker;  hele  Ryggen 
var  gaaet  af  i  een  Stump,  og  Hovedet  laa  trillet  hen  i  en  Krog;  Gedebuk- 
kebens-Overogundergeneralkrigskommandersergenten  stod,  hvor  han 
altid  havde  staaet,  og  tænkte  over. 

»Det  er  grueligt!«  sagde  den  lille  Hyrdinde,  »gamle  Bedstefader  er  slaaet 
i  Stykker,  og  vi  ere  Skyld  deri!  det  kan  jeg  aldrig  overleve!«  og  saa  vred 
hun  sine  smaa  bitte  Hænder. 

»Han  kan  klinkes  endnu!«  sagde  Skorstensfejeren.  »Han  kan  meget 
godt  klinkes!  -  -  Vær  bare  ikke  saa  heftig!  naar  de  lime  ham  i  Ryggen  og 
give  ham  en  god  Klinke  i  Nakken,  saa  vil  han  være  saa  god  som  ny  igen 
og  kan  sige  os  mange  Ubehageligheder!« 

»Tror  du?«  sagde  hun.  Og  saa  krøb  de  op  igen  paa  Bordet,  hvor  de  før 
havde  staaet. 

»Se  saa  langt  kom  vi!«  sagde  Skorstensfejeren,  »der  kunde  vi  have 
sparet  os  al  den  Ulejlighed!« 

»Bare  vi  havde  den  gamle  Bedstefader  klinket! «  sagde  Hyrdinden.  » Kan 
det  være  saa  dyrt?« 

Og  klinket  blev  han;  Familien  lod  ham  lime  i  Ryggen,  han  fik  en  god 
Klinke  i  Halsen,  han  var  saa  god  som  ny,  men  nikke  kunde  han  ikke. 

»De  er  nok  bleven  hovmodig,  siden  De  har  været  slaaet  i  Stykker!« 
sagde  Gedebukkebens-Overogundergeneralkrigskommandersergenten,  »jeg 
synes  dog  ikke,  at  det  er  noget  at  være  saa  forfærdelig  af!  skal  jeg  have 
hende  eller  skal  jeg  ikke  have  hende?« 

Og  Skorstensfejeren  og  den  lille  Hyrdinde  saa  saa  rørende  paa  den 
gamle  Kineser;  de  var  saa  bange,  han  skulde  nikke,  men  han  kunde  ikke, 
og  det  var  ham  ubehageligt  at  fortælle  til  en  fremmed,  at  han  havde  be- 
standig en  Klinke  i  Nakken,  og  saa  blev  de  Porcelænsfolk  sammen,  og 
de  velsignede  Beds  tefaders  Klinke  og  holdt  af  hinanden,  til  de  gik  i  Stykker. 


I  HELE  VERDEN  ER  DER  INGEN, 
DER  KAN  SAA  MANGE  HISTORIER 
SOM  OLE  LUKØJE 


I hele  Verden  er  der  ingen,  der  kan  saa  mange  Historier  som  Ole  Luk- 
øje! -  -  han  kan  rigtignok  fortælle! 
Saadan  nd  paa  Aftenen,  naar  Børn  sidde  nok  saa  net  ved  Bordet  eller 
paa  deres  Skammel,  kommer  Ole  Lukøje;  han  kommer  saa  stille  op  ad 
Trappen,  for  han  gaar  paa  Hosesokker,  han  lukker  ganske  sagte  Døren 
op,  og  fut!  saa  sprøjter  han  Børnene  sød  Mælk  ind  i  Øjnene,  saa  fint,  saa 
fint,  men  dog  altid  nok  til,  at  de  ikke  kunne  holde  Øjnene  aabne,  og  derfor 
ikke  se  ham;  han  lister  sig  lige  bag  ved,  blæser  dem  sagte  i  Nakken,  og 
saa  blive  de  tunge  i  Hovedet,  o  ja!  men  det  gør  ikke  ondt,  for  Ole  Lukøje 
mener  det  just  godt  med  Børnene,  han  vil  bare  have,  at  de  skulle  være 
rolige,  og  det  ere  de  bedst,  naar  man  faar  dem  i  Seng;  de  skulle  være 
stille,  for  at  han  kan  fortælle  dem  Historier.  — 

Naar  Børnene  nu  sove,  sætter  Ole  Lukøje  sig  paa  Sengen ;  han  er  godt 
klædt  paa,  hans  Frakke  er  af  Silketøj,  men  det  er  ikke  muligt  at  sige,  hvad 
Kulør  den  har,  for  den  skinner  grøn,  rød  og  blaa,  alt  ligesom  han  drejer 
sig;  under  hver  Arm  holder  han  en  Paraply,  en  med  Billeder  paa,  og  den 
sætter  han  over  de  gode  Børn,  og  saa  drømme  de  hele  Natten  de  dejligste 

Historier,  og  en  Paraply  har  han,  hvor  der  slet  intet  er  paa,  og  den  sætter 
han  over  de  uartige  Børn,  saa  sove  de  saa  tosset  og  har  om  Morgenen, 
naar  de  vaagne,  ikke  drømt  det  allermindste. 

Nu  skulle  vi  høre,  hvorledes  Ole  Lukøje  i  en  hel  Uge  kom  hver  Aften 
til  en  lille  Dreng,  som  hed  Hjalmar,  og  hvad  han  fortalte  ham!  Det  er  hele 
syv  Historier,  for  der  er  syv  Dage  i  en  Uge. 

MANDAG 

»Hør  nu  engang!«  sagde  Ole  Lukøje  om  Aftenen,  da  han  havde  faaet 
Hjalmar  i  Seng,  »nu  skal  jeg  pynte  op!«  og  saa  blev  alle  Blomsterne  i 
Urtepotterne  til  store  Træer,  der  strakte  deres  lange  Grene  hen  under 
Loftet  og  langs  med  Væggen,  saa  hele  Stuen  saa  ud  som  det  dejligste  Lyst- 
hus, og  alle  Grene  var  fulde  af  Blomster,  og  hver  Blomst  var  smuk- 
kere end  en  Rose,  lugtede  saa  dejlig,  og  vilde  man  spise  den,  var  den  sø- 
dere end  Syltetøj !  Frugterne  glinsede  ligesom  Guld,  og  saa  var  der  Boller, 
der  revnede  af  Rosiner,  det  var  mageløst!  men  i  det  samme  begyndte  det 
at  jamre  sig  saa  forskrækkeligt  henne  i  Bordskuffen,  hvor  Hjalmars  Skole- 
bøger laa. 

»Hvad  er  nu  det?«  sagde  Ole  Lakøje  og  gik  hen  til  Bordet  og  fik  Skuffen 
op.  Det  var  Tavlen,  som  det  knugede  og  trykkede  i,  for  der  var  kommet 
et  galt  Tal  i  Regnestykket,  saa  det  var  færdigt  at  falde  fra  hinanden;  Grif- 
felen hoppede  og  sprang  i  sit  Sejlgarnsbaand,  ligesom  den  kunde  være  en 
lille  Hund,  den  vilde  hjælpe  paa  Regnestykket,  men  den  kunde  ikke!  - 
Og  saa  var  det  Hjalmars  Skrivebog,  som  det  jamrede  sig  indeni,  oh,  det 
var  ordentligt  fælt  at  høre!  langs  ned  paa  hvert  Blad  stod  alle  de  store 

Bogstaver,  hvert  med  et  lille  ved  Siden,  en  hel  Række  ned  ad,  det  var  saa- 
dan  en  Forskrift,  og  ved  den  igen  stod  nogle  Bogstaver,  der  troede,  de 
saa  ud  ligesom  den,  for  dem  havde  Hjalmar  skrevet,  de  laa  næsten,  lige- 
som om  de  var  faldne  over  Blyantsstregen,  hvilken  de  skulde  staa  paa. 

»Se,  saadan  skulle  I  holde  Eder!«  sagde7  Forskriften,  »se,  saadan  til 
Siden,  med  et  rask  Sving!« 

»Oh,  vi  ville  gerne,«  sagde  Hjalmars  Bogstaver,  »men  vi  kunne  ikke, 
vi  ere  saa  daarlige!  « 

»Saa  skal  I  have  Kinderpulver!«  sagde  Ole  Lukøje. 

»O  nej!«  raabte  de,  og  saa  stod  de  saa  ranke,  at  det  var  en  Lyst. 
Ja,  nu  faa  vi  ikke  fortalt  Historier!«  sagde  Ole  Lukøje,  »nu  maa  jeg 
eksercere  dem!  een,  to!  een,  to!«  og  saa  eksercerede  han  Bogstaverne,  og 
de  stod  saa  ranke  og  saa  sunde,  som  nogen  Forskrift  kunde  staa;  men 
da  Ole  Lukøje  gik,  og  Hjalmar  om  Morgenen  saa  til  dem,  saa  var  de  lige 
saa  elendige  som  før. 

TIRSDAG 

Saa  snart  Hjalmar  var  i  Seng,  rørte  Ole  Lukøje  med  sin  lille  Trold- 
sprøjte  ved  alle  Møblerne  i  Stuen,  og  straks  begyndte  de  at  snakke,  og 
alle  sammen  snakkede  de  om  sig  selv,  undtagen  Spyttebakken,  den  stod 
tavs  og  ærgrede  sig  over,  at  de  kunde  være  saa  forfængelige  kun  at  tale 
om  sig  selv,  kun  at  tænke  paa  sig  selv  og  slet  ikke  at  have  Tanke  for  den, 
der  dog  stod  saa  beskeden  i  Krogen  og  lod  sig  spytte  paa. 

Der  hang  over  Kommoden  et  stort  Maleri  i  en  forgyldt  Ramme;  det  var 
et  Landskab,  man  saa  høje,  gamle  Træer,  Blomster  i  Græsset  og  et  stort 
Vand  med  en  Flod,  der  løb  om  bag  Skoven,  forbi  mange  Slotte,  langt  ud 
i  det  vilde  Hav. 

Ole  Lukøje  rørte  med  sin  Troldsprøjte  ved  Maleriet,  og  saa  begyndte 
Fuglene  derinde  at  synge,  Træernes  Grene  bevægede  sig,  og  Skyerne  tog 
ordentlig  Flugt,  man  kunde  se  deres  Skygge  hen  over  Landskabet. 

Nu  løftede  Ole  Lukøje  den  lille  Hjalmar  op  mod  Rammen,  og  Hjalmar 
stak  Benene  ind  i  Maleriet,  lige  ind  i  det  høje  Græs,  og  der  stod  han;  So- 
len skinnede  mellem  Træernes  Grene  ned  paa  ham.  Han  løb  hen  til  Van- 
det, satte  sig  i  en  lille  Baad,  der  laa;  den  var  malet  rød  og  hvid,  Sejlene 

skinnede  som  Sølv,  og  seks  Svaner,  alle  med  Guldkroner  nede  om  Hal- 
sen og  en  straalende  blaa  Stjerne  paa  Hovedet,  trak  Baaden  forbi  de 
grønne  Skove,  hvor  Træerne  fortalte  om  Rovere  og  Hekse,  og  Blomsterne 
om  de  nydelige  smaa  Alfer,  og  hvad  Sommerfuglene  havde  fortalt  dem. 

De  dejligste  Fisk,  med  Skæl  som  Sølv  og  Guld,  svømmede  efter  Baa- 
den; imellem  gjorde  de  et  Spring,  saa  det  sagde  Pladsk  igen  i  Vandet,  og 
Fuglene,  rode  og  blaa,  smaa  og  store,  fløj  i  to  lange  Rækker  bag  efter, 
Myggene  dansede,  og  Oldenborren  sagde  bum,  bum;  de  vilde  alle  sam- 
men følge  Hjalmar,  og  hver  havde  de  en  Historie  at  fortælle. 

Det  var  rigtignok  en  Sejltur!  snart  var  Skovene  saa  tætte  og  saa  mørke, 
snart  var  de  som  den  dejligste  Have  med  Solskin  og  Blomster,  og  der 
laa  store  Slotte  af  Glas  og  af  Marmor;  paa  Altanerne  stod  Prinsesser,  og 
alle  var  de  smaa  Piger,  som  Hjalmar  godt  kendte,  han  havde  leget  med 
dem  for.  De  rakte  Haanden  ud,  og  hver  holdt  den  yndigste  Sukkergris, 
som  nogen  Kagekone  kunde  sælge,  og  Hjalmar  tog  i  den  ene  Ende  af 
Sukkergrisen,  idel  han  sejlede  forbi,  og  Prinsessen  holdt  godt  fast,  og 
saa  tik  hver  sit  Stykke,  hun  det  mindste,  Hjalmar  det  allerstørste!  Ved 
hvert  Slot  stod  smaa  Prinser  Skildvagt,  de  skuldrede  med  Guldsabel  og 
lod  det  regne  med  Rosiner  og  Tinsoldater;  det  var  rigtige  Prinser. 

Snart  sejlede  Hjalmar  igennem  Skove,  snart  ligesom  igennem  store  Sale 
eller  midt  igennem  en  By;  han  kom  ogsaa  igennem  den,  hvor  hans  Bar- 
nepige boede,  hun,  der  havde  baaret  ham,  da  han  var  en  ganske  lille 
Dreng,  og  havde  holdl  saa  meget  af  ham,  og  hun  nikkede  og  vinkede  og 
sang  det  nydelige  lille  Vers,  hun  selv  havde  digtet  og  sendt  Hjalmar: 

Jeg  tænker  paa  dig  saa  mangen  Stund, 

min  egen  Hjalmar,  du  søde! 

Jeg  har  jo  kysset  din  lille  Mund, 

din  Pande,  de  Kinder  røde. 

Jeg  hørte  dig  sige  de  første  Ord, 

jeg  maatte  dig  Afsked  sige 

Vor  Herre  velsigne  dig  her  paa  vor  Jord, 

en  Engel  du  er  fra  hans  Rige! 

Og  alle  Fuglene  sang  med,  Blomsterne  dansede  paa  Stilken,  og  de  gamle 
Træer  nikkede,  ligesom  om  Ole  Lukøje  ogsaa  fortalte  dem  Historier. 


ONSDAG 

Nej,  hvor  Regnen  skyllede  ned  udenfor!  Hjalmar 'kunde  høre  det  i  Søvne! 
og  da  Ole  Lukøje  lukkede  et  Vindue  op,  stod  Vandet  lige  op  til  Vindues- 
karmen; der  var  en  hel  Sø  derude,  men  det  prægtigste  Skib  laa  op  til 
Huset. 

»Vil  du  sejle  med,  lille  Hjalmar!«  sagde  Ole  Lukøje,  »saa  kan  du  i  Nat 
komme  til  de  fremmede  Lande  og  være  her  i  Morgen  igen!« 

Og  saa  stod  med  et  Hjalmar  i  sine  Søndagsklæder  midt  paa  det  præg- 
tige Skib,  og  straks  blev  Vejret  velsignet,  og  de  sejlede  gennem  Gaderne, 
krydsede  om  Kirken,  og  nu  var  alt  en  stor,  vild  Sø.  De  sejlede  saa  længe, 
at  der  ingen  Land  var  at  øjne  mere,  og  de  saa  en  Flok  Storke,  de  kom  og- 
saa  hjemme  fra  og  vilde  til  de  varme  Lande;  den  ene  Stork  fløj  bag  ved 
den  anden,  og  de  havde  allerede  fløjet  saa  langt,  saa  langt;  en  af  dem 
var  saa  træt,  at  hans  Vinger  næsten  ikke  kunde  bære  ham  længer,  han 
var  den  allersidste  i  Rækken,  og  snart  kom  han  et  stort  Stykke  bag  efter, 
til  sidst  sank  han  med  udbredte  Vinger  lavere  og  lavere,  han  gjorde 
endnu  et  Par  Slag  med  Vingerne,  men  det  hjalp  ikke;  nu  berørte  han 

med  sine  Fødder  Tovværket  paa  Skibet,  nu  gled  han  ned  ad  Sejlet  og 
bums!  der  stod  han  paa  Dækket. 

Saa  tog  Matrosdrengen  ham  og  satte  ham  ind  i  Hønsehuset  til  Høns, 
Ænder  og  Kalkuner;  den  stakkels  Stork  stod  ganske  forknyt  midt  imel- 
lem dem. 

>  S'ikken  en!«  sagde  alle  Hønsene. 

Og  den  kalkunske  Hane  pustede  sig  op,  saa  tyk  den  kunde,  og  spurgte 
hvem  han  var;  og  Ænderne  gik  baglæns  og  puffede  til  hinanden:  »Rap 
dig!  rap  dig!« 

Og  Storken  fortalte  om  det  varme  Afrika,  om  Pyramiderne  og  om 
Strudsen,  der  løb  som  en  vild  Hest  hen  over  Ørkenen,  men  Ænderne  for- 
stod ikke,  hvad  han  sagde,  og  saa  puffede  de  til  hinanden:  Skal  vi  være 
enige  om,  at  han  er  dum?« 

»Ja  vist  er  han  dum!«  sagde  den  kalkunske  Hane,  og  saa  pludrede  den 
op.  Da  tav  Storken  ganske  stille  og  tænkte  paa  sit  Afrika. 

»  Det  er  nogle  dejlige  tynde  Ben,  I  har!«  sagde  Kalkunen.  »Hvad  koster 
Alen?« 

Skrat,  skrat,  skrat!«  grinte  alle  Ænderne,  men  Storken  lod,  som  om 
han  slet  ikke  hørte  det. 

I  kan  gerne  le  med!«  sagde  Kalkunen  til  ham,  »for  det  var  meget  vit- 
tigt sagt!  eller  var  det  maaske  for  lavt  for  ham,  ak,  ak!  han  er  ikke  fler- 
sidig! lad  os  blive  ved  at  være  interessante  for  os  selv!«  og  saa  klukkede 
de,  og  Ænderne  snadrede:  »Gik,  gak!  gik,  gak!«  det  var  skrækkeligt,  hvor 
morsomt  de  selv  fandt  det. 

Men  Hjalmar  gik  hen  til  Hønsehuset,  aabnede  Døren,  kaldte  paa  Stor- 
ken, og  den  hoppede  ud  paa  Dækket  til  ham,  nu  havde  den  hvilet  sig,  og  det 
var,  ligesom  om  den  nikkede  til  Hjalmar  for  at  takke  ham ;  derpaa  bredte 
den  sine  Vinger  ud  og  fløj  til  de  varme  Lande,  men  Hønsene  klukkede, 
Ænderne  snadrede,  og  den  kalkunske  Hane  blev  ganske  ildrød  i  Hovedet. 

»1  Morgen  skal  vi  koge  Suppe  paa  jer?«  sagde  Hjalmar,  og  saa  vaag- 
nede  han  og  laa  i  sin  lille  Seng.  Det  var  dog  en  forunderlig  Rejse,  Ok 
Lukøje  havde  ladet  ham  gøre  den  Nat. 

TORSDAG 

»Ved  du  hvad!«  sagde  Ole  Lukøje,  »bliv  nu  ikke  bange!  her  skal  du  se 
en  lille  Mus!«  og  saa  holdt  han  sin  Haand,  med  det  lette,  nydelige  Dyr, 
hen  imod  ham.  »Den  er  kommen  for  at  invitere  dig  til  Bryllup.  Her  er 
to  smaa  Mus  i  Nat,  som  ville  træde  ind  i  Ægtestanden.  De  bo  nede  under 
din  Moders  Spisekammergulv,  det  skal  være  saadan  en  dejlig  Lejlighed!« 

»Men  hvor  kan  jeg  komme  gennem  det  lille  Musehul  i  Gulvet?«  spurgte 
Hjalmar. 

»Lad  mig  om  det!«  sagde  Ole  Lukøje,  »jeg  skal  nok  faa  dig  lille!«  og 
saa  rørte  han  med  sin  Troldsprøjte  ved  Hjalmar,  der  straks  blev  mindre 
og  mindre,  til  sidst  var  han  ikke  saa  stor  som  en  Finger.  »Nu  kan  du 
laane  Tinsoldatens  Klæder,  jeg  tænker,  de  kunne  passe,  og  det  ser  saa 
raskt  ud  at  have  Uniform  paa,  naar  man  er  i  Selskab!« 

»Ja  nok!«  sagde  Hjalmar,  og  saa  var  han  i  Øjeblikket  klædt  paa  som 
den  nysseligste  Tinsoldat. 

»Vil  De  ikke  være  saa  god  at  sætte  Dem  i  Deres  Moders  Fingerbøl,« 
sagde  den  lille  Mus,  »saa  skal  jeg  have  den  Ære  at  trække  dem!« 

Gud,  skal  Frøkenen  selv  have  Ulejlighed!«  sagde  Hjalmar,  og  saa 
kørte  de  til  Musebryllup. 

Forst  kom  de  ind  under  Gulvet  i  en  lang  Gang,  der  slet  ikke  var  højere, 
end  at  de  netop  kunde  køre  der  med  et  Fingerbøl,  og  hele  Gangen  var 
illumineret  med  Trøske. 

Lugter  her  ikke  dejligt?«  sagde  Musen,  som  trak  ham,  »den  hele  Gang 
er  bleven  smurt  med  Flæskesvær!  det  kan  ikke  være  dejligere!« 

Nu  kom  de  ind  i  Brudesalen;  her  stod  til  højre  alle  de  smaa  Hunmus, 
og  de  hviskede  og  tiskede,  ligesom  om  de  gjorde  Nar  af  hinanden;  til 
venstre  stod  alle  Hanmusene  og  strøg  sig  med  Poten  om  Mundskægget, 
men  midt  paa  Gulvet  saa  man  Brudeparret;  de  stod  i  en  udhulet  Oste- 
skorpe og  kyssedes  saa  skrækkeligt  meget  for  alles  Øjne,  thi  de  var  jo 
forlovede,  og  nu  skulde  de  straks  have  Bryllup. 

Der  kom  altid  flere  og  flere  fremmede;  den  ene  Mus  var  færdig  at 
træde  den  anden  ihjel,  og  Brudeparret  havde  stillet  sig  midt  i  Døren,  saa 
man  hverken  kunde  komme  ud  eller  ind.  Hele  Stuen  var  ligesom  Gangen 
smurt  med  Flæskesvær,  det  var  hele  Beværtningen,  men  til  Dessert  blev 
der  fremvist  en  Ært,  som  en  lille  Mus  af  Familien  havde  bidt  Brudepar- 
rets Navn  ind  i,  det  vil  sige  det  første  Bogstav;  det  var  noget  ganske  over- 
ordentligt. 

Alle  Musene  sagde,  at  det  var  et  dejligt  Bryllup,  og  at  Konversationen 
havde  været  saa  god. 

Og  saa  kørte  Hjalmar  igen  hjem;  han  havde  rigtignok  været  i  fornemt 
Selskab,  men  han  maatte  ogsaa  krybe  ordentlig  sammen,  gøre  sig  lille  og 
komme  i  Tinsoldatuniform. 

FREDAG 

»Det  er  utroligt,  hvor  mange  der  er  af  ældre  Folk,  som  gerne  ville  have 
fat  paa  mig!«  sagde  Ole  Lukøje,  »det  er  især  dem,  som  have  gjort  noget 
ondt«.  »Gode,  lille  Ole,«  sige  de  til  mig,  »vi  kunne  ikke  faa  Øjnene  i,  og  saa 
ligge  vi  hele  Natten  og  se  alle  vore  onde  Gerninger,  der,  som  fæle  smaa 
Trolde,  sidde  paa  Sengekanten  og  sprøjte  os  over  med  hedt  Vand;  vilde 
du  dog  komme  og  jage  dem  bort,  at  vi  kunne  faa  en  god  Søvn«,  og  saa 
sukke  de  saa  dybt:  »Vi  ville  saamænd  gerne  betale:  god  Nat,  Ole! 
Pengene  ligge  i  Vinduet«!  »men  jeg  gør  det  ikke  for  Penge,«  sagde  Ole 
Lukøje. 

»Hvad  skulle  vi  nu  have  for  i  Nat?«  spurgte  Hjalmar. 

»Ja,  jeg  ved  ikke,  om  du  har  Lyst  igen  i  Nat  at  komme  til  Bryllup,  det 
er  en  anden  Slags  end  det  i  Gaar.  Din  Søsters  store  Dukke,  den,  der  ser 
ud  som  et  Mandfolk  og  kaldes  Herman,  skal  giftes  med  Dukken  Bertha, 
det  er  desuden  Dukkens  Geburtsdag,  og  derfor  skal  der  komme  saa  mange 
Presenter. « 

»Ja,  det  kender  jeg  nok,«  sagde  Hjalmar,  »altid  naar  Dukkerne  trænge 


14* 


108 


OLE  LUKØJE 


til  nye  Klæder,  saa  lader  min  Søster  dem  have  Geburtsdag  eller  holde 
Bryllup!  det  er  vist  sket  hundred  Gange!« 

Ja,  men  i  Nat  er  Brylluppet  hundred  og  eet,  og  naar  hundred  og  eet 
er  ude,  saa  er  alt  forbi!  derfor  bliver  ogsaa  dette  saa  mageløst.  Se  engang!« 

Og  Hjalmar  saa  hen  paa  Bordet;  der  stod  det  lille  Paphus  med  Lys  i 
Vinduerne,  og  alle  Tinsoldaterne  præsenterede  Gevær  udenfor.  Brude- 
parret sad  paa  Gulvet  og  lænede  sig  op  til  Bordbenet,  ganske  tankefuldt, 
og  det  kunde  de  jo  have  Grund  til.  Men  Ole  Lukøje,  iført  Bedstemoders 
sorte  Skort,  viede  dem!  da  Vielsen  var  forbi,  istemte  alle  Møblerne  i  Stuen 
følgende  skønne  Sang,  der  var  skrevet  af  Blyanten;  den  gik  paa  Melodi 
som  Tappenstregen. 

Vor  Sang  skal  komme  som  en  Vind 
til  Brudeparret  i  Stuen  ind; 
de  knejse  begge  som  en  Pind, 
de  ere  gjort'  af  Handskeskind! 
|:  Hurra,  Hurra!  for  Pind  og  Skind! 
Det  synge  vi  højt  i  Vejr  og  Vind!  :| 

Og  nu  fik  de  Presenter,  men  de  havde  frabedet  sig  alle  spiselige  Ting, 
for  de  havde  nok  af  deres  Kærlighed. 

»Skal  vi  nu  ligge  paa  Landet  eller  rejse  udenlands?«  spurgte  Brud- 
gommen, og  saa  blev  Svalen,  som  havde  rejst  meget,  og  den  gamle  Gaard- 
hone,  der  fem  Gange  havde  ruget  Kyllinger  ud,  taget  paa  Baad;  og  Svalen 
fortalte  om  de  dejlige  varme  Lande,  hvor  Vindruerne  hang  saa  store  og 
lunge,  hvor  Luften  var  saa  mild,  og  Bjergene  havde  Farver,  som  man 
her  slet  ikke  kender  dem. 

De  har  dog  ikke  vor  Grønkaal!«  sagde  Hønen.  »Jeg  laa  en  Sommer 
med  alle  mine  Kyllinger  paa  Landet;  der  var  en  Grusgrav,  som  vi  kunde 
gaa  og  skrabe  i,  og  saa  havde  vi  Adgang  til  en  Have  med  Grønkaal!  Oh, 
hvor  den  var  grøn!  jeg  kan  ikke  tænke  mig  noget  kønnere.« 

-Men  den  ene  Kaalstok  ser  ud  ligesom  den  anden,«  sagde  Svalen,  »og 
saa  er  her  tit  saa  daarligt  Vejr!« 

»Ja,  det  er  man  vant  til!«  sagde  Hønen. 
Men  her  er  koldt,  det  fryser!« 

Det  har  Kaalen  godt  af!«  sagde  Hønen.  »Desuden  kunne  vi  ogsaa  have 
det  varmt!  havde  vi  ikke  for  fire  Aar  siden  en  Sommer,  der  varede  i  fem 
Uger,  her  var  saa  hedt,  man  kunde  ikke  trække  Vejret!  og  saa  have  vi 
ikke  alle  de  giftige  Dyr,  de  have  ude!  og  vi  er  fri  for  Bøvere!  Det  er  et 
Skarn,  som  ikke  tinder,  at  vort  Land  er  det  kønneste!  han  fortjente  rigtig 
ikke  at  være  her!«  og  saa  græd  Hønen.  »Jeg  har  ogsaa  rejst!  jeg  har  kørt 
i  en  Bøtte  over  tolv  Mil!  der  er  slet  ingen  Fornøjelse  ved  at  rejse!« 

»Ja,  Hønen  er  en  fornuftig  Kone!«  sagde  Dukken  Bertha,  »jeg  holder 
heller  ikke  af  at  rejse  paa  Bjerge,  for  det  er  kun  op,  og  saa  er  det  ned! 
nej,  vi  ville  flytte  ud  ved  Grusgraven  og  spadsere  i  Kaalhaven.« 

Og  derved  blev  det. 

LØVERDAG 

»Faar  jeg  nu  Historier?«  sagde  den  lille  Hjalmar,  saa  snart  Ole  Lukøje 
havde  faaet  ham  i  Seng. 

»I  Aften  har  vi  ikke  Tid  til  det,«  sagde  Ole  og  spændte  sin  smukkeste 
Paraply  over  ham.  »Se  nu  paa  disse  Kinesere!«  og  hele  Paraplyen  saa  ud 
som  en  stor,  kinesisk  Skaal  med  blaa  Træer  og  spidse  Broer  med  smaa 
Kinesere  paa,  der  stod  og  nikkede  med  Hovedet.  »Vi  skulle  have  hele 
Verden  pudset  kønt  op  til  i  Morgen,«  sagde  Ole,  »det  er  jo  da  en  hellig  Dag, 
det  er  Søndag.  Jeg  skal  hen  i  Kirketaarnet  for  at  se,  om  de  smaa  Kirke- 
nisser polere  Klokkerne,  at  de  kunne  lyde  smukt;  jeg  skal  ud  paa  Mar- 
ken og  se,  om  Vindene  blæse  Støvet  af  Græs  og  Blade,  og  hvad  der  er 
det  største  Arbejde,  jeg  skal  have  alle  Stjernerne  ned  for  at  polere  dem 
af!  jeg  tager  dem  i  mit  Forklæde,  men  først  maa  hver  nummereres,  og 
Hidlerne,  hvor  de  sidde  deroppe,  maa  nummereres,  at  de  kunne  komme 
paa  deres  rette  Pladser  igen,  ellers  vilde  de  ikke  sidde  fast,  og  vi  faa  for 
mange  Stjerneskud,  idet  den  ene  dratter  efter  den  anden!« 

»Hør,  ved  De  hvad,  Hr.  Lukøje!«  sagde  et  gammelt  Portræt,  som  hang 

paa  Væggen,  hvor  Hjalmar  sov,  »jeg  er  Hjalmars  Oldefader;  De  skal  have 
Tak,  fordi  De  fortæller  Drengen  Historier,  men  De  maa  ikke  forvilde  hans 
Begreber.  Stjernerne  kunne  ikke  tages  ned  og  poleres!  Stjernerne  ere 
Kloder  ligesom  vor  Jord,  og  det  er  just  det  gode  ved  dem!« 

»Tak  skal  du  have,  du  gamle  Oldefader!«  sagde  Ole  Lukøje,  »Tak  skal 
du  have!  Du  er  jo  Hovedet  for  Familien,  du  er  »01de« -Hovedet!  men  jeg 
er  ældre  end  du!  jeg  er  en  gammel  Hedning,  Romerne  og  Grækerne  kaldte 
mig  Drømmeguden!  jeg  er  kommen  i  de  fornemste  Huse  og  kommer  der 
endnu!  jeg  forstaar  at  omgaas  baade  med  smaa  og  store!  Nu  kan  du  for- 
tælle!« -  -  og  saa  gik  Ole  Lukøje  og  tog  Paraplyen  med. 

»Nu  tør  man  nok  ikke  mere  sige  sin  Mening! «  sagde  det  gamle  Portræt. 

Og  saa  vaagnede  Hjalmar. 

SØNDAG 

»God  Aften!«  sagde  Ole  Lukøje,  og  Hjalmar  nikkede,  men  sprang  saa 
hen  og  vendte  Oldefaderens  Portræt  om  mod  Væggen,  at  det  ikke  skulde 
snakke  med  ligesom  i  Gaar. 

»Nu  skal  du  fortælle  mig  Historier:  »om  de  fem  grønne  Ærter,  der 
boede  i  een  Ærtebælg,«  og  om  »Haneben,  der  gjorde  Kur  til  Høneben«, 
og  om  » Stoppenaalen,  der  var  saa  fin  paa  det,  at  hun  bildte  sig  ind,  hun 
var  en  Synaal « ! 

»Man  kan  ogsaa  faa  for  meget  af  det  gode!«  sagde  Ole  Lukøje;  »jeg  vil 
helst  vise  dig  noget,  ved  du  nok!  jeg  vil  vise  dig  min  Broder,  han  hedder 
ogsaa  Ole  Lukøje,  men  han  kommer  aldrig  til  nogen  mer  end  een  Gang, 
og  naar  han  kommer,  tager  han  dem  med  paa  sin  Hest  og  fortæller  dem 
Historier!  han  kan  kun  to;  een,  der  er  saa  mageløs  dejlig,  at  ingen  i  Ver- 
den kan  tænke  sig  den,  og  een,  der  er  saa  fæl  og  gruelig  — ja,  det  er  ikke 
til  at  beskrive  !  «  og  saa  løftede  Ole  Lukøje  den  lille  Hjalmar  op  i  Vinduet 
og  sagde  »der  skal  du  se  min  Broder,  den  anden  Ole  Lukøje!  de  kalde 

ham  ogsaa  Døden!  Ser  du,  han  ser  slet  ikke  slem  ud  som  i  Billedbøgerne, 
hvor  han  er  Ben  og  Knogler!  nej,  det  er  Sølvbroderi,  han  har  paa  Kjolen: 
det  er  den  dejligste  Husaruniform!  en  Kappe  af  sort  Fløjl  flyver  bag  ud 
over  Hesten!  se,  hvor  han  rider  i  Galop.« 

Og  Hjalmar  saa,  hvordan  den  Ole  Lakøje  red  af  Sted  og  tog  baade 
unge  og  gamle  Folk  op  paa  Hesten;  nogle  satte  han  for  paa,  og  andre 
satte  han  bag  paa,  men  altid  spurgte  han  først:  »hvorledes  staar  det  med 
Karakterbogen?«  -  -  »Godt!«  sagde  de  alle  sammen;  »ja,  lad  mig  selv  se!« 
sagde  han,  og  saa  maatte  de  vise  ham  Bogen,  og  alle  de,  som  havde  »Me- 
get godt«  og  »  Udmærket  godt«  ,  kom  for  paa  Hesten  og  fik  den  dejlige  Hi- 
storie at  høre,  men  de,  som  havde  »Temmeligt  godt«  og  »Maadeligt«,  de 
maatte  bag  paa  og  fik  den  fæle  Historie;  de  rystede  og  græd,  de  vilde 
springe  af  Hesten,  men  kunde  det  slet  ikke,  thi  de  vare  lige  straks  vok- 
sede fast  til  den. 

»Men  Døden  er  jo  den  dejligste  Ole  Lukøje!«  sagde  Hjalmar,  »ham  er 
jeg  ikke  bange  for!« 

»Det  skal  du  heller  ikke  være!«  sagde  Ole  Lukøje,  »se  bare  til,  at  du 
har  en  god  Karakterbog!« 

»Ja,  det  er  lærerigt!«  mumlede  Oldefaderens  Portræt,  »det  hjælper  dog, 
man  siger  sin  Mening!«  og  saa  var  han  fornøjet. 

Se,  det  er  Historien  om  Ole  Lukøje!  nu  kan  han  selv  i  Aften  fortælle 
dig  noget  mere. 

DER  VAR  1  EN  BY  TO  MÆND,  SOM 
BEGGE  HAVDE  SELVSAMME  NAVN 


Der  var  i  en  By  to  Mænd,  som  begge  havde  selvsamme  Navn,  begge 
to  hed  de  Claus,  men  den  ene  ejede  fire  Heste  og  den  anden  kun 
en  eneste  Hest;  for  nu  at  kunne  skille  dem  fra  hinanden,  kaldte  man 
ham,  som  havde  fire  Heste,  den  store  Claus,  og  ham,  som  kun  havde  den 
ene  Hest,  lille  Claus.  Nu  skulle  vi  høre,  hvorledes  de  to  havde  det,  for  det 
er  en  virkelig  Historie! 

Hele  Ugen  igennem  maatte  lille  Claus  pløje  for  store  Claus  og  laane 
ham  sin  eneste  Hest;  saa  hjalp  store  Claus  ham  igen  med  alle  sine  fire,  men 
kun  een  Gang  om  Ugen,  og  det  var  om  Søndagen.  Hussa!  hvor  smældede 
lille  Claus  med  sin  Pisk  over  alle  fem  Heste,  de  vare  jo  nu  saa  godt  som 
hans  den  ene  Dag.  Solen  skinnede  saa  dejligt,  og  alle  Klokker  i  Kirke- 
taarnet  ringede  til  Kirke,  Folk  vare  saa  pyntede  og  gik  med  Salmebog 
under  Armen  hen  at  høre  Præsten  præke,  og  de  saa  paa  lille  Claus,  der 
pløjede  med  fem  Heste,  og  han  var  saa  fornøjet,  at  han  smældede  igen 
med  Pisken  og  raabte:  »Hyp,  alle  mine  Heste!« 

»Det  maa  du  ikke  sige,«  sagde  store  Claus,  »det  er  jo  kun  den  ene  Hest, 
der  er  din ! « 

Men  da  der  igen  gik  nogen  forbi  til  Kirke,  glemte  lille  Claus,  at  han  ikke 
maatte  sige  det  og  raabte  da:  »Hyp,  alle  mine  Heste!« 

»Ja,  nu  vil  jeg  bede  dig  at  lade  være!«  sagde  store  Claus,  »for  siger  du 
det  endnu  een  Gang,  saa  slaar  jeg  din  Hest  for  Panden,  saa  den  skal  ligge 
død  paa  Stedet,  da  er  det  forbi  med  den!« 

»Jeg  skal  saamænd  ikke  sige  det  mere!«  sagde  lille  Claus,  men  da  der 
kom  Folk  forbi,  og  de  nikkede  god  Dag,  blev  han  saa  fornøjet  og  syntes, 

det  saa  dog  saa  raskt  ud,  at  han  havde  fem  Heste  til  at  pløje  sin  Mark,  og 
saa  smældede  han  med  Pisken  og  raabte:  »Hyp,  alle  mine  Heste!« 

»Jeg  skal  hyppe  dine  Heste!«  sagde  store  Claus  og  tog  Tøjrekøllen  og 

slog  lille  Claus's  eneste  Hest 
for  Panden,  saa  at  den  faldt  om 
og  var  ganske  død. 

»Ak,  nu  har  jeg  slet  ingen 
Heste  mere!  «  sagde  lille  Claus 
og  »av  sm  til  at  græde.  Siden 
tlaaede  han  Hesten,  tog  Huden 
og  lod  den  godt  tørre  i  Vinden, 
puttede  den  saa  i  en  Pose, 
som  han  tog  paa  Nakken,  og 
gik  ad  Byen  til  for  at  sælge  sin 
Hestehud. 

Han  havde  saadan  en  lang 
Vej  at  gaa,  skulde  igennem  en 
stor,  mørk  Skov,  og  nu  blev 
det  et  frygtelig  ondt  Vejr;  han 
gik  ganske  vild,  og  før  han 
kom  paa  den  rette  Vej,  var  det 
Allen  og  alt  for  langt  til  at  kom- 
me til  Byen  eller  hjem  igen, 
før  det  blev  Nat. 

Tæt  ved  Vejen  laa  der  en 
stor  Bondegaard,  Skodderne 
udenfor  vare  skudte  for  Vin- 
duerne, men  Lyset  kunde  dog 
ovenfor  skinne  ud.  »Der  kan 
jeg  vel  faa  Lov  at  blive  Natten 
over, «  tænkte  lille  Claus  og  gik 
hen  at  banke  paa. 

Bondekonen  lukkede  op, 
men  da  hun  hørte,  hvad  han 
vilde,  sagde  hun,  at  han  skulde  gaa  sin  Vej,  hendes  Mand  var  ikke  hjemme, 
og  hun  tog  ikke  imod  nogen  fremmede. 

»Naa,  saa  maa  jeg  da  ligge  udenfor,  «  sagde  lille  Claus,  og  Bondekonen 
hikkede  Døren  for  ham. 

Tæt  ved  stod  en  stor  Høstak,  og  mellem  den  og  Huset  var  bygget  et 
lille  Skur  med  et  fladt  Straatag. 

»Der  kan  jeg  ligge  oppe!«  sagde  lille  Claus,  da  han  saa  Taget,  »det  er 
jo  en  dejlig  Seng,  Storken  flyver  vel  ikke  ned  og  bider  mig  i  Benene.« 

For  der  stod  en  levende  Stork  oppe  paa  Taget,  hvor  den  havde  sin 
Rede. 

No  krøb  lille  Claus  op  paa  Skuret,  hvor  han  laa  og  vendte  sig  for  at 
ligge  rigtig  godt.  Træskodderne  for  Vinduerne  sluttede  ikke  oventil,  og 
saa  kunde  han  se  lige  ind  i  Stuen. 

Der  var  dækket  et  stort  Bord  med  Vin  og  Steg  og  saadan  en  dejlig  Fisk, 
Bondekonen  og  Degnen  sad  til  Bords  og  ellers  slet  ingen  andre,  og  hun 
skænkede  for  ham,  og  han  stak  paa  Fisken,  for  det  var  noget,  han  holdt  af. 

»Hvem  der  dog  kunde  faa  noget  med!«  sagde  lille  Claus  og  rakte  Ho- 
vedet lige  hen  mod  Vinduet.  Gud,  hvilken  dejlig  Kage  han  kunde  se  staa 
derinde!  Jo,  det  var  Gilde! 

Nu  hørte  han  en  komme  ridende  paa  Landevejen  hen  imod  Huset,  det 
var  Bondekonens  Mand,  som  kom  hjem. 

Det  var  saadan  en  god  Mand,  men  han  havde  den  forunderlige  Syg- 
dom, at  han  aldrig  kunde  taale  at  se  Degne;  kom  der  en  Degn  for  hans 
Øjne,  blev  han  ganske  rasende.  Derfor  var  det  ogsaa,  at  Degnen  var  gaaet 
ind  for  at  sige  god  Dag  til  Konen,  da  han  vidste,  Manden  ikke  var  hjemme, 
og  den  gode  Kone  satte  derfor  al  den  dejligste  Mad,  hun  havde,  for  ham ;  da  de 
nu  hørte,  Manden  kom,  bleve  de  saa  forskrækkede,  og  Konen  bad  Degnen 
krybe  ned  i  en  stor,  tom  Kiste,  der  stod  henne  i  Krogen;  det  gjorde  han, 
for  han  vidste  jo,  at  den  stakkels  Mand  ikke  kunde  taale  at  se  Degne. 
Konen  gemte  gesvindt  al  den  dejlige  Mad  og  Vin  inde  i  sin  Bagerovn,  for 
havde  Manden  faaet  den  at  se,  saa  havde  han  nok  spurgt,  hvad  den  skulde 
betyde. 

»Ak  ja!«  sukkede  lille  Claus  oppe  paa  Skuret,  da  han  saa  al  Maden 
blive  borte. 

»Er  der  nogen  deroppe?«  spurgte  Bondemanden  og  kiggede  op  paa  lille 
Claus.  »Hvorfor  ligger  du  der?  kom  heller  med  ind  i  Stuen!« 

Saa  fortalte  lille  Claus,  hvorledes  han  havde  forvildet  sig,  og  bad,  om  han 
maatte  blive  Natten  over. 

»Ja  vist!«  sagde  Bondemanden,  men  nu  skulle  vi  først  have  lidt  at 
leve  af!« 

Konen  tog  meget  venligt  imod  dem  begge  to,  dækkede  et  langt  Bord  og 
gav  dem  et  stort  Fad  Grød.  Bondemanden  var  sulten  og  spiste  med  rigtig 
Appetit,  men  lille  Claus  kunde  ikke  lade  være  at  tænke  paa  den  dejlige 
Steg,  Fisk  og  Kage,  han  vidste  stod  inde  i  Ovnen. 

Under  Bordet  ved  sine  Fødder  havde  han  lagt  sin  Sæk  med  Hestehu- 
den  i,  for  vi  ved  jo,  at  det  var  den,  han  var  gaaet  hjemme  fra  med  for  at 
faa  den  solgt  i  Byen.  Grøden  vilde  slet  ikke  smage  ham,  og  saa  traadte 
han  paa  sin  Pose,  og  den  tørre  Hud  i  Sækken  knirkede  ganske  højt. 

»Hys!«  sagde  lille  Claus  til  sin  Sæk,  men  traadte  i  det  samme  paa  den 
igen,  saa  knirkede  det  meget  højere  end  før. 

»Nej!  hvad  har  du  i  din  Pose?«  spurgte  Bonden  igen. 

»Oh,  det  er  en  Troldmand!«  sagde  lille  Claus,  han  siger,  at  vi  skal 
ikke  spise  Grød,  han  har  hekset  hele  Ovnen  fuld  af  Steg,  Fisk  og  Kage.« 

Hvad  for  noget!  sagde  Bonden  og  lukkede  gesvindt  Ovnen  op,  hvor 
han  saa  al  den  dejlige  Mad,  Konen  havde  gemt,  men  som  han  nu  troede, 
at  Troldmanden  i  Posen  havde  hekset  til  dem.  Konen  turde  ikke  si^c 
noget,  men  satte  straks  Maden  paa  Bordet,  og  saa  spiste  de  baade  af  Fi- 
sken og  Stegen  og  Kagen.  Nu  traadte  lille  Claus  paa  sin  Pose  igen,  saa 
Huden  knirkede. 

»Hvad  siger  han  nu?«  spurgte  Bonden. 

»Han  siger,-  sagde  lille  Claus,  at  han  ogsaa  har  hekset  tre  Flasker 
Vin  til  os,  de  staa  henne  i  Krogen  ved  Ovnen!«  Nu  maatte  Konen  tage 
Vinen  frem,  hun  havde  gemt,  og  Bondemanden  drak  og  blev  saa  lystig; 
saadan  en  Troldmand,  som  lille  Claus  havde  i  Posen,  vilde  han  dagrumme 
gerne  eje. 

»Kan  han  ogsaa  hekse  Fanden  frem?«  spurgte  Bonden,  »ham  gad  jeg 
nok  se,  for  nu  er  jeg  lystig!« 

»Ja,«  sagde  lille  Claus,  »min  Troldmand  kan  alt,  hvad  jeg  vil  forlange, 
ikke  sandt,  du?«  spurgte  han  og  traadte  paa  Posen,  saa  det  knirkede. 
»Kan  du  hore,  han  siger  jo?  Men  Fanden  ser  saa  fæl  ud,  det  er  ikke  værd 
at  se  ham!« 

»  Oh,  jeg  er  slet  ikke  bange,  hvorledes  kan  han  vel  se  ud?« 

»Ja,  han  vil  vise  sig  ganske  livagtig  som  en  Degn!« 
Hu!«  sagde  Bonden,  »det  var  fælt!  I  maa  vide,  at  jeg  ikke  kan  taale  at 
se  Degne  !  men  det  er  nu  det  samme,  jeg  ved  jo,  det  er  Fanden,  saa  tin- 
der jeg  mig  vel  bedre  i  det  !  Nu  har  jeg  Courage!  men  han  maa  ikke  komme 
mig  for  nær. « 

»Nu  skal  jeg  spørge  min  Troldmand,«  sagde  lille  Claus,  traadte  paa 
Posen  og  holdt  sit  Øre  til. 

»Hvad  siger  han?« 

»Han  siger,  at  I  kan  gaa  hen  og  lukke  Kisten  op,  der  staar  i  Krogen, 
saa  vil  I  se  Fanden,  hvor  han  kukkelurer,  men  I  maa  holde  paa  Laaget, 
at  han  ikke  slipper  ud. 

»Vil  I  hjælpe  mig  med  at  holde  paa  det! «  sagde  Bonden  og  gik  hen  til 
Kisten,  hvor  Konen  havde  gemt  den  virkelige  Degn,  der  sad  og  var  saa 
bange. 

Bonden  løftede  Laaget  lidt  og  kiggede  ind  under  det:  »Hu!«  skreg  han 
og  sprang  tilbage.  »Jo,  nu  saa  jeg  ham,  han  saa  ganske  ud  som  vores 
Degn!  nej,  det  var  forskrækkeligt!« 

Det  maatte  der  drikkes  paa,  og  saa  drak  de  endnu  til  langt  ud  paa 
Natten. 

»Den  Troldmand  maa  du  sælge  mig,«  sagde  Bonden,  »forlang  for  den 
alt,  hvad  du  vil!  ja,  jeg  giver  dig  straks  en  hel  Skæppe  Penge!« 

»Nej,  det  kan  jeg  ikke!«  sagde  lille  Claus,  »tænk  dog,  hvor  meget  Gavn 
jeg  kan  have  af  denne  Troldmand!« 

»Ak,  jeg  vilde  saa  grumme  gerne  have  den,«  sagde  Bonden  og  blev  ved 
at  bede. 

»Ja,«  sagde  da  lille  Claus  til  sidst,  »da  du  har  været  saa  god  at  give 
mig  Husly  i  Nat,  saa  kan  det  være  det  samme;  du  skal  faa  Troldmanden 
for  en  Skæppe  Penge,  men  jeg  vil  have  Skæppen  topfuld.« 

»Det  skal  du  faa,«  sagde  Bonden,  »men  Kisten  derhenne  maa  du  tage 
med  dig,  jeg  vil  ikke  have  den  en  Time  i  Huset,  man  kan  ikke  vide,  om 
han  sidder  deri  endnu.« 

Lille  Claus  gav  Bonden  sin  Sæk  med  den  tørre  Hud  i  og  fik  en  hel 
Skæppe  Penge,  og  det  topmaalt,  for  den.  Bondemanden  forærede  ham 
endogsaa  en  stor  Trillebør  til  at  køre  Pengene  og  Kisten  paa. 

»Far  vel!«  sagde  lille  Claus,  og  saa  kørte  han  med  sine  Penge  og  den 
store  Kiste,  hvori  endnu  Degnen  sad. 

Paa  den  anden  Side  af  Skoven  var  en  stor,  dyb  Aa,  Vandet  løb  saa 
stærkt  af  Sted,  at  man  knap  kunde  svømme  imod  Strømmen;  man  havde 
gjort  en  stor,  ny  Bro  derover,  lille  Claus  holdt  midt  paa  den  og  sagde 
ganske  højt,  for  at  Degnen  inde  i  Kisten  kunde  høre  det: 

»Nej,  hvad  skal  jeg  dog  med  den  tossede  Kiste?  Den  er  saa  tung,  som 
der  var  Stene  i!  Jeg  bliver  ganske  træt  af  at  køre  den  længer,  jeg  vil  der- 
for kaste  den  ud  i  Aaen,  sejler  den  saa  hjem  til  mig,  er  det  godt,  og  gør 
den  det  ikke,  saa  kan  det  ogsaa  være  det  samme. « 

Nu  tog  han  i  Kisten  med  den  ene  Haand  og  løftede  lidt  paa  den,  lige- 
som om  han  vilde  styrte  den  ned  i  Vandet. 

»Nej,  lad  være!«  raabte  Degnen  inde  i  Kisten,  »lad  mig  bare  komme 
ud ! « 

>»Hu!«  sagde  lille  Claus  og  lod,  som  han  blev  bange.  »Han  sidder  endnu 
derinde!  saa  maa  jeg  lige  straks  have  den  ud  i  Aaen,  at  han  kan  drukne!« 

»Oh nej, o  nej!«  raabte  Degnen,  »jeg  vil  give  dig  en  hel  Skæppe  Penge, 
vil  du  lade  være!« 

»Ja.  det  er  en  anden  Sag!«  sagde  lille  Claus  og  lukkede  Kisten  op.  Deg 
nen  krøb  straks  ud,  stødte  den  tomme  Kiste  ud  i  Vandet  og  gik  til  sit 
Hjem,  hvor  lille  Claus  fik  en  hel  Skæppe  Penge;  een  havde  han  jo  faaet 
forud  af  Bondemanden,  nu  havde  han  da  hele  sin  Trillebør  fuld  af  Penge  ! 

»Se,  den  Hest  fik  jeg  da  ganske  godt  betalt!«  sagde  han  til  sig  selv,  da 
han  kom  hjem  i  sin  egen  Stue  og  væltede  alle  Pengene  af  i  en  stor  Hob 
midt  paa  Gulvet.  » Det  vil  ærgre  store  Claus,  naar  han  faar  at  vide,  hvor 
rig  jeg  er  bleven  ved  min  ene  Hest,  men  jeg  vil  dog  ikke  lige  rent  ud  sige 
ham  det!« 

Nu  sendte  han  en  Dreng  hen  til  store  Claus  for  at  laane  et  Skæppemaal. 
Hvad  mon  han  vil  med  det!«  tænkte  store  Claus  og  smurte  Tjære  un- 
der Bunden,  for  at  der  kunde  hænge  lidt  ved  af  det,  som  maaltes,  og  det 
gjorde  der  da  ogsaa,  thi  da  han  fik  Skæppen  tilhage,  hang  der  tre  ny  Sølv- 
Otteskillinger  ved. 

»Hvad  for  noget? <  sagde  den  store  Claus  og  løh  straks  hen  til  den  lille: 
Hvor  har  du  faaet  alle  de  mange  Penge  fra?« 

Oh,  det  er  for  min  Hestehud,  jeg  solgte  den  i  Aftes!« 
Det  var  saamænd  godt  hetalt!«  sagde  store  Claus,  løb  gesvindt  hjem, 
tog  en  Økse  og  slog  alle  sine  fire  Heste  for  Panden,  trak  Huden  af  dem  og 
kørte  med  disse  ind  til  Byen. 

Huder,  Huder!  hvem  vil  kobe  Huder!«  raabte  han  igennem  Gaderne. 
Alle  Skomagere  og  Garvere  kom  løbende  og  spurgte,  hvad  han  vilde 
have  for  dem. 

En  Skæppe  Penge  for  hver!   sagde  store  Claus. 

Er  du  gal?«  sagde  de  allesammen,  »tror  du,  vi  have  Penge  i  Skæppe- 
vis?« 

»Huder,  Huder!  hvem  vil  købe  Huder!  raabte  han  igen,  men  alle  dem, 
som  spurgte,  hvad  Huderne  kostede,  svarede  han:  »En  Skæppe  Penge.« 

Han  vil  gøre  Nar  af  os,<  sagde  de  allesammen,  og  saa  tog  Skoma- 
gerne deres  Spandremme  og  Garverne  deres  Skødskind  og  begyndte  at 
prygle  paa  store  Claus. 

Huder,  Huder!«  vrængede  de  af  ham,  »ja  vi  skal  give  dig  en  Hud,  der 
skal  spytte  røde  Grise!  ud  af  Byen  med  ham!  raabte  de,  og  store  Claus 
maatte  skynde  sig  alt,  hvad  han  kunde,  saa  pryglet  havde  han  aldrig  været. 

»Naa!«  sagde  han,  da  han  kom  hjem,  »det  skal  lille  Claus  faa  betalt, 
jeg  vil  slaa  ham  ihjel  for  det!« 

Men  hjemme  hos  den  lille  Claus  var  den  gamle  Bedstemoder  død;  hun 
havde  rigtignok  været  saa  arrig  og  slem  imod  ham,  men  han  var  dog 
ganske  bedrøvet  og  tog  den  døde  Kone  og  lagde  hende  i  sin  varme  Seng, 
om  hun  ikke  kunde  komme  til  Live  igen;  der  skulde  hun  ligge  hele  Nat- 
ten, selv  vilde  han  sidde  henne  i  Krogen  og  sove  paa  en  Stol,  det  havde 
han  gjort  før. 

Som  han  nu  sad  der  om  Natten,  gik  Døren  op,  og  store  Claus  kom  ind 
med  sin  Økse;  han  vidste  nok,  hvor  lille  Claus's  Seng  var,  gik  lige  hen 
til  den  og  slog  nu  den  døde  Bedstemoder  for  Panden,  idet  han  troede,  det 
var  lille  Claus. 

»Se  saa!«  sagde  han,  »nu  skal  du  ikke  narre  mig  mere!«  og  saa  gik  han 
hjem  igen. 

Det  er  dog  en  slem,  ond  Mand!«  sagde  lille  Claus,  »der  vilde  han  slaa 
mig  ihjel,  det  var  dog  godt  for  den  gamle  Mutter,  hun  allerede  var  død, 
ellers  havde  han  taget  Livet  af  hende!« 

Nu  gav  han  den  gamle  Bedstemoder  Søndagsklæderne  paa,  laante  en 
Hest  af  sin  Nabo,  spændte  den  for  Vognen  og  satte  den  gamle  Bedste- 
moder op  i  det  bagerste  Sæde,  saaledes  at  hun  ikke  kunde  falde  ud,  naar 
han  kørte  til,  og  saa  rullede  de  af  Sted  gennem  Skoven.  Da  Solen  stod 
op,  vare  de  udenfor  en  stor  Kro,  der  holdt  lille  Claus  stille  og  gik  ind  for 
at  faa  noget  at  leve  af. 

Kromanden  havde  saa  mange,  mange  Penge,  han  var  ogsaa  en  meget 
god  Mand,  men  hidsig,  som  der  var  Peber  og  Tobak  i  ham. 

»God  Morgen!«  sagde  han  til  lille  Claus,  du  er  tidligt  kommen  i  Stads- 
klæderne  i  Dag!« 

»Ja,  <  sagde  lille  Claus,  »jeg  skal  til  Byen  med  min  gamle  Bestemoder, 
hun  sidder  derude  paa  Vognen,  jeg  kan  ikke  faa  hende  ind  i  Stuen.  Vil  I 
ikke  bringe  hende  et  Glas  Mjød,  men  I  maa  tale  lovlig  højt,  for  hun  kan 
ikke  godt  høre.« 

»Jo,  det  skal  jeg!«  sagde  Kromanden  og  skænkede  et  stort  Glas  Mjød, 
som  han  gik  ud  med  til  den  døde  Bedstemoder,  der  var  stillet  op  i  Vognen. 

»Her  er  et  Glas  Mjød  fra  hendes  Søn!«  sagde  Kromanden,  men  den 
døde  Kone  sagde  da  ikke  et  Ord,  men  sad  ganske  stille.  - 

»Hører  I  ikke!«  raabte  Kromanden  lige  saa  højt,  han  kunde,  »her  er  et 
Glas  Mjød  fra  hendes  Søn!« 

Endnu  en  Gang  raabte  han  det  samme,  og  saa  nok  en  Gang,  men  da  hun 
slet  ikke  rørte  sig  ud  af  Stedet,  blev  han  vred  og  kastede  hende  Glasset 
ind  i  Ansigtet,  saa  Mjøden  løb  hende  lige  ned  over  Næsen,  og  hun  faldt 
baglæns  om  i  Vognen,  for  hun  var  kun  stillet  op  og  ikke  bunden  fast. 

»Naa  da!«  raabte  lille  Claus,  sprang  ud  af  Døren  og  tog  Kromanden  i 
Brystet,  der  har  du  slaaet  min  Bedstemoder  ihjel!  Vil  du  bare  se,  der  er 
et  stort  Hul  i  hendes  Pande!« 

»Oh,  det  var  en  Ulykke!«  raabte  Kromanden  og  slog  Hænderne  sam- 
men, »det  kommer  altsammen  af  min  Hidsighed!  Søde,  lille  Claus,  jeg 
vil  give  dig  en  hel  Skæppe  Penge  og  lade  din  Bedstemoder  begrave,  som 
om  det  var  min  egen,  men  ti  bare  stille,  for  ellers  hugge  de  Hovedet  af 
mig,  og  det  er  saa  ækelt!« 

Saa  fik  lille  Claus  en  hel  Skæppe  Penge,  og  Kromanden  begravede  den 
gamle  Bedstemoder,  som  det  kunde  være  hans  egen. 

Da  nu  lille  Claus  kom  hjem  igen  med  de  mange  Penge,  sendte  han 
straks  sin  Dreng  over  til  store  Claus  for  at  bede,  om  han  ikke  maatte 
laane  et  Skæppemaal. 

»Hvad  for  noget?  <  sagde  store  Claus,  »har  jeg  ikke  slaaet  ham  ihjel!  Da 
maa  jeg  dog  selv  se  efter!«  og  saa  gik  han  selv  over  med  Skæppen  til 
lille  Claus. 

»Nej,  hvor  har  du  dogfaaet  alle  de  Penge  fra?  spurgte  han  og  spilede 
rigtigt  Øjnene  op  ved  at  se  alle  dem,  der  vare  komne  til. 

»Det  var  min  Bedstemoder  og  ikke  mig,  du  slog  ihjel!«  sagde  lille  Claus, 
»hende  har  jeg  nu  solgt  og  faaet  en  Skæppe  Penge  for!« 

»Det  var  saamænd  godt  betalt!«  sagde  store  Claus  og  skyndte  sig  hjem, 
tog  en  Økse  og  slog  straks  sin  gamle  Bedstemoder  ihjel,  lagde  hende  op  i 
Vognen,  kørte  ind  til  Byen,  hvor  Apotekeren  boede,  og  spurgte,  om  han 
vilde  købe  et  dødt  Menneske. 

»Hvem  er  det,  og  hvor  har  I  faaet  det  fra?«  spurgte  Apotekeren. 

»Det  er  min  Bedstemoder!«  sagde  store  Claus,  »jeg  har  slaaet  hende 
ihjel  for  en  Skæppe  Penge!« 

» Gud  bevare  os ! «  sagde  Apotekeren.  »I  snakker  over  Eder!  sig  dog  ikke 
saadant  noget,  for  saa  kan  I  miste  Hovedet!«  Og  nu  sagde  han  ham 
rigtigt,  hvad  det  var  for  noget  forskrækkeligt  ondt,  han  havde  gjort,  og 
hvilket  slet  Menneske  han  var,  og  at  han  burde  straffes;  store  Claus  blev 
da  saa  forskrækket,  at  han  sprang  lige  fra  Apoteket  ud  i  Vognen,  piskede 
paa  Hestene  og  for  hjem,  men  Apotekeren  og  alle  Folk  troede,  han  var 
gal,  og  lod  ham  derfor  køre,  hvorhen  han  vilde. 

Det  skal  du  faa  betalt!«  sagde  store  Claus,  da  han  var  ude  paa  Lande- 
vejen, ja,  det  skal  du  faa  betalt,  lille  Clausl  -  og  nu  tog  han,  saa  snart  han 
kom  hjem,  den  største  Sæk,  han  kunde  finde,  gik  over  til  lille  Claus  og 
sagde:  »Nu  har  du  narret  mig  igen!  først  slog  jeg  mine  Heste  ihjel,  saa 
min  gamle  Bedstemoder!  Det  er  altsammen  din  Skyld,  men  aldrig  skal 
du  narre  mig  mer!«  og  saa  tog  han  lille  Claus  om  Livet  og  puttede  ham 
i  sin  Sæk,  tog  ham  paa  Nakken  og  raabte  til  ham:  »Nu  gaar  jeg  ud  og 
drukner  dig! « 

Det  var  et  langt  Stykke  at  gaa,  før  han  kom  til  Aaen,  og  lille  Claus  var 
ikke  saa  let  at  bære.  Vejen  gik  lige  tæt  forbi  Kirken,  Orgelet  spillede,  og  Folk 
sang  saa  smukt  derinde;  saa  satte  store  Claus  sin  Sæk  med  lille  Claus  i 
tæt  ved  Kirkedøren  og  tænkte,  det  kunde  være  ganske  godt  at  gaa  ind  og 
høre  en  Salme  først,  før  han  gik  videre:  lille  Claus  kunde  jo  ikke  slippe 
ud,  og  alle  Folk  vare  i  Kirken;  saa  gik  han  derind. 

»Ak  ja!  ak  ja!«  sukkede  lille  Claus  inde  i  Sækken;  han  vendte  sig  og 
vendte  sig,  men  det  var  ham  ikke  muligt  at  faa  løst  Baandet  op;  i  det 
samme  kom  der  en  gammel,  gammel  Kvægdriver  med  kridhvidt  Haar  og  en 
stor  Støttekæp  i  Haanden;  han  drev  en  hel  Drift  af  Køer  og  Tyre  foran  sig, 
de  løb  paa  Sækken,  som  lille  Claus  sad  i,  saa  den  væltede. 

» Akja ! « sukkede  lilleC/azzs,  jeg  er  saa  ung  og  skal  allerede  til  Himmerige! « 

»Og  jeg  Stakkel!«  sagde  Kvægdriveren,  »er  saa  gammel  og  kan  ikke 
komme  der  endnu!« 

»Luk  op  for  Sækken!«  raabte  lille  Claus,  »kryb  i  mit  Sted  derind,  saa 
kommer  du  straks  til  Himmerige!« 

»Ja,  det  vil  jeg  grumme  gerne«,  sagde  Kvægdriveren  og  løste  op  for 
lille  Claus,  der  straks  sprang  ud. 

»Vil  du  saa  passe  Kvæget?«  sagde  den  gamle  Mand  og  krøb  nu  ind  i 
Posen,  som  lille  Claus  bandt  for  og  gik  saa  sin  Vej  med  alle  Køerne  og 
Tyrene. 

Lidt  efter  kom  store  Claus  ud  af  Kirken,  han  tog  sin  Sæk  igen  paa  Nak- 
ken, syntes  rigtignok,  at  den  var  bleven  saa  let,  for  den  gamle  Kvægdriver 
var  ikke  mere  end  halv  saa  tung  som  lille  Claus.  » Hvor  han  er  bleven  let 
at  bære!  ja,  det  er  nok,  fordi  jeg  har  hørt  en  Salme!«  saa  gik  han  hen 
til  Aaen,  der  var  dyb  og  stor,  kastede  Sækken  med  den  gamle  Kvægdriver 
ud  i  Vandet  og  raabte  efter  ham,  for  han  troede  jo,  at  det  var  lille  Claus: 
»Se  saa!  nu  skal  du  ikke  narre  mig  mere!« 

Saa  gik  han  hjemad,  men  da  han  kom  hen,  hvor  Vejene  krydsede,  mødte 
han  lille  Claus,  som  drev  af  Sted  med  alt  sit  Kvæg. 

»Hvad  for  noget!«  sagde  store  Claus,  »har  jeg  ikke  druknet  dig!« 

»Jo!«  sagde  lille  Claus,  »du  kastede  mig  jo  ned  i  Aaen  for  en  lille  halv 
Time  siden!« 

»Men  hvor  har  du  faaet  alt  det  dejlige  Kvæg  fra?«  spurgte  store  Claus. 

»Det  er  Søkvæg!«  sagde  lille  Claus,  »jeg  skal  fortælle  dig  den  hele  Hi- 
storie, og  Tak  skal  du  ogsaa  have,  fordi  du  druknede  mig,  nu  er  jeg  oven- 
paa,  er  rigtig  rig,  kan  du  tro!  -  -  Jeg  var  saa  bange,  da  jeg  laa  inde  i  Sæk- 
ken, og  Vinden  peb  mig  om  Ørene,  da  du  kastede  mig  ned  fra  Broen  i 
det  kolde  Vand.  Jeg  sank  lige  straks  til  Bunds,  men  jeg  stødte  mig  ikke, 
for  dernede  vokser  det  yndigste,  bløde  Græs.  Det  faldt  jeg  paa,  og  straks 
blev  Posen  lukket  op,  og  den  dejligste  Jomfru  i  kridhvide  Klæder  og  med 
en  grøn  Krans  om  det  vaade  Haar  tog  mig  i  Haanden  og  sagde:  »Er  du 
der?  lille  Claus!  der  har  du  for  det  første  noget  Kvæg!  en  Mil  oppe  paa 
Vejen  staar  endnu  en  hel  Drift,  som  jeg  vil  forære  dig!«  —  Nu  saa  jeg,  at 
Aaen  var  en  stor  Landevej  for  Havfolkene.  Nede  paa  Bunden  gik  og  kørte 
de  lige  ud  fra  Søen  og  helt  ind  i  Landet,  til  hvor  Aaen  ender.  Der  var  saa 
dejligt  med  Blomster  og  det  friskeste  Græs;  Fiskene,  som  svømmede 
i  Vandet,  de  smuttede  mig  om  Ørene,  ligesom  her  Fuglene  i  Luften.  Hvor 
der  var  pæne  Folk,  og  hvor  der  var  Kvæg,  det  gik  paa  Grøfter  og  Gær- 
der!« — 

»Men  hvorfor  er  du  straks  gaaet  herop  til  os  igen?«  spurgte  store  Claus. 
»Det  havde  jeg  ikke  gjort,  naar  der  var  saa  nydeligt  dernede!« 

»Jo,«  sagde  lille  Claus,  »det  er  just  polisk  gjort  af  mig!  Du  hører  jo 
nok,  at  jeg  siger  dig:  Havpigen  sagde,  at  en  Mil  oppe  paa  Vejen,  -  og 
ved  Vejen  mener  hun  jo  Aaen,  for  andet  Sted  kan  hun  ikke  komme,  - 
staar  endnu  en  hel  Drift  Kvæg  til  mig.  Men  jeg  ved,  hvor  Aaen  gaar  i 
Bugter,  snart  her,  snart  der,  det  er  jo  en  hel  Omvej,  nej,  saa  gør  man  det 
kortere  af,  naar  man  kan  det,  at  komme  herop  paa  Land  og  drive  tværs 
over  til  Aaen  igen,  derved  sparer  jeg  jo  næsten  en  halv  Mil  og  kommer 
gesvindtere  til  mit  Havkvæg!« 

Oh,  du  er  en  lykkelig  Mand!«  sagde  store  Claus,  »tror  du,  jeg  ogsaa 
faar  Havkvæg,  naar  jeg  kommer  ned  paa  Bunden  af  Aaen?« 

»Jo,  det  skulde  jeg  tænke!«  sagde  lille  Claus,  »men  jeg  kan  ikke  bære 
dig  i  Sækken  hen  til  Aaen,  du  er  mig  for  tung!  Vil  du  selv  gaa  derhen  og 
saa  krybe  i  Posen,  saa  skal  jeg  med  største  Fornøjelse  kaste  dig  ud.« 

»Tak  skal  du  have!«  sagde  store  Claus,  »men  faar  jeg  ikke  Havkvæg, 
naar  jeg  kommer  ned,  saa  skal  jeg  prygle  dig,  kan  du  tro!« 

Oh  nej!  vær  ikke  saa  slem!«  og  saa  gik  de  hen  til  Aaen.  Da  Kvæget, 
som  var  tørstigt,  saa  Vandet,  løb  det  alt,  hvad  det  kunde,  for  at  komme 
ned  at  drikke. 

»Se,  hvor  det  skynder  sig!«  sagde  lille  Claus;  »det  længes  efter  at  kom- 
me ned  paa  Bunden  igen!« 

»Ja,  hjælp  nu  først  mig!«  sagde  store  Claus,  »for  ellers  faar  du  Prygl!« 
og  saa  krøb  han  i  den  store  Sæk,  som  havde  ligget  tværs  over  Ryggen 
paa  en  af  Tyrene.  »Læg  en  Sten  i,  for  ellers  er  jeg  bange,  jeg  ikke  syn- 
ker!« sagde  store  Claus. 

»Det  gaar  nok!«  sagde  lille  Claus,  men  lagde  dog  en  stor  Sten  i  Sækken, 
bandt  Baandet  fast  til  og  stødte  saa  til  den:  Plump!  der  laa  store  Claus 
ude  i  Aaen  og  sank  straks  ned  til  Bunds. 

»Jeg  er  bange,  han  ikke  finder  Kvæget!«  sagde  lille  Claus  og  drev  saa 
hjem,  med  hvad  han  havde. 


DER  VAR  ENGANG  EN  FIN 
KAVALER 


Der  var  engang  en  fin  Kavaler,  hvis  hele  Bohave  var  en  Støvleknægt 
og  en  Redekam,  men  han  havde  de  dejligste  Flipper  i  Verden,  og 
det  er  om  Flipperne,  vi  skulle  høre  en  Historie.  —  De  vare  nu  saa  gamle, 
at  de  tænkte  paa  at  gifte  sig,  og  saa  traf  det,  at  de  kom  i  Vadsk  med  et 
Strømpebaand. 

»Nej ! «  sagde  Flipperne,  »nu  har  jeg  aldrig  set  nogen  saa  slank  og  saa  fin, 
saa  blød  og  saa  nysselig.  Maa  jeg  ikke  spørge  om  Deres  Navn?« 
»Det  siger  jeg  ikke!«  sagde  Strømpebaandet. 
»Hvor  hører  De  hjemme?«  spurgte  Flipperne. 

Men  Strømpebaandet  var  saa  undselig  af  sig  og  syntes,  at  det  var  noget 
underligt  at  svare  paa. 

»De  er  nok  Livbaand!«  sagde  Flipperne,  »saadan  indvortes  Livbaand! 
jeg  ser  nok,  De  er  baade  til  Nytte  og  Stads,  lille  Jomfru!« 

»De  maa  ikke  tale  til  mig!«  sagde  Strømpebaandet,  »jeg  synes,  jeg  har 
slet  ikke  givet  Anledning!« 

»Jo,  naar  man  er  saa  dejlig  som  De!«  sagde  Flipperne,  »det  er  Anled- 
ning nok! « 

»Lad  være  at  komme  mig  saa  nær!«  sagde  Strømpebaandet. 
»De  ser  saa  mandfolkeagtig  ud! 

» Jeg  er  ogsaa  fin  Kavaler! « 
sagde  Flipperne,  »jeg  har 
Støvleknægt  og  Redekam ! « 
og  det  var  nu  ikke  sandt, 
det  var  jo  hans  Herre,  der 
havde  dem,  men  han  pra- 
lede. 

» Kom  mig  ikke  nær ! «  sag- 
de Strømpebaandet,  » det  er 
jeg  ikke  vant  til!« 

»Snerpe!«  sagde  Flipper- 
ne, og  saa  bleve  de  tagne  af 
Vadsken!  de  fik  Stivelse,  hang  paa  Stolen  i  Solskin  og  bleve  saa  lagte  paa 
Strygebræt;  der  kom  det  varme  Jern. 

»Frue!«  sagde  Flipperne,  »lille  Enkefrue!  jeg  bliver  ganske  varm !  jeg 
bliver  en  anden  en,  jeg  kommer  rent  ud  af  Folderne,  De  brænder  Hnl  i 

mig !  uh!  —  Jeg  frier 
lil  Dem!« 

»Las!«  sagde  Stry- 
gejernet og  gik  stolt 
hen  over  Flipperne; 
for  det  bildte  sig  ind, 
det  var  en  Damp- 
kedel, der  skulde  ud 
paa  Jernbanen  og 
trække  Vosne. 

o 

»Las! «  sagde  det. 
Flipperne  flosse- 
de lidt  i  Kanterne, 

og  saa  kom  Papirsaksen  og  skulde  klippe  Flosset  af. 

»Oh!«  sagde  Flipperne,  »De  er  nok  første  Danserinde!  hvor  De  kan 
strække  Ben!  det  er  det  yndigste,  jeg  har  set!  det  kan  intet  Menneske 
£øre  Dem  efter!« 

»Det  ved  jeg!   sagde  Saksen. 

»De  fortjente  at  være  Grevinde!«  sagde  Flipperne,  »alt,  hvad  jeg  har,  er 
en  fin  Kavaler,  en  Støvleknægt  og  en  Redekam  — !  bare  jeg  havde  Grev- 
skab!« 

Frier  han!«  sagde  Saksen,  for  den  blev  vred,  og  saa  gav  den  ham  et 
ordentligt  Klip,  og  saa  var  han  kasseret. 
Jee  maa  nok  fri  til  Redekammen!  »Det  er 

o 

mærkeligt,  hvor  De  beholder  alle  Deres  Tæn- 
der, lille  Frøken!«  sagde  Flipperne.  »Har  De 
aldrig  tænkt  paa  Forlovelse?« 

»Jo,  det  kan  De  nok  vide!«  sagde  Redekam- 
men, »jeg  er  jo  forlovet  med 


Støvleknægten! « 

»Forlovet!«  sagde  Flipper- 
ne; nu  var  der  ingen  flere  at 
fri  til,  og  saa  foragtede  han  det. 

En  lang  Tid  gik,  saa  kom 
Flipperne  i  Kasse  hos  Papir- 
mølleren; der  var  stort  Klude- 
selskab, de  fine  for  sig,  de  gro- 
ve for  sig,  saaledes  som  det  skal 

være.  De  havde  alle  meget  at  fortælle,  men  Flipperne  mest,  det  var  en  or- 
dentlig Pralhans. 

»Jeg  har  haft  saa  frygtelig  mange  Kærester!«  sagde  Flipperne,  »jeg 
kunde  ikke  gaa  i  Ro!  jeg  var  nu  ogsaa  fin  Kavaler,  med  Stivelse!  jeg  havde 
baade  Støvleknægt  og  Redekam,  som  jeg  aldrig  brugte!  —  De  skulde  have 
set  mig  dengang,  set  mig,  naar  jeg  laa  paa  Siden!  Aldrig  glemmer  jeg  min 
første  Kæreste,  hun  var  Livbaand,  saa  fin,  saa  blød  og  saa  nydelig,  hun 
styrtede  sig  i  en  Vandballe  for  min  Skyld !  —  Der  var  ogsaa  en  Enkefrue, 
som  blev  gloende,  men  jeg  lod  hende  staa  og  blive  sort!  Der  var  den  første 
Danserinde,  hun  gav  mig  den  Flænge,  jeg  nu  gaar  med,  hun  var  saa  glubsk! 
Min  egen  Redekam  var  forlibt  i  mig,  hun  tabte  alle  sine  Tænder  af  Kæ- 
restesorg. Ja,  jeg  har  oplevet  meget  af  den  Slags!  men  det  gør  mig  mest 
ondt  for  Strømpebaandet,  —  jeg  mener  Livbaandet,  der  gik  i  Vandballen. 
Jeg  har  meget  paa  min  Samvittighed,  jeg  kan  trænge  til  at  blive  til  hvidt 
Papir. 

Og  det  bleve  de,  alle  Kludene  bleve  hvidt  Papir,  men  Flipperne  bleve 
netop  til  dette  Stykke  hvide  Papir,  vi  her  se,  hvorpaa  Historien  er  trykt,  og 
det  var  fordi,  at  de  pralede  saa  frygteligt  bagefter,  af  hvad  der  aldrig  havde 
været;  og  det  skal  vi  tænke  paa,  at  vi  ikke  bære  os  lige  saadan  ad,  for  vi 
kunne  saamænd  aldrig  vide,  om  vi  ikke  ogsaa  engang  komme  i  Klude- 
kassen og  blive  gjorte  til  hvidt  Papir  og  faa  vor  hele  Historie  trykt  for- 
paa,  selv  den  allerhemmeligste,  og  maa  saa  selv  løbe  om  og  fortælle  den, 
ligesom  Flipperne. 

LANGT  UDE  I  HAVET  ER 
VANDET  SAA  BLAAT 


Iangt  ude  i  Havet  er  Vandet  saa  blaat  som  Bladene  paa  den  dejligste 
Kornblomst  og  saa  klart  som  det  reneste  Glas,  men  det  er  meget 
dybt,  dybere  end  noget  Ankertov  naar;  mange  Kirketaarne  maatte  stilles 
ovenpaa  hinanden  for  at  række  fra  Bunden  op  over  Vandet.  Dernede  bo 
Havfolkene. 

Nu  maa  man  slet  ikke  tro,  at  der  kun  er  den  nøgne,  hvide  Sandbund; 
nej,  der  vokse  de  forunderligste  Træer  og  Planter,  som  ere  saa  smidige 
i  Stilk  og  Blade,  at  de  ved  den  mindste  Bevægelse  af  Vandet  røre  sig,  lige- 
som om  de  vare  levende.  Alle  Fiskene,  smaa  og  store,  smutte  imellem 
Grenene  ligesom  heroppe  Fuglene  i  Luften.  Paa  det  allerdybeste  Sted 
ligger  Havkongens  Slot,  Murene  ere  af  Koraller  og  de  lange,  spidse  Vin- 
duer af  det  allerklareste  Rav,  men  Taget  er  Muslingskaller,  der  aabne  og 
lukke  sig,  eftersom  Vandet  gaar;  det  ser  dejligt  ud;  thi  i  hver  ligge  straa- 
lende  Perler,  een  eneste  vilde  være  stor  Stads  i  en  Dronnings  Krone. 

Havkongen  dernede  havde  i  mange  Aar  været  Enkemand,  men  hans 
gamle  Moder  holdt  Hus  for  ham;  hun  var  en  klog  Kone,  men  stolt  af  sin 
Adel,  derfor  gik  hun  med  tolv  Østers  paa  Halen,  de  andre  fornemme 
maatte  kun  bære  seks.  —  Ellers  fortjente  hun  megen  Ros,  især  fordi  hun 
holdt  saa  meget  af  de  smaa  Havprinsesser,  hendes  Sønnedøtre.  De  vare 
6  dejlige  Børn,  men  den  yngste  var  den  smukkeste  af  dem  allesam- 
men, hendes  Hud  var  saa  klar  og  skær  som  et  Rosenblad,  hendes  Øjne 
saa  blaa  som  den  dybeste  Sø,  men  ligesom  alle  de  andre  havde  hun  ingen 
Fødder,  Kroppen  endte  i  en  Fiskehale. 

Hele  den  lange  Dag  kunde  de  lege  nede  i  Slottet  i  de  store  Sale,  hvor 
levende  Blomster  vokste  ud  af  Væggene.  De  store  Ravvinduer  bleve  luk- 
kede op,  og  saa  svømmede  Fiskene  ind  til  dem,  ligesom  hos  os  Svalerne 
flyve  ind,  naar  vi  lukke  op,  men  Fiskene  svømmede  lige  hen  til  de  smaa 
Prinsesser,  spiste  af  deres  Haand  og  lod  sig  klappe. 

Uden  for  Slottet  var  en  stor  Have  med  ildrøde  og  mørkeblaa  Træer, 
Frugterne  straalede  som  Guld  og  Blomsterne  som  en  brændende  Ild,  idet 
de  altid  bevægede  Stilk  og  Blade.  Jorden  selv  var  det  fineste  Sand,  men 
blaat  som  Svovllue.  Over  det  hele  dernede  laa  et  forunderligt  blaat  Skær; 
man  skulde  snarere  tro,  at  man  stod  højt  oj}pe  i  Luften  og  kun  saa  Him- 
mel over  og  under  sig,  end  at  man  var  paa  Havets  Bund.  I  Blikstille  kunde 
man  ojne  Solen,  den  syntes  en  Purpurblomst,  fra  hvis  Bæger  det  hele 
Lys  udstrommede. 

Hver  af  de  smaa  Prinsesser  havde  sin  lille  Plet  i  Haven,  hvor  hun  kunde 
grave  og  plante,  som  hun  selv  vilde;  een  gav  sin  Blomsterplet  Skikkelse 
af  en  Hvalfisk,  en  anden  syntes  bedre  om,  at  hendes  lignede  en  lille  Hav- 
frue, men  den  yngste  gjorde  sin  ganske  rund  ligesom  Solen  og  havde 
kun  Blomster,  der  skinnede  røde  som  den.  Hun  var  et  underligt  Barn, 
stille  og  eftertænksom,  og  naar  de  andre  Søstre  pyntede  op  med  de  for- 
underligste Ting,  de  havde  faaet  fra  strandede  Skibe,  vilde  hun  kun  for- 
uden de  rosenrøde  Blomster,  som  lignede  Solen  der  højt  oppe,  have  en 
smuk  Marmorstøtte,  en  dejlig  Dreng  var  det,  hugget  ud  af  den  hvide,  klare 
Sten  og  ved  Stranding  kommen  ned  paa  Havbunden.  Hun  plantede  ved 
Støtten  en  rosenrød  Grædepil,  den  vokste  herligt  og  hang  med  sine  friske 
Grene  ud  over  den  ned  mod  den  blaa  Sandbund,  hvor  Skyggen  viste  sig 
violet  og  var  i  Bevægelse  ligesom  Grenene;  det  saa  ud,  som  om  Top  og 
Rødder  legede  at  kysse  hinanden. 

Ingen  Glæde  var  hende  større  end  at  høre  om  Menneskeverdenen  der- 
ovenfor;  den  gamle  Bedstemoder  maatte  fortælle  alt  det,  hun  vidste  om 
Skibe  og  Byer,  Mennesker  og  Dyr;  især  syntes  det  hende  forunderlig 
dejligt,  at  oppe  paa  Jorden  duftede  Blomsterne,  det  gjorde  ikke  de  paa 
Hovets  Bund,  og  at  Skovene  vare  grønne,  og  de  Fisk,  som  der  saas  mel- 
lem Grenene,  kunde  synge  saa  højt  og  dejligt,  saa  det  var  en  Lyst;  det 
var  de  smaa  Fugle,  som  Bedstemoderen  kaldte  Fisk,  for  ellers  kunde  de 
ikke  forstaa  hende,  da  de  ikke  havde  set  en  Fugl. 

»Naar  I  fylde  Eders  15  Aar,«  sagde  Bedstemoderen,  »saa  skulle  I 
faa  Lov  til  at  dykke  op  af  Havet,  sidde  i  Maaneskin  paa  Klipperne 
og  se  de  store  Skibe,  som  sejle  forbi,  Skove  og  Byer  skulle  I  se!«  I 
Aaret,  som  kom,  var  den  ene  af  Søstrene  15  Aar,  men  de  andre  — ja 
den  ene  var  et  Aar  yngre  end  den  anden,  den  yngste  af  dem  havde 
altsaa  endnu  hele  fem  Aar,  før  hun  turde  komme  op  fra  Havets  Bund  og 
se,  hvorledes  det  saa  ud  hos  os.  Men  den  ene  lovede  den  anden  at  for- 
tælle, hvad  hun  havde  set  og  fundet  dejligst  den  første  Dag;  thi  deres  Bed- 
stemoder fortalte  dem  ikke  nok,  der  var  saa  meget,  de  maatte  have  Be- 
sked om. 

Ingen  var  saa  længselsfuld  som  den  yngste,  just  hun,  som  havde  længst 
Tid  at  vente,  og  som  var  saa  stille  og  tankefuld.  Mangen  Nat  stod  hun 

ved  det  aabne  Vindue  og  saa  op  igennem  det  mørkeblaa  Vand,  hvor  Fi- 
skene slog  med  deres  Finner  og  Hale.  Maane  og  Stjerner  kunde  hun  se, 
rigtignok  skinnede  de  ganske  blege,  men  gennem  Vandet  saa  de  meget 
større  ud  end  for  vore  Øjne;  gled  der  da  ligesom  en  sort  Sky  hen  under 
dem,  da  vidste  hun,  at  det  enten  var  en  Hvalfisk,  som  svømmede  over 
hende,  eller  ogsaa  et  Skib  med  mange  Mennesker;  de  tænkte  vist  ikke 
paa,  at  en  dejlig,  lille  Havfrue  stod  nedenfor  og  rakte  sine  hvide  Hænder 
op  imod  Kølen. 

Nu  var  den  ældste  Prinsesse  15  Aar  og  turde  stige  op  over  Havfla- 
den. 

Da  hun  kom  tilbage,  havde  hun  hundrede  Ting  at  fortælle,  men  det 
dejligste,  sagde  hun,  var  at  ligge  i  Maaneskin  paa  en  Sandbanke  i  den  ro- 
lige Sø  og  se  tæt  ved  Kysten  den  store  Stad,  hvor  Lysene  blinkede  lige- 
som hundrede  Stjerner,  høre  Musikken  og  den  Larm  og  Støj  af  Vogne 
og  Mennesker,  se  de  mange  Kirketaarne  og  Spir  og  høre,  hvor  Klokkerne 
ringede;  just  fordi  hun  ikke  kunde  komme  derop,  længtes  hun  allermest 
efter  alt  dette. 

Oh!  hvor  hørte  ikke  den  yngste  Søster  efter,  og  naar  hun  siden  om 
Aftenen  stod  ved  det  aabne  Vindue  og  saa  op  igennem  det  mørkeblaa 
Vand,  tænkte  hun  paa  den  store  Stad  med  al  den  Larm  og  Støj,  og  da 
syntes  hun  at  kunne  høre  Kirkeklokkerne  ringe  ned  til  sig. 

Aaret  efter  fik  den  anden  Søster  Lov  til  at  stige  op  igennem  Vandet  og 
svømme,  hvorhen  hun  vilde.  Hun  dykkede  op,  just  idet  Solen  gik  ned, 
og  det  Syn,  fandt  hun,  var  det  dejligste.  Hele  Himlen  havde  set  ud  som 
Guld,  sagde  hun,  og  Skyerne,  ja,  deres  Dejlighed  kunde  hun  ikke  nok  be- 
skrive! røde  og  violette  havde  de  sejlet  hen  over  hende,  men  langt  hur- 
tigere end  de  fløj  som  et  langt,  hvidt  Slør  en  Flok  af  vilde  Svaner  hen 
over  Vandet,  hvor  Solen  stod;  hun  svømmede  hen  imod  den,  men  den 
sank,  og  Rosenskæret  slukkedes  paa  Havfladen  og  Skyerne. 

Aaret  efter  kom  den  tredie  Søster  derop,  hun  var  den  dristigste  af  dem 
alle,  derfor  svømmede  hun  op  ad  en  bred  Flod,  der  løb  i  Havet.  Dejlige 
grønne  Høje  med  Vinranker  saa  hun,  Slotte  og  Gaarde  tittede  frem  mellem 
prægtige  Skove;  hun  hørte,  hvor  alle  Fuglene  sang,  og  Solen  skinnede 
saa  varmt,  at  hun  tit  maatte  dykke  under  Vandet  for  at  køle  sit  bræn- 
dende Ansigt.  I  en  lille  Bugt  traf  hun  en  hel  Flok  smaa  Menneskebørn; 
ganske  nøgne  løb  de  og  plaskede  i  Vandet,  hun  vilde  lege  med  dem,  men 
de  løb  forskrækkede  deres  Vej,  og  der  kom  et  lille  sort  Dyr,  det  var  en 
Hund,  men  hun  havde  aldrig  før  set  en  Hund,  den  gøede  saa  forskræk- 
keligt af  hende,  at  hun  blev  angst  og  søgte  ud  i  den  aabne  Sø,  men  al- 
drig kunde  hun  glemme  de  prægtige  Skove,  de  grønne  Høje  og  de  nyde- 
lige Børn,  som  kunde  svømme  paa  Vandet,  skønt  de  ingen  Fiskehale 
havde. 

Den  fjerde  Søster  var  ikke  saa  dristig,  hun  blev  midt  ude  paa  det  vilde 
Hav  og  fortalte,  at  der  var  just  det  dejligste;  man  saa  mange  Mile  bort 
rundt  omkring  sig,  og  Himlen  ovenover  stod  ligesom  en  stor  Glasklokke. 
Skibe  havde  hun  set,  men  langt  borte,  de  saa  ud  som  Strandmaager,  de 
morsomme  Delfiner  havde  slaaet  Kolbøtter,  og  de  store  Hvalfiske  havde 
sprøjtet  Vand  op  af  deres  Næsebor,  saa  at  det  havde  set  ud  som  hundrede 
Vandspring  rundtom. 

Nu  kom  Turen  til  den  femte  Søster;  hendes  Geburtsdag  var  just  om 
Vinteren,  og  derfor  saa  hun,  hvad  de  andre  ikke  havde  set  første  Gang. 
Søen  tog  sig  ganske  grøn  ud,  og  rundtom  svømmede  der  store  Isbjerge, 
hvert  saa  ud  som  en  Perle,  sagde  hun,  og  var  dog  langt  større  end  de 
Kirketaarne,  Menneskene  byggede.  I  de  forunderligste  Skikkelser  viste 
de  sig  og  glimrede  som  Diamanter.  Hun  havde  sat  sig  paa  et  af  de  største, 
og  alle  Sejlere  krydsede  forskrækkede  udenom,  hvor  hun  sad,  og  lod 
Blæsten  flyve  med  sit  lange  Haar;  men  ud  paa  Aftenen  blev  Himlen  over- 
trukken med  Skyer,  det  lynede  og  tordnede,  medens  den  sorte  Sø  løftede 
de  store  Isblokke  højt  op  og  lod  dem  skinne  ved  de  røde  Lyn.  Paa  alle 
Skibe  tog  man  Sejlene  ind,  der  var  en  Angst  og  Gru,  men  hun  sad  rolig 
paa  sit  svømmende  Isbjerg  og  saa  den  blaa  Lynstraale  slaa  i  Zikzak  ned 
i  den  skinnende  Sø. 

Den  første  Gang,  en  af  Søstrene  kom  over  Vandet,  var  enhver  altid  hen- 
rykt over  det  ny  og  smukke,  hun  saa,  men  da  de  nu  som  voksne  Piger 
havde  Lov  at  stige  derop,  naar  de  vilde,  blev  det  dem  ligegyldigt,  de  læng- 
tes igen  efter  Hjemmet,  og  efter  en  Maaneds  Forlob  sagde  de,  at  nede 
hos  dem  var  dog  allersmukkest,  og  der  var  man  saa  rart  hjemme. 

Mangen  Aftenstund  tog  de  fem  Sostre  hverandre  i  Armene  og  steg  i 
Række  op  over  Vandet;  dejlige  Stemmer  havde  de,  smukkere  end  noget 
Menneske,  og  naar  det  da  trak  op  til  en  Storm,  saa  de  kunde  tro,  at  Skibe 
maatte  forlise,  svømmede  de  foran  Skibene  og  sang  saa  dejligt  om,  hvor 
smukt  der  var  paa  Havets  Bund  og  bad  Søfolkene  ikke  være  bange  for 
at  komme  derned;  men  disse  kunde  ikke  forstaa  Ordene,  de  troede,  at 
det  var  Stormen,  og  de  fik  heller  ikke  Dejligheden  dernede  at  se,  thi  naar 
Skibet  sank,  druknede  Menneskene  og  kom  kun  som  døde  til  Havkon- 
gens Slot. 

Naar  Søstrene  saaledes  om  Aftenen  Arm  i  Arm  steg  højt  op  igennem 
Havet,  da  stød  den  lille  Søster  ganske  alene  tilbage  og  saa  efter  dem,  og 
det  var,  som  om  hun  skulde  græde,  men  Havfruen  har  ingen  Taarer,  og 
saa  lider  hun  meget  mere. 

»Ak,  var  jeg  dog  15  Aar!«  sagde  hun,  »jeg  ved,  at  jeg  ret  vil  komme 
til  at  holde  af  den  Verden  derovenfor  og  af  Menneskene,  som  bygge  og 
bo  deroppe!« 

Endelig  var  hun  da  de  15  Aar. 

» Se  nu  have  vi  dig  fra  Haanden, «  sagde  hendes  Bedstemoder,  den  gamle 
Enkedronning.  »Kom  nu,  lad  mig  pynte  dig  ligesom  dine  andre  Søstre!« 
og  hun  satte  hende  en  Krans  af  hvide  Lillier  paa  Haaret,  men  hvert  Blad 
i  Blomsten  var  det  halve  af  en  Perle;  og  den  gamle  lod  8  store  Østers 
klemme  sig  fast  ved  Prinsessens  Hale  for  at  vise  hendes  høje  Stand. 

»Det  gør  saa  ondt!«  sagde  den  lille  Havfrue. 

»Ja,  man  maa  lide  noget  for  Stadsen!«  sagde  den  gamle. 

Oh !  hun  vilde  saa  gerne  have  rystet  hele  denne  Pragt  af  sig  og  lagt  den 
tunge  Krans;  hendes  røde  Blomster  i  Haven  klædte  hende  meget  bedre, 
men  hun  turde  nu  ikke  gøre  det  om.  »Far  vel! «  sagde  hun  og  steg  saa  let 
og  klar  som  en  Boble  op  gennem  Vandet. 

Solen  var  lige  gaaet  ned,  idet  hun  løftede  sit  Hoved  op  over  Havet,  men 
alle  Skyerne  skinnede  endnu  som  Roser  og  Guld,  og  midt  i  den  blegrøde 
Luft  straalede  Aftenstjernen  saa  klart  og  dejligt,  Luften  var  mild  og  frisk 
og  Havet  blikstille.  Der  laa  et  stort  Skib  med  tre  Master,  et  eneste  Sejl 
var  kun  oppe,  thi  ikke  en  Vind  rørte  sig,  og  rundt  om  i  Tovværket  og  paa 
Stængerne  sad  Matroser.  Der  var  Musik  og  Sang,  og  alt  som  Aftenen  blev 
mørkere,  tændtes  hundrede  brogede  Lygter;  de  saa  ud,  som  om  alle  Na- 
tioners Flag  vajede  i  Luften.  Den  lille  Havfrue  svømmede  lige  hen  til  Ka- 
hytsvinduet,  og  hver  Gang  Vandet  løftede  hende  i  Vejret,  kunde  hun  se 
ind  ad  de  spejlklare  Ruder,  hvor  saa  mange  pyntede  Mennesker  stod,  men 
den  smukkeste  var  dog  den  unge  Prins  med  de  store,  sorte  Øjne,  han  var 
vist  ikke  meget  over  16  Aar,  det  var  hans  Fødselsdag,  og  derfor 
skete  al  denne  Stads.  Matroserne  dansede  paa  Dækket,  og  da  den  unge 
Prins  traadte  derud,  steg  over  hundrede  Raketter  op  i  Luften,  de  lyste 
som  den  klare  Dag,  saa  den  lille  Havfrue  blev  ganske  forskrækket  og 
dukkede  ned  under  Vandet,  men  hun  stak  snart  Hovedet  igen  op,  og  da 
var  det,  ligesom  om  alle  Himlens  Stjerner  faldt  ned  til  hende.  Aldrig  havde 
hun  set  saadanne  Ildkunster.  Store  Sole  snurrede  rundt,  prægtige  Ildfisk 
svingede  sig  i  den  blaa  Luft,  og  alting  skinnede  tilbage  fra  den  klare,  stille 
Sø.  Paa  Skibet  selv  var  saa  lyst,  at  man  kunde  se  hvert  lille  Tov,  sagtens 
Menneskene.  Oh,  hvor  dog  den  unge  Prins  var  smuk,  og  han  trykkede 
Folkene  i  Haanden,  lo  og  smilte,  mens  Musikken  klang  i  den  dejlige  Nat. 

Det  blev  silde,  men  den  lille  Havfrue  kunde  ikke  vende  sine  Øjne  bort 
fra  Skibet  og  fra  den  dejlige  Prins.  De  brogede  Lygter  bleve  slukkede, 
Raketterne  steg  ikke  mere  i  Vejret,  der  lød  heller  ingen  flere  Kanonskud, 
men  dybt  nede  i  Havet  summede  og  brummede  det;  hun  sad  imedens 
paa  Vandet  og  gyngede  op  og  ned,  saa  at  hun  kunde  se  ind  i  Kahytten; 
men  Skibet  tog  stærkere  Fart,  det  ene  Sejl  bredte  sig  ud  efter  det  andet, 
nu  gik  Bølgerne  stærkere,  store  Skyer  trak  op,  det  lynede  langt  borte. 
Oh,  det  vilde  blive  et  skrækkeligt  Vejr!  derfor  tog  Matroserne  Sejlene  ind. 
Det  store  Skib  gyngede  i  flyvende  Fart  paa  den  vilde  Sø,  Vandet  rejste 

sig  ligesom  store,  sorte  Bjerge,  der  vilde  vælte  over  Masten,  men  Skibet 
dukkede  som  en  Svane  ned  imellem  de  høje  Bølger  og  lod  sig  igen  løfte 
op  paa  de  taarnende  Vande.  Det  syntes  den  lille  Havfrue  just  var  en  mor- 
som Fart,  men  det  syntes  Søfolkene  ikke,  Skibet  knagede  og  bragede,  de 
tykke  Planker  bugnede  ved  de  stærke  Stød,  Søen  gjorde  ind  mod  Skibet, 
Masten  knækkede  midt  over,  ligesom  den  var  et  Bør,  og  Skibet  slingrede 
paa  Siden,  mens  Vandet  trængte  ind  i  Rummet.  Nu  saa  den  lille  Hav- 
frue, at  de  vare  i  Fare,  hun  maatte  selv  tage  sig  i  Agt  for  Bjælker  og  Stum- 
per af  Skibet,  der  drev  paa  Vandet.  Et  Øjeblik  var  det  saa  kuliende  mørkt, 
at  hun  ikke  kunde  øjne  det  mindste,  men  naar  det  saa  lynede,  blev  det  igen 
saa  klart,  at  hun  kendte  dem  alle  paa  Skibet;  enhver  tumlede  sig  det 
bedste,  han  kunde;  den  unge  Prins  søgte  hun  især  efter,  og  hun  saa  ham, 
da  Skibet  skiltes  ad,  synke  ned  i  den  dybe  Sø.  Lige  straks  blev  hun  ganske 
fornøjet,  for  nu  kom  han  ned  til  hende,  men  saa  huskede  hun,  at  Menne- 
skene ikke  kunne  leve  i  Vandet,  og  at  han  ikke,  uden  som  død,  kunde 
komme  ned  til  hendes  Faders  Slot.  Nej  dø,  det  maatte  han  ikke;  derfor 
svømmede  hun  hen  mellem  Bjælker  og  Planker,  der  drev  paa  Søen,  glemte 
rent,  at  de  kunde  have  knust  hende,  hun  dykkede  dybt  under  Vandet 
og  steg  igen  højt  op  imellem  Bølgerne  øg  kom  saa  til  sidst  hen  til  den 
unge  Prins,  som  næsten  ikke  kunde  svømme  længer  i  den  stormende  Sø; 
hans  Arme  og  Ben  begyndte  at  blive  matte,  de  smukke  Øjne  lukkede  sig, 
han  havde  maattet  dø,  var  ikke  den  lille  Havfrue  kommen  til.  Hun  holdt 
hans  Hoved  op  over  Vandet  og  lod  saa  Bølgerne  drive  hende  med  ham, 
hvorhen  de  vilde. 

I  Morgenstunden  var  det  onde  Vejr  forbi;  af  Skibet  var  ikke  en  Spaan 
at  se,  Solen  steg  saa  rød  og  skinnende  op  af  Vandet,  det  var  ligesom  om 
Prinsens  Kinder  tik  Liv  derved,  men  Øjnene  bleve  lukkede;  Havfruen 
kyssede  hans  høje,  smukke  Pande  og  strøg  hans  vaade  Haar  tilbage;  hun 
syntes,  han  lignede  Marmorstøtten  nede  i  hendes  lille  Have,  hun  kyssede 
ham  igen  og  ønskede,  at  han  dog  maatte  leve. 

Nu  saa  hun  foran  sig  det  faste  Land,  høje,  blaa  Bjerge,  paa  hvis  Top 
den  hvide  Sne  skinnede,  som  var  det  Svaner,  der  laa;  nede  ved  Kysten 
vare  dejlige  grønne  Skove,  og  foran  laa  en  Kirke  eller  et  Kloster,  det  vidste 
hun  ikke  ret,  men  en  Bygning  var  det.  Citron-  og  Appelsintræer  vokste 
der  i  Haven,  og  foran  Porten  stod  høje  Palmetræer.  Søen  gjorde  her  en 
lille  Bugt,  der  var  blikstille,  men  meget  dybt  lige  hen  til  Klippen,  hvor 
det  hvide,  firie  Sand  var  skyllet  op;  her  svømmede  hun  hen  med  den 
smukke  Prins,  lagde  ham  i  Sandet,  men  sørgede  især  for,  at  Hovedet  laa 
højt  i  det  varme  Solskin. 

Nu  ringede  Klokkerne  i  den  store,  hvide  Bygning,  og  der  kom  mange 
unge  Piger  gennem  Haven.  Da  svømmede  den  lille  Havfrue  længer  ud 
bag  nogle  høje  Stene,  som  ragede  op  af  Vandet,  lagde  Sølvskum  paa  sit 

Haar  og  sit  Bryst,  saaat  ingen  kunde  se  hendes  lille  Ansigt,  og  da  passede 
hun  paa,  hvem  der  kom  til  den  stakkels  Prins. 

Det  varede  ikke  længe,  før  en  ung  Pige  kom  derhen,  hun  syntes  at  blive 
ganske  forskrækket,  men  kun  et  Øjeblik,  saa  hentede  hun  flere  Mennesker, 
og  Havfruen  saa,  at  Prinsen  fik  Liv,  og  at  han  smilte  til  dem  alle  rundt 
omkring,  men  ud  til  hende  smilte  han  ikke;  han  vidste  jo  ikke  heller,  at 
hun  havde  reddet  ham;  hun  følte  sig  saa  bedrøvet,  og  da  han  blev  ført 
ind  i  den  store  Bygning,  dykkede  hun  sorrigfuld  ned  i  Vandet  og  søgte 
hjem  til  sin  Faders  Slot. 

Altid  havde  hun  været  stille  og  tankefuld,  men  nu  blev  hun  det  meget 
mere.  Søstrene  spurgte  hende,  hvad  hun  havde  set  den  første  Gang  der- 
oppe, men  hun  fortalte  ikke  noget. 

Mangen  Aften  og  Morgen  steg  hun  op  der,  hvor  hun  havde  forladt 
Prinsen.  Hun  saa,  hvor  Havens  Frugter  modnedes  og  bleve  afplukkede; 
hun  saa,  hvor  Sneen  smeltede  paa  de  høje  Bjerge,  men  Prinsen  saa  hun 
ikke,  og  derfor  vendte  hun  altid  endnu  mere  bedrøvet  hjem.  Der  var  det 
hendes  eneste  Trøst  at  sidde  i  sin  lille  Have  og  slynge  sine  Arme  om  den 
smukke  Marmorstøtte,  som  lignede  Prinsen,  men  sine  Blomster  passede 
hun  ikke,  de  vokste  som  i  et  Vildnis  ud  over  Gangene  og  flettede  deres 
lange  Stilke  og  Blade  ind  i  Træernes  Grene,  saa  der  var  ganske  dunkelt. 

Til  sidst  kunde  hun  ikke  længer  holde  det  ud,  men  sagde  det  til  een  af 
sine  Søstre,  og  saa  fik  straks  alle  de  andre  det  at  vide,  men  heller  ingen 
flere  end  de  og  et  Par  andre  Havfruer,  som  ikke  sagde  det  uden  til  deres 
nærmeste  Veninder.  En  af  dem  vidste  Besked,  hvem  Prinsen  var,  hun 
havde  ogsaa  set  Stadsen  paa  Skibet,  vidste,  hvorfra  han  var,  og  hvor  hans 
Kongerige  laa. 

»Kom,  lille  Søster!«  sagde  de  andre  Prinsesser,  og  med  Armene  om 
hinandens  Skuldre  steg  de  i  en  lang  Række  op  af  Havet  foran,  hvor  de 
vidste  Prinsens  Slot  laa. 

Dette  var  opført  af  en  lysegul  glinsende  Stenart  med  store  Marmor- 
trapper, een  gik  lige  ned  i  Havet.  Prægtige,  forgyldte  Kupler  hævede  sig 
over  Taget,  og  mellem  Søjlerne,  som  gik  rundt  om  hele  Bygningen,  stod 
Marmorbilleder,  der  saa  ud  som  levende.  Gennem  det  klare  Glas  i  de 
høje  Vinduer  saa  man  ind  i  de  prægtigste  Sale,  hvor  kostelige  Silkegardiner 
og  Tæpper  vare  ophængte  og  alle  Væggene  pyntede  med  store  Malerier, 
som  det  ret  var  en  Fornøjelse  at  se  paa.  Midt  i  den  største  Sal  plaskede  et 
stort  Springvand,  Straalerne  stod  højt  op  mod  Glaskuppelen  i  Loftet,  hvor- 
igennem Solen  skinnede  paa  Vandet  og  paa  de  dejlige  Planter,  der  vokste 
i  det  store  Bassin. 

Nu  vidste  hun,  hvor  han  boede,  og  der  kom  hun  mangen  Aften  og  Nat 
paa  Vandet;  hun  svømmede  meget  nærmere  Land,  end  nogen  af  de  an- 
dre havde  vovet,  ja  hun  gik  helt  op  i  den  smalle  Kanal  under  den  præg- 

lige  Marmoraltan,  der  kastede  en  lang  Skygge  hen  over  Vandet.  Her  sad 
hun  og  saa  paa  den  unge  Prins,  der  troede,  han  var  ganske  ene  i  det  klare 
Maaneskin. 

Hun  saa  ham  mangen  Aften  sejle  med  Musik  i  sin  prægtige  Baad,  hvor 
Flagene  vajede;  hun  tittede  frem  mellem  de-grønne  Siv,  og  tog  Vinden  i 
hendes  lange,  sølvhvide  Slør,  og  nogen  saa  det,  tænkte  de,  det  var  en 
Svane,  som  løftede  Vingerne. 

Hun  hørte  mangen  Nat,  naar  Fiskerne  laa  med  Blus  paa  Søen,  at  de 
fortalte  saa  meget  godt  om  den  unge  Prins,  og  det  glædede  hende,  at  hun 
havde  frelst  hans  Liv,  da  han  halv  død  drev  om  paa  Bølgerne,  og  hun 
tænkte  paa,  hvor  fast  hans  Hoved  havde  hvilet  paa  hendes  Bryst,  og  hvor 
inderligt  hun  da  kyssede  ham;  han  vidste  slet  intet  derom,  kunde  ikke 
engang  drømme  om  hende. 

Mer  og  mer  kom  hun  til  at  holde  af  Menneskene,  mer  og  mer  ønskede 
hun  at  stige  op  imellem  dem;  deres  Verden  syntes  hun  var  langt  større 
end  hendes;  de  kunde  jo  paa  Skibe  flyve  hen  over  Havet,  stige  paa  de 
høje  Bjerge  højt  over  Skyerne,  og  Landene,  de  ejede,  strakte  sig  med 
Skove  og  Marker  længer,  end  hun  kunde  øjne.  Der  var  saa  meget,  hun 
gad  vide,  men  Søstrene  vidste  ikke  at  give  Svar  paa  alt,  derfor  spurgte 
hun  den  gamle  Bedstemoder,  og  hun  kendte  godt  til  den  højere  Verden, 
som  hun  meget  rigtigt  kaldte  Landene  ovenfor  Havet. 

»Naar  Menneskene  ikke  drukne,«  spurgte  den  lille  Havfrue,  »kunne  de 
da  altid  leve,  dø  de  ikke  som  vi  her  nede  paa  Havet?« 

»Jo!«  sagde  den  gamle,  de  maa  ogsaa  dø,  og  deres  Levetid  er  endogsaa 
kortere  end  vor.  Vi  kunne  blive  tre  hundrede  Aar,  men  naar  vi  saa  høre 
op  at  være  til  her,  blive  vi  kun  Skum  paa  Vandet,  have  ikke  engang  en 
Grav  hernede  mellem  vore  kære.  Vi  have  ingen  udødelig  Sjæl,  vi  faa  al- 
drig Liv  mere,  vi  ere  ligesom  det  grønne  Siv,  er  det  een  Gangskaaret  over, 
kan  det  ikke  grønnes  igen!  Menneskene  derimod  have  en  Sjæl,  som  lever 
altid,  lever,  efterat  Legemet  er  blevet  Jord;  den  stiger  op  igennem  den 
klare  Luft,  op  til  alle  de  skinnende  Stjerner!  Ligesom  vi  dykke  op  af  Ha- 
vet og  se  Menneskenes  Lande,  saaledes  dykke  de  op  til  ubekendte,  dejlige 
Steder,  dem  vi  aldrig  faa  at  se.« 

»Hvorfor  fik  vi  ingen  udødelig  Sjæl?«  sagde  den  lille  Havfrue  bedrøvet, 
»jeg  vilde  give  alle  mine  hundrede  Aar,  jeg  har  at  leve  i,  for  blot  een  Dag 
at  være  et  Menneske  og  siden  faa  Del  i  den  himmelske  Verden!« 

»Det  maa  du  ikke  gaa  og  tænke  paa!«  sagde  den  Gamle,  »vi  have  det 
meget  lykkeligere  og  bedre  end  Menneskene  deroppe!« 

»Jeg  skal  altsaa  dø  og  flyde  som  Skum  paa  Søen,  ikke  høre  Bølgernes 
Musik,  se  de  dejlige  Blomster  og  den  røde  Sol!  Kan  jeg  da  slet  intet  gøre 
for  at  vinde  en  evig  Sjæl?«  — 

»Nej !«  sagde  den  Gamle,  »kun  naar  et  Menneske  fik  dig  saa  kær,  at  du 

var  ham  mer  end  Fader  og  Moder,  naar  han  med  hele  sin  Tanke  og  Kær- 
lighed hang  ved  dig  og  lod  Præsten  lægge  sin  højre  Haand  i  din  med 
Løfte  om  Troskab  her  og  i  al  Evighed,  da  flød  hans  Sjæl  over  i  dit  Legeme, 
og  du  fik  ogsaa  Del  i  Menneskenes  Lykke.  Han  gav  dig  Sjæl  og  beholdt 
dog  sin  egen.  Men  det  kan  aldrig  ske!  Hvad  der  just  er  dejligt  her  i  Havet, 
din  Fiskehale,  finde  de  hæsligt  deroppe  paa  Jorden,  de  forstaa  sig  nu  ikke 
bedre  paa  det,  man  maa  der  have  to  klodsede  Støtter,  som  de  kalde  Ben, 
for  at  være  smuk! 

Da  sukkede  den  lille  Havfrue  og  saa  bedrøvet  paa  sin  Fiskehale. 

»Lad  os  være  fornøjede,«  sagde  den  gamle,  »hoppe  og  springe  ville  vi 
i  de  tre  hundrede  Aar,  vi  have  at  leve  i,  det  er  saamænd  en  god  Tid  nok, 
siden  kan  man  des  fornøjeligere  hvile  sig  ud  i  sin  Grav.  I  Aften  skal  vi 
have  Hofbal ! « 

Det  var  ogsaa  en  Pragt,  som  man  aldrig  ser  den  paa  Jorden.  Vægge  og 
Loft  i  den  store  Dansesal  var  af  tykt,  men  klart  Glas.  Flere  hundrede,  ko- 
lossale Muslingskaller,  rosenrøde  og  græsgrønne,  stod  i  Række  paa  hver 
Side  med  en  blaa,  brændende  Ild,  som  oplyste  den  hele  Sal  og  skinnede 
ud  gennem  Væggene,  saa  at  Søen  der  udenfor  var  ganske  oplyst;  man 
kunde  se  alle  de  utallige  Fisk,  store  og  smaa,  som  svømmede  hen  imod 
Glasm nren,  paa  nogle  skinnede  Skællene  purpurrøde,  paa  andre  syntes 
de  Sølv  og  Guld.  -  -  Midt  igennem  Salen  flød  en  bred,  rindende  Strøm, 
og  paa  denne  dansede  Havmænd  og  Havfruer  til  deres  egen,  dejlige  Sang. 
Saa  smukke  Stemmer  have  ikke  Menneskene  paa  Jorden.  Den  lille  Hav- 
frue sang  skønnest  af  dem  alle,  og  de  klappede  i  Hænderne  for  hende, 
og  et  Øjeblik  følte  hun  Glæde  i  sit  Hjerte,  thi  hun  vidste,  at  hun  havde 
den  skønneste  Stemme  af  alle  paa  Jorden  og  i  Havet.  Men  snart  kom  hun 
dog  igen  til  at  tænke  paa  Verden  oven  over  sig;  hun  kunde  ikke  glemme 
den  smukke  Prins  og  sin  Sorg  over  ikke  at  eje,  som  han,  en  udødelig  Sjæl. 
Derfor  sneg  hun  sig  ud  af  sin  Faders  Slot,  og  mens  alt  derinde  var  Sang 
og  Lystighed,  sad  hun  bedrøvet  i  sin  lille  Have.  Da  hørte  hun  Valdhorn 
klinge  ned  igennem  Vandet,  og  hun  tænkte:  »Nu  sejler  han  vist  deroppe, 
han,  som  jeg  holder  mere  af  end  Fader  og  Moder,  han,  som  mine  Tanker 
hænge  ved,  og  i  hvis  Haand  jeg  vilde  lægge  mit  Livs  Lykke.  Alt  vil  jeg 
vove  for  at  vinde  ham  og  en  udødelig  Sjæl!  Mens  mine  Søstre  danse  der- 
inde i  min  Faders  Slot,  vil  jeg  gaa  til  Havheksen,  hende  jeg  altid  har  været 
saa  angst  for,  men  hun  kan  maaske  raade  og  hjælpe!« 

Nu  gik  den  lille  Havfrue  ud  af  sin  Have  hen  imod  de  brusende  Mal- 
strømme, bag  hvilke  Heksen  boede.  Den  Vej  havde  hun  aldrig  før  gaaet, 
her  vokste  ingen  Blomster,  intet  Søgræs,  kun  den  nøgne,  graa  Sandbund 
strakte  sig  hen  imod  Malstrømmene,  hvor  Vandet  som  brusende  Mølle- 
hjul hvirvlede  rundt  og  rev  alt,  hvad  de  fik  fat  paa,  med  sig  ned  i  Dybet; 
midt  imellem  disse  knusende  Hvirvler  maatte  hun  gaa  for  at  komme  ind 

paa  Havheksens  Distrikt,  og  her  var  et  langt  Stykke  ikke  anden  Vej  end 
over  varmt,  boblende  Dynd,  det  kaldte  Heksen  sin  Tørvemose.  Bag  ved 
laa  hendes  Hus  midt  inde  i  en  sælsom  Skov.  Alle  Træer  os  Buske  vare 
Polyper,  halv  Dyr  og  halv  Plante,  de  saa  ud  som  hundredhovede  Slan- 
ger, der  vokste  ud  af  Jorden;  alle  Grene  vare  lange,  slimede  Arme  med 
Fingre  som  smidige  Orme,  og  Led  for  Led  bevægede  de  sig  fra  Roden  til 
den  yderste  Spids.  Alt,  hvad  de  i  Havet  kunde  gribe  fat  paa,  snoede  de  sig 
fast  om  og  gav  aldrig  mere  Slip  paa.  Den  lille  Havfrue  blev  ganske  forskræk- 
ket staaende  der  udenfor;  hendes  Hjerte  bankede  af  Angst,  nær  havde 
hun  vendt  om,  men  saa  tænkte  hun  paa  Prinsen  og  paa  Menneskets  Sjæl, 
og  da  fik  hun  Mod.  Sit  lange,  flagrende  Haar  bandt  hun  fast  om  Hovedet, 
for  at  Polyperne  ikke  skulde  gribe  hende  deri,  begge  Hænder  lagde  hun 
sammen  over  sit  Bryst  og  fløj  saa  af  Sted,  som  Fisken  kan  flyve  gennem 
Vandet,  ind  imellem  de  hæslige  Polyper,  der  strakte  deres  smidige  Arme 
og  Fingre  efter  hende.  Hun  saa,  hvor  hver  af  dem  havde  noget,  den  havde 
grebet,  hundrede  smaa  Arme  holdt  det  som  stærke  Jærnbaand.  Menne- 
sker, som  vare  omkomne  paa  Søen  og  sunkne  dybt  derned,  tittede  som 
hvide  Benrade  frem  i  Polypernes  Arme.  Skibsror  og  Kister  holdt  de  fast, 
Skeletter  af  Landdyr  og  en  lille  Havfrue,  som  de  havde  fanget  og  kvalt, 
det  var  hende  næsten  det  forskrækkeligste. 

Nu  kom  hun  til  en  stor,  slimet  Plads  i  Skoven,  hvor  store,  fede  Vand- 
snoge boltrede  sig  og  viste  deres  stygge,  hvidgule  Bug.  Midt  paa  Pladsen 
var  rejst  et  Hus  af  strandede  Menneskers  hvide  Ben;  der  sad  Havheksen 
og  lod  en  Skruptudse  spise  af  sin  Mund,  ligesom  Menneskene  lade  en  lille 
Kanariefugl  spise  Sukker.  De  hæslige,  fede  Vandsnoge  kaldte  hun  sine 
Kyllinger  og  lod  dem  vælte  sig  paa  hendes  store,  svampede  Bryst. 

»Jeg  ved  nok,  hvad  du  vil!«  sagde  Havheksen,  »det  er  dumt  gjort  af 
dig!  alligevel  skal  du  faa  din  Villie,  for  den  vil  bringe  dig  i  Ulykke,  min 
dejlige  Prinsesse.  Du  vil  gerne  af  med  din  Fiskehale  og  i  Stedet  for  den 
have  to  Stumper  at  gaa  paa  ligesom  Menneskene,  for  at  den  unge  Prins 
kan  blive  forlibt  i  dig,  og  du  kan  faa  ham  og  en  udødelig  Sjæl!«  I  det 
samme  lo  Heksen  saa  højt  og  fælt,  at  Skruptudsen  og  Snogene  faldt  ned 
paa  Jorden  og  væltede  sig  der.  »Du  kommer  netop  i  rette  Tid,«  sagde 
Heksen,  »I  Morgen,  naar  Sol  staar  op,  kunde  jeg  ikke  hjælpe  dig,  før  igen 
et  Aar  var  omme.  Jeg  skal  lave  dig  en  Drik,  med  den  skal  du,  før  Sol 
staar  op,  svømme  til  Landet,  sætte  dig  paa  Bredden  der  og  drikke  den,  da 
skilles  din  Hale  ad  og  snerper  ind  til,  hvad  Menneskene  kalde  nydelige 
Ben,  men  det  gør  ondt,  det  er,  som  det  skarpe  Sværd  gik  igennem  dig. 
Alle,  som  se  dig,  ville  sige,  du  er  det  dejligste  Menneskebarn,  de  have  set! 
Du  beholder  din  svævende  Gang,  ingen  Danserinde  kan  svæve  som  du, 
men  hvert  Skridt,  du  gør,  er,  som  om  du  traadte  paa  en  skarp  Kniv,  saa 
dit  Blod  maatte  flyde.  Vil  du  lide  alt  dette,  saa  skal  jeg  hjælpe  dig?« 

»Ja!«  sagde  den  lille  Havfrue  med  bævende  Stemme  og  tænkte  paa 
Prinsen  og  paa  at  vinde  en  udødelig  Sjæl. 

»Men  husk  paa,«  sagde  Heksen,  »naar  du  først  har  faaet  menneskelig 
Skikkelse,  da  kan  du  aldrig  mere  blive  en  Havfrue  igen!  Du  kan  aldrig 
stige  ned  igennem  Vandet  til  dine  Søstre  og  til  din  Faders  Slot,  og  vinder 
du  ikke  Prinsens  Kærlighed,  saa  han  for  dig  glemmer  Fader  og  Moder, 
hænger  ved  dig  med  sin  hele  Tanke  og  lader  Præsten  lægge  eders  Hæn- 
der i  hinanden,  saa  at  I  blive  Mand  og  Kone,  da  faar  du  ingen  udødelig 
Sjæl!  Den  første  Morgen,  efter  at  han  er  gift  med  en  anden,  da  maa  dit 
Hjerte  briste,  og  du  bliver  Skum  paa  Vandet.« 

»Jeg  vil  det!«  sagde  den  lille  Havfrue  og  var  bleg  som  en  død. 

»Men  mig  maa  du  ogsaa  betale!«  sagde  Heksen,  »og  det  er  ikke  lidet, 
hvad  jeg  forlanger.  Du  har  den  dejligste  Stemme  af  alle  hernede  paa  Havets 
Bund,  med  den  tror  du  nok  at  skulle  fortrylle  ham,  men  den  Stemme 
skal  du  give  mig.  Det  bedste,  du  ejer,  vil  jeg  have  for  min  kostelige  Drik! 
mit  eget  Blod  maa  jeg  jo  give  dig  deri,  at  Drikken  kan  blive  skarp  som  et 
tveægget  Sværd!« 

»Men  naar  du  tager  min  Stemme,«  sagde  den  lille  Havfrue,  »hvad  be- 
holderjeg da  tilbage?« 

»Din  dejlige  Skikkelse,«  sagde  Heksen,  »din  svævende  Gang  og  dine 
talende  Øjne,  med  dem  kan  du  nok  bedaare  et  Menneskehjerte.  Naa  har 
du  tabt  Modet!  ræk  frem  din  lille  Tunge,  saa  skærer  jeg  den  af  i  Betaling, 
og  du  skal  faa  den  kraftige  Drik!« 

»Det  ske!«  sagde  den  lille  Havfrue,  og  Heksen  satte  sin  Kedel  paa  for 
at  koge  Trolddrikken.  »Renlighed  er  en  god  Ting!«  sagde  hun  og  skurede 
Kedlen  af  med  Snogene,  som  hun  bandt  i  Knude;  nu  ridsede  hun  sig  selv 
i  Brystet  og  lod  sit  sorte  Blod  dryppe  derned,  Dampen  gjorde  de  forun- 
derligste Skikkelser,  saa  man  maatte  blive  angst  og  bange.  Hvert  Øjeblik 
kom  Fleksen  nye  Ting  i  Kedlen,  og  da  det  ret  kogte,  var  det,  som  naar 
Krokodillen  græder.  Til  sidst  var  Drikken  færdig,  den  saa  ud  som  det 
klareste  Vand. 

»Der  har  du  den!«  sagde  Heksen  og  skar  Tungen  af  den  lille  Havfrue, 
som  nu  var  stum,  kunde  hverken  synge  eller  tale. 

»Dersom  Polyperne  skulde  gribe  dig,  naar  du  gaar  tilbage  igennem 
min  Skov,«  sagde  Heksen,  »saa  kast  kun  een  eneste  Draabe  af  denne  Drik 
paa  dem,  da  springe  deres  Arme  og  Fingre  i  tusinde  Stykker! «  men  det 
behøvede  den  lille  Havfrue  ikke,  Polyperne  trak  sig  forskrækkede  til- 
bage for  hende,  da  de  saa  den  skinnende  Drik,  der  lyste  i  hendes  Haand, 
ligesom  det  var  en  funklende  Stjerne.  Saaledes  kom  hun  snart  igennem 
Skoven,  Mosen  og  de  brusende  Malstrømme. 

Hun  kunde  se  sin  Faders  Slot;  Blussene  vare  slukkede  i  den  store  Dan- 
sesal; de  sov  vist  alle  derinde,  men  hun  vovede  dog  ikke  at  søge  dem, 

nu  hun  var  stum  og  vilde  for  altid  gaa  bort  fra  dem.  Det  var,  som  hendes 
Hjerte  skulde  gaa  itu  af  Sorg.  Hun  sneg  sig  ind  i  Haven,  tog  en  Blomst 
af  hver  af  sine  Søstres  Blomsterbed,  kastede  med  Fineren  tusinde  Kys 
hen  imod  Slottet  og  steg  op  igennem  den  morkeblaa  So. 

Solen  var  endnu  ikke  kommen  frem,  da  hun  saa  Prinsens  Slot  og  be- 
steg den  prægtige  Marmortrappe.  Maanen  skinnede  dejlig  klart.  Den  lille 
Havfrue  drak  den  brændende, skarpe  Drik,  og  det  var,  som  gik  et  tveæg- 
get Sværd  igennem  hendes  tine  Legeme,  hun  besvimede  derved  og  laa 
som  død.  Da  Solen  skinnede  henover  Soen,  vaagnede  hun  op,  og  hun 
følte  en  sviende  Smerte,  men  ligefor  hende  stod  den  dejlige,  unge  Prins, 
han  fæstede  sine  kulsorte  Øjne  paa  hende,  saa  hun  slog  sine  ned  og  saa, 
at  hendes  Fiskehale  var  borte,  og  at  hun  havde  de  nydeligste  smaa,  hvide 
Ben,  nogen  lille  Pige  kunde  have,  men  hun  var  ganske  nogen,  derfor 
svøbte  hun  sig  ind  i  sit  store,  lange  Haar.  Prinsen  spurgte,  hvem  hun  var, 
og  hvorledes  hun  var  kommen  her,  og  hun  saa  mildt  og  dog  saa  bedrøvet 
paa  ham  med  sine  morkeblaa  Øjne,  tale  kunde  hun  jo  ikke.  Da  tog  han 
hende  ved  Haanden  og  forte  hende  ind  i  Slottet.  Hvert  Skridt,  hun  gjorde, 
var,  som  Heksen  havde  sagt  hende  forud,  som  om  hun  traadte  paa  spidse 
Syle  og  skarpe  Knive,  men  det  taalte  hun  gerne;  ved  Prinsens  Haand  steg 
hun  saa  let  som  en  Boble,  og  han  og  alle  undrede  sig  over  hendes  yndige, 
svævende  Gane;. 

Kostelige  Klæder  af  Silke  og  Musselin  fik  hun  paa,  i  Slottet  var  hun 
den  skønneste  af  alle,  men  hun  var  stum,  kunde  hverken  synge  eller  tale. 
Dejlige  Slavinder,  klædte  i  Silke  og  Guld,  kom  frem  og  sang  for  Prinsen  og 
hans  kongelige  Forældre  ;  een  sang  smukkere  end  alle  de  andre,  og  Prinsen 
klappede  i  Hænderne  og  smilte  til  hende ;  da  blev  den  lille  Havfrue  bedrøvet, 
hun  vidste,  at  hun  selv  havde  sunget  langt  smukkere;  hun  tænkte:  »Oh, han 
skulde  bare  vide,  at  jeg  for  at  være  hos  ham,  har  givet  min  Stemme  bort  i  al 
Evighed  !< »Nu  dansede .Slavinderne  i  yndige, svævende  Danse  til  den  herligste 
Musik,  da  hævede  den  lille  Havfrue  sine  smukke,  hvide  Arme,  rejste  sig 
paa  Taaspidsen  og  svævede  hen  over  Gulvet,  dansede,  som  endnu  ingen 
havde  danset;  ved  hver  Bevægelse  blev  hendes  Dejlighed  endnu  mere 
synlig,  og  hendes  Øjne  talte  dybere  til  Hjertet  end  Slavindernes  Sang. 

Alle  vare  henrykte  derover,  især  Prinsen,  som  kaldte  hende  sit  lille 
Hittebarn,  og  hun  dansede  mer  og  mer,  skønt  hver  Gang  hendes  Fod 
rørte  ved  Jorden,  var  det,  som  om  hun  traadte  paa  skarpe  Knive.  Prinsen 
sagde,  at  hun  skulde  altid  være  hos  ham,  og  hun  fik  Lov  at  sove  udenfor 
hans  Dør  paa  en  Fløjls  Pude. 

Han  lod  hende  sy  en  Mandsdragt,  for  at  hun  til  Hest  kunde  følge  ham. 
De  red  igennem  de  duftende  Skove,  hvor  de  grønne  Grene  slog  hende 
paa  Skuldrene,  og  de  smaa  Fugle  sang  bag  de  friske  Blade.  Hun  klatrede 
med  Prinsen  op  paa  de  høje  Bjerge,  og  skønt  hendes  fine  Fødder  blødte, 

saa  de  andre  kunde  se  det,  lo  hun  dog  deraf  og  fulgte  ham,  til  de  saa 
Skyerne  sejle  nede  under  sig,  som  var  det  en  Flok  Fugle,  der  drog  til 
fremmede  Lande. 

Hjemme  paa  Prinsens  Slot,  naar  om  Natten  cle  andre  sov,  gik  hun  ud 
paa  den  brede  Marmortrappe,  og  det  kølede  hendes  brændende  Fødder 
at  staa  i  det  kolde  Søvand,  og  da  tænkte  hun  paa  dem  dernede  i  Dybet. 

En  Nat  kom  hendes  Søstre  Arm  i  Arm,  de  sang  saa  sorrigfuldt,  idet 
de  svømmede  over  Vandet,  og  hun  vinkede  af  dem,  og  de  kendte  hende 
og  fortalte,  hvor  bedrøvet  hun  havde  gjort  dem  allesammen.  Hver  Nat 
besøgte  de  hende  siden,  og  een  Nat  saa  hun  langt  ude  den  gamle  Bedste- 
moder, som  i  mange  Aar  ikke  havde  været  over  Havet,  og  Havkongen 
med  sin  Krone  paa  Hovedet;  de  strakte  Hænderne  hen  mod  hende,  men 
vovede  sig  ikke  saa  nær  Landet  som  Søstrene. 

Dag  for  Dag  blev  hun  Prinsen  kærere;  han  holdt  af  hende,  som  man 
kan  holde  af  et  godt,  kært  Barn,  men  at  gøre  hende  til  sin  Dronning  faldt 
ham  slet  ikke  ind,  og  hans  Kone  maatte  hun  blive,  ellers  fik  hun  ingen 
udødelig  Sjæl,  men  vilde  paa  hans  Bryllupsmorgen  blive  Skum  paa  Søen. 

»Holder  du  ikke  mest  af  mig  blandt  dem  allesammen?«  syntes  den 
lille  Havfrues  Øjne  at  sige,  naar  han  tog  hende  i  sine  Arme  og  kyssede 
hendes  smukke  Pande. 

»Jo,  du  er  mig  kærest,«  sagde  Prinsen,  »thi  du  har  det  bedste  Hjerte 
af  dem  alle,  du  er  mig  mest  hengiven,  og  du  ligner  en  ung  Pige,  jeg  en- 
gang saa,  men  vistnok  aldrig  mere  finder.  Jeg  var  paa  et  Skib,  som  stran- 
dede, Bølgerne  drev  mig  i  Land  ved  et  helligt  Tempel,  hvor  flere  unge 
Piger  gjorde  Tjeneste,  den  yngste  der  fandt  mig  ved  Strandbredden  og 
reddede  mit  Liv,  jeg  saa  hende  kun  to  Gange;  hun  var  den  eneste,  jeg 
kunde  elske  i  denne  Verden,  men  du  ligner  hende,  du  næsten  fortrænger 
hendes  Billede  i  min  Sjæl;  hun  hører  det  hellige  Tempel  til,  og  derfor  har 
min  gode  Lykke  sendt  mig  dig,  aldrig  ville  vi  skilles!«  -  »Ak,  han  ved 
ikke,  at  jeg  har  reddet  hans  Liv!«  tænkte  den  lille  Havfrue,  »jeg  bar  ham 
over  Søen  hen  til  Skoven,  hvor  Templet  staar,  jeg  sad  bag  Skummet  og 
saa  efter,  om  ingen  Mennesker  vilde  komme.  Jeg  saa  den  smukke  Pige, 
som  han  holder  mere  af  end  mig!«  og  Havfruen  sukkede  dybt,  græde 
kunde  hun  ikke.  »Pigen  hører  det  hellige  Tempel  til,  har  han  sagt,  hun 
kommer  aldrig  ud  i  Verden,  de  mødes  ikke  mere,  jeg  er  hos  ham,  ser 
ham  hver  Dag,  jeg  vil  pleje  ham,  elske  ham,  ofre  ham  mit  Liv!  « 

Men  nu  skal  Prinsen  giftes  og  have  Nabokongens  dejlige  Datter,  for- 
talte man,  derfor  er  det,  at  han  udruster  saa  prægtigt  et  Skib.  Prinsen 
rejser  for  at  se  Nabokongens  Lande,  hedder  det  nok,  men  det  er  for  at 
se  Nabokongens  Datter,  et  stort  Følge  skal  han  have  med;  men  den  lille 
Havfrue  rystede  med  Hovedet  og  lo;  hun  kendte  Prinsens  Tanker  meget 
bedre  end  alle  de  andre.  »Jeg  maa  rejse!«  havde  han  sagt  til  hende,  »jeg 

maa  se  den  smukke  Prinsesse,  mine  Forældre  forlande  det,  men  tvinge 
mig  til  at  fore  hende  her  hjem  som  min  Brud,  ville  de  ikke!  jeg  kan  ikke 
elske  hende!  hun  ligner  ikke  den  smukke  Pige  i  Templet,  som  du  ligner; 
skulde  jeg  engang  vælge  en  Brud,  saa  blev  det  snarere  dig,  mit  stumme 
Hittebarn  med  de  talende  Øjne!«  og  han  kyssede  hendes  røde  Mund,  le- 
gede med  hendes  lange  Haar  og  lagde  sit  Hoved  ved  hendes  Hjerte,  saa 
det  drømte  om  Menneskelykke  og  en  udodelig  Sjæl. 

»Du  er  dog  ikke  bange  for  Havet,  mit  stumme  Barn!«  sagde  han,  da  de 
stod  paa  det  prægtige  Skib,  som  skulde  føre  ham  til  Nabokongens  Lande; 
og  han  fortalte  hende  om  Storm  og  Havblik,  om  sælsomme  Fisk  i  Dybet, 
og  hvad  Dykkeren  der  havde  set,  og  hun  smilte  ved  hans  Fortælling,  hun 
vidste  jo  bedre  end  nogen  anden  Besked  om  Havets  Bund. 

I  den  maaneklare  Nat,  naar  de  alle  sov,  paa  Styrmanden  nær,  som  stod 
ved  Boret,  sad  hun  ved  Rælingen  af  Skibet  og  stirrede  ned  igennem  det 
klare  Vand,  og  hun  syntes  at  se  sin  Faders  Slot;  øverst  deroppe  stod  den 
gamle  Bedstemoder  med  Sølvkronen  paa  Hovedet  og  stirrede  op  igennem 
de  stride  Strømme  mod  Skibets  Køl.  Da  kom  hendes  Søstre  op  over  Van- 
det, de  stirrede  sorrigfuldt  paa  hende  og  vred  deres  hvide  Hænder,  hun 
vinkede  ad  dem,  smilte  og  vilde  fortælle,  at  alt  gik  hende  godt  og  lykke- 
ligt, men  Skibsdrengen  nærmede  sig  hende,  og  Søstrene  dykkede  ned, 
saa  han  blev  i  den  Tro,  at  det  hvide,  han  havde  set,  var  Skum  paa  Søen. 

Næste  Morgen  sejlede  Skibet  ind  i  Havnen  ved  Nabokongens  prægtige 
Stad.  Alle  Kirkeklokker  ringede,  og  fra  de  høje  Taarne  blev  blæst  i  Ba- 
suner, medens  Soldaterne  stod  med  vajende  Faner  og  blinkende  Bajo- 
netter. Hver  Dag  havde  en  Fest.  Bal  og  Selskab  fulgte  paa  hinanden,  men 
Prinsessen  var  der  endnu  ikke,  hun  opdroges  langt  derfra  i  et  helligt  Tem- 
pel, sagde  de,  der  lærte  hun  alle  kongelige  Dyder.  Endelig  indtraf  hun. 

Den  lille  Havfrue  stod  begærlig  efter  at  se  hendes  Skønhed,  og  hun 
maatte  erkende  den,  en  yndigere  Skikkelse  havde  hun  aldrig  set.  Huden 
var  saa  fin  og  skær,  og  bag  de  lange,  mørke  Øjenhaar  smilede  et  Par 
sorteblaa,  trofaste  Øjne. 

»Det  er  dig!«  sagde  Prinsen,  »dig,  som  har  frelst  mig,  da  jeg  laa  som  et 
Lig  ved  Kysten!«  og  han  trykkede  sin  rødmende  Brud  i  sine  Arme.  »Oh, 
jeg  er  alt  for  lykkelig!«  sagde  han  til  den  lille  Havfrue.  »Det  bedste,  det, 
jeg  aldrig  turde  haabe,  er  blevet  opfyldt  for  mig.  Du  vil  glæde  dig  ved  min 
Lykke,  thi  du  holder  mest  af  mig  blandt  dem  alle!«  Og  den  lille  Havfrue 
kyssede  hans  Haand,  og  hun  syntes  alt  at  føle  sit  Hjerte  briste.  Hans 
Bryllupsmorgen  vilde  jo  give  hende  Døden  og  forvandle  hende  til  Skum 
paa  Søen. 

Alle  Kirkeklokker  ringede,  Herolderne  red  om  i  Gaderne  og  forkyndte 
Trolovelsen.  Paa  alle  Altre  brændte  duftende  Olie  i  kostbare  Sølvlamper. 
Præsterne  svingede  Røgelseskar,  og  Brud  og  Brudgom  rakte  hinanden 

Haanden  og  fik  Biskoppens  Velsignelse.  Den  lille  Havfrue  stod  i  Silke  og 
Gnid  og  holdt  Brudens  Slæb,  men  hendes  Øre  hørte  ikke  den  festlige 
Musik,  hendes  Øje  saa  ikke  den  hellige  Ceremoni,  hun  tænkte  paa  sin 
Dødsnat,  paa  alt,  hvad  hun  havde  tabt  i  denne  Verden. 

Endnu  samme  Aften  gik  Brud  og  Brudgom  om  Bord  paa  Skibet,  Ka- 
nonerne lød,  alle  Flagene  vajede,  og  midt  paa  Skibet  var  rejst  et  kosteligt 
Telt  af  Guld  og  Purpur  og  med  de  dejligste  Hynder,  der  skulde  Brude- 
parret sove  i  den  stille,  kølige  Nat. 

Sejlene  svulmede  i  Vinden,  og  Skibet  gled  let  og  uden  stor  Bevægelse 
hen  over  den  klare  Sø. 

Da  det  mørknedes,  tændtes  brogede  Lamper,  og  Søfolkene  dansede 
lystige  Danse  paa  Dækket.  Den  lille  Havfrue  maatte  tænke  paa  den  første 
Gang,  hun  dykkede  op  af  Havet  og  saa  den  samme  Pragt  og  Glæde,  og 
hun  hvirvlede  sig  med  i  Dansen,  svævende,  som  Svalen  svæver,  naar  den 
forfølges,  og  alle  tiljublede  hende  Beundring,  aldrig  havde  hun  danset  saa 
herligt;  det  skar  som  Knive  i  de  fine  Fødder,  men  hun  følte  det  ikke;  det 
skar  hende  smerteligere  i  Hjertet.  Hun  vidste,  det  var  den  sidste  Aften, 
hun  saa  ham,  for  hvem  hun  havde  forladt  sin  Slægt  og  sit  Hjem,  givet 
sin  dejlige  Stemme  og  daglig  lidt  uendelige  Kvaler,  uden  at  han  havde 
Tanke  derom.  Det  var  den  sidste  Nat,  hun  aandede  den  samme  Luft  som 
han,  saa  det  dybe  Hav  og  den  stjerneblaa  Himmel;  en  evig  Nat  uden 
Tanke  og  Drøm  ventede  hende,  som  ej  havde  Sjæl,  ej  kunde  vinde  den. 
Og  alt  var  Glæde  og  Lystighed  paa  Skibet  til  langt  over  Midnat,  hun  lo 
og  dansede  med  Dødstanken  i  sit  Hjerte.  Prinsen  kyssede  sin  dejlige  Brud, 
og  hun  legede  med  hans  sorte  Haar,  og  Arm  i  Arm  gik  de  til  Hvile  i  det 
prægtige  Telt. 

Der  blev  tyst  og  stille  paa  Skibet,  kun  Styrmanden  stod  ved  Roret,  den 
lille  Havfrue  lagde  sin  hvide  Arm  paa  Rælingen  og  saa  mod  Østen  efter 
Morgenrøden,  den  første  Solstraale,  vidste  hun,  vilde  dræbe  hende.  Da 
saa  hun  sine  Søstre  stige  op  af  Havet,  de  vare  blege  som  hun ;  deres  lange, 
smukke  Haar  flagrede  ikke  længer  i  Blæsten,  det  var  afskaaret. 

»Vi  have  givet  det  til  Heksen,  for  at  hun  skulde  bringe  Hjælp,  at  du 
ikke  i  denne  Nat  skal  dø!  Hun  har  givet  os  en  Kniv,  her  er  den!  ser  du, 
hvor  skarp?  Før  Sol  staar  op,  maa  du  stikke  den  i  Prinsens  Hjerte,  og 
naar  da  hans  varme  Blod  stænker  paa  dine  Fødder,  da  vokse  de  sammen 
til  en  Fiskehale,  og  du  bliver  en  Havfrue  igen,  kan  stige  ned  i  Vandet  til 
os  og  leve  dine  tre  Hundrede  Aar,  før  du  bliver  det  døde,  salte  Søskum. 
Skynd  dig,  han  eller  du  maa  dø,  før  Sol  staar  op!  vor  gamle  Bedstemoder 
sørger,  saa  hendes  hvide  Haar  er  faldet  af,  som  vort  faldt  for  Heksens 
Saks.  Dræb  Prinsen  og  kom  tilbage!  Skynd  dig,  ser  du  den  røde  Stribe 
paa  Himlen?  Om  nogle  Minutter  stiger  Solen,  og  da  maa  du  dø!«  og  de 
udstødte  et  forunderligt  dybt  Suk  og  sank  i  Bølgerne. 

Den  lille  Havfrue  trak  Purpurtæppet  bort  fra  Teltet,  og  hun  saa  den 
dejlige  Brud  sove  med  sit  Hoved  ved  Prinsens  Bryst,  og  hun  bøjede  sig 
ned,  kyssede  ham  paa  hans  smukke  Pande,  saa  paa  Himlen,  hvor  Mor- 
genroden lyste  mer  og  mer,  saa  paa  den  skarpe  Kniv  og  fæstede  igen  Øj- 
nene paa  Prinsen,  der  i  Drømme  nævnede  sin  Brud  ved  Navn,  hun  kun 
var  i  hans  Tanker,  og  Kniven  sitrede  i  Havfruens  Haand,  -  -  men  da  ka- 
stede hun  den  langt  ud  i  Bølgerne,  de  skinnede  rode,  hvor  den  faldt,  det 
saa  ud,  som  piblede  der  Bloddraaber  op  af  Vandet.  Endnu  engang  saa 
hun  med  halvbrustne  Blik  paa  Prinsen,  styrtede  sig  fra  Skibet  ned  i  Ha- 
vet, og  hun  følte,  hvor  hendes  Legeme  oploste  sig  i  Skum. 

Nu  steg  Solen  frem  af  Havet,  Straalerne  faldt  saa  mildt  og  varmt  paa 
det  dødskolde  Havskum,  og  den  lille  Havfrue  følte  ikke  til  Døden,  hun 
saa  den  klare  Sol,  og  oppe  over  hende  svævede  hundrede,  gennemsigtige, 
dejlige  Skabninger;  hun  kunde  gennem  dem  se  Skibets  hvide  Sejl  og 
Himlens  rode  Skyer,  deres  Stemme  var  Melodi,  men  saa  aandig,  at  intet 
menneskeligt  Øre  kunde  hore  den,  ligesom  intet  jordisk  Øje  kunde  se 
dem;  uden  Vinger  svævede  de  ved  deres  egen  Lethed  gennem  Luften. 
Den  lille  Havfrue  saa,  at  hun  havde  et  Legeme  som  de,  det  hævede  sig 
mer  og  mer  op  af  Skummet. 

»Til  hvem  kommer  jeg?«  sagde  hun,  og  hendes  Stemme  klang  som  de 
andre  Væsners,  saa  aandigt,  at  ingen  jordisk  Musik  kan  gengive  det. 

Til  Luftens  Dotre!«  svarede  de  andre.  »Havfruen  har  ingen  udodelig 
Sjæl,  kan  aldrig  faa  den,  uden  hun  vinder  et  Menneskes  Kærlighed!  af  en 
fremmed  Magt  afhænger  hendes  evige  Tilværelse.  Luftens  Døtre  have 
heller  ingen  evig  Sjæl,  men  de  kunne  selv  ved  gode  Handlinger  skabe  sig 
en.  Vi  flyve  til  de  varmeLande,hvor  den  lumre  Pestluft  dræberMenneskene; 
der  vifte  vi  Køling.  Vi  sprede  Blomsternes  Duft  gennem  Luften  og  sende 
Vederkvægelse  og  Lægedom.  Naar  vi  i  tre  Hundrede  Aar  have  stræbt  at 
gore  det  gode,  vi  kunne,  da  faa  vi  en  udodelig  Sjæl  og  tage  Del  i  Menne- 
skenes evige  Lykke.  Du  stakkels  lille  Havfrue  har  med  dit  hele  Hjerte 
stræbt  efter  det  samme  som  vi,  du  har  lidt  og  taalt,  hævet  dig  til  Luft- 
aandernes  Verden,  nu  kan  du  selv  gennem  gode  Gerninger  skabe  dig  en 
udodelig  Sjæl  om  tre  Hundrede  Aar.« 

Og  den  lille  Havfrue  løftede  sine  klare  Arme  op  mod  Guds  Sol,  og  for 
første  Gang  folte  hun  Taarer.  -  -  Paa  Skibet  var  igen  Stoj  og  Liv,  hun  saa 
Prinsen  med  sin  smukke  Brud  søge  efter  hende,  vemodigt  stirrede  de  paa 
det  boblende  Skum,  som  om  de  vidste,  hun  havde  styrtet  sig  i  Bølgerne. 
Usynlig  kyssede  hun  Brudens  Pande,  smilte  til  ham  og  steg  med  de  andre 
Luftens  Børn  op  paa  den  rosenrøde  Sky,  som  sejlede  i  Luften. 

»Om  tre  Hundrede  Aar  svæve  vi  saaledes  ind  i  Guds  Bige!« 

»Ogsaa  tidligere  kunne  vi  komme  der!«  hviskede  en.  »Usynligt  svæve 
vi  ind  i  Menneskenes  Huse,  hvor  der  er  Børn,  og  for  hver  Dag  vi  finde  et 

godt  Barn,  som  gor  sine  Forældre  Glæde  og  fortjener  deres  Kærlighed, 
forkorter  Gud  vor  Prøvetid.  Barnet  ved  ikke,  naar  vi  flyve  gennem  Stuen, 
naar  vi  da  af  Glæde  smile  over  det,  da  tages  et  Aar  fra  de  tre  Hundrede, 
men  se  vi  et  uartigt  og  ondt  Barn,  da  maa  vi  græde  Sorgens  Graad,  og 
hver  Taare  lægger  en  Dag  til  vor  Prøvetid ! «  - 


»DET  ER  EN  FRYGTELIG  HISTORIE!« 
SAGDE  EN  HØNE 

Det  er  en  frygtelig  Historie!*  sagde  en  Høne  og  det  omme  i  den  Kant 
af  Byen,  hvor  Historien  ikke  var  passeret.  »Det  er  en  frygtelig  Hi- 
storie i  Hønsehuset!  jeg  tør  ikke  sove  alene  i  Nat!  det  er  godt,  at  vi  ere 
mange  sammen  paa  Hjalet!«  —  Og  saa  fortalte  hun,  saa  at  Fjerene  rejste 
sig  paa  de  andre  Høns,  og  Hanen  lod  Kammen  falde.  Det  er  ganske  vist! 

Men  vi  ville  begynde  med  Begyndelsen,  og  den  var  i  den  anden  Kant 
af  Byen  i  et  Hønsehus.  Solen  gik  ned,  og  Hønsene  fløj  op;  een  af  dem,  hun 

var  hvidfjeret  og  lavbenet,  lagde  sine  reglementerede  Æg  og  var,  som 
Høne,  respektabel  i  alle  Maader;  idet  hun  kom  til  Hjals,  pillede  hun  sig 

med  Næbbet,  og  saa  faldt  der  en  lille  Fjer  af 
hende. 

»Der  gik  den!«  sagde  hun,  »jo  mere  jeg  piller 
mig,  des  dejligere  bliver  jeg  nok!«  Og  det  var 
nu  sagt  i  Munterhed,  for  hun  var  det  muntre 
Sind  mellem  de  Høns,  i  øvrigt,  som  sagt,  meget 
respektabel;  og  saa  sov  hun. 

Mørkt  var  der  rundtom,  Høne  sad  ved  Høne, 
og  den,  som  sad  hende 
nærmest,  sov  ikke;  hun 
hørte,  og  hun  ikke 
hørte,  som  man  jo  skal 
i  denne  Verden  for  at 
leve  i  sin  gode  Rolighed;  men  sin  anden  Nabo- 
erske maatte  hun  dog  sige  det:  »Hørte  du,  hvad 
her  blev  sagt?  Jeg  nævner  ingen,  men  der  er 
en  Høne,  som  vil  plukke  sig  for  at  se  godt  ud; 
var  jeg  Hane,  jeg  vilde  foragte  hende!« 

Og  lige  ovenover  Hønsene  sad  Uglen  med 
Uglemand  og  Uglebørn;  de  havde  skarpe  Øren  i 
den  Familie,  de  hørte  hvert  Ord,  som  Nabohø- 
nen sagde,  og  de  rullede  med  Øjnene,  og  Ugle- 
mor viftede  sig  med  Vingerne:  »Hør  bare  ikke 

efter,  men  I  hørte  sag- 
J£X  tens, hvad  der  blev  sagt? 

wfpfa  \         J/mm        nør*e  c^  mec^  niine 
^SJSi^L—j.^^^^tf   egne  Oren,  og  man  skal  hore  meget,  for  de  falde 

af!  Der  er  een  af  Hønsene,  som  i  den  Grad  har 
glemt,  hvad  der  skikker  sig  en  Høne,  at  hun  sid- 
der og  piller  alle  Fjerene  af  sig  og  lader  Hanen 
se  paa  det ! « 

»Prenez  garde  aux  enfants!«  sagde  Uglefader, 
det  er  ikke  noget  for  Børnene!« 
»Jeg  vil  dog  fortælle  Genbo-Ugle  det!  det  er 
saadan  en  agtværdig  Ugle  i  Omgang!«  og  saa 
fløj  Mutter. 

»Hu-hu!  uhuh!«  tudede  de  begge  to  og  det  lige 
ned  i  Genboens  Dueslag  til  Duerne.  »Har  I  hørt 
det,  har  1  hort  det!  uhuh!  der  er  en  Høne,  som  har  plukket  alle  Fjerene 
af  sig  for  Hanens  Skyld!  hun  fryser  ihjel,  om  hun  ikke  er  det,  uhuh!« 

»Hvor?  Hvor?«  kurrede  Duerne. 

»I  Genboens  Gaard!  jeg  har  saa  godt  som  selv  set  det!  det  er  næsten 
en  upassende  Historie  at  fortælle!  men  det 
er  ganske  vist ! « 

»Tror,  tror  hvert  evige  Ord!«  sagde  Du- 
erne og  kurrede  ned  til  deres  Hønsegaard: 
»Der  er  en  Høne,  ja,  der  er  somme,  der 
sige,  at  der  er  to,  som  have  plukket  alle 
Fjerene  af  sig,  for  ikke  at  se  ud  som  de  an- 
dre og  saaledes  vække  Hanens  Opmærk- 
somhed. Det  er  et  voveligt  Spil,  man  kan 

forkø- 
le sig 
og  dø 
af  Fe- 
ber, og  de  ere  døde  begge  to ! « 

» Vaagn  op !  vaagn  op ! «  galede  Hanen 
og  fløj  op  paa  Plankeværket,  Søvnen 
sad  ham  endnu  i  Øjnene,  men  han  ga- 
lede alligevel:  »Der  er  tre  Høns  døde 
af  ulykkelig  Kærlighed  til  en  Hane;  de 
have  plukket  alle  Fjerene  af  sig;  det 
er  en  fæl  Historie,  jeg  vil  ikke  beholde 
den,  lad  gaa  vider 
» Lad  gaa  vider 
peb  Flaggermusene, 
Hønsene  klukkede,  og  Hanerne  galede:  »Lad 


gaa  videre!  lad  gaa  videre! 


og  saa  for  Histo- 


rien fra  Hønsehus  til  Hønsehus  og  til  sidst  til- 
bage til  Stedet,  hvorfra  den  egentlig  var  gaaet 
ud. 

»Der  er  fem  Høns,«  hed  det,  som  alle  have 
plukket  Fjerene  af  sig  for  at  vise,  hvem  af  dem 
der  var  bleven  magrest  af  Kærestesorg  til  Ha- 
nen, og  saa  hakkede  de  hinanden  til  Blods  og 
faldt  døde  ned  til  Skam  og  Skændsel  for  deres 
Familie  og  til  stor  Tab  for  Ejeren« ! 

Og  Hønen,  som  havde  mistet  den  løse,  lille 
Fjer,  kendte  naturligvis  ikke  sin  egen  Historie 
igen,  og  da  hun  var  en  respektabel  Høne,  saa 
sagde  hun:    Jeg  foragter  de  Høns!  men  der  er  flere  af  den  Slags!  Sligt 
skal  man  ikke  fortie,  og  jeg  vil  gøre  mit  til,  at  den  Historie  kan  komme 

i  Avisen,  saa  gaar  den  Landet  over;  det  har  de  Høns  fortjent  og  Fami- 
lien med!« 

Og  det  kom  i  Avisen,  og  det  blev  trykt,  og  det  er  ganske  vist:  En  lille 
Fjer  kan  nok  blive  til  fem  Hons. 


DET  VAR  SAA  GRUELIGT 
KOLDT 


i 


Det  var  saa  grueligt  koldt;  det  sneede,  og  det  begyndte  at  blive  mørk 
Aften;  det  var  ogsaa  den  sidste  Aften  i  Aaret,  Nytaarsaften.  I  denne 
Kulde  og  i  dette  Mørke  gik  paa  Gaden  en  lille,  fattig  Pige  med  bart  Hoved 
og  nøgne  Fødder;  ja,  hun  havde  jo  rigtignok  haft  Tøfler  paa,  da  hun  kom 
hjemmefra;  men  hvad  kunde  det  hjælpe!  det  var  meget  store  Tøfler, 
hendes  Moder  havde  sidst  brugt  dem,  saa  store  vare  de,  og  dem  tabte  den 
lille,  da  hun  skyndte  sig  over  Gaden,  idet  to  Vogne  for  saa  grueligt  stærkt 

forbi;  den  ene  Tøffel  var  ikke  at  finde,  og  den  anden  løb  en  Dreng  med; 
han  sagde,  at  den  kunde  han  bruge  til  Vugge,  naar  han  selv  fik  Børn. 

Der  gik  nu  den  lille  Pige  paa  de  nøgne,  smaa  Fødder,  der  vare  røde  og 
blaa  af  Kulde  ;  i  et  gammelt  Forklæde  holdt  hun  en  Mængde  Svovlstikker, 
og  eet  Bundt  gik  hun  med  i  Haanden;  ingen  havde  den  hele  Dag  købt  af 
hende;  ingen  havde  givet  hende  en  lille  Skilling;  sulten  og  forfrossen  gik 
hun  og  saa  saa  forkuet  ud,  den  lille  Stakkel!  Snefnokkene  faldt  i  hendes 
lange,  gule  Haar,  der  krøllede  saa  smukt  om  Nakken,  men  den  Stads 
tænkte  hun  rigtignok  ikke  paa.  Ud  fra  alle  Vinduer  skinnede  Lysene,  og 
saa  lugtede  der  i  Gaden  saa  dejligt  af  Gaasesteg;  det  var  jo  Nytaarsaften, 
ja,  det  tænkte  hun  paa. 

Henne  i  en  Krog  mellem  to  Huse,  det  ene  gik  lidt  mere  frem  i  Gaden 
end  det  andet,  der  satte  hun  sig  og  krøb  sammen;  de  smaa  Ben  havde 
hun  trukket  op  under  sig,  men  hun  frøs  endnu  mere,  og  hjem  turde  hun 
ikke  gaa,  hun  havde  jo  ingen  Svovlstikker  solgt,  ikke  faaet  en  eneste  Skil- 
ling, hendes  Fader  vilde  slaa  hende,  og  koldt  var  der  ogsaa  hjemme,  de 
havde  kun  Taget  lige  over  dem,  og  der  peb  Vinden  ind,  skønt  der  var 
stoppet  Straa  og  Klude  i  de  største  Sprækker.  Hendes  smaa  Hænder  vare 
næsten  ganske  døde  af  Kulde.  Ak!  en  lille  Svovlstik  kunde  gøre  godt. 
Turde  hun  bare  trække  een  ud  af  Bundtet,  stryge  den  mod  Væggen  og 
varme  Fingrene.  Hun  trakeen  ud,  »ritseh!«  hvor  sprudede  den,  hvor 
brændte  den!  det  var  en  varm,  klar  Lue  ligesom  et  lille  Lys,  da  hun  holdt 
Haanden  om  den;  det  var  et  underligt  Lys!  Den  lille  Pige  syntes,  hun  sad 
foran  en  stor  Jernkakkelovn  med  blanke  Messingkugler  og  Messingtromle; 
Ilden  brændte  saa  velsignet,  varmede  saa  godt!  nej,  hvad  var  det!  —  Den 
lille  strakte  allerede  Fødderne  ud  for  ogsaa  at  varme  disse,  -  -  da  sluk- 
kedes Flammen,  Kakkelovnen  forsvandt,  -  hun  sad  med  en  lille  Stump 
af  den  udbrændte  Svovlstik  i  Haanden. 

En  ny  blev  strøget,  den  brændte,  den  lyste,  og  hvor  Skinnet  faldt  paa 
Muren,  blev  denne  gennemsigtig  som  et  Flor;  hun  saa  lige  ind  i  Stuen,  hvor 
Bordet  stod  dækket  med  en  skinnende  hvid  Dug,  med  fint  Porcelæn,  og 
dejligt  dampede  den  stegte  Gaas,  fyldt  med  Svedsker  og  Æbler!  og  hvad 
der  endnu  var  prægtigere,  Gaasen  sprang  fra  Fadet,  vraltede  hen  ad  Gul- 
vet med  Gaffel  og  Kniv  i  Ryggen;  lige  hen  til  den  fattige  Pige  kom  den; 
da  slukkedes  Svovlstikken,  og  der  var  kun  den  tykke,  kolde  Mur  at  se. 

Hun  tændte  en  ny.  Da  sad  hun  under  det  dejligste  Juletræ;  det  var 
endnu  større  og  mere  pyntet,  end  det,  hun  gennem  Glasdøren  havde  set 
hos  den  rige  Købmand  nu  sidste  Jul;  tusinde  Lys  brændte  paa  de  grønne 
Grene,  og  brogede  Billeder  som  de,  der  pynte  Butiksvinduerne,  saa  ned  til 
hende.  Den  lille  strakte  begge  Hænder  i  Vejret  -  -  da  slukkedes  Svovl- 
stikken; de  mange  Julelys  gik  højere  og  højere,  hun  saa,  de  vare  nu  de 
klare  Stjerner,  een  af  dem  faldt  og  gjorde  en  lang  Ildstribe  paa  Himlen. 

»Nu  dør  der  en!«  sagde  den  lille,  for  gamle  Mormor,  som  var  den 
eneste,  der  havde  været  god  mod  hende,  men  nu  var  død,  havde  sagt: 
Naar  en  Stjerne  falder,  gaar  der  en  Sjæl  op  til  Gud. 

Hun  strøg  igen  mod  Muren  en  Svovlstik,  den  lyste  rundt  om,  og  i  Glan- 
sen stod  den  gamle  Mormor,  saa  klar,  saa  skinnende,  saa  mild  og  velsignet. 

»Mormor!  <  raabte  den  lille,  o,  tag  mig  med!  jeg  ved,  du  er  borte,  naar 
Svovlstikken  gaar  ud;  borte  ligesom  den  varme  Kakkelovn,  den  dejlige 
Gaasesteg  og  det  store,  velsignede  Juletræ!«  -  og  hun  strøg  i  Hast  den 
hele  Rest  Svovlstikker,  der  var  i  Bundtet,  hun  vilde  ret  holde  paa  Mor- 
mor; og  Svovlstikkerne  lyste  med  en  saadan  Glans,  at  det  var  klarere  end 
ved  den  lyse  Dag.  Mormor  havde  aldrig  før  været  saa  smuk,  saa  stor; 
hun  løftede  den  lille  Pige  op  paa  sin  Arm,  og  de  fløj  i  Glans  og  Glæde  saa 
højt,  saa  højt;  og  der  var  ingen  Kulde,  ingen  Hunger,  ingen  Angst,  -  -  de 
vare  hos  Gud. 

Men  i  Krogen  ved  Huset  sad  i  den  kolde  Morgenstund  den  lille  Pige 
med  røde  Kinder,  med  Smil  om  Munden  —  død,  frosset  ihjel  den  sidste 
Aften  i  det  gamle  Aar.  Nytaarsmorgen  gik  op  over  det  lille  Lig,  der  sad 
med  Svovlstikkerne,  hvoraf  et  Knippe  var  næsten  brændt.  Hun  har  villet 
varme  sig,  sagde  man;  ingen  vidste,  hvad  smukt  hun  havde  set,  i  hvilken 
Glans  hun  med  gamle  Mormor  var  gaaet  ind  til  Nytaars  Glæde. 


TOLV  MED  POSTEN 


DET  VAR  KNAGENDE  FROST,  STJERNE- 
KLART VEJR,  RLIKSTILLE 


Det  var  knagende  Frost,  stjerneklart  Vejr,  blikstille.  »Bums!«  der  slog 
de  en  Potte  paa  Døren,  »Pjaf!«  der  skød  de  Nytaar  ind;  det  var 
Nytaarsaften;  nu  slog  Klokken  tolv. 

» Trateratra ! «  der  kom  Posten.  Den  store  Postkaret  holdt  udenfor 
Byens  Port,  den  bragte  tolv  Personer,  ikke  flere  kunde  der  rummes,  alle 
Pladser  vare  besatte. 

»Hurra!  Hurra!«  blev  der  sunget  inde  i  Husene,  hvor  Folk  holdt  Nyt- 
aarsaften og  just  nu  havde  rejst  sig  med  det  fyldte  Glas  og  drak  det  nye 
Aars  Skaal: 

»Sundhed  og  Helsen  i  det  nye  Aar!«  sagde  de,  »en  lille  Kone!  mange 
Penge!  Ende  paa  Vrøvlet!« 

Ja,  saaledes  ønskede  man,  og  der  blev  klinket,  og  -  -  Posten  holdt  for 
Byens  Port  med  de  fremmede  Gæ- 
ster, de  tolv  rejsende. 

Hvad  var  det  for  Personer?  De 
havde  Pas  og  Rejsegods  med,  ja, 
Foræringer  til  dig  og  mig  og  alle 
Mennesker  i  Byen.  Hvem  vare  de 
fremmede?  Hvad  vilde  de,  og  hvad 
bragte  de? 

»God  Morgen!«   sagde  de  til 
Skildvagten  ved  Porten. 

»God  Morgen!«  sagde  han,  for 
Klokken  var  jo  slaaet  tolv. 

»Deres  Navn?  Deres  Stand?« 
spurgte  Skildvagten  den,  der  først 
traadte  ud  af  Vognen. 

»Se  i  Passet!«  sagde  Manden. 
»Jeg  er  jeg! «  Det  var  ogsaa  en  hel 
Karl,  klædt  i  Bjørneskindspels  og 
med  Kanestøvler.  »Jeg  er  den 
Mand,  hvem  grumme  mange  sæt- 
te sit  Haab  til.  Kom  i  Morgen,  skal 
du  faa  Nytaar!  jeg  kaster  Skillin- 
ger og  Dalere  i  Grams,  giver  Presenter,  ja,  jeg  giver  Baller,  hele  een  og  tre- 
dive Baller,  flere  Nætter  har  jeg  ikke  at  give  bort.  Mine  Skibe  ere  inde- 

frosne,  men  der  er  varmt  paa  mit  Kontor.  Jeg  er  Grosserer  og  hedder  Ja- 
nuar. Jeg  har  kun  Regninger  med  mig.« 

Saa  kom  den  næste,  han  var  Lystigmager,  han  var  Direktør  for  Kome- 
dierne, Maskeraderne  og  al  den  Fornøjelse,  der  kan  findes  paa.  Hans 
Rejsegods  var  en  stor  Tønde. 


»Den  skal  vi  til  Fastelavn  slaa  meget  mere  af  end  Katten,«  sagde  han. 
»Jeg  vil  fornøje  andre  og  mig  selv  med,  for  jeg  har  den  korteste  Levetid 
af  hele  Familien;  jeg  bliver  kun  otte  og  tyve!  ja,  maaske  skyder  man  een 
Dag  til;  men  det  gør  lige  meget.  Hurra!« 

»De  maa  ikke  skrige  saa  højt,«  sagde  Skildvagten. 

»Jo  vist  maa  jeg  saa!«  sagde  Manden,  »jeg  er  Prins  Karneval  og  rejser 
under  Navnet  Februarius. « 

Nu  kom  den  tredie;  han  saa  ud  som  bare  Faste,  men  knejsede,  for  han 
var  i  Familie  med  „de  fyrretyve  Riddere"  og  var  Vejrprofet;  men  det  er 

ikke  noget  fedt  Embede,  derfor  priste  han  Fastetiden.  Hans  Pynt  var  en 
Dusk  Violer  i  Knaphullet,  men  de  vare  meget  smaa. 

»Marts,  March!«  raabte  den  fjerde  og  stødte  til  den  tredie.  »Marts,  March! 
ind  i  Vagten,  her  er  Punsch!  jeg  kan  lugte  den!«  men  det  var  ikke  sandt, 
han  vilde  narre  ham  April,  dermed  begyndte  den  fjerde  Fyr.  Han  saa  ud 
til  at  være  rask  paa  det ;  han  bestilte  nok  ikke  meget,  men  holdt  mange 
Helligdage.  »Op  og  ned  er  det  med  Humøret!«  sagde  han,  »Regn  og  Sol- 
skin, Flytten  ud  og  Flytten  ind!  jeg  er  ogsaa  Flyttedagskommissær,  jeg 
er  Bedemand,  jeg  kan  baade  le  og  græde.  Jeg  har  Sommertøj  i  Kofferten, 
men  det  vilde  være  meget  galt  at  tage  det  i  Brug.  Her  er  jeg!  til  Stads  gaar 
jeg  i  Silkestrømper  og  med  Muffe.« 

Nu  kom  der  en  Dame  ud  af  Vognen. 

»Frøken  Maj!«  sagde  hun.  I  Sommertøj  med  Galosker.  Hun  havde  en 
bøgebladegrøn  Silkekjole  paa,  Anemoner  i  Haaret,  og  hun  duftede  dertil 
saadan  af  Skovmærker,  saa  Skildvagten  maatte  nyse.  >»  Gud  velsigne  Dem ! « 
sagde  hun,  det  var  hendes  Hilsen.  Hun  var  nydelig !  og  Sangerinde  var 
hun;  ikke  paa  Teatrene,  men  inde  i  Skoven;  ikke  i  Teltene,  nej,  i  den 
friske,  grønne  Skov  gik  hun  og  sang  for  sin  egen  Fornøjelse;  hun  havde  i 
sin  Sypose  Christian  Winthers  »Træsnit«,  for  de  ere  som  Bøgeskoven  selv, 
og  »Smaadigte  af  Richardt«,  de  ere  ligesom  Skovmærker. 

»Nu  kommer  Fruen,  den  unge  Frue! «  raabte  de  inde  i  Vognen,  og  saa 
kom  Fruen,  ung  og  fin,  stolt  og  nydelig.  Hun  var  født  til  at  holde  »Syv- 
sovere«, kunde  man  straks  se.  Hun  gjorde  Gilde  paa  den  længste  Dag  i 
Aaret,  for  at  man  kunde  faa  Tid  til  at  spise  de  mange  Retter  Mad;  hun 
havde  Raad  til  at  køre  i  egen  Vogn,  men  kom  dog  med  Posten  som  de 
andre,  hun  vilde  derved  vise,  at  hun  ikke  var  hovmodig;  alene  rejste  hun 
heller  ikke,  hun  var  fulgt  af  sin  yngre  Broder  Julius. 

Han  var  vel  ved  Magt,  sommerklædt  og  med  Panamahat.  Kun  lidt  Rej- 
setøj førte  han  med,  det  var  saa  besværligt  i  Varmen.  Han  havde  kun 
Badehætte  og  Svømmebukser;  det  er  ikke  meget. 

Nu  kom  Mutter,  Madam  August,  Frugthandlerske  i  Tøndevis,  Ejerinde 
af  mange  Hyttefade,  Landmand  i  stor  Krinoline;  hun  var  fed  og  varm, 
tog  Del  i  alt,  gik  selv  med  Ølbimpel  til  Folkene  ud  paa  Marken.  »Æde  sit 
Brød  i  sit  Ansigts  Sved,  skal  man,«  sagde  hun,  »»det  staar  i  Biblen;  bag- 
efter kan  man  holde  Skovbal  og  Høstgilde!«  Hun  var  Mutter. 

Nu  kom  igen  et  Mandfolk,  Maler  af  Profession,  Kulørmesteren,  det  fik 
Skoven  at  vide,  Bladene  maatte  skifte  Kulør,  men  dejligt,  naar  han  vilde 
det;  rød,  gul,  brun  kom  Skoven  snart  til  at  se  ud.  Mester  fløjtede  som  den 
sorte  Stær,  var  en  flink  Arbejder  og  hængte  den  brungrønne  Humleranke 
om  sit  Ølkrus,  det  pyntede,  og  Pynt  havde  han  Øje  for.  Her  stod  han  nu 
med  sin  Farvepotte,  den  var  hele  hans  Rejsegods. 

Nu  fulgte  Proprietæren,  der  tænkte  paa  Sædemaaned,  paa  Jordens  Pløj- 

ning  og  Behandling,  ja,  ogsaa  lidt  paa  Jagtens  Fornøjelse;  han  havde 
Hund  og  Gevær,  han  havde  Nødder  i  sin  Taske,  knik,  knak!  rædsom 
meget  Gods  førte  han  med  og  en  engelsk  Plov;  han  talte  landøkonomisk, 
men  man  fik  ikke  meget  at  hore  for  Hosten  og  Hiven,  —  det  var  Novem- 
ber, som  kom. 

Han  havde  Snue,  voldsom  Snue,  saa  at  han  brugte  Lagen  og  ikke  Lom- 
metørklæde, og  dog  skulde  han  følge  Pigerne  i  Kondition,  sagde  han,  men 
Forkølelsen  gik  nok  over,  naar  han  kom  til  at  hugge  Brænde,  og  det  vilde 
han,  for  han  var  Savskærermester  for  Lavet.  Aftenerne  tilbragte  han  med 
at  skære  Skøjter,  han  vidste,  at  om  ikke  mange  Uger  havde  man  Brug 
for  det  fornøjelige  Skotøj. 

Nu  kom  den  sidste,  den  gamle  Morlille  med  Ildpotten;  hun  frøs,  men 
hendes  Øjne  straalede  som  to  klare  Stjerner.  Hun  bar  en  Urtepotte  med 
et  lille  Grantræ.  »Det  vil  jeg  pleje,  og  det  vil  jeg  passe,  saa  at  det  bliver 
slort  til  Juleaften,  naar  fra  Gulvet  lige  op  til  Loftet  og  gror  med  tændte 
Lys,  forgyldte  Æbler  og  Udklipninger.  Ildpotten  varmer  som  en  Kakkel- 
ovn, jeg  tager  Eventyrbogen  op  af  Lommen  og  læser  højt,  saa  at  alle  Bør- 
nene i  Stuen  blive  stille,  men  Dukkerne  paa  Træet  blive  levende,  og  den 
lille  Engel  af  Voks,  øverst  oppe  i  Træet,  ryster  med  Knittergulds- Vingerne, 
flyver  fra  den  grønne  Top  og  kysser  smaa  og  store  inde  i  Stuen,  ja,  de 
fattige  Børn  med,  som  staa  udenfor  og  synge  Julesangen  om  Stjernen 
over  Bethlehem.« 

Og  saa  kan  Kareten  køre  igen,«  sagde  Skildvagten,  > nu  har  vi  Tylvten. 
Lad  en  ny  Rejsevogn  køre  frem!« 

»Lad  først  de  tolv  komme  vel  ind!   sagde  Kaptajnen,  som  havde  Vagt. 
Een  ad  Gangen!  Passet  beholder  jeg;  det  gælder  for  hver,  een  Maaned; 
naar  den  er  omme,  skal  jeg  skrive  paa  det,  hvorledes  hver  har  opført  sig. 
Vær  saa  god,  Hr.  Januar,  vil  De  behage  at  træde  ind.« 
Og  saa  gik  han  ind. 
-  Naar  et  Aar  er  omme,  skal  jeg  sige  dig,  hvad  de  tolv  have  bragt  dig, 
mig  og  os  allesammen.  Nu  ved  jeg  det  ikke,  og  de  ved  det  nok  heller  ikke 
selv,  -    for  det  er  en  underlig  Tid,  vi  leve  i. 

DER  VAR) EN  KONGESØN,  INGEN 
HAVDE  SAA  MANGE  OG  SAA  SMUK- 
KE RØGER  SOM  HAN 


Der  var  en  Kongesøn,  ingen  havde  saa  mange  og  saa  smukke  Bøger 
som  han;  alt,  hvad  der  var  sket  i  denne  Verden,  kunde  han  læse 
sig  til  og  se  afbildet  i  prægtige  Billeder.  Hvert  Folk  og  hvert  Land  kunde 
han  faa  Besked  om,  men  hvor  Paradisets  Have  var  at  finde,  derom  stod 
der  ikke  et  Ord;  og  den,  just  den  var  det,  han  tænkte  mest  paa. 

Hans  Bedstemoder  havde  fortalt  ham,  da  han  endnu  var  ganske  lille, 
men  skulde  begynde  sin  Skolegang,  at  hver  Blomst  i  Paradisets  Have  var 
den  sødeste  Kage,  Støvtraadene  den  fineste  Vin;  paa  een  stod  Historie, 
paa  en  anden  Geografi  eller  Tabeller,  man  behøvede  kun  at  spise  Kage, 
saa  kunde  man  sin  Lektie;  jo  mere  man  spiste,  desto  mere  fik  man  ind 
af  Historie,  Geografi  og  Tabeller. 

Det  troede  han  dengang;  men  alt  som  han  blev  en  større  Dreng,  lærte 
mer  og  blev  langt  klogere,  begreb  han  nok,  at  der  maatte  være  en  langt 
anderledes  Dejlighed  i  Paradisets  Have. 

»Oh,  hvorfor  brød  dog  Eva  af  Kundskabens  Træ !  hvorfor  spiste  Adam 

II.  24 


186 


PARADISETS  HAVE 


af  den  forbudne  Frugt!  det  skulde  have  været  mig,  da  var  det  ikke  sket! 
aldrig  skulde  Synden  være  kommen  ind  i  Verden!« 

Det  sagde  han  dengang,  og  det  sagde  han  endnu,  da  han  var  sytten 
Aar;  Paradisets  Have  fyldte  hele  hans  Tanke. 

En  Dag  gik  han  i  Skoven ;  han  gik  alene,  for  det  var  hans  største  For- 
nøjelse. 

Aftenen  faldt  paa,  Skyerne  trak  sammen,  det  blev  et  Regnvejr,  som  om 
hele  Himlen  var  en  eneste  Sluse,  hvorfra  Vandet  styrtede;  der  var  saa 
mørkt,  som  det  ellers  er  om  Natten  i  den  dybeste  Brønd.  Snart  gled  han 
i  det  vaade  Græs,  snart  faldt  han  over  de  nøgne  Stene,  der  ragede  frem 
fra  Klippegrunden.  Alt  drev  af  Vand,  der  blev  ikke  en  tørTraad  paa  den 
stakkels  Prins.  Han  maatte  kravle  op  over  store  Stenblokke,  hvor  Vandet 
sivede  ud  af  det  høje  Mos.  Han  var  ved  at  segne  om;  da  hørte  han  en  for- 
underlig Susen,  og  foran  sig  saa  han  en  stor,  oplyst  Hule.  Midt  inde  brændte 
en  Ild,  saa  man  kunde  stege  en  Hjort  derved,  og  det  blev  der  ogsaa;  den 
prægtige  Hjort  med  sine  høje  Takker  var  stukken  paa  Spid  og  drejedes 
langsomt  rundt  mellem  to  omhuggede  Grantræer.  En  gammelagtig  Kone, 
høj  og  stærk,  som  var  hun  et  udklædt  Mandfolk,  sad  ved  Ilden  og  kastede 
det  ene  Stykke  til  efter  det  andet. 

Kom  du  kun  nærmere!«  sagde  hun,  »sæt  dig  ved  Ilden,  at  du  kan  faa 
dine  Klæder  tørrede!« 

»Her  er  en  slem  Træk!«  sagde  Prinsen  og  satte  sig  paa  Gulvet. 
Det  bliver  værre  endnu,  naar  mine  Sønner  komme  hjem!«  svarede 
Konen.  »Du  er  her  i  Vindenes  Hule,  mine  Sønner  ere  Verdens  fire  Vinde. 
Kan  du  forstaa  det?« 

»  Hvor  er  dine  Sønner?«  spurgte  Prinsen. 

»Ja,  det  er  ikke  godt  at  svare,  naar  man  spørger  dumt,«  sagde  Konen. 
»Mine  Sønner  ere  paa  egen  Haand,  de  spille  Langbold  med  Skyerne  der- 
oppe i  Storstuen;«  og  saa  pegede  hun  op  i  Vejret. 

»Naa  saa!«  sagde  Prinsen.  »»I  taler  ellers  noget  haardt  og  er  ikke  saa 
mild  som  de  Fruentimmer,  jeg  ellers  ser  omkring  mig!« 

»Ja,  de  have  nok  ikke  andet  at  gøre!  Jeg  maa  være  haard,  skal  jeg  holde 
mine  Drenge  i  Ave!  men  det  kan  jeg,  skønt  de  have  stive  Nakker!  Ser  du 
de  fire  Sække,  der  hænge  paa  Væggen ;  dem  ere  de  lige  saa  bange  for, 
som  du  har  været  det  for  Riset  bag  Spejlet.  Jeg  kan  bukke  Drengene  sam- 
men, skal  jeg  sige  dig,  og  saa  komme  de  i  Posen;  der  gøre  vi  ingen  Om- 
stændigheder! der  sidde  de  og  komme  ikke  ud  at  føjte,  før  jeg  finder  for 
aoåi.  Men  der  have  vi  den  ene!« 

Det  var  Nordenvinden,  som  traadte  ind  med  en  isnende  Kulde,  store 
Hagl  hoppede  hen  ad  Gulvet,  og  Snefnokkene  fygede  rundt  om.  Han  var 
klædt  i  Bjørneskinds  Bukser  og  Trøje;  en  Hætte  af  Sælhundeskind  gik 

ned  over  Ørene;  lange  Istapper  hang  ham  ved  Skægget,  og  det  ene  Hagl 
efter  det  andet  gled  ham  ned  fra  Trøjekraven. 

»Gaa  ikke  straks  til  Ilden!«  sagde  Prinsen.  »De  kan  saa  let  faa  Frost  i 
Ansigtet  og  Hænderne!« 

»Frost!«  sagde  Nordenvinden  og  lo  ganske  højt.  »Frost!  det  er  just  min 
største  Fornøjelse!  Hvad  er  ellers  du  for  et  Skrinkelben!  Hvor  kommer 
du  i  Vindenes  Hule?« 

»Han  er  min  Gæst!«  sagde  den  gamle,  »og  er  du  ikke  fornøjet  med  den 
Forklaring,  saa  kan  du  komme  i  Posen!  —  Nu  kender  du  min  Dømme- 
kraft!« 

Se,  det  hjalp,  og  Nordenvinden  fortalte,  hvorfra  han  kom,  og  hvor  han 
nu  havde  været  næsten  en  hel  Maaned. 

»Fra  Polarhavet  kommer  jeg, «  sagde  han,  »jeg  har  været  paa  »Beeren- 
Eilancl«  med  de  russiske  Hvalrossefangere.  Jeg  sad  og  sov  paa  Roret,  da  de 
sejlede  ud  fra  Nordkap;  naar  jeg  imellem  vaagnede  lidt,  fløj  Stormfuglen 
mig  om  Benene;  det  er  en  løjerlig  Fugl,  den  gør  et  rask  Slag  med  Vin- 
gerne, og  saa  holder  den  dem  ubevægelig  udstrakt  og  har  da  Fart  nok. « 

»Gør  det  bare  ikke  saa  vidtløftigt, «  sagde  Vindenes  Moder.  »Og  saa  kom 
du  da  til  »Beeren-Eiland«!« 

»Det  er  dejligt!  det  er  et  Gulv  til  at  danse  paa,  fladt  som  en  Tallerken! 
halvtøet  Sne  med  Mos,  skarpe  Stene  og  Benrade  af  Hvalrosser  og  Is- 
bjørne laa  der,  de  saa  ud  som  Kæmpers  Arme  og  Ben  med  muggen  Grøn- 
hed. Man  skulde  tro,  at  Solen  aldrig  havde  lyst  paa  dem.  Jeg  pustede  lidt 
til  Taagen,  for  at  man  kunde  se  Skuret:  det  var  et  Hus,  rejst  af  Vrag  og 
betrukket  med  Hvalrossehud;  Kødsiden  vendte  ud,  den  var  fuld  af  rødt  og 
grønt;  paa  Taget  sad  en  levende  Isbjørn  og  brummede.  Jeg  gik  til  Stran- 
den, saa  paa  Fuglerederne,  saa  paa  de  nøgne  Unger,  der  skreg  og  gabede; 
da  blæste  jeg  ned  i  de  tusinde  Struber,  og  de  lærte  at  lukke  Munden.  Ne- 
derst væltede  sig  Hvalrosserne  som  levende  Indvolde  eller  Kæmpemad- 
diker med  Svinehoveder  og  alenlange  Tænder!«  - 

»Du  foi tællei  godt,  min  Dreng!«  sagde  Moderen.  »Jeg  faar  Vandet  i 
Munden  ved  at  høre  paa  dig!« 

»Saa  gik  det  paa  Fangst!  Harpunen  blev  sat  i  Hvalrossens  Bryst,  saa 
den  dampende  Blodstraale  stod  som  et  Springvand  over  Isen.  Da  tænkte 
jeg  ogsaa  paa  mit  Spil!  jeg  blæste  op,  lod  mine  Sejlere,  de  klippehøje  Is- 
fjelde,  klemme  Baadene  inde;  huj,  hvor  man  peb,  og  hvor  man  skreg, 
men  jeg  peb  højere!  de  døde  Hvalkroppe,  Kister  og  Tovværk  maatte  de 
pakke  ud  paa  Isen!  jeg  rystede  Snefnokkene  om  dem  og  lod  dem  i  de  in- 
deklemte Fartøjer  drive  Syd  paa  med  Fangsten  for  der  at  smage  Saltvand. 
De  komme  aldrig  mer  til  Beeren-Eiland!« 

»Saa  har  du  gjort  ondt!«  sagde  Vindenes  Moder. 

»Hvad  godt,  jeg  har  gjort,  kunne  de  andre  fortælle!«  sagde  han,  »men 

der  har  vi  min  Broder  fra  Vesten,  ham  kan  jeg  bedst  lide  af  dem  allesam- 
men, han  smager  af  Søen  og  har  en  velsignet  Kulde  med  sig!« 
»Er  det  den  lille  Zefyr?«  spurgte  Prinsen. 

»Ja  vist  er  det  Zefyr!«  sagde  den  gamle,  »men  han  er  ikke  saa  lille  end- 
da. I  gamle  Dage  var  han  en  smuk  Dreng,  men  nu  er  det  forbi!« 

Han  saa  ud  som  en  Vildmand,  men  han  havde  en  Faldhat  paa  for  ikke 
at  komme  lil  Skade.  I  Haanden  holdt  han  en  Mahognikølle,  hugget  i  de 
amerikanske  Mahogniskove.  Mindre  kunde  det  ikke  være! 

»Hvor  kommer  du  fra?«  spurgte  hans  Moder. 

»Fra  Skovørknerne  ! «  sagde  han,  »hvor  de  tornede  Lianer  gøre  et  Gærde 
mellem  hvert  Træ,  hvor  Vandslangen  ligger  i  det  vaade  Græs,  og  Menne- 
skene synes  unødvendige!« 

»Hvad  bestilte  du  der?« 

Jeg  saa  paa  den  dybe  Flod,  saa,  hvor  den  styrtede  fra  Klippen,  blev 
Støv  og  fløj  mod  Skyerne  for  at  bære  Regnbuen.  Jeg  saa  den  vilde  Bøffel 
svømme  i  Floden,  men  Strømmen  rev  ham  med  sig;  han  drev  med  Vild- 
ændernes Flok,  der  Høj  i  Vejret,  hvor  Vandet  styrtede;  Bøffelen  maatte 
ned,  det  syntes  jeg  om  og  blæste  en  Storm,  saa  de  urgamle  Træer  sejlede 
og  bleve  til  Spaaner. 

Og  andet  har  du  ikke  bestilt?«  spurgte  den  gamle. 

»Jeg  har  slaaet  Kolbøtter  i  Savannerne,  jeg  har  klappet  de  vilde  Heste 
og  rystet  Kokosnødder!  jo,  jo,  jeg  har  Historier  at  fortælle!  men  man  skal 
ikke  sige  alt,  hvad  man  ved.  Det  kender  du  nok,  du  gamle! »  og  saa 
kyssede  han  sin  Moder,  saa  hun  nær  var  gaaet  bagover;  han  var  rigtig- 
nok en  vild  Dreng. 

Nu  kom  Søndenvinden  med  Turban  og  flyvende  Beduinkappe. 

Her  er  dygtig  koldt  herinde!«  sagde  han  og  kastede  Brænde  til  Ilden, 
man  kan  mærke,  at  Nordenvinden  er  kommen  først!« 

Her  er  saa  hedt,  saa  man  kan  stege  en  Isbjørn!«  sagde  Nordenvinden. 

Du  er  selv  en  Isbjørn!«  svarede  Søndenvinden. 

»Vil  I  puttes  i  Posen?«  spurgte  den  gamle.  -  -  « Sæt  dig  ned  paa  Stenen 
der  og  fortæl,  hvor  du  har  været.« 

»I  Afrika,  min  Moder!«  svarede  han.  »Jeg  var  med  Hottentotterne  paa 
Løvejagt  i  Kaffernes  Land!  hvilket  Græs  der  gror  paa  Sletten,  grønt  som 
en  Oliven!  der  dansede  Gnuen,  og  Strudsen  løb  Væddeløb  med  mig,  men 
jeg  er  dog  raskere  til  Bens.  Jeg  kom  til  Ørkenen,  til  det  gule  Sand,  der 
ser  ud  som  paa  Havets  Bund.  Jeg  traf  en  Karavane!  de  slagtede  deres 
sidste  Kamel  for  at  faa  Vand  at  drikke,  men  det  var  kun  lidt,  de  tik.  So- 
len brændte  foroven,  og  Sandet  stegte  forneden.  Ingen  Grænse  havde  den 
udstrakte  Ørken.  Da  boltrede  jeg  mig  i  det  fine,  løse  Sand  og  hvirvlede 
det  op  i  store  Støtter,  det  var  en  Dans!  Du  skulde  have  set,  hvor  forknyt 
Dromedaren  stod,  og  Købmanden  trak  Kaftanen  over  Hovedet.  Han  ka- 

stede  sig  ned  for  mig  som  for  Allah,  sin  Gnd.  Nn  ere  de  begravede,  der 
staar  en  Pyramide  af  Sand  over  dem  allesammen;  naar  jeg  engang  blæ- 
ser den  bort,  saa  skal  Solen  blege  de  hvide  Ben,  da  kan  de  rejsende  se, 
her  har  før  været  Mennesker;  ellers  kan  man  ikke  tro  det  i  Ørkenen! 

>Du  har  altsaa  kun  gjort  ondt!«  sagde  Moderen.  March  i  Posen!«  og 
før  han  vidste  det,  havde  hun  Søndenvinden  om  Livet  og  i  Posen,  den 
væltede  rundt  omkring  paa  Gulvet,  men  hun  satte  sig  paa  den,  og  da 
maatte  den  ligge  stille. 

»Det  er  nogle  raske  Drenge,  hun  har!«  sagde  Prinsen. 

»Ja  saamænd,«  svarede  hun,  »og  ave  dem  kan  jeg!  der  har  vi  den 
fjerde!« 

Det  var  Østenvinden,  han  var  klædt  som  en  Kineser. 

»Naa, kommer  du  fra  den  Kant!-  sagde  Moderen,  jeg  troede,  du  havde 
været  i  Paradisets  Have.« 

»Der  flyver  jeg  først  hen  i  Morgen!  «  sagde  Østenvinden,  »i  Morgen  er 
det  hundrede  Aar  siden,  jeg  var  der!  jeg  kommer  nu  fra  Kina,  hvor  jeg 
har  danset  om  Porcelænstaarnet,  saa  alle  Klokkerne  klingede.  Nede  paa  Ga- 
den tik  Embedsmændene  Prygl;  Bambusrør  blev  slidt  paa  deres  Skuldre, 
og  det  var  Folk  fra  den  første  til  den  niende  Grad;  de  skreg:  Mange  Tak, 
min  faderlige  Velgører!  men  de  mente  ikke  noget  med  det,  og  jeg  ringede 
med  Klokkerne  og  sang  tsing,  tsang  tsu!« 

»Du  er  kaad  paa  det!«  sagde  den  gamle,  »det  er  godt,  du  i  Morgen  kom- 
mer til  Paradisets  Have,  det  hjælper  altid  paa  din  Dannelse!  drik  saa  dyg- 
tigt af  Visdommens  Kilde  og  tag  en  lille  Flaske  fuld  hjem  med  til  mig!  « 

»Det  skal  jeg!«  sagde  Østenvinden.  »Men  hvorfor  har  du  nu  puttet  min 
Broder  fra  Sønden  ned  i  Posen,  frem  med  ham!  han  skal  fortælle  mig 
om  Fugl  Føniks;  den  Fugl  vil  Prinsessen  i  Paradisets  Have  altid  høre  om, 
naar  jeg  hvert  hundreder  Aar  gør  Visit.  Luk  Posen  op!  saa  er  du  min  sø- 
deste Moder,  og  jeg  skal  forære  dig  to  Lommer  fulde  af  Te,  saa  grøn  og 
frisk,  som  jeg  har  plukket  den  paa  Stedet!« 

»Naa,  for  Teens  Skyld,  og  fordi  du  er  min  Kæledægge,  vil  jeg  aabne 
Posen!«  Det  gjorde  hun  og  Søndenvinden  krøb  ud,  men  han  saa  ganske 
slukøret  ud,  fordi  den  fremmede  Prins  havde  set  det. 

»Der  har  du  et  Palmeblad  til  Prinsessen!«  sagde  Søndenvinden,  det 
Blad  har  den  gamle  Fugl  Føniks,  den  eneste,  der  var  i  Verden,  givet  mig;  han 
har  med  sit  Næb  ridset  deri  sin  hele  Levnedsbeskrivelse,  de  Hundrede 
Aar  han  levede;  nu  kan  hun  selv  læse  sig  det  til.  Jeg  saa,  hvor  Fugl  Fø- 
niks selv  stak  Ild  i  sin  Rede  og  sad  og  brændte  op  som  en  Hindues  Kone. 
Hvor  dog  de  tørre  Grene  knagede,  det  var  en  Røg  og  en  Duft.  Til  sidst 
slog  alt  op  i  Lue,  den  gamle  Fugl  Føniks  blev  til  Aske,  men  hans  Æg  laa 
gloende  rødt  i  Ilden,  det  revnede  med  et  stort  Knald,  og  Ungen  fløj  ud, 
nu  er  den  Regent  over  alle  Fuglene  og  den  eneste  Fugl  Føniks  i  Verden. 

Han  har  bidt  et  Hul  i  Palmebladet,  jeg  gav  dig,  det  er  hans  Hilsen  til  Prin- 
sessen ! « 

»Lad  os  nu  faa  noget  at  leve  af!*  sagde  Vindenes  Moder,  og  saa  satte 
de  sig  alle  til  at  spise  af  den  stegte  Hjort,  og  Prinsen  sad  ved  Siden  af 
Østenvinden,  og  derfor  bleve  de  snart  gode  Venner. 

Hør,  sig  mig  engang,«  sagde  Prinsen,  »hvad  er  det  for  en  Prinsesse, 
her  bliver  talt  saa  meget  om,  og  hvor  ligger  Paradisets  Have?« 

Ho,  ho!<  sagde  Østenvinden,  »vil  du  derhen,  ja  saa  flyv  du  med  mig 
i  Morgen!  men  det  maa  jeg  ellers  sige  dig,  der  har  ingen  Mennesker  været 
siden  Adams  og  Evas  Tid.  Dem  kender  du  jo  nok  af  din  Bibelhistorie?« 
»Ja  vist!«  sagde  Prinsen. 

Dengang  de  bleve  forjagne,  sank  Paradisets  Have  ned  i  Jorden,  men 
den  beholdt  sit  varme  Solskin,  sin  milde  Luft  og  al  sin  Herlighed.  Feer- 
nes Dronning  bor  derinde;  der  ligger  Lyksalighedens  0,  hvor  Døden  al- 
drig kommer,  hvor  der  er  dejligt  at  være!  Sæt  dig  paa  min  Ryg  i  Morgen, 
saa  skal  jeg  tage  dig  med;  jeg  tænker,  det  nok  lader  sig  gøre!  men  nu 
maa  du  ikke  snakke  mere,  for  jeg  vil  sove!« 
Øg  saa  sov  de  allesammen. 

I  den  tidlige  Morgenstund  vaagnede  Prinsen  og  blev  ikke  lidt  betuttet 
ved,  at  han  allerede  var  højt  oppe  over  Skyerne.  Han  sad  paa  Ryggen  af 
Østenvinden,  der  nok  saa  ærligt  holdt  paa  ham;  de  vare  saa  højt  i  Vejret, 
at  Skove  og  Marker,  Floder  og  Søer  tog  sig  ud  som  paa  et  stort  illumi- 
neret Landkort. 

»God  Morgen!«  sagde  Østenvinden.  »Du  kunde  ellers  gerne  sove  lidt 
endnu,  for  der  er  ikke  meget  at  se  paa  det  flade  Land  under  os.  Uden  du 
har  Lyst  til  at  tælle  Kirker!  de  staa  som  Kridtprikker  nede  paa  det  grønne 
Bræt. «  Det  var  Marker  og  Enge,  han  kaldte  det  grønne  Bræt. 

»Det  var  uartigt,  at  jeg  ikke  fik  sagt  far  vel  til  din  Moder  og  dine 
Brødre!«  sagde  Prinsen. 

»Naar  man  sover,  er  man  undskyldt!«  sagde  Østenvinden,  og  derpaa 
fløj  de  endnu  raskere  af  Sted;  man  kunde  høre  det  paa  Toppene  af  Sko- 
vene, naar  de  for  hen  over  dem,  raslede  alle  Grene  og  Blade;  man  kunde 
hore  det  paa  Havet  og  Søerne,  thi  hvor  de  fløj,  væltede  Bølgerne  højere, 
og  de  store  Skibe  nejede  dybt  ned  i  Vandet  som  svømmende  Svaner. 

Mod  Aften,  da  det  blev  mørkt,  saa  det  morsomt  ud  med  de  store  Byer; 
Lysene  brændte  dernede,  snart  her  snart  der;  det  var  akkurat,  som  naar 
man  har  brændt  et  Stykke  Papir  og  ser  de  mange  smaa  Ildgnister,  hvor 
de  ere  Børn  og  gaa  af  Skole.  Og  Prinsen  klappede  i  Hænderne,  men 
Østenvinden  bad  ham  lade  være  med  det  og  heller  holde  sig  fast,  ellers 
kunde  han  let  falde  ned  og  blive  hængende  paa  et  Kirkespir. 

Ørnen  i  de  sorte  Skove  fløj  nok  saa  let,  men  Østenvinden  fløj  lettere. 

Kosakken  paa  sin  lille  Hest  jog  af  Sted  over  Sletterne,  men  Prinsen  jog 
anderledes  af  Sted. 

»Nu  kan  du  se  Himmalaia!«  sagde  Østenvinden,  »det  er  det  højeste  Bjerg 
i  Asien;  snart  skulle  vi  komme  til  Paradisets  Have!«  saa  drejede  de  mere 
sydligt,  og  snart  duftede  der  af  Krydderier  og  Blomster.  Figen  og  Granat- 
æbler vokste  vildt,  og  den  vilde  Vinranke  havde  blaa  og  røde  Druer.  Her 
steg  de  begge  to  ned,  strakte  sig  i  det  bløde  Græs,  hvor  Blomsterne 
nikkede  til  Vinden,  ligesom  de  vilde  sige:  »Velkommen  tilbage!« 

»Ere  vi  nu  i  Paradisets  Have?«  spurgte  Prinsen. 

»Nej,  vist  ikke!«  svarede  Østenvinden,  »men  nu  skal  vi  snart  komme 
der.  Ser  du  Fjeldvæggen  der  og  den  store  Hule,  hvor  Vinrankerne  hænge 
som  store,  grønne  Gardiner.  Der  skal  vi  ind  igennem!  Svøb  dig  i  din 
Kappe,  her  brænder  Solen,  men  eet  Skridt,  og  det  er  isnende  koldt.  Fug- 
len, som  strejfer  forbi  Hulen,  har  den  ene  Vinge  herude  i  den  varme 
Sommer  og  den  anden  derinde  i  den  kolde  Vinter!« 

»Saa  det  er  Vejen  til  Paradisets  Have?«  spurgte  Prinsen. 

Nu  gik  de  ind  i  Hulen!  hu,  hvor  der  var  isnende  koldt,  men  det  varede 
dog  ikke  længe.  Østenvinden  bredte  sine  Vinger  ud,  og  de  lyste  som  den 
klareste  Ild;  nej  hvilke  Huler!  de  store  Stenblokke,  som  Vandet  dryp- 
pede fra,  hang  over  dem  i  de  forunderligste  Skikkelser;  snart  var  der  saa 
snævert,  at  de  maatte  krybe  paa  Hænder  og  Fødder,  snart  saa  højt  og 
udstrakt  som  i  den  fri  Luft.  Det  saa  ud  som  Gravkapeller  med  stumme 
Orgelpiber  og  forstenede  Faner. 

»»Vi  gaa  nok  Dødens  Vej  til  Paradisets  Have!«  sagde  Prinsen,  men  Østen- 
vinden svarede  ikke  et  Ord,  pegede  fremad,  og  det  dejligste  blaa  Lys 
straalede  dem  i  Møde.  Stenblokkene  ovenover  bleve  mere  og  mere  en 
Taage,  der  til  sidst  var  klar  som  en  hvid  Sky  i  Maaneskin.  Nu  vare  de  i 
den  dejligste  milde  Luft,  saa  frisk  som  paa  Bjergene,  saa  duftende  som 
ved  Dalens  Roser. 

Der  strømmede  en  Flod,  saa  klar  som  Luften  selv,  og  Fiskene  vare 
som  Sølv  og  Guld;  purpurrøde  Aal,  der  skød  blaa  Ildgnister  ved  hver 
Bøjning,  spillede  dernede  i  Vandet,  og  de  brede  Aakandeblade  havde  Regn- 
buens Farver,  Blomsten  selv  var  en  rødgul,  brændende  Lue,  som  Vandet 
gav  Næring,  ligesom  Olien  faar  Lampen  bestandig  til  at  brænde;  en  fast 
Bro  af  Marmor,  men  saa  kunstigt  og  fint  udskaaren,  som  var  den  gjort  af 
Kniplinger  og  Glasperler,  førte  over  Vandet  til  Lyksalighedens  0,  hvor 
Paradisets  Have  blomstrede. 

Østenvinden  tog  Prinsen  paa  sine  Arme  og  bar  ham  derover.  Der  sang 
Blomster  og  Blade  de  skønneste  Sange  fra  hans  Barndom,  men  saa  svul- 
mende dejligt,  som  ingen  menneskelig  Stemme  her  kan  synge. 

Var  det  Palmetræer  eller  kæmpestore  Vandplanter,  her  groede?  Saa  saf- 
tige og  store  Træer  havde  Prinsen  aldrig  før  set.  I  lange  Kranse  hang  der 

de  forunderligste  Slyngplanter,  som  de  kun  findes  afbildede  med  Farver 
og  Guld  paa  Randen  af  de  gamle  Helgenbøger  eller  sno  sig  der  gennem 
Begyndelsesbogstaverne.  Det  var  de  sælsomste  Sammensætninger  af  Fugle, 
Blomster  og  Snorkler.  I  Græsset  tæt  ved  stod  en  Flok  Paafugle  med  ud- 
bredte, straalende  Haler!  Jo,  det  var  rigtignok  saa!  nej,  da  Prinsen  rørte 
ved  dem,  mærkede  han,  at  det  ikke  var  Dyr,  men  Planter:  det  var  de 
store  Skræpper,  der  her  straalede  som  Paafuglens  dejlige  Hale.  Løven  og 
Tigeren  sprang  lig  smidige  Katte  mellem  de  grønne  Hække,  der  duftede 
som  Olietræets  Blomster,  og  Løven  og  Tigeren  vare  tamme;  den  vilde 
Skovdue,  skinnende  som  den  skønneste  Perle,  baskede  med  sine  Vinger 
Loven  paa  Manken,  og  Antilopen,  der  ellers  er  saa  sky,  stod  og  nikkede 
med  Hovedet,  ligesom  den  ogsaa  vilde  lege  med. 

Nu  kom  Paradisets  Fe;  hendes  Klæder  straalede  som  Solen,  og  hendes 
Ansigt  var  mildt  som  en  glad  Moders,  naar  hun  ret  er  lykkelig  over  sit 
Barn.  Hun  var  saa  ung  og  smuk,  og  de  dejligste  Piger,  hver  med  en  ly- 
sende Stjerne  i  Haaret,  fulgte  hende. 

Østenvinden  gav  hende  det  skrevne  Blad  fra  Fugl  Føniks,  og  hendes 
Øjne  funklede  af  Glæde;  hun  tog  Prinsen  ved  Haanden  og  førte  ham  ind 
i  sit  Slot,  hvor  Væggene  havde  Farver  som  det  prægtigste  Tulipanblad, 
holdt  mod  Solen.  Loftet  selv  var  een  stor,  straalende  Blomst,  og  jo  mere 
man  stirrede  op  i  den,  desto  dybere  syntes  dens  Bæger.  Prinsen  traadte 
hen  til  Vinduet  og  saa  igennem  en  af  Ruderne,  da  saa  han  Kundskabens 
Træ  med  Slangen,  og  Adam  og  Eva  stod  tæt  derved.  »Ere  de  ikke  for- 
jagne?«  spurgte  han,  og  Feen  smilede  og  forklarede  ham,  at  paa  hver  Rude 
havde  Tiden  saaledes  brændt  sit  Billede,  men  ikke,  som  man  plejede  at 
se  det,  nej,  der  var  Liv  deri,  Træernes  Blade  rørte  sig,  Menneskene  kom 
og  gik  som  i  et  Spejlbillede.  Og  han  saa  igennem  en  anden  Rude,  og  der 
var  Jakobs  Drøm,  hvor  Stigen  gik  lige  ind  i  Himlen,  og  Englene  med  store 
Vinger  svævede  op  og  ned.  Ja,  alt,  hvad  der  var  sket  i  denne  Verden,  le- 
vede og  rørte  sig  i  Glasruderne;  saa  kunstige  Malerier  kunde  kun  Tiden 
indbrænde. 

Feen  smilede  og  førte  ham  ind  i  en  Sal,  stor  og  høj;  dens  Vægge  syn- 
tes transparente  Malerier  med  det  ene  Ansigt  dejligere  end  det  andet;  det 
var  Millioner  lykkelige,  der  smilede  og  sang,  saa  det  flød  sammen  i  een 
Melodi;  de  allerøverste  vare  saa  smaa,  at  de  syntes  mindre  end  den  mind- 
ste Rosenknop,  naar  den  tegnes  som  en  Prik  paa  Papiret.  Og  midt  i  Sa- 
len stod  et  stort  Træ  med  hængende,  yppige  Grene;  gyldne  Æbler,  store 
og  smaa,  hang  som  Appelsiner  mellem  de  grønne  Blade.  Det  var  Kund- 
skabens Træ,  af  hvis  Frugt  Adam  og  Eva  havde  spist.  Fra  hvert  Blad 
dryppede  en  skinnende,  rød  Dugdraabe;  det  var,  som  om  Træet  græd  blo- 
dige Taarer. 

»Lad  os  nu  stige  i  Baaden!«  sagde  Feen,  »der  ville  vi  nyde  Forfrisk- 

ninger  ude  paa  det  svulmende  Vand!  Baaden  gynger,  kommer  dog  ikke 
af  Stedet,  men  alle  Verdens  Lande  glide  forbi  vore  Øjne.«  Og  det  var  un- 
derligt at  se,  hvorledes  hele  Kysten  bevægede  sig.  Der  kom  de  høje,  sne- 
bedækte  Alper,  med  Skyer  og  sorte  Grantræer,  Hornet  klang  saa  dybt  ve- 
modigt, og  Hyrden  jodlede  smukt  i  Dalen.  Nu  bøjede  Banantræerne  deres 
lange,  hængende  Grene  ned  over  Baaden,  kulsorte  Svaner  svømmede  paa 
Vandet,  og  de  sælsomste  Dyr  og  Blomster  viste  sig  paa  Strandbredden; 
det  var  Ny-Holland,  den  femte  Verdensdel,  der  med  en  Udsigt  til  de  blaa 
Bjerge  gled  forbi.  Man  hørte  Præsternes  Sang  og  saa  de  Vildes  Dans  til  Ly- 
den af  Trommer  og  Bentubaer.  Ægyptens  Pyramider,  der  ragede  ind  i  Sky- 
erne, omstyrtede  Søjler  og  Sfinkser,  halvt  begravne  i  Sandet,  sejlede 
forbi.  Nordlysene  brændte  over  Nordens  Jøkler,  det  var  et  Fyrværkeri, 
som  ingen  kunde  gøre  efter.  Prinsen  var  saa  lyksalig,  ja,  han  saa  jo  hun- 
drede Gange  mere,  end  hvad  vi  her  fortælle. 
»Og  altid  kan  jeg  blive  her?«  spurgte  han. 

»Det  beror  paa  dig  selv!«  svarede  Feen.  »Dersom  du  ikke,  som  Adam, 
lader  dig  friste  til  at  gøre  det  forbudne,  da  kan  du  altid  blive  her!« 

»Jeg  skal  ikke  røre  Æblerne  paa  Kundskabens  Træ!«  sagde  Prinsen. 
Her  er  jo  tusinde  Frugter,  skønne  som  de!  « 

»Prøv  dig  selv,  og  er  du  ikke  stærk  nok,  saa  følg  med  Østenvinden, 
som  bragte  dig;  han  flyver  nu  tilbage  og  kommer  her  ej  i  hundrede  Aar; 
den  Tid  vil  paa  dette  Sted  gaa  for  dig,  som  var  det  kun  hundrede  Timer, 
men  det  er  en  lang  Tid  for  Fristelsen  og  Synden.  Hver  Aften,  naar  jeg 
gaar  fra  dig,  maa  jeg  tilraabe  dig:  »følg med!«  jeg maa  vinke  med  Haanden 
ad  dig,  men  bliv  tilbage.  Gaa  ikke  med,  thi  da  vil  ved  hvert  Skridt  din 
Længsel  blive  større:  du  kommer  i  Salen,  hvor  Kundskabens  Træ  gror; 
jeg  sover  under  dets  duftende,  hængende  Grene,  du  vil  bøje  dig  over  mig, 
og  jeg  maa  smile,  men  trykker  du  et  Kys  paa  min  Mund,  da  synker  Pa- 
radiset dybt  i  Jorden,  og  det  er  tabt  for  dig.  Ørkenens  skarpe  Vind  vil 
omsuse  dig,  den  kolde  Begn  dryppe  fra  dit  Haar.  Sorg  og  Trængsel  bliver 
din  Arvelod.« 

»Jeg  bliver  her!«  sagde  Prinsen,  og  Østenvinden  kyssede  ham  paa  Pan- 
den og  sagde:  »Vær  stærk,  saa  samles  vi  her  igen  om  hundrede  Aar!  Far 
vel!  far  vel!«  og  Østenvinden  bredte  sine  store  Vinger  ud;  de  lyste  som 
Kornmod  i  Høsten  eller  Nordlyset  i  den  kolde  Vinter.  »Far  vel!  far  vel!« 
klang  det  fra  Blomster  og  Træer.  Storke  og  Pelikaner  fløj  i  Bække  som 
flagrende  Baand  og  fulgte  med  til  Grænsen  af  Haven. 

»Nu  begynde  vore  Danse!«  sagde  Feen,  »ved  Slutningen,  hvor  jeg  dan- 
ser med  dig,  vil  du  se,  idet  Solen  synker,  at  jeg  vinker  ad  dig,  du  vil  høre 
mig  tilraabe  dig:  følg  med,  men  gør  det  ikke!  i  hundrede  Aar  maa  jeg 
hver  Aften  gentage  det;  for  hver  Gang  den  Tid  er  omme,  vinder  du  mere 

Kraft,  til  sidst  tænker  du  aldrig  derpaa.  I  Aften  er  det  første  Gang;  nu 
har  jeg  advaret  dig!« 

Og  Feen  førte  ham  ind  i  en  stor  Sal  af  hvide,  gennemsigtige  Lillier,  de 
gule  Støvtraade  i  hver  var  en  lille  Guldharpe,  som  klang  med  Strengelyd 
og  Fløjtetoner.  De  skønneste  Piger,  svævende  og  slanke,  klædte  i  bøl- 
gende Flor,  saa  man  saa  de  dejlige  Lemmer,  svævede  i  Danse  og  sang  om, 
hvor  herligt  det  var  at  leve,  at  de  aldrig  vilde  dø,  og  at  Paradisets  Have 
skulde  evig  blomstre. 

Og  Solen  gik  ned,  den  hele  Himmel  blev  eet  Guld,  der  gav  Lillierne 
Skær  som  den  dejligste  Rose,  og  Prinsen  drak  af  den  skummende  Vin, 
Pigerne  rakte  ham,  og  han  følte  en  Lyksalighed  som  aldrig  før;  han  saa 
hvor  Salens  Baggrund  aabnede  sig,  og  Kundskabens  Træ  stod  i  en  Glans, 
der  blændede  hans  Øje;  Sangen  derfra  var  blød  og  dejlig,  som  hans  Mo- 
ders Stemme,  og  det  var,  som  hun  sang:  »Mit  Barn!  mit  elskede  Barn!« 

Da  vinkede  Feen  og  raabte  saa  kærligt:  »Følg  mig!  følg  mig!«  og  han 
styrtede  hen  imod  hende,  glemte  sit  Løfte,  glemte  det  alt  den  første  Af- 
ten, og  hun  vinkede  og  smilede.  Duften,  den  krydrede  Duft  rundtom, 
blev  mere  stærk,  Harperne  tonede  langt  dejligere,  og  det  var,  som  de  Mil- 
lioner smilende  Hoveder  i  Salen,  hvor  Træet  groede,  nikkede  og  sang: 
»Alt  bør  man  kende!  Mennesket  er  Jordens  Herre.«  0^  det  var  ikke  læn- 
ger  blodige  Taarer,  der  faldt  fra  Bladene  paa  Kundskabens  Træ,  det  var  de 
røde,  funklende  Stjerner,  syntes  ham.  »Følg  mig,  følg  mig!«  lød  de  bæ- 
vende Toner,  og  ved  hvert  Skridt  brændte  Prinsens  Kinder  hedere,  hans 
Blod  bevægede  sig  stærkere;  »jeg  maa!«  sagde  han,  »det  er  jo  ingen  Synd, 
kan  ikke  være  det!  hvorfor  ikke  følge  Skønhed  og  Glæde!  se  hende  sove 
vil  jeg!  der  er  jo  intet  tabt,  naar  jeg  kun  lader  være  at  kysse  hende,  og 
det  gør  jeg  ikke,  jeg  er  stærk,  jeg  har  en  fast  Villie!« 

Og  Feen  kastede  sin  straalende  Dragt,  bøjede  Grenene  tilbage,  og  et 
Øjeblik  efter  var  hun  skjult  derinde. 

»Jeg  har  endnu  ikke  syndet!«  sagde  Prinsen,  »og  vil  det  ikke  heller;« 
og  saa  drog  han  Grenene  til  Side;  der  sov  hun  allerede,  dejlig,  som  kun 
Feen  i  Paradisets  Have  kan  være  det;  hun  smilede  i  Drømme,  han  bøjede 
sig  ned  over  hende  og  saa  Taarerne  bæve  mellem  hendes  Øjenhaar. 

»Græder  du  over  mig?«  hviskede  han,  »græd  ikke,  du  dejlige  Kvinde! 
Nu  begriber  jeg  først  Paradisets  Lykke,  den  strømmer  gennem  mit  Blod, 
gennem  min  Tanke,  Kerubens  Kraft  og  evige  Liv  føler  jeg  i  mit  jordiske 
Legeme,  lad  det  blive  evig  Nat  for  mig,  et  Minut  som  dette  er  Rigdom 
nok!«  og  han  kyssede  Taaren  af  hendes  Øje,  hans  Mund  rørte  ved  hen- 
des - 

-  Da  lød  der  et  Tordenskrald,  saa  dybt  og  skrækkeligt,  som  ingen  har 
hørt  det  før,  og  alt  styrtede  sammen;  den  dejlige  Fe,  det  blomstrende  Pa- 
radis sank,  det  sank  saa  dybt,  saa  dybt,  Prinsen  saa  det  synke  i  den  sorte 

Nat;  som  en  lille  skinnende  Stjerne  straalede  det  langt  borte.  Dødskulde 
gik  gennem  hans  Lemmer,  han  lukkede  sit  Øje  og  laa  længe  som  død. 

Den  kolde  Regn  faldt  paa  hans  Ansigt,  den  skarpe  Vind  blæste  om  hans 
Hoved,  da  vendte  hans  Tanker  tilbage.  »Hvad  har  jeg  gjort!«  sukkede 
han,  »jeg  har  syndet  som  Adam!  syndet,  saa  Paradiset  er  sunket  dybt 
der  ned!«  og  han  aabnedesitØje,  Stjernen  langt  borte,  Stjernen,  der  funk- 
lede som  det  sunkne  Paradis,  saa  han  endnu  -  -  det  var  Morgenstjernen 
paa  Himlen. 

Han  rejste  sig  op  og  var  i  den  store  Skov  nær  ved  Vindenes  Hule,  og 
Vindenes  Moder  sad  ved  hans  Side,  hun  saa  vred  ud  og  løftede  sin  Arm 
i  Vejret. 

»Allerede  den  første  Aften!«  sagde  hun,  »det  tænkte  jeg  nok!  ja,  var  du 
min  Dreng,  saa  skulde  du  nu  i  Posen!« 

»Der  skal  han  komme!«  sagde  Døden;  det  var  en  stærk  gammel  Mand 
med  en  Le  i  Haanden  og  med  store,  sorte  Vinger.  »I  Ligkisten  skal  han 
lægges,  men  ikke  nu;  jeg  mærker  ham  kun,  lad  ham  da  en  Stund  endnu 
vandre  om  i  Verden,  afsone  sin  Synd,  blive  god  og  bedre!  —  jeg  kommer 
engang.  Naar  han  da  mindst  venter  det,  putter  jeg  ham  i  den  sorte  Lig- 
kiste, sætter  den  paa  mit  Hoved  og  flyver  op  mod  Stjernen;  ogsaa  der 
blomstrer  Paradisets  Have,  og  er  han  god  og  from,  da  skal  han  træde 
derind,  men  er  hans  Tanke  ond,  og  Hjertet  endnu  fuldt  af  Synd,  synker 
han  med  Kisten  dybere,  end  Paradiset  sank,  og  kun  hvert  tusinde  Aar 
henter  jeg  ham  igen,  for  at  han  maa  synke  dybere  eller  blive  paa  Stjernen, 
den  funklende  Stjerne  deroppe.« 

NAAR  VINDEN  LØBER  HEN  OVER  GRÆS- 
SET, DA  KRUSER  DET  SIG  SOM  ET  VAND 


Naar  Vinden  løber  hen  over  Græsset,  da  kruser  det  sig  som  et  Vand, 
løber  den  hen  over  Kornet,  da  bølger  det  som  en  Sø,  det  er  Vindens 
Dans;  men  hør  den  fortælle:  den  synger  det  ud,  og  anderledes  klinger  det 
i  Skovens  Træer  end  igennem  Murens  Lydhuller,  Sprækker  og  Revner. 
Ser  du,  hvor  Vinden  deroppe  jager  Skyerne,  som  vare  de  en  Faarehjord! 
hører  du,  hvor  Vinden  hernede  tuder  gennem  den  aabne  Port,  som  var 
den  Vægter  og  blæste  i  Horn!  Underligt  suser  den  ned  i  Skorstenen  og 
ind  i  Kaminen!  Ilden  flammer  og  gnistrer  derved,  skinner  langt  udi  Stuen, 
og  her  er  saa  lunt  og  hyggeligt  at  sidde  og  høre  til.  Lad  kun  Vinden  for- 
tælle! den  ved  Eventyr  og  Historier,  flere  end  vi  alle  tilsammen.  Hør  nu, 
hvor  den  fortæller: 

»Hu-u-ud!  fare  hen!«  -  -  det  er  Omkvædet  paa  Visen. 

»Der  ligger  ved  store  Bælt  en  gammel  Gaard  med  tykke,  røde  Mure!« 
siger  Vinden,  »jeg  kender  hver  Sten,  jeg  saa  den  før,  da  den  sad  i  Marsk 
Stigs  Borg  paa  Næsset;  den  maatte  ned!  Stenen  kom  op  igen  og  blev  en 
ny  Mur,  en  ny  Gaard,  andetsteds,  det  var  Borreby  Gaard,  som  den  staar 
endnu ! « 

Jeg  har  set  og  kendt  de  højadelige  Mænd  og  Fruer,  de  vekslende  Slæg- 
ter, som  boede  derinde,  nu  fortæller  jeg  om  Valdemar  Daa  og  hans  Døtre! 

Han  løftede  saa  stolt  sin  Pande,  han  var  af  kongelig  Æt!  han  kunde 
mere  end  jage  en  Hjort  og  tømme  et  Krus;  -  det  vilde  nok  klare  sig, 
sagde  han  selv. 

Hans  Frue  skred  frem,  strunk  i  Gyldenstykkes  Kjortel,  hen  over  sit 
blanke,  tavlede  Gulv;  Tapeterne  vare  prægtige,  Møblerne  dyrtkøbte,  de 
vare  kunstigt  snittede  ud.  Sølv-  og  Guldtøj  havde  hun  bragt  i  Huset;  tysk 
01  laa  i  Kælderen,  da  der  laa  noget;  sorte,  vælige  Heste  vrinskede  i  Stal- 
den; der  var  rigt  derinde  i  Borreby  Gaard,  da  Rigdommen  var  der. 

Og  Børn  var  der;  tre  fine  Jomfruer,  Ide,  Johanne  og  Anna  Dorthea;  jeg 
husker  Navnene  endnu. 

Det  var  rige  Folk,  det  var  fornemme  Folk,  fødte  i  Herlighed  og  voksede 
op  i  den!    Hu-  u-  ud!  fare  hen! «  sagde  Vinden,  og  saa  fortalte  den  igen. 

» Her  saa  jeg  ikke,  som  i  andre  gamle  Gaarde,  den  højbaarne  Frue  sidde 
i  Højsalen  med  sine  Piger  og  dreje  Spinderokken,  hun  spillede  paa  den 
klingende  Luth  og  sang  dertil,  dog  ikke  altid  de  gamle  danske  Sange,  men 
Viser  i  fremmed  Tungemaal.  Her  var  Liv  og  Gæstereren,  her  kom  for- 
nemme Gæster  fra  nær  og  fjern,  Musikken  klang,  Bægrene  klang,  jeg  kunde 
ikke  døve  dem  over! «  sagde  Vinden.  »Her  var  Hovmod  med  Bram  og  med 
Brask,  Herskab,  men  ikke  Vor  Herre!« 

»Saa  var  det  just  Majdags  Aften,«  sagde  Vinden,  »»jeg  kom  Vester  fra, 
havde  set  Skibe  kvase  i  Vrag  paa  Vestjyllands  Kyst,  jaget  over  Heden  og 
den  skovgrønne  Kyst,  hen  over  Fyens  Land  og  kom  nu  over  Storebælt, 
hæsende  og  blæsende. 

Da  lagde  jeg  mig  til  Ro  ved  Sjællands  Kyst,  nær  ved  Borreby  Gaard, 
hvor  endnu  Skoven  stod  med  herlige  Ege. 

De  unge  Karle  fra  Egnen  kom  herud  og  samlede  Ris  og  Grene,  de  største 
og  tørreste,  de  kunde  finde.  De  gik  med  dem  til  Byen,  lagde  dem  i  Bunke, 
tændte  Ild  i  den,  og  Piger  og  Karle  dansede  med  Sang  rundt  derom.  « 

Jeg  laa  stille,«  sagde  Vinden,  »men  sagtelig  rørte  jeg  ved  en  Gren,  den, 
der  var  lagt  af  den  kønneste  Ungkarl;  hans  Ved  blussede  op,  blussede 
højest;  han  var  den  udvalgte,  fik  Hædersnavnet,  blev  Gadebasse,  valgte 
først  blandt  Pigerne  sit  lille  Gadelam;  der  var  en  Glæde,  en  Lystighed, 
større  end  derinde  i  den  rige  Borreby  Gaard.« 

Og  hen  imod  Gaarden  kom  med  seks  Heste  agende  i  gylden  Karet  den 
høje  Frue  og  hendes  tre  Døtre,  saa  fine,  saa  unge,  tre  yndelige  Blomster: 
Rose,  Lillie  og  den  blege  Hyacint.  Moderen  selv  var  en  prangende  Tuli- 
pan, hun  hilsede  ikke  en  af  den  hele  Flok,  der  holdt  op  i  Legen  og  knik- 
sede og  krøb,  man  skulde  tro,  at  Fruen  var  skør  i  Stilken. 

Rose,  Lillie  og  den  blege  Hyacint,  ja,  jeg  saa  dem  alle  tre!  hvis  Gadelam 
skulde  vel  de  engang  blive,  tænkte  jeg;  deres  Gadebasse  bliver  en  stolte- 
lig Ridder,  maaske  en  Prins!      Hu-  u-  ud!      fare  hen!  fare  hen! 

Ja,  Agetøjet  foer  med  dem,  og  Bønderfolkene  for  i  Dansen.  Der  blev 
redet  Sommer  i  By  til  Borreby,  til  Tjæreby,  til  alle  de  Byer  omkring. 

»Men  om  Natten,  da  jeg  rejste  mig,«  sagde  Vinden,  lagde  den  højfor- 
nemme Frue  sig  for  aldrig  mere  at  staa  op;  det  kom  saadan  over  hende, 
som  det  kommer  over  alle  Mennesker,  det  er  ikke  noget  nyt.  Valdemar 
Daa  stod  alvorlig  og  tankefuld  en  lille  Stund;  det  stolteste  Træ  kan  vrides, 
men  ikke  knækkes,  sagde  det  inde  i  ham;  Døtrene  græd,  og  paa  Gaarden 
tørrede  de  allesammen  deres  Øjne,  men  Fru  Daa  var  faret  hen,  -  -  og 
jeg  for  hen!«  »Hu-  u-  ud!«  sagde  Vinden. 

Jeg  kom  igen,  jeg  kom  tit  igen,  over  Fyens  Land  og  Bæltets  Vand, 
satte  mig  ved  Borreby  Strand,  ved  den  prægtige  Egeskov;  der  byggede 
Fiskeørnen,  Skovduerne,  de  blaa  Ravne  og  selv  den  sorte  Stork.  Det  var 
tidligt  paa  Aaret,  nogle  havde  Æg,  og  nogle  havde  Unger.  Nej,  hvor  de 
fløj,  hvor  de  skreg!  der  var  Økseslag  at  høre,  Slag  paa  Slag;  Skoven  skulde 
fældes,  Valdemar  Daa  vilde  bygge  et  kosteligt  Skib,  et  Orlogsskib  paa  tre 
Fordæk,  som  Kongen  nok  vilde  købe,  og  derfor  faldt  Skoven,  Sømænde- 
nes Mærke,  Fuglenes  Bo.  Tornskaden  fløj  forskrækket,  dens  Rede  blev 
ødelagt;  Fiskeørnen  og  alle  Skovens  Fugle  mistede  deres  Hjem,  de  fløj 
vildsomme  om  og  skreg  i  Angst  og  Vrede,  jeg  forstod  dem  nok.  Krager 
og  Alliker  raabte  højt  i  Spot:  » »Fra  Reden!  fra  Reden!  fra!  fra!« « 

Og  midt  i  Skoven,  ved  Arbejdernes  Flok,  stod  Valdemar  Daa  og  hans 
tre  Døtre,  og  de  lo  allesammen  ad  Fuglenes  vilde  Skrig,  men  hans  mind- 
ste Datter  Anna  Dorthea,  følte  Ynk  derover  i  sit  Hjerte,  og  da  de  ogsaa 
vilde  fælde  et  halvudgaaet  Træ,  paa  hvis  nøgne  Gren  den  sorte  Stork 
havde  bygget,  og  de  smaa  Unger  stak  Hovederne  frem,  bad  hun  for  den, 
bad  med  Vand  i  Øjnene,  og  saa  fik  Træet  Lov  at  staa  med  Reden  for  den 
sorte  Stork.  Det  var  en  ringe  Ting  kun. 

Der  blev  hugget,  der  blev  savet,  —  der  blev  bygget  et  Skib  paa  tre  For- 
dæk. Bygmesteren  selv  var  af  ringe  Kuld,  men  af  adeligt  Huld;  Øjne  og 
Pande  mælede  om,  hvor  klog  han  var,  og  Valdemar  Daa  hørte  ham  gerne 
fortælle,  det  hørte  ogsaa  liden  Ide,  den  ældste,  den  femtenaars  Datter;  og 
mens  han  byggede  Skib  for  Faderen,  byggede  han  Drømmeslot  for  sig 
selv,  hvori  han  og  liden  Ide  sad  som  Mand  og  Kone,  og  det  var  ogsaa  sket, 
havde  Slottet  været  af  murede  Sten  med  Volde  og  Grave,  Skov  og  Have. 
Men  med  al  sin  Kløgt  var  Mester  dog  kun  en  fattig  Fugl,  og  hvad  skal 
Spurv  i  Tranedans?  Hu-  u-  ud!  -  jeg  fløj  bort,  og  han  fløj  bort,  for  han 
turde  ikke  blive,  og  liden  Ide  forvandt  det,  for  hun  maatte  forvinde  det. 

I  Stalden  vrinskede  de  sorte  Heste,  værd  at  se  paa,  og  de  bleve  sete  paa. 
-  Admiralen  var  sendt  fra  Kongen  selv  for  at  se  paa  det  ny  Orlogsskib 

og  tale  om  dets  Køb,  han  talte  højt  i  Beundring  om  de  vælige  Heste.  »Jeg 
hørte  det  godt,«  sagde  Vinden.  »Jeg  fulgte  med  Herrerne  gennem  den 
aabne  Dør  og  strøede  Halmstraa  som  Guldstænger  foran  deres  Fødder. 
Guld  vilde  Valdemar  Daa  have,  Admiralen  vilde  have  de  sorte  Heste,  thi 
roste  han  dem  saa,  men  det  blev  ikke  forstaaet,  og  saa  blev  Skibet  heller 
ikke  købt,  det  stod  og  skinnede  ved  Stranden,  dækket  til  med  Planker,  en 
Noæh  Ark,  der  aldrig  kom  paa  Vandet.  Hu-  u-  ud!  fare  hen!  fare  hen!  og 
det  var  ynkeligt. « 

»  I  Vinterens  Tid,  naar  Marken  laa  med  Sne,  Drivisen  fyldte  Bæltet,  og 
jeg  skruede  den  op  paa  Kysten,«  sagde  Vinden,  »kom  Ravne  og  Krager, 
den  ene  sortere  end  den  anden,  store  Flokke;  de  satte  sig  paa  det  øde, 
det  døde,  det  ensomme  Skib  ved  Stranden  og  skreg  med  høje,  hæse  Skrig 
om  Skoven,  der  var  borte,  de  mange  kostelige  Fuglereder,  der  vare  lagte 
øde,  de  husvilde  gamle,  de  husvilde  smaa,  og  alt  dette  for  det  store  Skram- 
mels Skyld,  det  stolte  Fartøj,  der  aldrig  skulde  ud  at  sejle.« 

Jeg  hvirvlede  Snefoget;  Sneen  laa  som  store  Søer  højt  omkring  det,  hen 
over  det!  jeg  lod  det  høre  min  Røst,  hvad  en  Storm  har  at  sige;  jeg  ved, 
at  jeg  gjorde  mit  til,  at  det  kunde  faa  Skibskundskab.  Hu-  u-  ud!  fare  hen! 

Og  Vinteren  for  hen,  Vinter  og  Sommer  de  for,  og  de  fare,  som  jeg  farer, 
som  Sneen  fyger,  Æbleblomsten  fyger,  og  Løvet  falder;  fare  hen!  fare 
hen!  fare  hen!  Menneskene  med! 

Men  endnu  vare  Døtrene  unge,  liden  Ide  en  Rose,  dejlig  at  se,  som  da 
Skibsbyggeren  saa  hende.  Tit  tog  jeg  fat  i  hendes  lange,  brune  Haar,  naar 
hun  ved  Æbletræet  i  Haven  stod  tankefuld  og  ikke  mærkede,  at  jeg  drys- 
sede hende  Blomster  paa  Haaret,  der  løste  sig,  og  hun  saa  paa  den  røde 
Sol  og  den  gyldne  Himmelgrund  mellem  Havens  mørke  Buske  og  Træer. 

Hendes  Søster  var  som  en  Lillie,  skinnende  og  strunk,  Johanne;  hun 
havde  Rejsning  og  Knejsning,  var  som  Moderen  skør  af  Stilk.  Gerne  gik 
hun  i  den  store  Sal,  hvor  Slægtens  Billeder  hang;  Fruerne  vare  malede 
af  i  Fløjelog  Silke  med  perlebestukken  lille  bitte  Hat  paa  de  flettede  Haar; 
det  var  skønne  Fruer!  deres  Husbond  saa  man  i  Staal  eller  kostelig  Kappe 
med  Egernskindsfor  og  den  blaa  Pibekrave  ;  Sværdet  var  spændt  om  Laaret 
og  ikke  om  Lænden.  Hvor  skulde  vel  Johannes  Billede  engang  hænge  paa 
Væggen,  og  hvordan  saa  han  ud  den  adelige  Husbond?  ja,  det  tænkte  hun 
paa,  det  smaasnakkede  hun  om,  jeg  hørte  det,  naar  jeg  for  gennem  den 
lange  Gang  ind  i  Salen  og  vendte  mig  igen. 

Anna  Dorthea,  den  blege  Hyacint,  kun  et  fjortenaars  Barn,  var  stille  og 
eftertænksom;  de  store,  vandblaa  Øjne  saa  tankefulde  ud,  men  Barne- 
smilet sad  om  Munden,  jeg  kunde  ikke  blæse  det  bort,  og  det  vilde  jeg 
heller  ikke. 

Jeg  traf  hende  i  Haven,  Hulvejen  og  paa  Hovmarken,  hun  samlede  Ur- 
ter og  Blomster,  dem  hun  vidste,  at  hendes  Fader  kunde  bruge  til  de 


VINDEN  FORTÆLLER  OM  VALDEMAR  DAA  OG  HANS  DØTRE 


209 


Drikke  og  Draaber,  han  vidste  at  destillere;  Valdemar  Daa  var  hovmodig 
og  kry,  men  ogsaa  kyndig  og  vidste  saa  meget;  det  mærkede  man  nok, 
det  mumledes  der  om;  Ilden  brændte  i  hans  Kamin  selv  ved  Sommertid; 
Kammerdøren  var  lukket  af;  det  tog  til  i  Dage  og  Nætter,  men  han  talte 
ikke  meget  om  det;  Naturens  Kræfter  skal  man  stille  raade,  snart  vilde 
han  nok  udfinde  det  bedste  —  det  røde  Guld. 

Derfor  dampede  det  fra  Kaminen,  derfor  knitrede  og  flammede  det.  »Ja, 
jeg  var  med!«  fortalte  Vinden,  »lad  fare!  lad  fare!«  sang  jeg  gennem  Skor- 
stenen. »Det  bliver  Røg,  Smøg,  Emmer  og  Aske!  Du  brænder  dig  selv  op! 
Hu-  u-  ud!  fare  hen!  fare  hen!«  men  Valdemar  Daa  lod  det  ikke  fare. 

De  prægtige  Heste  paa  Stalden,  —  hvor  bleve  de  af?  det  gamle  Sølv-  og 
Guldtøj  i  Skab  og  i  Bur,  Køerne  paa  Marken,  Gods  og  Gaard?  -  Ja,  de 
kunne  smelte!  smelte  i  Gulddiglen,  og  der  kommer  dog  ikke  Guld. 

Der  blev  tomt  i  Lo  og  i  Fadebur,  i  Kælder  og  paa  Loft.  Færre  Folk, 
flere  Mus.  »Een  Rude  sprak,  een  knak,  jeg  behøvede  ikke  at  gaa  ind  ad 
Døren,«  sagde  Vinden.  Hvor  Skorstenen  ryger,  braser  Maaltidet,  Skor- 
stenen røg,  den,  der  slugte  alle  Maaltider,  for  det  røde  Guld. 

»Jeg  blæste  gennem  Borgporten  som  en  Vægter,  der  blæser  i  Horn, 
men  der  var  ingen  Vægter!«  sagde  Vinden;  »jeg  drejede  Spirets  Vejrhane, 
den  skurrede,  som  om  Vægteren  snorkede  paa  Taarnet,  men  der  var  in- 
gen Vægter;  der  var  Rotter  og  Mus;  Fattigdom  dækkede  Bordet,  Fattig- 
dom sad  i  Klædeskab  og  i  Madskab,  Døren  gik  af  Hængslet,  der  kom 
Revner  og  Sprækker.«  »Jeg  gik  ud,  og  jeg  gik  ind,«  sagde  Vinden,  »derfor 
ved  jeg  god  Besked!  « 

I  Røg  og  i  Aske,  i  Sorg  og  søvnløs  Nat  blev  Haaret  graat  i  Skæg  og  om 
Pande,  Huden  grumset  og  gul,  Øjnene  saa  gridske  efter  Guld,  det  for- 
ventede Guld. 

Jeg  pustede  ham  Røg  og  Aske  ind  i  hans  Ansigt  og  Skæg;  Gæld  kom 
for  Guld.  Jeg  sang  gennem  de  knækkede  Ruder  og  aabne  Revner,  blæste 
ind  til  Døtrenes  Slagbænk,  hvor  Klæderne  laa  falmede,  luvslidte,  for  de 
maatte  altid  holde  ud.  Den  Vise  var  ikke  sjunget  for  de  Børns  Vugge! 
»Herreliv  blev  kummerligt  Liv!  jeg  alene  var  den,  som  sang  højt  paa  Slot- 
tet!« sagde  Vinden.  Jeg  sneede  dem  inde,  det  luner,  siger  man;  Brænde 
havde  de  ikke,  Skoven  var  fældet,  hvor  de  skulde  hente  det  fra.  Det  var 
klingrende  Frost;  jeg  svang  mig  gennem  Lydhuller  og  Gange,  over  Gavl 
og  Mur  for  at  holde  mig  flink;  derinde  laa  de  i  Sengen,  for  Kuldens  Skyld, 
de  adelige  Døtre;  Faderen  krøb  under  Skinddynen.  Ikke  at  bide  og  ikke 
at  brænde,  det  er  Herreliv!  Hu-  u-  ud!  lad  fare!  -  -  Men  det  kunde  ikke 
Hr.  Daa. 

»Paa  Vinter  kommer  Foraar,«  sagde  han,  »paa  Trang  kommer  gode 
Tider;  —  men  de  lade  vente  paa  sig,  vente!  —  Nu  er  Gaarden  Gældsbrev! 
nu  er  det  den  yderste  Tid  —  og  saa  kommer  Guldet!  til  Paaske!« 

II.  27 

Jeg  hørte  ham  mumle  ind  i  Edderkoppens  Spind.  -  »Du  flinke,  lille 
Væver!  Du  lærer  mig  at  holde  ud!  rives  itu  dit  Spind,  begynder  du  forfra 
igen  og  fuldender!  atter  itu  -  og  ufortrøden  tager  du  igen  fat,  forfra!  — 
forfra!  det  er  det,  man  skal!  og  det  lønnes.« 

Det  var  Paaskemorgen,  Klokkerne  klang,  Solen  legede  paa  Himlen.  I 
Feberhede  havde  han  vaaget,  kogt  og  kølet,  blandet  og  destilleret.  Jeg- 
hørte  ham  sukke  som  en  fortvivlet  Sjæl,  jeg  hørte  ham  bede,  jeg  fornam, 
at  han  holdt  sin  Aande  tilbage.  Lampen  var  gaaet  ud,  han  mærkede  det 
ikke  ;  jeg  pustede  til  Kulgløderne,  de  skinnede  ham  ind  i  hans  kridhvide 
Ansigt,  det  fik  et  farvet  Skær,  Øjnene  klemtes  i  de  dybe  Øjenhuler  —  men 
nu  bleve  de  større,  større  —  som  vilde  de  springe. 

Se  det  alkymistiske  Glas!  det  blinker  deri!  det  er  glødende,  purt  og 
tungt!  han  løftede  det  med  sitrende  Haand,  han  raabte  med  sitrende  Tunge: 
»Guld!  Guld!«  han  svimlede  derved.  »Jeg  kunde  have  blæst  ham  om,« 
sagde  Vinden,  »men  jeg  blæste  kun  paa  de  glødende  Kul,  fulgte  ham  gen- 
nem Døren,  ind,  hvor  Døtrene  frøs.  Hans  Kjortel  var  belagt  med  Aske, 
den  hang  i  hans  Skæg  og  i  hans  fliltrede  Haar.  Han  rejste  sig  saa  højt, 
løftede  sin  rige  Skat  i  det  skøre  Glas:  »Fundet!  vundet!  —  Guld!«  raabte 
han,  strakte  i  Vejret  Glasset,  der  blinkede  i  Solstraalerne;  —  og  Haanden 
sitrede,  og  det  alkymistiske  Glas  faldt  paa  Gulvet  og  sprang  i  tusinde  Styk- 
ker; sprungen  var  hans  Velfærds  sidste  Boble.  Hu-  u-  ud!  fare  hen!  «  -  -  Og 
jeg  for  fra  Guldmagerens  Gaard. 

Sent  paa  Aaret,  i  de  korte  Dage  heroppe,  naar  Taagen  kommer  med  sin 
Viskeklud  og  vrider  vaade  Draaber  paa  de  røde  Bær  og  de  bladløse  Grene, 
kom  jeg  i  friskt  Humør,  luftede  op,  blæste  Himlen  ren  og  knækkede  raadne 
Grene,  og  det  er  intet  stort  Arbejde,  men  det  skal  gøres.  Der  blev  ogsaa 
fejet  rent  paa  anden  Maade  inde  i  Borreby  Gaard  hos  Valdemar  Daa.  Hans 
Uven,  Ove  Ramel  fra  Basnæs,  var  der  med  tilkøbt  Gældsbrev  over  Gaard 
og  Indbo.  Jeg  trommede  paa  de  sprukne  Buder,  slog  med  de  forfaldne  Døre, 
peb  igennem  Bevner  og  Sprækker:  Hu-  i!  —  Hr.  Ove  skulde  ikke  faa  Ly- 
sten efter  at  blive  der.  Ide  og  Anna  Dorthea  græd  modige  Taarer;  Johanne 
stod  strunk  og  bleg,  bed  sig  i  Tommelfingeren,  saa  at  den  blødte  derved, 
det  skulde  stort  hjælpe!  Ove  Ramel  forundte  Hr.  Daa  at  blive  paa  Gaarden 
sin  Livstid,  men  han  fik  ikke  Tak  for  Tilbud;  jeg  lyttede  derefter;  — jeg 
saa  den  graadløse  Herre  løfte  sit  Hoved  stoltere,  slaa  med  Nakken,  og  jeg 
slog  et  Tag  imod  Gaarden  og  de  gamle  Lindetræer,  saa  at  den  tykkeste 
Gren  knak,  og  den  var  ikke  raadden;  den  laa  for  Porten  som  en  Fejekost, 
dersom  nogen  vilde  feje  ud,  og  der  blev  fejet  ud;  jeg  tænkte  det  nok. 

Det  varen  haard  Dag,  en  stiv  Stund  at  holde  sig  i,  men  Sindet  var  haardt, 
Nakken  var  stiv. 

Intet  havde  de  i  Eje  uden  Klæderne  paa  Kroppen;  jo  det  alkymistiske 
Glas,  som  nylig  var  købt  og  fyldt  med  det  Spild,  som  var  skrabet  op  fra 

Gulvet;  Skatten,  der  lovede,  men  ikke  holdt.  Valdemar  Daa  gemte  det  inde 
paa  sit  Bryst,  tog  saa  sin  Kæp  i  Haanden,  og  den  engang  rige  Herre  gik 
med  sine  tre  Døtre  ud  fra  Borreby  Gaard.  Jeg  blæste  koldt  paa  hans  hede 
Kinder,  jeg  klappede  hans  graa  Skæg  og  hans  lange,  hvide  Haar,  jeg  sang, 
som  jeg  kunde  det:  Hu-  u-  ud!  fare  hen!  fare  hen!  -  Det  var  Enden  paa 
den  rige  Herlighed. 

Ide  og  Anna  Dorthea  gik  hver  ved  hans  Side;  Johanne  vendte  sig  i  Por- 
ten, hvad  skulde  det  til,  Lykken  vilde  dog  ikke  vende  sig.  Hun  saa  paa 
Murens  røde  Sten  fra  Marsk  Stigs  Borg,  tænkte  hun  paa  hans  Døtre: 

»Den  ældste  tog  den  yngste  ved  Hand, 
og  de  fore  vide  om  Verden!« 

tænkte  hun  paa  den  Sang?  —  Her  vare  de  tre,  -  -  Faderen  var  med!  - 
De  gik  hen  ad  Vejen,  hvor  de  havde  kørt  i  Karet,  de  gik  Stoddergang  med 
Faderen  til  Smidstrup  Mark,  til  det  klinede  Hus,  der  var  lejet  for  ti  Mark 
aarlig,  det  ny  Herresæde  med  tomme  Vægge  og  tomme  Kar.  Krager  og 
Alliker  fløj  hen  over  dem  og  skreg  som  i  Spot:  »Fra  Reden!  fra  Reden! 
fra !  fra ! «  som  Fuglene  skreg  det  i  Borreby  Skov,  da  Træerne  bleve  fældede. 

Hr.  Daa  og  hans  Døtre  fornam  det  vel;  jeg  blæste  dem  om  Ørene,  det 
var  ikke  værd  at  høre  derpaa. 

Saa  drog  de  ind  i  det  klinede  Hus  paa  Smidstrup  Mark,  —  og  jeg  for  af 
Sted  over  Mose  og  Mark,  gennem  nøgne  Hækker  og  afpillede  Skove,  til 
aabne  Vande,  andre  Lande.  —  Hu-  u-  ud!  fare  hen!  fare  hen!  og  det  i  alle 
Aaringer. 

Hvor  gik  det  Valdemar  Daa,  hvor  gik  det  hans  Døtre?  Vinden  fortæller: 

Den  sidste  af  dem,  jeg  saa,  ja  sidste  Gang,  det  var  Anna  Dorthea,  den 
blege  Hyacint,  —  nu  var  hun  gammel  og  bøjet,  det  var  et  halvt  Hundrede 
Aar  derefter.  Hun  levede  længst,  hun  vidste  om  det  hele. 

Derovre  paa  Heden,  ved  Viborg  By,  laa  Domprovstens  nye,  stadselige 
Gaard,  med  røde  Sten  og  med  takket  Gavl;  Røgen  kom  fed  op  af  Skor- 
stenen. Den  milde  Frue  og  de  favre  Døtre  sad  i  Karnappen  og  saa  ud  over 
Havens  hængende  Bukketjørn,  ud  til  den  brune  Hede;  —  hvad  saa  de  der 
efter?  De  saa  efter  Storkereden  derude  paa  det  faldefærdige  Hus.  Taget 
var  med  Mos  og  Husløg,  forsaavidt  at  der  var  Tag,  det,  som  mest  dækkede, 
var  Storkens  Rede,  og  den  var  den  eneste,  der  blev  hjulpen  paa,  Storken 
holdt  den  i  Stand. 

Det  var  et  Hus  at  se  paa,  ikke  at  røre;  »>jeg  maatte  fare  varligt,«  sagde 
Vinden.  For  Storkeredens  Skyld  fik  Huset  Lov  at  staa,  det  var  jo  ellers 
en  Skræmsel  for  Heden.  Storken  vilde  Domprovstens  ikke  jage  bort,  saa 
havde  Rønnen  Lov  at  blive,  og  Stakkelen  derinde  kunde  have  Lov  at  bo 
der;  det  kunde  hun  takke  den  ægyptiske  Fugl  for,    -  eller  var  det  Tak, 

fordi  h  un  engang  bad  for  hans  sorte,  vilde  Broders  Rede  i  Borreby  Skov? 
Da  var  hun,  Stakkelen,  et  ungt  Barn,  en  tin,  bleg  Hyacint  i  den  adelige 
Urtegaard.  Hun  huskede  det  altsammen:  Anna  Dorthea. 

Oh!  oh!  -  ja,  Menneskene  kunne  sukke,  som  Vinden  kan  det  i  Siv 
og  Ror.  Oh!  —  der  ringede  ingen  Klokker  over  din  Grav,  Valdemar  Daa! 
de  fattige  Skoledrenge  sang  ikke,  da  Borrebys  fordums  Herre  blev  lagt  i 
Jorden!  -  -  Oh!  Alt  faar  dog  Ende,  ogsaa  Elende!  -  Søster  Ide  blev  en 
Bondes  Viv;  det  var  vor  Fader  den  haardeste  Prøvelse!  Datters  Mand,  en 
usselig  Træl,  der  af  Herremanden  kunde  sættes  til  at  ride  paa  den  haarde 
Fjæl.  —  Nu  er  han  vel  underjorden?  og  du  med?  Ide!  —  Oh  ja!  oh  ja!  det 
er  ikke  forbi  endda,  jeg  gamle  Stakkel!  jeg  fattige  Stakkel!  løs  op  for  mig, 
rige  Krist! 


Det  var  Anna  Dortheas  Bøn  i  det  ynkelige  Hus,  der  havde  Lov  at  staa 
for  Storkens  Skyld. 

»Den  raskeste  af  Søstrene  tog  jeg  mig  af,«  sagde  Vinden,  »hun  fik  sig 
Klæder  skaaret,  som  hun  var  i  Sindet  baaret!  hun  kom  som  fattig  Karl 
og  tog  Hyre  hos  Skipperen;  knap  var  hun  paa  Ord,  tvær  af  Mine,  men 
villig  til  sin  Dont;  dog  klatre  kunde  hun  ikke;  -  -  saa  blæste  jeg  hende 
over  Bord,  før  nogen  vidste,  at  hun  var  et  Kvindfolk,  og  det  var  nok  vel 
gjort  af  mig,«  sagde  Vinden. 

Det  var  en  Paaskemorgen,  som  da  Valdemar  Daa  troede,  at  han  fandt 
det  røde  Guld,  da  hørte  jeg  under  Storkens  Rede,  mellem  de  skrøbelige 
Vægge,  Salmesang,  Anna  Dortheas  sidste  Sang. 

Der  var  ingen  Rude,  der  var  kun  et  Hul  i  Væggen;  -  -  Solen  kom  som 
en  Guldklump  og  satte  sig  deri;  det  var  en  Glans!  hendes  Øjne  brast, 
hendes  Hjerte  brast!  det  havde  de  gjort  alligevel,  om  Solen  ikke  den  Mor- 
gen havde  skinnet  paa  hende. 

»Storken  gav  hende  Tag  over  sig  til  hendes  Død!  jeg  sang  ved  hendes 
Grav!«  sagde  Vinden;  »jeg  sang  ved  hendes  Faders  Grav,  jeg  ved,  hvor 
den  er,  og  hvor  hendes  Grav  er,  det  ved  ellers  ingen.« 

Ny  Tider,  andre  Tider!  gammel  Alfarvej  gaar  op  i  lukket  Mark,  fredede 
Grave  blive  færdet  Landevej,  —  og  snart  kommer  Dampen  med  sin  Vogn- 
række og  bruser  hen  over  Gravene,  glemte  som  Navnene.  Hu-  u-  ud! 
fare  hen! 

»Det  er  Historien  om  Valdemar  Daa  og  hans  Døtre.  Fortæl  den  bedre, 
I  andre!  om  I  kunne  det!«  sagde  Vinden  og  vendte  sig. 
Væk  var  den. 


DEN  STANDHAFTIGE  TINSOLDAT 


II.  28 


DER  VAR  ENGANG  FEM 
OG  TYVE  TINSOLDATER 


Der  var  engang  fem  og  tyve  Tinsoldater,  de  vare  alle  Brødre,  thi  de 
vare  fødte  af  een  gammel  Tinske.  Geværet  holdt  de  i  Armen,  Ansig- 
tet satte  de  ligeud;  rød  og  blaa,  nok  saa  dejlig  var  Uniformen.  Det  aller- 
første de  hørte  i  denne  Verden,  da  Laaget  blev  taget  af  Æsken,  hvori  de 
laa,  var  det  Ord:  »Tinsoldater!«  det  raabte  en  lille  Dreng  og  klappede  i 
Hænderne;  han  havde  faaet  dem,  fordi  det  var  hans  Gebnrtsdag,  og  stil- 
lede dem  nu  op  paa  Bordet.  Den  ene  Soldat  lignede  livagtigt  den  anden, 
kun  een  eneste  var  lidt  forskellig;  han  havde  eet  Ben,  thi  han  var  bleven 
støbt  sidst,  og  saa  var  der  ikke  Tin  nok ;  dog  stod  han  lige  saa  fast  paa  sit  ene 
som  de  andre  paa  deres  to,  og  det  er  just  ham,  som  bliver  mærkværdig. 

Paa  Bordet,  hvor  de  bleve  stillede  op,  stod  meget  andet  Legetøj ;  men 
det,  som  faldt  mest  i  Øjnene,  var  et  nydeligt  Slot  af  Papir.  Gennem  de  smaa 
Vinduer  kunde  man  se  lige  ind  i  Salene.  Udenfor  stod  smaa  Træer  rundt- 
om et  lille  Spejl,  der  skulde  se  ud  som  en  Sø;  Svaner  af  Voks  svømmede 
derpaa  og  spejlede  sig.  Det  var  altsammen  nydeligt,  men  det  nydeligste 
blev  dog  en  lille  Jomfru,  som  stod  midt  i  den  aabne  Slotsdør;  hun  var 
ogsaa  klippet  ud  af  Papir,  men  hun  havde  et  Skørt  paa  af  det  klareste  Li- 
non  og  et  lille  smalt  blaat  Baand  over  Skulderen  ligesom  et  Gevandt;  midt 
i  det  sad  en  skinnende  Paillette,  lige  saa  stor  som  hele  hendes  Ansigt.  Den 
lille  Jomfru  strakte  begge  sine  Arme  ud,  for  hun  var  en  Danserinde,  og 
saa  løftede  hun  sit  ene  Ben  saa  højt  i  Vejret,  at  Tinsoldaten  slet  ikke  kunde 
finde  det  og  troede,  at  hun  kun  havde  eet  Ben  ligesom  han. 

»Det  var  en  Kone  for  mig!«  tænkte  han;  »men  hun  er  meget  fornem, 
hun  bor  i  et  Slot,  jeg  har  kun  en  Æske,  og  den  er  vi  fem  og  tyve  om,  det 
er  vist  ikke  et  Sted  for  hende!  dog  jeg  maa  se  at  gøre  Bekendtskab!«  og 
saa  lagde  han  sig,  saa  lang  han  var,  bag  en  Snustobaksdaase,  der  stod  paa 
Bordet;  der  kunde  han  ret  se  paa  den  lille,  fine  Dame,  som  blev  ved  at 
staa  paa  eet  Ben  uden  at  komme  ud  af  Balancen. 

Da  det  blev  ud  paa  Aftenen,  kom  alle  de  andre  Tinsoldater  i  deres  Æske, 
og  Folkene  i  Huset  gik  til  Sengs.  Nu  begyndte  Legetojet  at  lege,  baade  at 
komme  fremmede,  føre  Krig  og  holde  Bal ;  Tinsoldaterne  raslede  i  Æsken, 
for  de  vilde  være  med,  men  de  kunde  ikke  faa  Laaget  af.  Nøddeknække- 

ren  slog  Kolbøtter,  og  Griflen  gjorde  Kommers  paa  Tavlen;  det  var  et 
Spektakel,  saa  Kanariefuglen  vaagnede  og  begyndte  at  snakke  med  og  det 
paa  Vers.  De  to  eneste,  som  ikke  rørte  sig  af  Stedet,  var  Tinsoldaten  og 
den  lille  Danserinde;  hun  holdt  sig  saa  rank  paa  Taaspidsen  og  begge  Ar- 
mene udad;  han  var  lige  saa  standhaftig  paa  sit  ene  Ben,  hans  Øjne  kom 
ikke  et  Øjeblik  fra  hende. 

Nu  slog  Klokken  tolv,  og  klask,  der  sprang  Laaget  af  Snustobaksdaa- 
sen,  men  der  var  ingen  Tobak  i,  nej,  men  en  lille,  sort  Trold,  det  var  saa- 
dan  et  Kunststykke. 

»Tinsoldat!«  sagde  Trolden,  »vil  du  holde  dine  Øjne  hos  dig  selv!« 

Men  Tinsoldaten  lod,  som  han  ikke  hørte  det. 

»Ja,  bi  til  i  Morgen!«  sagde  Trolden. 

Da  det  nu  blev  Morgen,  og  Børnene  kom  op,  blev  Tinsoldaten  stillet 
hen  i  Vinduet,  og  enten  det  nu  var  Trolden  eller  Trækvind,  lige  med  eet 
Høj  Vinduet  op,  og  Soldaten  gik  ud  paa  Hovedet  fra  tredie  Sal.  Det  var 
en  skrækkelig  Fart,  han  vendte  Benet  lige  i  Vejret  og  blev  staaende  paa 
Kasketten  med  Bajonetten  nede  imellem  Brostenene. 

Tjenestepigen  og  den  lille  Dreng  kom  straks  ned  for  at  søge;  men  skønt 
de  vare  nær  ved  at  træde  paa  ham,  kunde  de  dog  ikke  se  ham.  Havde 
Tinsoldaten  raabt:  her  er  jeg!  saa  havde  de  nok  fundet  ham,  men  han 
fandt  det  ikke  passende  at  skrige  højt,  da  han  var  i  Uniform. 

Nu  begyndte  det  at  regne,  den  ene  Draabe  faldt  tættere  end  den  anden, 
det  blev  en  ordentlig  Skylle;  da  den  var  forbi,  kom  der  to  Gadedrenge. 

»Sej  du!«  sagde  den  ene,  >»der  ligger  en  Tinsoldat!  han  skal  ud  at  sejle! « 

Og  saa  gjorde  de  en  Baad  af  en  Avis,  satte  Tinsoldaten  midt  i  den,  og 
nu  sejlede  han  ned  ad  Rendestenen;  begge  Drengene  løb  ved  Siden  og 
klappede  i  Hænderne.  Bevar  os  vel!  hvilke  Bølger,  der  gik  i  den  Rende- 
sten, og  hvilken  Strøm  der  var;  ja,  det  havde  da  ogsaa  skylregnet.  Papirs- 
baaden  vippede  op  og  ned,  og  imellem  saa  drejede  den  saa  gesvindt,  saa  det 
dirrede  i  Tinsoldaten;  men  han  blev  standhaftig,  forandrede  ikke  en  Mine, 
saa  ligeud  og  holdt  Geværet  i  Armen. 

Lige  med  eet  drev  Baaaden  ind  under  et  langt  Rendestensbræt;  der 
blev  lige  saa  mørkt,  som  om  han  var  i  sin  Æske. 

»Hvor  mon  jeg  nu  kommer  hen,«  tænkte  han,  »ja,  ja,  det  er  Troldens 
Skyld!  Ak,  sad  dog  den  lille  Jomfru  her  i  Baaden,  saa  maatte  her  gerne 
være  een  Gang  saa  mørkt  endnu ! « 

I  det  samme  kom  der  en  stor  Vandrotte,  som  boede  under  Rendestens- 
brættet. 

»Har  du  Pas!«  spurgte  Rotten,  »hid  med  Passet!« 

Men  Tinsoldaten  tav  stille  og  holdt  endnu  fastere  paa  Geværet.  Baaden 
for  af  Sted  og  Rotten  bag  efter.  Hu!  hvor  den  skar  Tænder  og  raabte  til 
Pinde  og  Straa: 

» Stop  ham!  Stop  ham!  han  har  ikke  betalt  Told!  han  har  ikke  vist  Pas!« 

Men  Strømmen  blev  stærkere  og  stærkere,  Tinsoldaten  kunde  allerede 
øjne  den  lyse  Dag  foran,  hvor  Brættet  slap,  men  han  hørte  ogsaa  en  bru- 
sende Lyd,  der  nok  kunde  gøre  en  tapper  Mand  forskrækket;  tænk  dog, 
Rendestenen  styrtede,  hvor  Brættet  endte,  lige  ud  i  en  stor  Kanal,  det 
vilde  for  ham  være  lige  saa  farligt,  som  for  os  at  sejle  ned  ad  et  stort 
Vandfald. 

Nu  var  han  allerede  saa  nær  derved,  at  han  ikke  kunde  standse.  Baa- 
den  for  ud,  den  stakkels  Tinsoldat  holdt  sig  saa  stiv,  han  kunde,  ingen 
skulde  sige  ham  paa,  at  han  blinkede  med  Øjnene.  Baaden  snurrede  tre 
fire  Gange  rundt  og  var  fyldt  med  Vand  lige  til  Randen,  den  maatte  synke; 
Tinsoldaten  stod  i  Vand  til  Halsen,  og  dybere  og  dybere  sank  Baaden;  mere 
og  mere  løste  Papiret  sig  op;  nu  gik  Vandet  over  Soldatens  Hoved,  —  da 
tænkte  han  paa  den  lille,  nydelige  Danserinde,  som  han  aldrig  mere  skulde 
faa  at  se;  og  det  klang  for  Tinsoldatens  Øre: 

»Fare,  fare,  Krigsmand! 
Døden  skal  du  lide!« 

Nu  gik  Papiret  itu,  og  Tinsoldaten  styrtede  igennem  -  men  blev  i  det 
samme  slugt  af  en  stor  Fisk. 

Nej,  hvor  der  var  mørkt  derinde!  der  var  endnu  værre  end  under  Rende- 

stensbrættet,  og  saa  var  der  saa  snævert;  men  Tinsoldaten  var  standhaftig 
og  laa,  saa  lang  han  var,  med  Geværet  i  Armen.  — 

Fisken  for  omkring,  den  gjorde  de  allerforfærdeligste  Bevægelser;  en- 
delig blev  den  ganske  stille,  der  for  som  en  Lynstraale  gennem  den. 
Lyset  skinnede  ganske  klart,  og  en  raabte  højt:  »Tinsoldat!  Fisken  var 
bleven  fanget,  bragt  paa  Torvet,  solgt  og  kommen  op  i  Køkkenet,  hvor 
Pigen  skar  den  op  med  en  stor  Kniv.  Hun  log  med  sine  to  Fingre  Solda- 
len midt  om  Livet  og  bar  ham  ind  i  Stuen,  hvor  de  allesammen  vilde  se 
saadan  en  mærkværdig  Mand,  der  havde  rejst  om  i  Maven  paa  en  Fisk; 
men  Tinsoldaten  var  slet  ikke  stolt.  De  stillede  ham  op  paa  Bordet  og 
der  -  -  nej,  hvor  det  kan  gaa  underligt  til  i  Verden!  Tinsoldaten  var  i  den 
selvsamme  Stue,  han  havde  været  i  før,  han  saa  de  selvsamme  Børn,  og 
Legetojet  stod  paa  Bordet;  det  dejlige  Slot  med  den  nydelige  lille  Danser- 
inde; hun  holdt  sig  endnu  paa  det  ene  Ben  og  havde  det  andet  højt  i  Vejret, 
hun  var  ogsaa  standhaftig;  det  rørte  Tinsoldaten,  han  var  færdig  ved  at 
græde  Tin,  men  det  passede  sig  ikke.  Han  saa  paa  hende,  og  hun  saa  paa 
ham,  men  de  sagde  ikke  noget. 

I  det  samme  tog  den  ene  af  Smaadrengene  og  kastede  Soldaten  lige  ind 
i  Kakkelovnen,  og  han  gav  slet  ingen  Grund  derfor;  det  var  bestemt  Trol- 
den i  Daasen,  der  var  Skyld  deri. 

Tinsoldaten  stod  ganske  belyst  og  følte  en  Hede,  der  var  forfærdelig, 
men  om  det  var  af  den  virkelige  Ild  eller  af  Kærlighed,  det  vidste  han  ikke. 
Kulørerne  vare  rent  gaaede  af  ham,  om  det  var  sket  paa  Bejsen,  eller  det 
var  af  Sorg,  kunde  ingen  sige.  Han  saa  paa  den  lille  Jomfru,  hun  saa  paa 
ham,  og  han  følte,  han  smeltede,  men  endnu  stod  han  standhaftig  med 
Geværet  i  Armen.  Da  gik  der  en  Dør  op,  Vinden  tog  i  Danserinden,  og 


hun  fløj  ligesom  en  Syl- 
len, blussede  op  i  Lue 
ten.  til  en  Klat,  og  da 
hun  ham  som  et  lille 
den  derimod  var 
ten,  og  den  var 


tide  lige  ind  i  Kakkelovnen  til  Tinsolda- 
og  var  borte;  saa  smeltede  Tinsolda- 
Pigen  Dagen  efter  tog  Asken  ud,  fandt 
Tinhjerte;   af  Danserin- 
der kun  Paillet- 
brændt  kulsort. 


II.  29 


DEK  SAD  EN  MODER  HOS  SIT  LILLE 
BARN 


Der  sad  en  Moder  hos  sit  lille  Barn,  hun  var  saa  bedrøvet,  saa  bange 
for,  at  det  skulde  dø.  Det  var  saa  blegt,  de  smaa  Øjne  havde  lukket 
sig,  det  trak  saa  sagte  Vejret,  og  imellem  med  et  dybt  Drag,  ligesom  om 
det  sukkede;  og  Moderen  saa  endnu  mere  sorrigfuld  paa  den  lille  Sjæl. 
Da  bankede  det  paa  Døren,  og  der  kom  en  fattig,  gammel  Mand,  svøbt 

ligesom  i  et  stort  Hestedækken,  for  det  varmer,  og  det  trængte  han  til,  det 
var  jo  kold  Vinter;  alting  udenfor  laa  med  Is  og  Sne,  og  Vinden  blæste, 
saa  at  det  skar  i  Ansigtet. 

Og  da  den  gamle  Mand  rystede  af  Kulde,  og  det  lille  Barn  sov  et  Øje- 
blik, gik  Moderen  hen  og  satte  01  i  en  lille  Potte  ind  i  Kakkelovnen,  at 
det  kunde  varmes  til  ham;  og  den  gamle  Mand  sad  og  vuggede,  og  Mo- 
deren satte  sig  paa  Stolen  tæt  ved  ham,  saa  paa  sit  syge  Barn,  der  trak 
Vejret  saa  dybt,  og  loftede  den  lille  Haand. 

»Tror  du  ikke  nok,  at  jeg  beholder  ham?  <  sagde  hun,  »  Vorherre  vil  ikke 
tage  ham  fra  mig!« 

Og  den  gamle  Mand,  det  var  Døden  selv,  han  nikkede  saa  underligt, 
det  kunde  lige  saa  godt  betyde  ja,  som  nej.  Og  Moderen  saa  ned  i  sit  Skød, 
og  Taarerne  løb  hende  over  Kinderne;  -  hendes  Hoved  blev  saa  tungt, 
i  tre  Nætter  og  Dage  havde  hun  ikke  lukket  sine  Øjne,  og  nu  sov  hun, 
men  kun  et  Øjeblik,  saa  for  hun  op  og  rystede  af  Kulde:  »Hvad  er  det!« 
sagde  hun  og  saa  til  alle  Sider;  men  den  gamle  Mand  var  borte,  og  hendes 
lille  Barn  var  borte,  han  havde  taget  det  med  sig;  og  henne  i  Krogen  snur- 
rede og  snurrede  det  gamle  Ur,  det  store  Blylod  løb  lige  ned  til  Gulvet, 
bum!  og  saa  stod  ogsaa  Uret  stille. 

Men  den  stakkels  Moder  løb  ud  af  Huset  og  raabte  paa  sit  Barn. 

Derude,  midt  i  Sneen,  sad  en  Kone  i  lange,  sorte  Klæder,  og  hun  sagde: 
»Døden  har  været  inde  i  din  Stue,  jeg  saa,  han  skyndte  sig  bort  med  dit 
lille  Barn;  han  gaar  stærkere  til  end  Vinden,  han  bringer  aldrig  tilbage, 
hvad  han  tog! « 

»Sig  mig  blot,  hvad  Vej  han  gik!«  sagde  Moderen,  »sig  mig  Vejen,  og 
jeg  skal  finde  ham!« 

»Jeg  ved  den!«  sagde  Konen  i  de  sorte  Klæder,  »men  før  jeg  siger  den, 
maa  du  først  synge  for  mig  alle  de  Viser,  du  har  sunget  for  dit  Barn!  jeg 
holder  af  dem,  jeg  har  hørt  dem  før,  jeg  saa  dine  Taarer,  mens  du  sang 
dem ! « 

»Jeg  vil  synge  dem  alle,  alle!«  sagde  Moderen,  »men  stands  mig  ikke, 
at  jeg  kan  naa  ham,  at  jeg  kan  finde  mit  Barn!« 

Men  Natten  sad  stum  og  stille,  da  vred  Moderen  sine  Hænder,  sang  og 
græd,  og  der  var  mange  Viser,  men  endnu  flere  Taarer;  og  saa  sagde  Nat- 
ten: »Gaa  til  højre  ind  i  den  mørke  Granskov,  der  saa  jeg  Døden  tage  Vej 
med  dit  lille  Barn!« 

Dybt  inde  i  Skoven  krydsede  Vejene  sig,  og  hun  vidste  ikke  længer, 
hvor  hun  skulde  gaa;  da  stod  der  en  Tornebusk,  der  var  hverken  Blad 
eller  Blomst  paa  den,  det  var  jo  ogsaa  i  den  kolde  Vintertid,  og  der  hang 
Isslag  paa  Grenene. 

»Har  du  ikke  set  Døden  gaa  forbi  med  mit  lille  Barn?« 

»Jo!«  sagde  Tornebusken,  »men  jeg  siger  dig  ikke,  hvilken  Vej  han  tog, 

uden  at  du  først  vil  varme  mig  op  ved  dit  Hjerte!  jeg  fryser  ihjel,  jeg  bli- 
ver til  bare  Is ! « 

Og  hun  trykkede  Tornebusken  til  sit  Bryst,  saa  fast,  for  at  den  ret  kunde 
opvarmes,  og  Tornene  gik  lige  ind  i  hendes  Kød,  og  hendes  Blod  flød  i 
store  Draaber,  men  Tornebusken  skød  friske,  grønne  Blade,  og  der  kom 
Blomster  paa  i  den  kolde  Vinternat,  saa  varmt  var  der  ved  en  bedrøvet 
Moders  Hjerte;  og  Tornebusken  sagde  hende  Vejen,  som  hun  skulde  gaa. 

Da  kom  hun  til  en  stor  Sø,  hvor  der  hverken  var  Skib  eller  Baad.  Søen 
var  ikke  frossen  nok  til,  at  den  kunde  bære  hende,  og  heller  ikke  aaben 
og  lav  nok  til,  at  hun  kunde  vade  igennem,  og  over  den  maatte  hun, 
vilde  hun  finde  sit  Barn;  saa  lagde  hun  sig  ned  for  at  drikke  Søen  ud,  og 
det  var  jo  umuligt  for  et  Menneske;  men  den  bedrøvede  Moder  tænkte, 
at  der  dog  kunde  ske  et  Mirakel.  - 

»Nej,  det  gaar  aldrig!«  sagde  Søen,  »lad  os  to  hellere  se  at  blive  enige! 
Jeg  holder  af  at  samle  paa  Perler,  og  dine  Øjne  ere  de  to  klareste,  jeg  har 
set;  vil  du  græde  dem  ud  til  mig,  saa  skal  jeg  bære  dig  over  til  det  store 
Drivhus,  hvor  Døden  bor  og  passer  Blomster  og  Træer;  hver  af  dem  er 
et  Menneskeliv!« 

» Oh,  hvad  giver  jeg  ikke  for  at  komme  til  mit  Barn ! «  sagde  den  forgrædte 
Moder,  og  hun  græd  endnu  mere,  og  hendes  Øjne  sank  ned  paa  Havsens 
Bund  og  bleve  to  kostbare  Perler,  men  Søen  løftede  hende,  som  om  hun 
sad  i  en  Gynge,  og  hun  fløj  i  en  Svingning  til  Kysten  paa  den  anden  Side, 
hvor  der  stod  et  milebredt,  underligt  Hus;  man  vidste  ikke,  om  det  var  et 
Bjerg  med  Skov  og  Huler,  eller  om  det  var  tømret  op,  men  den  stakkels 
Moder  kunde  ikke  se  det,  hun  havde  jo  grædt  sine  Øjne  ud. 

»Hvor  skal  jeg  finde  Døden,  som  gik  med  mit  lille  Barn?«  sagde  hun. 

»Her  er  han  ikke  kommet  endnu!«  sagde  den  gamle  Gravkone,  som 
gik  og  skulde  passe  paa  Dødens  store  Drivhus.  »Hvor  har  du  kunnet  finde 
her  hen,  og  hvem  har  hjulpet  dig?« 

»  Vorherre  har  hjulpet  mig!«  sagde  hun,  »han  er  barmhjertig,  og  det  vil 
du  ogsaa  være!  hvor  skal  jeg  finde  mit  lille  Barn?« 

»Ja,  jeg  kender  det  ikke,«  sagde  Konen,  og  du  kan  ikke  se!  Mange 
Blomster  og  Træer  ere  visnede  i  Nat,  Døden  vil  snart  komme  og  plante 
dem  om!  Du  ved  vel,  at  hvert  Menneske  har  sit  Livstræ  eller  sin  Blomst, 
saaledes  som  nu  enhver  er  indrettet;  de  se  ud  som  andre  Vækster,  men 
de  have  Hjerteslag;  Barnehjerte  kan  ogsaa  banke!  gaa  efter  det,  maaske 
kan  du  kende  dit  Barns;  men  hvad  giver  du  mig  for  at  sige  dig,  hvad  du 
mere  skal  gøre?« 

»Jeg  har  ikke  noget  at  give,«  sagde  den  bedrøvede  Moder,  »men  jeg  vil 
gaa  for  dig  til  Verdens  Ende!« 

»Ja,  der  har  jeg  ikke  noget  at  gøre!«  sagde  Konen,  »men  du  kan  give 

mig  dit  lange,  sorte  Haar,  du  ved  nok  selv,  det  er  kønt,  og  det  kan  jeg  lide! 
Du  skal  faa  mit  hvide  igen,  det  er  altid  noget!« 

»Forlanger  du  ikkke  andet,«  sagde  hun,  »det  giver  jeg  dig  med  Glæde!« 
Og  hun  gav  hende  sit  smukke  Haar  og  fik  den  gamles  snehvide  igen. 

Og  saa  gik  de  ind  i  Dødens  store  Drivhus,  hvor  Blomster  og  Træer 
vokste  underligt  imellem  hverandre.  Der  stod  fine  Hyacinter  under  Glas- 
klokker, og  der  stod  store,  bomstærke  Pæoner;  der  vokste  Vandplanter, 
nogle  saa  friske  ud,  andre  halvsyge,  Vandsnoge  lagde  sig  paa  dem,  og  sorte 
Krebs  klemte  dem  om  Stilken.  Der  stod  dejlige  Palmetræer,  Ege  og  Plata- 
ner, der  stod  Petersille  og  blomstrende  Timian;  hvert  Træ  og  hver  Blomst 
havde  sit  Navn,  de  vare  hver  eet  Menneskeliv,  Mennesket  levede  endnu, 
een  i  Kina,  een  i  Grønland,  rundt  omkring  i  Verden.  Der  var  store  Træer 
i  smaa  Potter,  saa  at  de  stod  saa  forkuede  og  vare  færdige  ved  at  sprænge 
Potten,  og  der  var  ogsaa  mange  Steder  en  lille,  kedelig  Blomst  i  fed  Jord 
med  Mos  rundt  om  og  dægget  og  plejet.  Men  den  bedrøvede  Moder  bøjede 
sig  over  alle  de  mindste  Planter  og  hørte  inden  i  dem,  hvor  Menneske- 
hjertet bankede,  og  imellem  Millioner  kendte  hun  sit  Barns. 

»Der  er  det!«  raabte  hun  og  strakte  Haanden  ud  over  en  lille,  blaa  Kro- 
kus, som  hang  ganske  syg  til  den  ene  Side. 

»Rør  ikke  ved  Blomsten!«  sagde  den  gamle  Kone,  »men  stil  dig  her, 
og  naar  saa  Døden  kommer,  jeg  venter  ham,  før  jeg  ved  det,  lad  ham  da 
ikke  rykke  Planten  op,  og  tru  du  med,  at  du  vil  gøre  det  af  med  de  andre 
Blomster,  saa  bliver  han  bange;  han  skal  svare  Vorherre  til  dem,  ingen 
tør  rykkes  op,  for  han  giver  Lov.« 

Med  eet  susede  det  iskoldt  igennem  Salen,  og  den  blinde  Moder  kunde 
mærke,  at  det  var  Døden,  der  kom. 

»Hvor  har  du  kunnet  finde  Vej  her  hen?«  spurgte  han,  »hvor  kunde  du 
komme  hurtigere  end  jeg?« 

»Jeg  er  en  Moder!«  sagde  hun. 

Og  Døden  strakte  sin  lange  Haand  hen  imod  den  lille,  fine  Blomst,  men 
hun  holdt  sine  Hænder  fast  om  den,  saa  tæt  og  dog  bange  for,  at  hun  skulde 
røre  ved  et  af  Bladene.  Da  blæste  Døden  paa  hendes  Hænder,  og  hun 
følte,  al  det  var  koldere  end  den  kolde  Vind,  og  hendes  Hænder  faldt 
matte  ned. 

»Du  kan  dog  ikke  gore  noget  imod  mig!«  sagde  Døden. 
»Men  det  kan  Vorherre!«  sagde  hun. 

»Jeg  gør  kun,  hvad  han  vil!«  sagde  Døden.  »Jeg  er  hans  Urtegaards- 
mand!  Jeg  tager  alle  hans  Blomster  og  Træer  og  planter  dem  ud  i  den 
store  Paradisets  Have  i  det  ubekendte  Land,  men  hvorledes  der  er,  tør 
jeg  ikke  sige  dig!« 

»Giv  mig  mit  Barn  tilbage!«  sagde  Moderen  og  græd  og  bad;  med  eet 

greb  hun  med  hver  Haand  om  to  smukke  Blomster  tæt  ved  og  raabte  til 
Døden:  »Jeg  river  alle  dine  Blomster  af,  for  jeg  er  i  Fortvivlelse!« 

»Rør  dem  ikke!«  sagde  Døden.  »Du  siger,  at  du  er  ulykkelig,  og  nu  vil 
du  gøre  en  anden  Moder  ligesaa  ulykkelig  — !« 

»En  anden  Moder!«  sagde  den  stakkels  Kone  og  slap  straks  begge 
Blomsterne. 

Der  har  du  dine  Øjne«,  sagde  Døden,  »jeg  har  fisket  dem  op  af  Søen, 
de  skinnede  saa  stærkt;  jeg  vidste  ikke,  at  det  var  dine;  tag  dem  igen,  de 
ere  endnu  klarere  end  før,  se  saa  ned  i  den  dybe  Brønd  tæt  ved,  skal  jeg 
nævne  Navnene  paa  de  to  Blomster,  du  vilde  rive  op,  og  du  ser  deres 
hele  Fremtid,  deres  hele  Menneskeliv,  ser,  hvad  du  vilde  forstyrre  og 
ødelægge!« 

Og  hun  saa  ned  i  Brønden;  og  det  var  en  Lyksalighed  at  se,  hvor  den 
ene  blev  en  Velsignelse  for  Verden,  se,  hvor  megen  Lykke  og  Glæde  der 
udfoldede  sig  rundtom.  Og  hun  saa  den  andens  Liv,  og  det  var  Sorg  og 
Nød,  Rædsel  og  Elendighed. 

»Begge  Dele  er  Guds  Vilje!«  sagde  Døden. 

»Hvilken  af  dem  er  Ulykkens  Blomst,  og  hvilken  er  Velsignelsens?« 
spurgte  hun. 

»Det  siger  jeg  dig  ikke,«  sagde  Døden,  »men  det  skal  du  vide  af  mig, 
at  den  ene  Blomst  var  dit  eget  Barns,  det  var  dit  Barns  Skæbne,  du  saa, 
dit  eget  Barns  Fremtid.« 

Da  skreg  Moderen  af  Skræk:  »Hvilken  af  dem  var  mit  Barn!  sig  mig 
det!  frels  den  uskyldige!  frels  mit  Barn  fra  al  den  Elendighed!  bær  det 
hellere  bort!  bær  det  ind  i  Guds  Rige!  glem  mine  Taarer,  glem  mine  Bøn- 
ner og  alt,  hvad  jeg  har  sagt  og  gjort!« 

»Jeg  forstaar  dig  ikke!«  sagde  Døden.  Vil  du  have  dit  Barn  tilbage, 
eller  skal  jeg  gaa  med  det  derind,  hvor  du  ikke  ved?«  - 

Davred  Moderen  sine  Hænder,  faldt  paa  sine  Knæ  og  bad  til  Vorherre: 
Hør  mig  ikke,  hvor  jeg  beder  imod  din  Vilje,  som  er  den  bedste!  hør 
mig  ikke!  hør  mig  ikke!« 

Og  hun  bøjede  sit  Hoved  ned  i  sit  Skød. 

Og  Døden  gik  med  hendes  Barn  ind  i  det  ubekendte  Land. 

FOR  MANGE  AAR  SIDEN 
LEVEDE  EN  KEJSER 


For  mange  Aar  siden  levede  en  Kejser,  som  holdt  saa  uhyre  meget  af 
smukke,  nye  Klæder,  at  han  gav  alle  sine  Penge  ud  for  ret  at  blive 
pyntet.  Han  brød  sig  ikke  om  sine  Soldater,  brød  sig  ej  om  Komedie  el- 
ler om  at  køre  i  Skoven  uden  alene  for  at  vise  sine  nye  Klæder.  Han  havde 
en  Kjole  for  hver  Time  paa  Dagen,  og  ligesom  man  siger  om  en  Konge, 
han  er  i  Raadet,  saa  sagde  man  altid  her:  Kejseren  er  i  Garderoben!«  — 
I  den  store  Stad,  hvor  han  boede,  gik  det  meget  fornøjeligt  til,  hver 
Dag  kom  der  mange  fremmede,  een  Dag  kom  der  to  Bedragere;  de  gav 
sig  ud  for  at  være  Vævere  og  sagde,  at  de  forstod  at  væve  det  dejligste 
Tøj,  man  kunde  tænke  sig.  Ikke  alene  Farverne  og  Mønstret  var  noget 
usædvanlig  smukt,  men  de  Klæder,  som  blev  syede  af  Tøjet,  havde  den 
forunderlige  Egenskab,  at  de  blev  usynlige  for  ethvert  Menneske,  som 
ikke  duede  i  sit  Embede  eller  ogsaa  var  utilladelig  dum. 

»Det  var  jo  nogle  dejlige  Klæder,«  tænkte  Kejseren;  »ved  at  have  dem 
paa,  kunde  jeg  komme  efter,  hvilke  Mænd  i  mit  Rige,  der  ikke  du  til  det 
Embede,  de  have;  jeg  kan  kende  de  kloge  fra  de  dumme,  ja  det  Tøj  maa 
straks  væves  til  mig! «  og  han  gav  de  to  Bedragere  mange  Penge  paa  Haan- 
den,  for  at  de  skulde  begynde  paa  deres  Arbejde. 

De  satte  ogsaa  to  Væverstole  op,  lod,  som  om  de  arbejdede,  men  de 
havde  ikke  det  mindste  paa  Væven.  Rask  væk  forlangte  de  den  fineste 
Silke  og  det  prægtigste  Guld;  det  puttede  de  i  deres  egen  Pose  og  arbej- 
dede med  de  tomme  Væve,  og  det  til  langt  ud  paa  Natten. 

»Nu  gad  jeg  dog  nok  vide,  hvor  vidt  de  ere  med  Tøjet!«  tænkte  Kejse- 
ren, men  han  var  ordentlig  lidt  underlig  om  Hjertet  ved  at  tænke  paa,  at 
den,  som  var  dum  eller  slet  passede  til  sit  Embede,  ikke  kunde  se  det; 
nu  troede  han  nok,  han  ikke  behøvede  at  være  bange  for  sig  selv,  men 
han  vilde  dog  sende  nogen  først  for  at  se,  hvorledes  det  stod  sig.  Alle 
Mennesker  i  hele  Byen  vidste,  hvilken  forunderlig  Kraft  Tojet  havde,  og 
alle  vare  begærlige  efter  at  se,  hvor  daarlig  eller  dum  hans  Nabo  var. 

»Jeg  vil  sende  min  gamle,  ærlige  Minister  hen  til  Væverne!«  tænkte 
Kejseren,  »  han  kan  bedst  se,  hvorledes  Tøjet  tager  sig  ud,  for  han  har 
Forstand,  og  ingen  passer  sit  Embede  bedre  end  han!«  - 

Nu  gik  den  gamle,  skikkelige  Minister  ind  i  Salen,  hvor  de  to  Bedra- 
gere sad  og  arbejdede  med  de  tomme  Væve.  »Gud  bevar"  os!«  tænkte  den 
gamle  Minister  og  spilede  Øjnene  op,  »jeg  kan  jo  ikke  se  noget!  «  Men  det 
sagde  han  ikke. 

Begge  Bedragerne  bad  ham  være  saa  god  at  træde  nærmere  og  spurgte, 
om  det  ikke  var  et  smukt  Mønster  og  dejlige  Farver.  Saa  pegede  de  paa 
den  tomme  Væv,  og  den  stakkels,  gamle  Minister  blev  ved  at  spile  Øjnene 
op,  men  han  kunde  ikke  se  noget,  for  der  var  ingenting.  »Herre  Gud!« 
tænkte  han,  »skulde  jeg  være  dum?  Det  har  jeg  aldrig  troet,  og  det  maa 
ingen  Mennesker  vide  !  skulde  jeg  ikke  du  til  mit  Embede?  Nej  det  gaar 
ikke  an,  at  jeg  fortæller,  jeg  ikke  kan  se  Tøjet!« 

»Naa,  De  siger  ikke  noget  om  det!«  sagde  den  ene,  som  vævede. 

»Oh,  det  er  nydeligt!  ganske  allerkæreste!«  sagde  den  gamle  Minister 
og  saa  igennem  sine  Briller,  »dette  Mønster  og  disse  Farver!  — ja,  jeg 
skal  sige  Kejseren,  at  det  behager  mig  særdeles!« 

»Naa,  det  fornøjer  os!«  sagde  begge  Væverne,  og  nu  nævnede  de  Far- 
verne ved  Navn  og  det  sælsomme  Mønster.  Den  gamle  Minister  hørte 
godt  efter,  for  at  han  kunde  sige  det  samme,  naar  han  kom  hjem  til  Kej- 
seren, og  det  gjorde  han. 

Nu  forlangte  Bedragerne  flere  Penge,  mere  Silke  og  Guld,  det  skulde 
de  bruge  til  Vævning.  De  stak  alt  i  deres  egne  Lommer,  paa  Væven  kom 
ikke  en  Trevl,  men  de  blev  ved  som  for  at  væve  paa  den  tomme  Væv. 

Kejseren  sendte  snart  igen  en  anden  skikkelig  Embedsmand  hen  for 
at  se,  hvorledes  det  gik  med  Vævningen,  og  om  Tøjet  snart  var  færdigt. 
Det  gik  ham  ligesom  Ministeren,  han  saa  og  saa,  men  da  der  ikke  var  no- 
get uden  de  tomme  Væve,  kunde  han  ingenting  se. 

»Ja,  er  det  ikke  et  smukt  Stykke  Tøj!«  sagde  begge  Bedragerne  og  vi- 
ste og  forklarede  det  dejlige  Mønster,  som  der  slet  ikke  var. 

»Dum  er  jeg  ikke!«  tænkte  Manden,  »det  er  altsaa  mit  gode  Embede, 
jeg  ikke  duer  til?  Det  var  løjerligt  nok!  men  det  maa  man  ikke  lade  sig 
mærke  med!«  og  saa  roste  han  Tøjet,  han  ikke  saa,  og  forsikrede  dem  sin 
Glæde  over  de  kønne  Kulører  og  det  dejlige  Mønster.  »Ja,  det  ganske  al- 
lerkæreste!« sagde  han  til  Kejseren. 

Alle  Mennesker  i  Byen  talte  om  det  prægtige  Tøj. 

Nu  vilde  da  Kejseren  selv  se  det,  medens  det  endnu  var  paa  Væven. 

Med  en  hel  Skare  af  udsøgte  Mænd,  mellem  hvilke  de  to  gamle,  skik- 
kelige Embedsmænd  vare,  som  før  havde  været  der,  gik  han  hen  til  begge 
de  listige  Bedragere,  der  nu  vævede  af  alle  Kræfter,  men  uden  Trevl  eller 
Traad. 

»Ja,  er  det  ikke  magnifique!«  sagde  begge  de  skikkelige  Embedsmænd. 
Vil  Deres  Majestæt  se,  hvilket  Mønster,  hvilke  Farver!«  og  saa  pegede 
de  paa  den  tomme  Væv,  thi  de  troede,  de  andre  vistnok  kunde  se  Tøjet. 

»Hvad  for  noget!«  tænkte  Kejseren,  »jeg  ser  ingenting!  det  er  jo  for- 
færdeligt! er  jeg  dum  ?  Duer  jeg  ikke  til  at  være  Kejser?  Det  var  det  skræk- 
keligste, som  kunde  arrivere  mig!«  »Oh,  det  er  meget  smukt! «  sagde  Kej- 
seren, »det  har  mit  allerhøjeste  Bifald!«  og  han  nikkede  tilfreds  og  be- 
tragtede den  tomme  Væv;  han  vilde  ikke  sige,  at  han  ingenting  kunde  se. 
Hele  Følget,  han  havde  med  sig,  saa  og  saa,  men  fik  ikke  mere  ud  af  det 
end  alle  de  andre,  men  de  sagde  ligesom  Kejseren:  »Oh,  det  er  meget 
smukt!«  og  de  raadede  ham  til  at  tage  disse  nye,  prægtige  Klæder  paa  før- 
ste Gang  ved  den  store  Procession,  som  forestod.  Det  er  magnifique!  nys- 
seligt, excellent!«  gik  det  fra  Mund  til  Mund,  og  de  vare  allesammen  saa 
inderlig  fornøjede  dermed.  Kejseren  gav  hver  af  Bedragerne  et  Ridder- 
kors til  at  hænge  i  Knaphullet  og  Titel  af  Vævejunkere. 

Hele  Natten  før  den  Formiddag,  Processionen  skulde  være,  sad  Bedra- 
gerne oppe  og  havde  over  seksten  Lys  tændte.  Folk  kunde  se,  de  havde 
travlt  med  at  faa  Kejserens  nye  Klæder  færdige.  »De  lod,  som  om  de  tog 
Tøjet  af  Væven,  de  klippede  i  Luften  med  store  Sakse,  de  syede  med  Sy- 
naal  uden  Traad  og  sagde  tilsidst:  »Se,  nu  ere  Klæderne  færdige!« 

Kejseren,  med  sine  fornemste  Kavalerer,  kom  selv  derhen,  og  begge 
Bedragerne  løftede  den  ene  Arm  i  Vejret,  ligesom  om  de  holdt  noget,  og 
sagde:  »Se,  her  er  Benklæderne!  her  er  Kjolen!  her  Kappen!«  ogsaaledes 
videre  fort.  »Det  er  saa  let  som  Spindelvæv!  man  skulde  tro,  man  havde 
ingenting  paa  Kroppen,  men  det  er  just  Dyden  ved  det!« 

»Ja!«  sagde  alle  Kavalererne,  men  de  kunde  ingenting  se,  for  der  var 
ikke  noget. 

»Vil  nu  Deres  kejserlige  Majestæt  allernaadigst  behage  at  tage  Deres 
Klæder  af!«  sagde  Bedragerne,  »saa  skal  vi  give  Dem  de  nye  paa  herhenne 
foran  det  store  Spejl!«' 

Kejseren  lagde  alle  sine  Klæder,  og  Bedragerne  bar  sig  ad,  ligesom  om 

de  gav  ham  hvert  Stykke  af  de  ny,  der  skulde  være  syede,  og  de  tog  ham 
om  Livet,  og  de  ligesom  bandt  noget  fast,  det  var  Slæbet,  og  Kejseren 
vendte  og  drejede  sig  for  Spejlet. 

»Gud,  hvor  de  klæde  godt!  hvor  de  sidde  dejligt!«  sagde  de  allesammen. 
»Hvilket  Mønster!  hvilke  Farver!  det  er  en  kostbar  Dragt!« 

Udenfor  staa  de  med  Tronhimlen,  som  skal  bæres  over  deres  Maje- 
stæt i  Processionen!«  sagde  Overceremonimesteren. 

»Ja,  jeg  er  jo  i  Stand!«  sagde  Kejseren.  »Sidder  det  ikke  godt? «  Og  saa 
vendte  han  sig  nok  engang  for  Spejlet,  for  det  skulde  nu  lade,  ligesom 
om  han  ret  betragtede  sin  Stads. 

Kammerherrerne,  som  skulde  bære  Slæbet,  famlede  med  Hænderne  hen 
ad  Gulvet,  ligesom  om  de  tog  Slæbet  op;  de  gik  og  holdt  i  Luften,  de  turde 
ikke  lade  sig  mærke  med,  at  de  ingenting  kunde  se. 

Og  saa  gik  Kejseren  i  Processionen  under  den  dejlige  Tronhimmel,  og 
alle  Mennesker  paa  Gaden  og  i  Vinduerne  sagde:  »Gud,  hvor  Kejserens 
nye  Klæder  ere  mageløse!  hvilket  dejligt  Slæb  han  har  paa  Kjolen!  hvor 
det  sidder  velsignet!«  Ingen  vilde  lade  sig  mærke  med,  at  han  intet  saa, 
for  saa  havde  han  jo  ikke  duet  i  sit  Embede  eller  været  meget  dum.  Ingen 
af  Kejserens  Klæder  havde  gjort  saadan  Lykke. 

»Men  han  har  jo  ikke  noget  paa!«  sagde  et  lille  Barn. 

»Herre  Gud,  hør  den  uskyldiges  Røst!«  sagde  Faderen,  og  den  ene  hvi- 
skede til  den  anden,  hvad  Barnet  sagde. 

»Han  har  ikke  noget  paa,  er  der  et  lille  Barn,  der  siger,  han  har  ikke 
noget  paa ! « 

»Men  han  har  jo 
ikke  noget  paa!« 
raabte  tilsidst  hele 
Folket.  Det  krøb  i 
Kejseren,  thi  han 
syntes,  de  havde 
Ret,  men  han  tænk- 
te som  saa:  »Nu 
maa  jeg  holde  Pro- 
cessionen ud.«  Og 
saa  holdt  han  sig 
endnu  stoltere,  og 
Kammerherrerne 
gik  og  bar  Slæbet, 
som  der  slet  ikke 

DET  SKHUPKNAGER  I  MIG,  SAA 
DEJLIG  KOLDT  ER  DET 


Det  skrupknager  i  mig,  saa  dejlig  koldt  er  det! «  sagde  Snemanden. 
»Vinden  kan  rigtignok  bide  Liv  i  en!  Og  hvor  den  gloende  der, 
hun  glor!«  det  var  Solen,  han  mente;  den  var  lige  ved  at  gaa  ned.  »Hun 
skal  ikke  faa  mig  til  at  blinke,  jeg  kan  nok  holde  paa  Brokkerne.  « 

Det  var  to  store,  trekantede  Tagstensbrokker,  han  havde  til  Øjne;  Mun- 
den var  et  Stykke  af  en  gammel  Rive,  derfor  havde  han  Tænder. 

Han  var  født  under  Hurraraab  af  Drengene,  hilset  af  Bjældeklang  og 
Piskesmæld  fra  Kanerne. 

Solen  gik  ned,  Fuldmaanen  stod  op,  rund  og  stor,  klar  og  dejlig  i  den 
blaa  Luft. 

»Der  har  vi  hende  igen  fra  en  anden  Kant,«  sagde  Snemanden.  Han 
troede  at  det  var  Solen,  der  viste  sig  igen.  »Jeg  har  vænnet  hende  af  med 
at  glo!  nu  kan  hun  hænge  der  og  lyse  op,  at  jeg  kan  se  mig  selv.  Vidste 
jeg  bare,  hvorledes  man  bærer  sig  ad  med  at  flytte  sig!  jeg  vilde  saa  gerne 
flytte  mig!  kunde  jeg  det,  vilde  jeg  nu  ned  at  glide  paa  Isen,  som  jeg  saa 
Drengene  gøre  det;  men  jeg  forstaar  ikke  at  løbe.« 

»Væk!  væk!«  bjæffede  den  gamle  Lænkehund;  han  var  noget  hæs,  det 
havde  han  været,  siden  han  var  Stuehund  og  laa  under  Kakkelovnen. 
»Solen  vil  nok  lære  dig  at  løbe!  det  saa  jeg  med  din  Formand  i  Fjor  og 
med  hans  Formand;  væk!  væk!  og  væk  ere  de  alle!« 

»Jeg  forstaar  dig  ikke,  Kammerat!«  sagde  Snemanden;  »skal  den  der- 
oppe lære  mig  at  løbe?«  han  mente  Maanen;  »ja,  hun  løb  rigtignok  før, 
da  jeg  saa  stift  paa  hende,  nu  lister  hun  fra  en  anden  Kant.« 

»Du  ved  ingenting,«  sagde  Lænkehunden,  »men  du  er  da  ogsaa  nylig 
klattet  op!  Den,  du  nu  ser,  kaldes  Maanen,  den,  der  gik,  var  Solen,  hun 
kommer  igen  i  Morgen,  hun  lærer  dig  nok  at  løbe  ned  i  Voldgraven.  Vi 
faa  snart  Forandring  i  Vejret,  det  kan  jeg  mærke  paa  mit  venstre  Bagben, 
det  jager  i  det.  Vi  faa  Vejrskifte.« 

»Jeg  forstaar  ham  ikke,«  sagde  Snemanden,  »men  jeg  har  en  Fornem- 
melse af,  at  det  er  noget  ubehageligt,  han  siger.  Hun,  der  gloede  og  gik 
ned,  som  han  kalder  Solen,  hun  er  heller  ikke  min  Ven,  det  har  jeg  paa 
Følelsen ! « 

»Væk!  væk!«  bjæffede  Lænkehunden,  gik  tre  Gange  rundt  om  sig  selv 
og  lagde  sig  saa  ind  i  sit  Hus  for  at  sove. 

Der  kom  virkelig  Forandring  i  Vejret.  En  Taage,  saa  tyk  og  klam,  lagde 
sig  i  Morgenstunden  hen  over  hele  Egnen;  i  Dagningen  luftede  det;  Vin- 

den  var  saa  isnende,  Frosten  tog  ordentlig  Tag,  men  hvor  det  var  et  Syn 
at  se,  da  Solen  stod  op.  Alle  Træer  og  Buske  stod  med  Rimfrost;  det  var 
som  en  hel  Skov  af  hvide  Koraller,  det  var,  som  om  alle  Grene  vare  over- 
dængede af  straalehvide  Blomster.  De  uendelig  mange  og  fine  Forgre- 
ninger, dem,  man  om  Sommeren  ikke  kan"  se  for  de  mange  Blade,  kom 
nu  frem  hver  evige  een;  det  var  en  Knipling  og  saa  skinnende  hvid,  som 
strømmede  der  en  hvid  Glans  ud  fra  hver  Gren.  Hængebirken  bevægede 
sig  i  Vinden,  der  var  Liv  i  den  som  i  Træerne  ved  Sommertid;  det  var 
en  mageløs  Dejlighed!  og  da  Solen  saa  skinnede,  nej,  hvor  funklede  det 
hele,  som  om  det  var  overpudret  med  Diamantstøv,  og  hen  over  Jordens 
Snelag  glimrede  de  store  Diamanter,  eller  man  kunde  ogsaa  tro,  at  der 
brændte  utallige  smaa  bitte  Lys,  endnu  hvidere  end  den  hvide  Sne. 

»Det  er  en  mageløs  Dejlighed,«  sagde  en  ung  Pige,  som  med  en  ung 
Mand  traadte  ud  i  Haven  og  standsede  just  ved  Snemanden,  hvor  de  saa 
paa  de  glimrende  Træer.  »Dejligere  Syn  har  man  ikke  om  Sommeren!* 
sagde  hun,  og  hendes  Øjne  straalede. 

»Og  saadan  en  Karl,  som  han  der,  har  man  nu  slet  ikke!«  sagde  den 
unge  Mand  og  pegede  paa  Snemanden.   Han  er  udmærket!« 

Den  unge  Pige  lo,  nikkede  til  Snemanden  og  dansede  saa  med  sin  Ven 
hen  over  Sneen,  der  knirkede  under  dem,  som  om  de  gik  paa  Stivelse. 

»Hvem  var  de  to?«  spurgte  Snemanden  Lænkehunden;  »du  er  ældre 
paa  Gaarden  end  jeg,  kender  du  dem?« 

»Det  gør  jeg!«  sagde  Lænkehunden.  »Hun  har  jo  klappet  mig,  og  han 
har  givet  mig  et  Kødben;  dem  bider  jeg  ikke!« 

»Men  hvad  forestille  de  her?«  spurgte  Snemanden. 

»Kærrrrr-restefolk!«  sagde  Lænkehunden.  »De  skal  flytte  i  Hundehus 
og  gnave  Ben  sammen.  Væk!  væk!« 

»Har  de  to  lige  saa  meget  at  betyde  som  du  og  jeg?«  spurgte  Snemanden. 

»De  høre  jo  til  Herskabet!«  sagde  Lænkehunden;  »det  er  rigtignok  saare 
lidt  man  ved,  naar  man  er  født  i  Gaar ;  det  mærker  jeg  paa  dig!  Jeg  har  Al- 
der og  Kundskab,  jeg  kender  alle  her  paa  Gaarden!  og  jeg  har  kendt  en 
Tid,  hvor  jeg  ikke  stod  her  i  Kulde  og  Lænke;  væk!  væk!« 

»Kulden  er  dejlig,«  sagde  Snemanden.  »Fortæl,  fortæl!  men  du  maa 
ikke  rasle  med  Lænken,  for  saa  knækker  det  i  mig.« 

»Væk,  væk!«  bjæffede  Lænkehunden.  »Hvalp  har  jeg  været;  lille  og  yn- 
dig, sagde  de,  da  laa  jeg  i  Fløjelsstol  derinde  paa  Gaarden,  laa  i  Skødet 
paa  det  øverste  Herskab,  blev  kysset  i  Flaben  og  visket  om  Poterne  med 
et  broderet  Lommetørklæde;  jeg  hed  »den  dejligste«,  »Nussenussebenet«, 
men  saa  blev  jeg  dem  for  stor;  saa  gav  de  mig  til  Husholdersken;  jeg  kom 
i  Kælderetagen!  Du  kan  se  ind  i  den,  hvor  du  staar;  du  kan  se  ned  i  Kam- 
meret, hvor  jeg  har  været  Herskab;  for  det  var  jeg  hos  Husholdersken. 
Det  var  vel  et  ringere  Sted  end  ovenpaa,  men  her  var  mere  behageligt; 

jeg  blev  ikke  krammet  og  slæbt  om  med  af  Børn  som  oyenpaa.  Jeg  havde 
lige  saa  god  Føde  som  før  og  meget  mere!  jeg  havde  min  egen  Pude,  og 
saa  var  der  en  Kakkelovn,  den  er  paa  denne  Tid  det  dejligste  i  Verden! 
jeg  krøb  helt  ind  under  den,  saa  at  jeg  blev  borte.  Oh,  den  Kakkelovn 
drømmer  jeg  endnu  om;  væk!  væk!« 

» Ser  en  Kakkelovn  saa  dejlig  ud? «  spurgte  Snemanden. » Ligner  den  mig?« 

»Den  er  lige  det  modsatte  af  dig!  kulsort  er  den!  har  en  lang  Hals  med 
Messingtromle.  Den  æder  Brænde,  saa  at  Ilden  staar  den  ud  af  Munden. 
Man  maa  holde  sig  paa  Siden  af  den,  tæt  op,  ind  under  den,  det  er  en 
uendelig  Behagelighed!  Du  maa  ind  ad  Vinduet  kunne  se  den  der,  hvor 
du  staar!« 

Og  Snemanden  saa,  og  virkelig  saa  han  en  sort,  blankpoleret  Genstand 
med  Messingtromle;  Ilden  lyste  ud  forneden.  Snemanden  blev  ganske  un- 
derlig til  Mode;  han  havde  en  Fornemmelse,  han  ikke  selv  kunde  gøre 
sig  Rede  for;  der  kom  over  ham  noget,  han  ikke  kendte,  men  som  alle 
Mennesker  kende,  riaar  de  ikke  ere  Snemænd. 

»Og  hvorfor  forlod  du  hende?«  sagde  Snemanden.  Han  følte,  at  det 
maatte  være  et  Hunkønsvæsen.  »Hvor  kunde  du  forlade  et  saadant  Sted?« 

»Det  var  jeg  nok  nødt  til,«  sagde  Lænkehunden,  »de  smed  mig  udenfor 
og  satte  mig  her  i  Lænke.  Jeg  havde  bidt  den  yngste  Junker  i  Benet,  for 
han  stødte  fra  mig  det  Ben,  jeg  gnavede  paa;  og  Ben  for  Ben  tænker  jeg! 
men  det  tog  de  ilde  op,  og  fra  den  Tid  har  jeg  staaet  i  Lænke  og  har  mistet 
min  klare  Røst,  hør,  hvor  hæs  jeg  er:  væk!  væk!  det  blev  Enden  paa  det. « 

Snemanden  hørte  ikke  mere  efter;  han  saa  stadig  ind  i  Husholderskens 
Kælderetage,  ned  i  hendes  Stue,  hvor  Kakkelovnen  stod  paa  sine  fire  Jern- 
ben og  viste  sig  i  Størrelse  som  Snemanden  selv. 

»Det  knager  saa  underligt  i  mig!«  sagde  han.  »Skal  jeg  aldrig  komme 
derind?  Det  er  et  uskyldigt  Ønske,  og  vore  uskyldige  Ønsker,  maa  dog 
vist  blive  opfyldte.  Det  er  mit  højeste  Ønske,  mit  eneste  Ønske,  og  det 
vilde  være  næsten  uretfærdigt,  om  det  ikke  blev  stillet  tilfreds.  Jeg  maa 
derind,  jeg  maa  hælde  mig  op  til  hende,  om  jeg  ogsaa  skal  knuse  Vin- 
duet. « 

»Der  kommer  du  aldrig  ind,«  sagde  Lænkehunden,  »og  kom  du  til  Kak- 
kelovnen, saa  var  du  væk!  væk!« 

*  Jeg  er  saa  godt  som  væk,«  sagde  Snemanden,  »jeg  brækker  over,  tror 

jeg-4 

Hele  Dagen  stod  Snemanden  og  saa  ind  ad  Vinduet;  i  Tusmørket  blev 
Stuen  endnu  mere  indbydende;  fra  Kakkelovnen  lyste  det  saa  mildt,  som 
ikke  Maanen  lyser  og  heller  ikke  Solen,  nej,  som  kun  Kakkelovnen  kan 
lyse,  naar  der  er  noget  i  den.  Gik  de  med  Døren,  saa  slog  Luen  ud,  det 
var  den  i  Vane  med;  det  blussede  ordentlig  rødt  i  Snemandens  hvide 
Ansigt,  det  lyste  rødt  lige  op  af  hans  Bryst. 

II.  32 

»Jeg  holder  det  ikke  ud,«  sagde  han.  Hvor  det  klæder  hende  at  række 
Tungen  ud!« 

Natten  var  meget  lang,  men  ikke  for  Snemanden,  han  stod  i  sine  egne 
dejlige  Tanker,  og  de  frøs,  saa  de  knagede. 

I  Morgenstunden  vare  Kældervinduerne  frosne  til,  de  bar  de  dejligste 
Isblomster,  nogen  Snemand  kunde  forlange,  men  de  skjulte  Kakkelov- 
nen. Ruderne  vilde  ikke  tø  op,  han  kunde  ikke  se  hende.  Det  knagede, 
det  knasede,  det  var  just  et  Frostvejr,  der  maatte  fornøje  en  Snemand, 
men  han  var  ikke  fornøjet;  han  kunde  og  burde  have  følt  sig  saa  lykkelig, 
men  han  var  ikke  lykkelig,  han  havde  Kakkelovnslængsel. 

»Det  er  en  slem  Syge  for  en  Snemand!«  sagde  Lænkehunden;  »jeg har 
ogsaa  lidt  af  den  Syge,  men  jeg  har  overstaaet  den;  væk!  væk!  —  Nu  faa 
vi  Vejrskifte!« 

Og  der  blev  Vejrskifte,  det  slog  om  i  Tø. 

Tøvejret  tog  til,  Snemanden  tog  af.  Han  sagde  ikke  noget,  han  klagede 
ikke,  og  det  er  det  rigtige  Tegn. 

En  Morgen  styrtede  han.  Der  stak  noget  ligesom  et  Kosteskaft  i  Vejret, 
hvor  han  havde  staaet,  det  havde  Drengene  rejst  ham  om. 

»Nu  kan  jeg  forstaa  det  med  hans  Længsel! «  sagde  Lænkehunden,  » Sne- 
manden har  haft  en  Kakkelovnsskraber  i  Livet;  det  er  den,  som  har  rørt 
sig  i  ham,  nu  er  det  overstaaet;  væk!  væk!« 

Og  snart  var  ogsaa  Vinteren  overstaaet. 

»Væk!  væk!«  bjæffede  Lænkehunden;  men  Smaapigerne  paa  Gaarden 
sang : 

»Skyd  frem,  Skovmærke!  frisk  og  prud, 
hæng,  Pil!  din  uldne  Vante  ud, 
kom,  Kukker,  Lærke!  syng,  vi  har 
alt  Foraar  sidst  i  Februar! 
Jeg  synger  med:  Kukkuk!  kvivit! 
Kom,  kære  Sol,  kom  saadan  tit!« 

Og  saa  tænker  ingen  paa  Snemanden. 

DET  ER  OVER  HUNDREDE  AAR  SIDEN! 
DER  LAA  RAG  SKOVEN  VED  DEN  STORE 
INDSØ  EN  GAMMEL  HERREGAARD 


Uet  er  over  hundrede  Aar  siden! 
Der  laa  bag  Skoven  ved  den  store  Indsø  en  gammel  Herregaard, 
og  rundtom  den  var  der  dybe  Grave,  hvori  vokste  Dunhammere,  Siv  og 
Rør.  Tæt  ved  Broen  til  Indkørselsporten  stod  et  gammelt  Piletræ,  der 
hældede  sig  ud  over  Rørene. 

Omme  fra  Hulvejen  lød  Horn  og  Hestetrampen,  og  derfor  skyndte  den 
lille  Gaasepige  sig  med  at  faa  Gæssene  tilside  fra  Broen,  før  Jagtselska- 
bet kom  galopperende;  det  kom  i  saadan  en  Fart,  at  hun  gesvindt  maatte 
springe  op  paa  en  af  de  høje  Stene  ved  Broen  for  ikke  at  blive  redet  over- 
ende. Halv  Barn  var  hun  endnu,  fin  og  spinkel,  men  med  et  velsignet 
Udtryk  i  sit  Ansigt  og  to  rare,  klare  Øjne;  men  det  saa  Herremanden  ikke 
paa;  i  den  flyvende  Fart  han  kom,  vendte  han  Pisken  i  sin  Haand,  og  af 
raa  Lystighed  stødte  han  hende  med  Skaftet  lige  for  Brystet,  saa  hun  gik 
bagover. 


254 


ALT  PAA  SIN  RETTE  PLADS 


»Alt  paa  sin  rette  Plads!«  raabte  han,  »i  Skarnet  med  dig!«  og  saa  lo 
han,  det  skulde  nu  være  saa  morsomt,  og  de  andre  lo  med;  hele  Selska- 
bet gjorde  Skrig  og  Skraal,  og  Jagthundene  gøede,  det  var  rigtignok: 

»Rige  Fugl  kommer  susende!« 

Gud  ved,  hvor  rig  han  var  endda. 

Den  stakkels  Gaasepige  greb  for  sig,  idet  hun  faldt,  og  fik  fat  i  en  af  de 
nedhængende  Pilegrene;  og  ved  den  holdt  hun  sig  oppe  over  Dyndet,  og 
saasnart  Herskab  og  Hunde  vare  vel  inde  af  Porten,  arbejdede  hun  paa 
at  komme  op,  men  Grenen  knækkede  af  ved  Kronen,  og  Gaasepigen  faldt 
tungt  tilbage  i  Rørene,  da  i  det  samme  en  kraftig  Haand  ovenfra  greb 
hende.  Det  var  en  vandrende  Hosekræmmer,  som  et  Stykke  borte  havde 
set  til  og  skyndte  sig  nu  med  at  komme  hende  til  Hjælp. 

»Alt  paa  sin  rette  Plads!«  sagde  han  i  Spøg  efter  Herremanden  og  trak 
hende  op  paa  det  tørre;  den  afbrækkede  Gren  stillede  han  hen  mod  Ste- 
det, hvor  den  var  knækket  af,  men  »paa  sin  rette  Plads«,  det  gaar  ikke 
altid!  og  saa  stak  han  Grenen  ned  i  den  bløde  Jord,  »gro,  om  du  kan,  og 
skær  dem  en  god  Fløjte  deroppe  paa  Gaarden!«  han  undte  Herremanden 
og  hans  en  dygtig  Spidsrodsmarch;  og  saa  gik  han  ind  paa  Herregaarden, 
men  ikke  op  i  Højsalen,  dertil  var  han  for  ringe!  ind  til  Folkene  i  Borg- 
stuen kom  han,  og  de  saa  paa  hans  Varer  og  købslog;  men  oppe  fra  Gil- 
desbordet  lød  Skraal  og  Vræl,  der  skulde  være  Sang,  de  kunde  den  ikke 
bedre.  Der  lød  Latter  og  Hundehyl,  der  var  stor  Fraasen  og  Sviren;  Vin 
og  gammelt  01  skummede  i  Glas  og  Krus,  og  Livhundene  aad  med;  et  og 
andet  Bæst  af  dem  blev  af  Junkerne  kysset,  efter  at  det  først  med  den  lange 
Ørelap  var  tørret  om  Snuden.  Hosekræmmeren  blev  kaldt  derop  med 
sine  Varer,  men  kun  for  at  de  kunde  have  deres  Spas  med  ham.  Vinen  var 
gaaet  ind  og  Forstanden  ud.  De  hældte  01  i  en  Strømpe  til  ham,  at  han 
kunde  drikke  med,  men  gesvindt!  det  var  nu  saa  overordentlig  snildt  og 
til  Grin.  Hele  Drift  Kvæg,  Bønder  og  Bøndergaarde  bleve  satte  paa  eet 
Kort  og  tabte. 

»Alt  paa  sin  rette  Plads!«  sagde  Hosekræmmeren,  da  han  igen  var  vel 
udenfor  Sodoma  02  Gomorra,  som  han  kaldte  det.  »Den  aabne  Lande- 
vej,  det  er  min  rette  Plads,  deroppe  var  jeg  slet  ikke  i  mit  Es.«  Øg  den 
lille  Gaasepige  nikkede  til  ham  fra  Markledet. 

Og  der  gik  Dage,  og  der  gik  Uger,  og  det  viste  sig,  at  den  afbrækkede 
Pilegren,  som  Hosekræmmeren  havde  stukket  ned  ved  Vandgraven,  holdt 
sig  stadig  frisk  og  grøn,  ja,  at  den  endogsaa  skød  nye  Skud;  den  lille 
Gaasepige  saa,  at  den  maatte  have  fæstet  Rod,  og  hun  glædede  sig  saa  in- 
derligt derover,  det  var  hendes  Træ,  syntes  hun. 

Ja,  med  det  gik  det  fremad,  men  med  alt  andet  paa  Gaarden  gik  det 

svært  tilbage  ved  Svir  og  ved  Spil :  det  er  to  Triller,  som  ikke  ere  gode  at 
staa  paa. 

Der  var  ikke  gaaet  seks  Aar,  saa  vandrede  Herremanden  med  Pose  og 
Stav  som  fattig  Mand  fra  Gaarden,  og  den  blev  købt  af  en  rig  Hosekræm- 
mer, og  det  var  just  ham,  som  havde  været  til  Spot  og  Grin  og  var  budt 
01  i  en  Strømpe;  men  Ærlighed  og  Driftighed,  de  give  god  Medbør,  og 
nu  var  Hosekræmmeren  Herre  paa  Gaarden;  men  fra  den  Stund  kom  der 
aldrig  Kortenspil  der;  »det  er  en  slem  Læsning,«  sagde  han,  »den  kom- 
mer derfra,  at  da  Fanden  første  Gang  saa  Bibelen,  vilde  han  vrænge  en  ef- 
ter, der  skulde  være  ligesaadan,  og  saa  opfandt  han  Kortenspillet!« 

Den  nye  Herremand  tog  sig  en  Frue,  og  hvem  var  hun,  det  var  den 
lille  Gaasepige,  som  altid  havde  været  skikkelig,  from  og  god ;  og  i  de  nye 
Klæder  saa  hun  ud  saa  fin  og  køn,  som  var  hun  født  en  fornem  Jomfru. 
Hvorledes  gik  det  til?  Ja,  det  er  for  lang  en  Historie  i  vor  travle  Tid,  men 
det  gik  til,  og  det  vigtigste  kommer  bagefter. 

Velsignet  og  godt  var  der  paa  den  gamle  Gaard;  Moder  stod  selv  for 
det  indvendige  og  Fader  for  det  udvendige;  det  var,  ligesom  Velsignelsen 
vældede  frem,  og  hvor  Velstand  er,  der  kommer  Velstand  til  Huse.  Den 
gamle  Gaard  blev  pudset  og  malet,  Gravene  rensede  og  Frugttræer  plan- 
tede; venligt  og  godt  saa  der  ud,  og  Stuegulvet  var  blankt  som  et  Spække- 
bræt. I  den  store  Sal  sad  om  Vinteraftenerne  Madammen  med  alle  sine 
Piger  og  spandt  uldent  og  Linned;  og  hver  Søndagaften  læstes  der  højt 
af  Bibelen,  og  det  af  Justitsraaden  selv,  for  han  blev  Justitsraad,  Hose- 
kræmmeren, men  det  var  først  paa  hans  meget  gamle  Dage.  Børnene 
vokste  til,  —  der  kom  Børn,  —  og  alle  bleve  de  vel  oplærte,  men  de  havde 
jo  ikke  lige  gode  Hoveder,  saadan  som  det  er  i  enhver  Familie. 

Men  Pilegrenen  udenfor  var  blevet  til  et  helt  prægtigt  Træ,  der  stod 
frit  og  ubeskaaret,  »det  er  vort  Stamtræ!«  sagde  de  gamle  Folk  og  det 
Træ  skulde  holdes  i  Agt  og  Ære,  sagde  de  til  Børnene,  ogsaa  til  dem,  som 
ikke  havde  gode  Hoveder. 

Og  nu  var  der  gaaet  hundrede  Aar. 

Det  var  i  vor  Tid;  Søen  var  blevet  til  en  Mose,  og  den  gamle  Herre- 
gaard  var  ligesom  visket  ud;  der  stod  en  aflang  Pyt  Vand  med  lidt  Sten- 
sætning til  Siden,  det  var  Besten  af  de  dybe  Grave,  og  her  stod  endnu  et 
prægtigt,  gammelt  Træ,  der  hældede  sine  Grene,  det  var  Stamtræet;  det 
stod  og  viste,  hvor  smukt  et  Piletræ  kan  være,  naar  det  faar  Lov  til  at  skøtte 
sig  selv.  -  -  Det  var  jo  rigtignok  revnet  midt  i  Stammen,  lige  nede  fra  Bo- 
den og  op  til  Kronen,  Stormen  havde  drejet  det  lidt,  men  det  stod,  og  fra 
alle  Bevner  og  Sprækker  i  det,  hvor  Vind  og  Vejr  havde  lagt  Muldjord, 
vokste  Græs  og  Blomster;  især  øverst,  hvor  de  store  Grene  delte  sig,  var 
der  ligesom  en  hel  lille  hængende  Have  med  Hindbær  og  Fuglegræs,  ja, 

endogsaa  et  lille  bitte  Rønnebærtræ  havde  der  rodfæstet  sig  og  stod  saa 
slankt  og  fint  midt  oppe  i  det  gamle  Piletræ,  der  spejlede  sig  i  det  sorte 
Vand,  naar  Vinden  havde  drevet  Andemaden  hen  i  et  Hjørne  af  Vand- 
pytten. -    En  lille  Sti,  hen  over  Hovmarken,  førte  tæt  her  forbi. 

Højt  paa  Banken  ved  Skoven,  med  en  dejlig  Udsigt,  laa  den  nyeGaard,  stor 
og  prægtig,  med  Glasruder  saa  klare,  at  man  skulde  tro,  at  der  sletingen 
var.  Den  store  Trappe  ved  Døren  saa  nd,  som  om  den  havde  Lysthus  paa 
af  Roser  og  storbladede  Planter.  Græspletten  var  saa  ren  grøn,  som  om 
hvert  Straa  blev  set  efter  Morgen  og  Aften.  Inde  i  Salen  hang  kostelige 
Malerier,  og  der  stod,  med  Silke  og  med  Fløjl,  Stole  og  Sofaer,  der  næsten 
kunde  gaa  paa  deres  egne  Ben,  Borde  med  blanke  Marmorplader  og  Bø- 
ger i  Saffian  og  Guldsnit  .  .  .  .jo,  det  var  rigtignok  rige  Folk,  som  boede 
her,  det  var  fornemme  Folk,  her  boede  Baronens. 

Det  ene  svarede  der  til  det  andet.  Alt  paa  sin  rette  Plads!«  sagde  de 
ogsaa,  og  derfor  vare  alle  de  Skilderier,  som  engang  havde  været  til  Stads 
og  Hæder  paa  den  gamle  Gaard,  nu  ophængte  i  Gangen  til  Karlekamret; 
rigtigt  Skrammel  var  det,  især  to  gamle  Portrætter,  det  ene  en  Mand  i 
rosenrød  Kjole  og  med  Paryk,  det  andet  en  Dame  med  pudret  opsat  Haar 
og  en  rød  Rose  i  Haanden,  men  begge  omgivne  ens  med  en  stor  Krans 
af  Pilegrene.  Der  var  saa  mange,  runde  Huller  i  de  to  Billeder,  og  det  kom 
af,  at  de  smaa  Baroner  altid  gik  og  skød  deres  Flitsbuer  af  paa  de  to  gamle 
Folk.  Det  var  Justitsraaden  og  Justitsraadinden,  dem,  hele  Slægten  stam- 
mede ned  fra. 

» Men  de  er  ikke  rigtig  af  vor  Familie ! « sagde  en  af  de  smaa  Baroner.  » Han 
var  en  Hosekræmmer,  og  hun  en  Gaasetøs.  De  vare  ikke  som  Papa  og 
Mama.« 

Billederne  var  noget  daarligt  Skrammel,  og  »alt  paa  sin  rette  Plads!« 
sagde  man,  og  saa  kom  Oldefar  og  Oldemor  paa  Gangen  til  Karlekamret. 

Præstesønnen  var  Huslærer  der  paa  Gaarden;  han  gik  en  Dag  med  de 
smaa  Baroner  og  deres  ældste  Søster,  der  lige  nylig  var  konfirmeret,  og 
de  kom  hen  over  Stien,  ned  mod  det  gamle  Piletræ;  og  medens  de  gik, 
bandt  hun  en  Buket  af  Markens  Grønt;  »alt  paa  sin  rette  Plads,«  og  det 
blev  et  Skønheds  Hele.  Imidlertid  hørte  hun  dog  meget  godt  efter  alt,  hvad 
der  blev  sagt,  og  det  glædede  hende  saameget,  at  høre  Præstesønnen  for- 
tælle om  Naturens  Kræfter  og  Historiens  store  Mænd  og  Kvinder;  hun 
var  en  sund,  velsignet  Natur,  adlet  i  Sjæl  og  Tanke  og  med  et  Hjerte  til 
ret  at  omfatte  alt  af  Gud  skabt. 

De  standsede  nede  ved  det  gamle  Piletræ;  den  mindste  af  Baronerne 
vilde  saa  gerne  have  sig  en  Fløjte  skaaret,  det  havde  han  før  faaet  af  an- 
dre Piletræer,  og  Præstesønnen  brød  en  Gren  af. 

»Oh,  gør  det  ikke!«  sagde  den  unge  Baronesse;  men  saa  var  det  gjort. 
»Det  er  jo  vort  gamle,  berømmelige  Træ!  jeg  holder  saa  meget  af  det!  ja, 

derfor  ler  man  mig  ogsaa  ud  hjemme,  men  det  er  det  samme!  Der  er  et 
Sagn  om  det  Træ  — ! « 

Og  nu  fortalte  hun  alt,  hvad  vi  have  hørt  om  Træet,  om  den  gamle  Gaard, 
om  Gaasepigen  og  Hosekræmmeren,  som  mødtes  her  og  hleve  Stamfor- 
ældre  til  den  fornemme  Slægt  og  til  den  unge  Baronesse. 

»De  vilde  ikke  lade  sig  adle,  de  gamle,  skikkelige  Folk!«  sagde  hun. 
»De  havde  det  Mundheld:  »Alt  paa  sin  rette  Plads!«  og  det  syntes  de,  at 
de  ikke  kom,  naar  de  for  Penge  lod  sig  ophøje.  Det  var  deres  Søn,  min 
Bedstefader,  som  blev  Baron,  han  skal  have  haft  stor  Lærdom,  været  højt 
anset  og  afholdt  af  Prinser  og  Prinsesser,  været  med  ved  alle  deres  Fe- 
ster. Ham  holde  de  andre  hjemme  mest  af,  men,  jeg  ved  ikke  selv,  der 
er  mig  noget  ved  det  gamle  Par,  som  drager  mit  Hjerte  til  dem;  der  maa 
have  været  saa  hyggeligt ,  saa  patriarkalsk  paa  den  gamle  Gaard,  hvor 
Husmoderen  sad  og  spandt  med  alle  sine  Piger,  og  den  gamle  Herre  læ- 
ste højt  af  Bibelen.« 

»Det  har  været  prægtige  Folk,  fornuftige  Folk!«  sagde  Præstesønnen; 
og  saa  vare  de  lige  inde  i  Tale  om  Adel  og  borgerlig,  og  det  var  næsten, 
som  om  Præstesønnen  ikke  hørte  til  Borgerskabet,  saaledes  talte  han  om 
det  at  være  af  Adel. 

»Det  er  lykkeligt  at  høre  til  en  Slægt,  som  har  udmærket  sig!  saaledes 
at  have  ligesom  en  Blodets  Spore  i  sig  til  at  gaa  frem  i  det  dygtige.  Dej- 
ligt er  det  at  eje  et  Slægtsnavn,  der  er  Adgangskort  til  de  første  Familier. 
Adel  betyder  ædel,  det  er  Guldmønten,  der  har  faaet  i  Stempel,  hvad  den 
selv  er  i  Værdi.  -  Det  er  Tidens  Tone,  og  mange  Poeter  slaa  naturligvis 
ind  i  den,  at  alt,  hvad  adeligt  er,  skal  være  daarligt  og  dumt,  men  hos  den 
fattige,  jo  lavere  man  stiger  ned,  desmere  glinser  det.  Men  det  er  ikke 
min  Mening,  thi  det  er  aldeles  galt,  aldeles  falskt.  I  de  højere  Stænder  fin- 
des mange  gribende,  skønne  Træk;  min  Moder  har  fortalt  mig  eet,  og  jeg 
kunde  give  flere.  Hun  var  i  Besøg  i  et  fornemt  Hus  i  Byen,  min  Mormor, 
tror  jeg,  havde  opammet  den  naadige  Frue.  Min  Moder  stod  i  Stuen  med 
den  gamle,  højadelige  Herre;  da  saa  han,  at  der  kom  nede  i  Gaarden  en 
gammel  Kone  paa  Krykker;  hver  Søndag  kom  denne  og  fik  et  Par  Skil- 
ling. »Der  er  den  gamle  Stakkel«,  sagde  Herren,  »hun  har  saa  svært  ved 
at  gaa!«  -  -  og  før  min  Moder  forstod  det,  var  han  ude  af  Døren  og  nede 
ad  Trapperne,  han,  den  halvfjerdsindstyveaarige,  gamle  Ekscellence,  var 
selv  gaaet  ned  til  den  fattige  Kone  for  at  spare  hende  fra  at  gaa  den  be- 
sværlige Vej  op  efter  den  Skillings  Hjælp,  hun  kom  efter.  Det  er  jo  kun 
et  ringe  Træk,  men  som  »Enkens  Skærv«  har  den  Klang  fra  Hjertebun- 
den,  Klang  fra  Menneskenaturen;  og  derhen  skal  Digteren  pege,  i  vor 
Tid  just  skal  han  synge  derom,  det  gør  godt,  mildner  og  forsoner!  Men 
hvor  et  Stykke  Menneske,  fordi  han  er  af  Blod  og  har  Stamtavle  som  de 
arabiske  Heste,  staar  paa  Bagbenene  og  vrinsker  i  Gaden,  og  i  Stuen  si- 

II.  33 


258 


ALT  PAA  SIN  RETTE  PLADS 


ger:  »Her  har  været  Folk  fra  Gaden!«  naar  en  borgerlig  har  været  der- 
inde, der  er  Adelen  gaaet  i  Forraadnelse,  blevet  til  en  Maske  af  det  Slags, 
som  Tespis  gjorde  sig  dem,  og  man  morer  sig  over  Personen  og  giver 
den  Satiren  i  Vold.« 

Det  var  Præstesønnens  Tale,  den  var  noget  lang,  men  saa  var  Fløjten 
skaaret. 

Der  var  stort  Selskab  paa  Gaarden,  mange  Gæster  fra  Omegnen  og 
Hovedstaden.  Damer  klædte  med  Smag  og  uden  Smag.  Den  store  Sal 
ganske  opfyldt  med  Mennesker.  Omegnens  Præster  stod  ærbødigst  i  Klump 
i  et  Hjørne,  det  saa  ud,  som  om  der  var  Begravelse,  men  der  var  For- 
nøjelse, men  den  var  endnu  ikke  sat  i  Gang. 

Stor  Koncert  skulde  der  være,  og  derfor  havde  den  lille  Baron  sin  Pile- 
flojte  ind  med,  men  han  kunde  ikke  faa  Vejr  i  den,  det  kunde  ikke  heller 
Papa,  og  derfor  duede  den  ikke. 

Der  var  Mnsik  og  Sang  af  det  Slags,  der  er  mest  morsom  for  dem,  som 
udøve  den;  forresten  nydeligt. 

»De  er  ogsaa  Virtuos!«  sagde  en  Kavaler,  der  var  sine  Forældres  Barn; 
»De  blæser  Fløjte,  De  skærer  den  selv.  Det  er  Geniet,  der  behersker 
-  sidder  paa  højre  Side,  -  -  Gud  bevar'  os!  jeg  følger  ganske  med  Tiden, 
det  maa  man.  Ikke  sandt,  De  vil  henrykke  os  alle  med  det  lille  Instru- 
ment!« og  saa  rakte  han  ham  den  lille  Fløjte,  der  var  skaaret  af  Piletræet 
nede  ved  Vandpytten,  og  højt  og  lydeligt  forkyndte  han,  at  Huslæreren 
vilde  skænke  dem  en  Solo  paa  Fløjte. 

Der  skulde  gøres  Nar  ad  ham,  det  var  let  at  forstaa,  og  Huslæreren 
vilde  saa  ikke  blæse,  skønt  han  nok  kunde,  men  de  trængte  paa,  de  nødte 
ham,  og  saa  tog  han  Fløjten  og  satte  den  for  Munden. 

Det  var  en  underlig  Fløjte!  der  lød  en  Tone  saa  udholdende,  som  den 
klinger  fra  Damplokomotivet,  ja,  meget  stærkere  ;  den  lød  over  hele  Gaar- 
den, Haven  og  Skoven,  milevidt  ud  i  Landet,  og  med  Lyden  kom  der  en 
Stormvind,  som  bruste:  »Alt  paa  sin  rette  Plads!«  -  og  saa  fløj  Papa, 
ligesom  baaret  af  Vinden,  ud  af  Gaarden  og  lige  lukt  ind  i  Røgterhuset, 
og  Røgteren  fløj  op  -  ikke  i  Storstuen,  der  kunde  han  ikke  komme,  nej 
op  i  Tjenerkamret,  mellem  det  fine  Tjenerskab,  der  gik  i  Silkestrømper, 
og  de  stolte  Karle  bleve  som  gigtslaaede  ved,  at  en  saadan  ringe  Person 
turde  sætte  sig  til  Bords  mellem  dem. 

Men  i  Høj  salen  fløj  den  unge  Baronesse  op  ved  den  øverste  Bordende, 
hvor  hun  var  værdig  at  sidde,  men  Præstesønnen  fik  Sæde  ved  Siden  af, 
og  der  sad  cle  begge  to,  som  om  de  var  et  Brudepar.  En  gammel  Greve 
af  Landets  ældste  Slægt  blev  urokket  paa  sin  Hædersplads;  for  Fløjten 
var  retfærdig,  og  det  skal  man  være.  Den  vittige  Kavaler,  der  var  Skyld 
i  Fløjtespillet,  han,  der  var  sine  Forældres  Barn,  fløj  paa  Hovedet  ind 
imellem  Hønsene,  men  ikke  alene. 

En  hel  Mil  ud  i  Landet  lød  Fløjten,  og  der  hørtes  store  Begivenheder. 
En  rig  Grossererfamilie,  der  kørte  med  fire,  blæste  aldeles  ud  af  Vognen 
og  fik  ikke  engang  Plads  bag  paa;  to  rige  Bønder,  der  i  vor  Tid  vare  vok- 
sede over  deres  egen  Kornmark,  blæste  ned  i  Muddergrøften;  det  var  en 
farlig  Fløjte!  lykkeligvis  sprak  den  ved  den  første  Lyd,  og  det  var  godt, 
saa  kom  den  i  Lommen  igen:  »Alt  paa  sin  rette  Plads!« 

Dagen  efter  talte  man  ikke  om  den  Begivenhed,  derfor  har  man  den 
Talemaade  »at  stikke  Piben  ind!«  Alt  var  ogsaa  i  sin  gamle  Orden  igen, 
kun  at  de  to  gamle  Billeder,  Hosekræmmeren  og  Gaasepigen,  hang  oppe 
i  Højsalen,  der  vare  de  blæste  op  paa  Væggen;  og  da  en  af  de  rigtige 
Kunstkendere  sagde,  at  de  vare  malede  af  en  Mesterhaand,  saa  bleve  de 
hængende  og  istandsatte,  man  vidste  jo  ikke  før,  at  de  duede,  og  hvor 
skulde  man  vide  det.  Nu  hang  de  paa  Hædersplads.  »Alt  paa  sin  rette 
Plads!«  og  der  kommer  det!  Evigheden  er  lang,  længere  end  denne  Hi- 
storie. 

DET  STØRSTE  GRØNNE  BLAD  HER 
TIL  LANDS,  DET  ER  DA  RIGTIGNOK 
ET  SKRÆPPEBLAD 


Det  største  grønne  Blad  her  til  Lands,  det  er  da  rigtignok  et  Skræppe- 
blad; holder  man  det  foran  paa  sin  lille  Mave,  saa  er  det  ligesom 
et  helt  Forklæde,  og  lægger  man  det  paa  sit  Hoved,  saa  er  det  i  Regnvejr 
næsten  ligesaa  godt  som  en  Paraply,  for  det  er  saa  forfærdelig  stort. 
Aldrig  vokser  en  Skræppe  alene,  nej,  hvor  der  gror  een,  der  gro  flere,  det 
er  en  stor  Dejlighed,  og  al  den  Dejlighed  er  Sneglemad.  De  store,  hvide 
Snegle,  som  fornemme  Folk  i  gamle  Dage  lod  lave  til  Frikassé,  spiste  og 
sagde:  »Hum!  hvor  det  smager!«  for  de  troede  nu,  det  smagte  saa  dejligt, 
de  levede  af  Skræppeblade,  og  derfor  bleve  Skræpperne  saaede. 

Nu  var  der  en  gammel  Herregaard,  hvor  man  ikke  længer  spiste  Snegle, 
de  vare  ganske  uddøde,  men  Skræpperne  vare  ikke  uddøde,  de  vokste 
og  vokste  over  alle  Gange  og  alle  Bede,  man  kunde  ikke  mere  faa  Bugt 
med  dem,  det  var  en  hel  Skræppeskov,  hist  og  her  stod  et  Æble-  og  et 
Blommetræ,  ellers  kunde  man  nu  aldrig  have  tænkt,  at  det  var  en  Have. 
Alt  var  Skræpper,  og  derinde  boede  de  to  sidste,  inderlig  gamle  Snegle. 

De  vidste  ikke  selv,  hvor  gamle  de  vare,  men  de  kunde  godt  huske,  at 
de  havde  været  mange  flere,  at  de  vare  af  en  Familie  fra  fremmede  Lande, 
og  at  for  dem  bg  deres  var  hele  Skoven  plantet.  De  havde  aldrig  været 
udenfor,  men  de  vidste,  at  der  var  endnu  noget  til  i  Verden,  som  hed 
Herregaarde n,  og  deroppe  blev  man  kogt,  og  saa  blev  man  sort,  og  saa 
blev  man  lagt  paa  Sølvfad,  men  hvad  videre  der  skete,  vidste  man  ikke. 
Hvorledes  det  iøvrigt  var  at  blive  kogt  og  at  ligge  paa  Sølvfad,  kunde  de 
ikke  tænke  sig,  men  dejligt  skulde  det  være  og  særdeles  fornemt.  Hverken 
Oldenborren,  Skrnptudsen  eller  Regnormen,  som  de  spurgte  ad,  kunde 
give  Besked,  ingen  af  dem  havde  været  kogt  eller  ligget  paa  Sølvfad. 

De  gamle,  hvide  Snegle  vare  de  fornemste  i  Verden,  vidste  de,  Skoven 
var  til  for  deres  Skyld,  og  Herregaarden  var  til,  for  at  de  kunde  blive 
kogte  og  lagte  paa  Sølvfad. 

De  levede  nu  meget  ensomt  og  lykkeligt,  og  da  de  selv  ikke  havde  Børn, 
saa  havde  de  taget  en  lille  almindelig  Snegl  til  sig,  som  de  opdrog  som 
deres  egen,  men  den  lille  vilde  ikke  vokse,  for  han  var  almindelig;  men 
de  gamle,  især  Mutter,  Sneglemutter,  syntes,  hun  kunde  dog  bemærke, 
hvor  han  tog  til,  og  hun  bad  Fatter,  dersom  han  ikke  kunde  se  det,  han 
da  vilde  føle  paa  det  lille  Sneglehus,  og  saa  følte  han  og  fandt,  at  Mutter 
havde  Ret. 

En  Dag  var  det  stærk  Regn. 


»Hør,  hvor  det  tromme-romme-rommer  paa  Skræpperne!«  sagde 
Sneglefader. 

»Der  kommer  ogsaa  Draaber!«  sagde  Sneglemor.  »Det  løber  jo  lige  ned 
af  Stilken!  Du  skal  se  her  bliver  vaadt!  Jeg  er  glad  ved,  vi  have  vort  gode 
Hus,  og  den  lille  ogsaa  har  sit!  Der  er  rigtignok  gjort  mere  for  os  end  for 
alle  andre  Skabninger;  man  kan  da  se,  at  vi  er  Herskabet  i  Verden!  Vi 
have  Hus  fra  Fødselen,  og  Skræppeskoven  er  saaet  for  vor  Skyld  — !  jeg 
gad  nok  vidst,  hvor  langt  den  strækker  sig,  og  hvad  der  er  udenfor!« 

»Der  er  ikke  noget  udenfor!«  sagde  Sneglefader.  »Bedre  end  hos  os 
kan  der  ingen  Steder  være,  og  jeg  har  ikke  noget  at  ønske!  « 

»Jo,«  sagde  Mor,  »jeg  gad  nok  komme  paa  Herregaarden,  blive  kogt 
og  lagt  paa  Sølvfad,  det  ere  alle  vore  Forfædre  blevne,  og  du  kan  tro, 
der  er  noget  aparte  ved  det!« 

»Herregaarden  er  muligvis  faldet  sammen!«  sagde  Sneglefar,  »eller 

Skræppeskoven  er  vokset  hen  over  den,  saa  at  Menneskene  ikke  kunne 
komme  ud.  Det  har  da  heller  ingen  Hast,  men  du  iler  altid  saa  forfærde- 
ligt, og  det  begynder  den  lille  ogsaa  med;  har  han  nu  ikke  i  tre  Dage 
krøbet  op  ad  den  Stilk,  jeg  faar  ondt  i  Hovedet,  naar  jeg  ser  op  paa 
ham ! « 

»Du  maa  ikke  skænde,«  sagde  Sneglemor,  »han  kryber  saa  sindigt,  vi 
faa  nok  Fornøjelse  af  ham,  og  andet  have  vi  gamle  jo  ikke  at  leve  for! 
Men  har  du  tænkt  paa  det:  hvor  faa  vi  en  Kone  til  ham.  Tror  du  ikke, 
der  langvejs  inde  i  Skræppeskoven  skulde  være  nogen  af  vor  Art?« 

»Sorte  Snegle  tror  jeg  nu  nok  der  er,«  sagde  den  gamle,  »sorte  Snegle 
uden  Hus,  men  det  er  saa  simpelt,  og  de  have  Indbildninger,  men  vi 
kunne  give  det  i  Kommission  til  Myrerne,  de  løbe  frem  og  tilbage,  som 
om  de  have  noget  at  bestille,  de  ved  vist  en  Kone  til  vor  lille  Snegl ! « 

»Jeg  ved  rigtignok  den  allerdejligste!«  sagde  een  af  Myrerne,  »men  jeg 
er  bange,  det  gaar  ikke,  for  hun  er  Dronning!« 

»Det  gør  ikke  noget!«  sagde  de  gamle.  »Har  hun  Hus?« 

»Hun  har  Slot!«  sagde  Myrerne,  »det  dejligste  Myreslot  med  syvhun- 
drede Gange.« 

»Tak!«  sagde  Sneglemor,  »vor  Søn  skal  ikke  i  en  Myretue!  ved  I  ikke 
bedre,  saa  give  vi  det  i  Kommission  til  de  hvide  Myg,  de  flyve  vidt  om- 
kring i  Regn  og  i  Solskin,  de  kende  Skræppeskoven  forinden  og  for- 
uden. « 

»Vi  have  en  Kone  for  ham!  sagde  Myggene,  »hundrede  Menneske- 
skridt herfra  sidder  paa  en  Stikkelsbærbusk  en  lille  Snegl  med  Hus,  den 
er  ganske  ensom  og  gammel  nok  til  at  gifte  sig.  Det  er  bare  hundrede 
Menneskeskridt! « 

»Ja,  lad  hende  komme  til  ham!«  sagde  de  gamle,  »han  har  en  Skræppe- 
skov,  hun  har  kun  en  Busk!« 

Og  saa  hentede  de  den  lille  Sneglefrøken.  Det  varede  otte  Dage,  før 
hun  kom,  men  det  var  just  det  rare  ved  det,  saa  kunde  man  se,  hun  var 
af  Arten. 

Og  saa  holdt  de  Bryllup.  Seks  Sankt-Hans-Orme  lyste,  saa  godt  de 
kunde;  ellers  gik  det  hele  stille  af,  for  de  gamle  Sneglefolk  kunde  ikke 
taale  Svir  og  Lystighed;  men  en  dejlig  Tale  blev  der  holdt  af  Sneglemor, 
Fatter  kunde  ikke,  han  var  saa  bevæget,  og  saa  gav  de  dem  i  Arv  den 
hele  Skræppeskov  og  sagde,  hvad  de  altid  havde  sagt,  at  det  var  det  bed- 
ste i  Verden,  og  naar  de  levede  redeligt  og  skikkeligt  og  formerede  sig,  vilde 
de  engang  og  deres  Børn  komme  paa  Herregaarden  blive  kogte  sorte  og 
lagte  paa  Sølvfad. 

Og  efter  at  den  Tale  var  holdt,  krøb  de  gamle  ind  i  deres  Hus  og  kom  al- 
drig mere  ud;  de  sov.  Det  unge  Sneglepar  regerede  i  Skoven  og  fik  et  stort 
Afkom,  men  de  blev  aldrig  kogte,  og  de  kom  aldrig  paa  Sølvfad;  saa  slut- 

tede  de  deraf,  at  Herregaarden  var  faldet  sammen,  og  at  alle  Mennesker 
i  Verden  vare  uddøde,  og  da  ingen  sagde  dem  imod,  saa  var  det  jo  sandt; 
og  Regnen  slog  paa  Skræppebladene  for  at  gøre  Trommemusik  for  deres 
Skyld,  og  Solen  skinnede  for  at  give  Skræppeskoven  Kulør  for  deres  Skyld, 
og  de  vare  meget  lykkelige,  og  hele  Familien  var  lykkelig,  thi  den  var  det. 


I  DE  HEDE  LANDE  DER  KAN 
RIGTIGNOK  SOLEN  RRÆNDE! 


Ide  hede  Lande  —  der  kan  rigtignok  Solen  brænde!  Folk  blive  ganske 
mahognibrune;  ja  i  de  allerhedeste  Lande  brændes  de  til  Negere,  men 
det  var  nu  kun  til  de  hede  Lande,  en  lærd  Mand  var  kommen  fråde  kolde; 
der  troede  han  nu,  han  kunde  løbe  om  ligesom  derhjemme,  jo,  det  blev 
han  snart  vænnet  at  med.  Han  og  alle  fornuftige  Folk  maatte  blive  inde. 
Vinduesskodder  og  Døre  bleve  lukkede  den  hele  Dag;  det  saa  ud,  som 
hele  Huset  sov,  eller  der  var  ingen  hjemme.  Den  smalle  Gade  med  de 
høje  Huse,  hvor  han  boede,  var  nu  ogsaa  bygget  saaledes,  at  Solskinnet 
fra  Morgen  til  Aften  maatte  ligge  der,  det  var  virkelig  ikke  til  at  holde 
ud!  Den  lærde  Mand  fra  de  kolde  Lande,  det  var  en  ung  Mand,  en 
klog  Mand,  han  sjmtes,  han  sad  i  en  gloende  Ovn;  det  tog  paa  ham,  han 
blev  ganske  mager,  selv  hans  Skygge  krøb  ind,  den  blev  meget  mindre 
end  hjemme,  Solen  tog  ogsaa  paa  den.  —  De  levede  først  op  om  Aftenen, 
naar  Solen  var  nede. 

Det  var  ordentlig  en  Fornøjelse  at  se  paa;  saa  snart  Lyset  blev  bragt 
ind  i  Stuen,  strakte  Skyggen  sig  helt  op  ad  Væggen,  ja,  saagar  hen  ad 
Loftet,  saa  lang  gjorde  den  sig,  den  maatte  strække  sig  for  at  komme 
til  Kræfter.  Den  lærde  gik  ud  paa  Altanen  for  at  strække  sig  der,  og  alt 
som  Stjernerne  kom  frem  i  den  dejlige,  klare  Luft,  var  det  for  ham,  som 
kom  han  til  Live  igen.  Paa  alle  Altaner  i  Gaden  og  i  de  varme  Lande 
har  hvert  Vindue  en  Altan  —  kom  Folk  frem,  for  Luft  maa  man  have,  selv- 
om man  er  vant  til  at  være  mahogni!  Der  blev  saa  levende  oppe  og  nede. 
Skomagere  og  Skræddere,  alle  Folk  flyttede  ud  paa  Gaden,  der  kom  Bord 
og  Stol,  og  Lyset  brændte,  ja,  over  tusind  Lys  brændte,  og  den  ene  talte, 
og  den  anden  sang,  og  Folk  spadserede,  Vognene  kørte,  Æslerne  gik: 
klingelingeling!  de  havde  Klokker  paa;  der  blev  Lig  begravede  med  Salme- 
sang, Gadedrengene  skød  med  Troldkællinger,  og  Kirkeklokkerne  rin- 
gede, jo,  der  var  rigtignok  levende  nede  paa  Gaden.  Kun  i  det  ene  Hus, 
som  laa  ligeoverfor,  hvor  den  fremmede,  lærde  Mand  boede,  var  der  gan- 
ske stille;  og  dog  boede  der  nogen,  for  der  stod  paa  Altanen  Blomster, 
de  groede  saa  dejligt  i  den  Solhede,  og  det  kunde  de  ikke,  uden  at  de  bleve 
vandede,  og  nogen  maatte  jo  vande  dem;  Folk  maatte  der  være.  Døren 
derovre  kom  ogsaa  op  ud  paa  Aftenen,  men  der  var  mørkt  derinde,  i  det 
mindste  i  det  forreste  Værelse,  dybere  inde  fra  lød  Musik.  Den  fremmede, 
lærde  Mand  syntes,  den  var  ganske  mageløs,  men  det  kunde  nu  ogsaa 

gerne  være,  at  han  kun  bildte  sig  det  ind,  for  han  fandt  alting  mageløst 
derude  i  de  varme  Lande,  naar  der  kun  ingen  Sol  havde  været.  Den  frem- 
medes Vært  sagde,  at  han  ikke  vidste,  hvem  der  havde  lejet  Genboens 
Hus,  man  saa  jo  ingen  Folk,  og  hvad  Musikken  angik,  syntes  han,  at  den 
var  gruelig  kedelig.  » Det  er,  ligesom  om  erfsad  og  øvede  sig  paa  et  Stykke, 
han  ikke  kan  komme  ud  af,  altid  det  samme  Stykke.  »Jeg  faar  det  dog 
ud!«  siger  han  nok,  men  han  faar  det  dog  ikke  ud,  hvor  længe  han  spiller.« 

En  Nat  vaagnede  den  fremmede,  han  sov  for  aaben  Altandør,  Gardinet 
foran  den  løftede  sig  i  Vinden,  og  han  syntes,  at  der  kom  en  forunderlig 
Glans  fra  Genboens  Altan,  alle  Blomsterne  skinnede  som  Flammer  i  de 
dejligste  Farver,  og  midt  imellem  Blomsterne  stod  en  slank,  yndig  Jom- 
fru, det  var  som  om  ogsaa  hun  lyste;  det  skar  ham  virkelig  i  Øjnene,  han 
lukkede  dem  nu  ogsaa  saa  forfærdelig  meget  op  og  kom  lige  af  Søvnen; 
i  eet  Spring  var  han  paa  Gulvet,  ganske  sagte  kom  han  bag  Gardinet,  men 
Jomfruen  var  borte,  Glansen  var  borte;  Blomsterne  skinnede  slet  ikke, 
men  stod  meget  godt  som  altid;  Døren  var  paa  Klem  og  dybt  inde  klang 
Musiken  saa  blød  og  dejlig,  man  kunde  ordentlig  falde  hen  i  søde  Tanker 
derved.  Det  var  dog  ligesom  en  Trolddom,  og  hvem  boede  der?  hvor  var 
den  egentlige  Indgang?  Hele  Stueetagen  var  Butik  ved  Butik,  og  der  kunde 
Folk  jo  dog  ikke  altid  løbe  igennem. 

En  Aften  sad  den  fremmede  ude  paa  sin  Altan,  inde  i  Stuen  bagved 
ham  brændte  Lyset,  og  saa  var  det  jo  ganske  naturligt,  at  Skyggen  af  ham 
gik  over  paa  Genboens  Væg;  ja,  der  sad  den  ligeoverfor  mellem  Blom- 
sterne paa  Altanen,  og  naar  den  fremmede  rørte  sig,  saa  rørte  Skyggen 
sig  ogsaa,  for  det  gør  den.  — 

»Jeg  tror,  min  Skygge  er  det  eneste  levende,  man  ser  derovre!«  sagde 
den  lærde  Mand.  ».Se,  hvor  net  den  sidder  mellem  Blomsterne,  Døren 
staar  halvt  paa  Klem,  nu  skulde  Skyggen  være  saa  snild  at  gaa  indenfor, 
se  sig  om,  og  saa  komme  og  fortælle  mig,  hvad  den  havde  set!  ja,  du 
skulde  gøre  Gavn!«  sagde  han  i  Spøg,  »vær  saa  god  at  træde  indenfor! 
naa!  gaar  du?«  og  saa  nikkede  han  til  Skyggen,  og  Skyggen  nikkede  igen. 
»Ja,  saa  gaa,  men  bliv  ikke  borte!«  og  den  fremmede  rejste  sig,  og  hans 
Skygge  ovre  paa  Genboens  Altan  rejste  sig  ogsaa ;  og  den  fremmede  drejede 
sig,  og  Skyggen  drejede  sig  ogsaa;  ja,  dersom  nogen  ordentlig  havde  lagt 
Mærke  dertil,  da  havde  de  tydeligt  kunnet  se,  at  Skyggen  gik  ind  ad  den 
halvaabne  Altandør  hos  Genboen,  lige  idet  den  fremmede  gik  ind  i  sin 
Stue  og  lod  det  lange  Gardin  falde  ned  efter  sig. 

Næste  Morgen  gik  den  lærde  Mand  ud  for  at  drikke  Kaffe  og  læse  Avi- 
ser. »Hvad  er  det?«  sagde  han,  da  han  kom  ud  i  Solskinnet,  »jeg  har  jo 
ingen  Skygge,  saa  er  den  virkelig  gaaet  i  Aftes  og  ikke  kommet  igen;  det 
er  noget  kedeligt  noget!« 

Og  det  ærgrede  ham,  men  ikke  saameget,  fordi  at  Skyggen  var  borte, 

men  fordi  han  vidste,  at  der  var  en  Historie  til  om  en  Mand  uden  Skygge, 
den  kendte  jo  alle  Folk  hjemme  i  de  kolde  Lande,  og  kom  nu  den  lærde 
Mand  der  og  fortalte  sin,  saa  vilde  de  sige,  at  han  gik  og  lignede  efter,  og 
det  behøvede  han  ikke.  Han  vilde  derfor  slet  ikke  tale  derom,  og  det  var 
fornuftigt  tænkt. 

Om  Aftenen  gik  han  ud  paa  sin  Altan  igen,  Lyset  havde  han  meget  rig- 
tig sat  bag  ved  sig,  for  han  vidste,  at  Skyggen  vil  altid  have  sin  Herre  til 
Skærm,  men  han  kunde  ikke  lokke  den!  Han  gjorde  sig  lille,  han  gjorde 
sig  stor,  men  der  var  ingen  Skygge,  der  kom  ingen!  Han  sagde:  hm!  hm! 
men  det  hjalp  ikke. 

Ærgerligt  var  det,  men  i  de  varme  Lande,  der  vokser  nu  alting  saa  ge- 
svindt, og  efter  otte  Dages  Forløb  mærkede  han  til  sin  store  Fornøjelse,  at 
der  voksede  ham  en  ny  Skygge  ud  fra  Benene,  naar  han  kom  i  Solskin, 
Roden  maatte  være  blevet  siddende.  Efter  tre  Uger  havde  han  en  ganske 
taalelig  Skygge,  der,  da  han  begav  sig  hjem  til  de  nordlige  Lande,  vokste 
paa  Rejsen  mer  og  mer,  saa  at  den  tilsidst  var  saa  lang  og  saa  stor,  at  det 
halve  var  nok. 

Saa  kom  den  lærde  Mand  hjem,  og  han  skrev  Bøger,  om  hvad  der  var 
sandt  i  Verden,  og  om  hvad  der  var  godt,  og  hvad  der  var  smukt,  og  der 
gik  Dage,  og  der  gik  Aar;  der  gik  mange  Aar. 

Da  sidder  han  en  Aften  i  sin  Stue,  og  saa  banker  det  ganske  sagte  paa 
Døren. 

»Kom  ind!«  siger  han,  men  der  kom  ingen;  saa  lukker  han  op,  og  der 
stod  for  ham  saadan  et  overordentlig  magert  Menneske,  saa  han  blev 
ganske  underlig.  Forresten  var  Mennesket  særdeles  fint  klædt  paa,  det 
maatte  være  en  fornem  Mand. 

»Hvem  har  jeg  den  Ære  at  tale  med?«  spurgte  den  lærde. 

»Ja,  det  tænkte  jeg  nok!«  sagde  den  fine  Mand,  »at  De  ikke  kendte  mig! 
jeg  er  blevet  saa  meget  Legeme,  jeg  har  ordentlig  faaet  Kød  og  Klæder. 
De  har  nok  aldrig  tænkt  at  se  mig  i  saadan  en  Velmagt.  Kender  De  ikke 
Deres  gamle  Skygge?  Ja,  De  har  vist  ikke  troet,  at  jeg  mere  kom  igen. 
Mig  er  det  gaaet  særdeles  vel,  siden  jeg  sidst  var  hos  Dem,  jeg  er  i  alle 
Henseender  blevet  meget  formuende!  skal  jeg  købe  mig  fri  fra  Tjenesten, 
saa  kan  jeg!«  og  saa  raslede  han  med  et  helt  Bundt  kostbare  Signeter,  som 
hang  ved  Uret,  og  han  stak  sin  Haand  ind  i  den  tykke  Guldkæde,  han  bar 
om  Halsen;  nej,  hvor  alle  Fingrene  glimrede  med  Diamantringe!  og  det 
var  altsammen  virkeligt. 

»Jeg  kan  ikke  komme  til  mig  selv!«  sagde  den  lærde  Mand,  »hvad  er 
dog  alt  det ! « 

»Ja,  noget  almindeligt  er  det  ikke!«  sagde  Skyggen,  »men  De  selv  hører 
jo  heller  ikke  til  det  almindelige,  og  jeg,  det  ved  De  nok,  har  fra  Barns- 
ben traadt  i  Deres  Fodspor.  Saasnart  De  fandt,  jeg  var  moden  til  at  gaa 

alene  ud  i  Verden,  gik  jeg  min  egen  Vej;  jeg  er  i  de  allerbrillanteste  Om- 
stændigheder, men  der  kom  en  Slags  Længsel  over  mig  efter  engang  at 
se  Dem,  før  De  dør,  De  skal  jo  dø!  jeg  vilde  ogsaa  gerne  gense  disse  Lande, 
for  man  holder  dog  altid  af  Fædrelandet!  Jeg  ved,  De  har  faaet  en  an- 
den Skygge  igen,  har  jeg  noget  at  betale  til  den  eller  Dem?  De  vil  bare 
være  saa  god  at  sige  det.« 

»Nej,  er  det  virkelig  dig!«  sagde  den  lærde  Mand,  »det  er  dog  højst 
mærkværdigt!  aldrig  havde  jeg  troet,  at  ens  gamle  Skygge  kunde  komme 
igen  som  Menneske!« 

»Sig  mig  hvad  jeg  har  at  betale!«  sagde  Skyggen,  »for  jeg  vil  nødig  staa 
i  nogen  Slags  Gæld!« 

»Hvor  kan  du  tale  saaledes!«  sagde  den  lærde  Mand,  »hvad  Gæld  er 
her  at  snakke  om!  vær  saa  fri  som  nogen!  jeg  glæder  mig  overordentlig 
ved  din  Lykke  !  sid  ned,  gamle  Ven,  og  fortæl  mig  bare  lidt  om,  hvorledes 
det  er  gaaet  til,  og  hvad  du  saa  ovre  hos  Genboens  der  i  de  varmeLande ! «  - 

»Ja,  det  skal  jeg  fortælle  Dem,«  sagde  Skyggen  og  satte  sig  ned,  »men 
saa  maa  De  ogsaa  love  mig,  at  De  aldrig  til  nogen  her  i  Byen,  hvor  De 
endogsaa  træffer  mig,  siger,  at  jeg  har  været  Deres  Skygge!  jeg  har  i  Sinde 
at  forlove  mig;  jeg  kan  føde  mere  end  een  Familie!«  — 

»Vær  ganske  rolig!«  sagde  den  lærde  Mand,  »jeg  skal  ikke  sige  nogen, 
hvem  du  egentlig  er;  her  er  min  Haand!  jeg  lover  det,  og  en  Mand  et  Ord! « 

»Et  Ord  en  Skygge!«  sagde  Skyggen,  thi  saaledes  maatte  den  jo  tale. 

Det  var  virkelig  ellers  ganske  mærkværdigt,  hvormeget  Menneske  den 
var;  ganske  sortklædt  var  den  og  i  det  allerfineste  sorte  Klæde,  lakerede 
Støvler  og  Hat,  der  kunde  smække  sammen,  saa  at  den  blev  bar  Puld  og 
Skygge,  ikke  at  tale  om,  hvad  vi  allerede  ved  her  var,  Signeter,  Guldhals- 
kæde og  Diamantringe;  jo,  Skyggen  var  overordentlig  godt  klædt  paa,  og 
det  var  just  det,  som  gjorde,  at  den  var  ganske  et  Menneske. 

»Nu  skal  jeg  fortælle!«  sagde  Skyggen,  og  saa  satte  den  sine  Ben  med 
de  lakerede  Støvler  saa  haardt,  den  kunde,  ned  paa  Ærmet  af  den  lærde 
Mands  nye  Skygge,  der  laa  som  en  Puddelhund  ved  hans  Fødder,  og  det 
var  nu  enten  af  Hovmod  eller  maaske  for  at  faa  den  til  at  hænge  ved;  og 
den  liggende  Skygge  holdt  sig  saa  stille  og  rolig  for  ret  at  høre  efter;  den 
vilde  nok  vide,  hvorledes  man  saaledes  kunde  komme  løs  og  tjene  sig  op 
til  sin  egen  Herre. 

»Ved  De,  hvem  der  boede  i  Genboens  Hus?«  sagde  Skyggen,  »det  var 
den  dejligste  af  alle,  det  var  Poesien!  Jeg  var  der  i  tre  Uger,  og  det  er  lige- 
saa  virkende,  som  om  man  levede  i  tre  Tusind  Aar  og  læste  alt,  hvad  der 
var  digtet  og  skrevet,  for  det  siger  jeg,  og  det  er  rigtigt.  Jeg  har  set  alt,  og 
jeg  ved  alt!« 

»Poesien!«  raabte  den  lærde  Mand,  ja,  ja  hun  er  tit  Eremit  i  de 
store  Byer!  Poesien!  ja,  jeg  har  set  hende  et  eneste  kort  Øjeblik,  men 

Søvnen  sad  mig  i  Øjnene!  hun  stod  paa  Altanen  og  skinnede,  som  Nord- 
lyset skinner;  fortæl,  fortæl!  Du  var  paa  Altanen,  du  gik  ind  ad  Døren 

oe  saa       - ! « 

»Saa  var  jeg  i  Forgemakket!«  sagde  Skyggen.  »De  har  altid  siddet  og 
set  over  til  Forgemakket.  Der  var  sletintet  Lys,  der  var  en  Slags  Tus- 
mørke, men  den  ene  Dør  stod  aaben  ligefor  den  anden  i  en  lang  Række 
Stuer  og  Sale;  og  der  var  lyst  op,  jeg  var  rent  blevet  slaaet  ihjel  af  Lys, 
var  jeg  kommet  helt  ind  til  Jomfruen;  men  jeg  var  besindig,  jeg  gav  mig 
Tid,  og  det  skal  man  gøre!« 

»Og  hvad  saa  du  saa?«  spurgte  den  lærde  Mand. 

»Jeg  saa  alting,  og  jeg  skal  fortælle  Dem  det,  men,  -  -  det  er  sletingen 
Stolthed  af  mig,  men  -  -  som  fri  og  med  de  Kundskaber  jeg  har,  ikke  at 
tale  om  min  gode  Stilling,  mine  fortræffelige  Omstændigheder,  -  saa  øn- 
skede jeg  gerne,  at  De  vilde  sige  De  til  mig!« 

»Om  Forladelse!«  sagde  den  lærde  Mand,  »det  er  gammel  Vane,  som 
sidder  fast!  -  -  De  har  fuldkommen  Ret!  og  jeg  skal  huske  det!  men  nu 
fortæller  De  mig  alt,  hvad  De  saa!« 

»Alting!«  sagde  Skyggen,  »for  jeg  saa  alt,  og  jeg  ved  alt.« 

»Hvorledes  saa  der  ud  i  de  inderste  Sale?«  spurgte  den  lærde  Mand. 
»Var  der  som  i  den  friske  Skov?  Var  der  som  i  en  hellig  Kirke?  Vare  Sa- 
lene som  den  stjerneklare  Himmel,  naar  man  staar  paa  de  høje  Bjerge?« 

»Alting  var  der!«  sagde  Skyggen.  »Jeg  gik  jo  ikke  ganske  helt  ind,  jeg 
blev  i  det  forreste  Værelse,  i  Tusmørket,  men  der  stod  jeg  særdeles  godt, 
jeg  saa  alting,  og  jeg  ved  alting!  Jeg  har  været  ved  Poesiens  Hof,  i  For- 
gemakket.« 

»Men  hvad  saa  De?  Gik  gennem  de  store  Sale  alle  Oldtidens  Guder? 
Kæmpede  der  de  gamle  Helte?  Legede  søde  Børn  og  fortalte  deres 
Drømme?« 

»Jeg  siger  Dem,  jeg  var  der,  og  De  begriber,  jeg  saa  alting,  hvad  der 
var  at  se!  var  De  kommet  der  over,  var  De  ikke  blevet  Menneske, 
men  det  blev  jeg!  og  tillige  lærte  jeg  at  kende  min  inderste  Natur,  mit 
medfødte,  det  Familieskab,  jeg  havde  med  Poesien.  Ja,  dengang,  jeg  var 
hos  Dem,  tænkte  jeg  ikke  over  det,  men  altid,  De  ved  det,  naar  Sol  gik 
op,  og  Sol  gik  ned,  blev  jeg  saa  underlig  stor;  i  Maaneskin  var  jeg  næsten 
ved  at  være  tydeligere  end  De  selv;  jeg  forstod  ikke  dengang  min  Natur, 
i  Forgemakket  gik  det  op  for  mig!  jeg  blev  Menneske!  -  -  Moden  kom  jeg 
ud,  men  De  var  ikke  længer  i  de  varme  Lande;  jeg  skammede  mig  som 
Menneske  ved  at  gaa,  som  jeg  gik,  jeg  trængte  til  Støvler,  til  Klæder,  til 
hele  denne  Menneske-Fernis,  som  gør  et  Menneske  kendeligt.  -  -  Jeg  tog 
Vej,  ja,  Dem  siger  jeg  det,  De  sætter  det  jo  ikke  i  nogen  Bog,  jeg  tog  Vej 
til  Kagekonens  Skørt,  under  det  skjulte  jeg  mig;  Konen  tænkte  ikke 
paa,  hvor  meget  hun  gemte;  først  om  Aftenen  gik  jeg  ud;  jeg  løb  om  i 

Maaneskinnet  paa  Gaden;  jeg  gjorde  mig  lang  op  ad  Muren,  det  kildrer 
saa  dejligt  i  Ryggen!  jeg  løb  op,  og  jeg  løb  ned,  kiggede  ind  ad  de  høje- 
ste Yinduer,  ind  i  Salen  og  paa  Taget,  jeg  kiggede,  hvor  ingen  kunde  kigge, 
og  jeg  saa,  hvad  ingen  skulde  se!  Det  er  i  Grunden  en  nedrig  Verden!  jeg 
vilde  ikke  være  Menneske,  dersom  det  niv  ikke  engang  var  antaget,  at  det 
var  noget  at  være  det!  Jeg  saa  det  allerutænkeligste  hos  Konerne,  hos 
Mændene,  hos  Forældrene  og  hos  de  søde,  mageløse  Børn;  -  -  jeg  saa,« 
sagde  Skyggen,  »hvad  ingen  Mennesker  maatte  vide,  men  hvad  de  alle- 
sammen saa  gerne  vilde  vide,  ondt  hos  Naboen.  -  Havde  jeg  skrevet  en 
Avis,  den  var  bleven  læst!  men  jeg  skrev  lige  til  Personen  selv,  og  der 
blev  en  Forfærdelse  i  alle  Byer,  hvor  jeg  kom.  De  bleve  saa  bange  for 
mig,  og  de  holdt  saa  overordentlig  meget  af  mig.  Professorerne  gjorde 
mig  til  Professor,  Skrædderne  gav  mig  nye  Klæder,  jeg  er  godt  forsynet; 
Møntmesteren  slog  Mønt  for  mig,  og  Konerne  sagde,  jeg  var  saa  køn!  og 
saa  blev  jeg  den  Mand,  jeg  er;  og  nu  siger  jeg  Farvel;  her  er  mit  Kort,  jeg 
bor  paa  Solsiden  og  er  altid  hjemme  i  Regnvejr!«  og  saa  gik  Skyggen. 

»Det  var  dog  mærkeligt!«  sagde  den  lærde  Mand. 

Aar  og  Dag  gik,  saa  kom  Skyggen  igen. 

»Hvorledes  gaar  det?«  spurgteden.  . 

»Ak,«  sagde  den  lærde  Mand,  »jeg  skriver  om  det  sande  og  det  gode 
og  det  skønne,  men  ingen  bryder  sig  om  at  høre  sligt,  jeg  er  ganske  for- 
tvivlet, for  jeg  tager  mig  det  saa  nær!« 

»Men  det  gør  jeg  ikke!«  sagde  Skyggen,  »jeg  bliver  fed,  og  det  er  det, 
man  skal  se  at  blive!  ja,  De  forstaar  Dem  ikke  paa  Verden.  De  bliver  daar- 
lig  ved  det.  De  maa  rejse!  jeg  gør  en  Rejse  til  Sommer;  vil  De  med?  Jeg 
gad  nok  have  en  Rejsekammerat!  vil  De  rejse  med  som  Skygge?  Det  skal 
være  mig  en  stor  Fornøjelse  at  have  Dem  med,  jeg  betaler  Rejsen!« 

»Det  gaar  vel  vidt!«  sagde  den  lærde  Mand. 

»Det  er  ligesom  man  tager  det!«  sagde  Skyggen.  »De  vil  have  grumme 
godt  af  at  rejse!  vil  De  være  min  Skygge,  saa  skal  De  faa  alting  frit  paa 
Rejsen!« 

»Det  er  for  galt!«  sagde  den  lærde  Mand. 

»Men  saadan  er  nu  Verden!«  sagde  Skyggen,  »ogsaaledes  bliver  den!« 
og  saa  gik  Skyggen. 

Den  lærde  Mand  havde  det  sletikke  godt,  og  Sorg  og  Plage  fulgte  ham, 
og  hvad  han  talte  om  det  sande  og  det  gode  og  det  skønne,  det  var  for  de 
fleste  ligesom  Roser  for  én  Ko!  -  -  han  var  ganske  syg  tilsidst. 

»De  ser  virkelig  ud  ligesom  en  Skygge!«  sagde  Folk  til  ham,  og  det  gøs 
i  den  lærde  Mand,  for  han  tænkte  ved  det. 

»De  skal  tage  til  et  Bad!«  sagde  Skyggen,  som  kom  og  besøgte  ham,  »der 
er  ikke  andet  for!  jeg  vil  tage  Dem  med  for  gammelt  Bekendtskabs  Skyld; 
jeg  betaler  Rejsen,  og  De  gør  Beskrivelsen  og  er  saadan  lidt  morsom  for 

mig  paa  Vejen;  jeg  vil  til  et  Bad,  mit  Skæg  gror  ikke  ud,  som  det  skulde, 
det  er  ogsaa  en  Sygdom,  og  Skæg  maa  man  have!  Vær  De  nu  fornuftig 
og  tag  imod  Tilbudet,  vi  rejse  jo  som  Kammerater.« 

Og  saa  rejste  de;  Skyggen  var  da  Herre,  og  Herren  var  da  Skygge;  de 
kørte  med  hinanden,  de  red  og  gik  sammen,  Side  ved  Side,  forud  og  bag 
efter,  saaledes  som  Solen  stod;  Skyggen  vidste  altid  at  holde  sig  paa  Herre- 
pladsen; og  det  tænkte  den  lærde  Mand  nu  ikke  saadan  over;  han  var  et 
meget  godt  Hjerte,  og  særdeles  mild  og  venlig,  og  da  sagde  han  en  Dag 
til  Skyggen:  »Da  vi  nu  saaledes  ere  blevne  Rejsekammerater,  som  vi  er 
det,  og  vi  tillige  ere  voksede  op  fra  Barndommen  sammen,  skulle  vi  saa 
ikke  drikke  Dus,  det  er  dog  mere  fortroligt!« 

»De  siger  noget!«  sagde  Skyggen,  som  jo  nu  var  den  egentlige  Herre. 
» Det  er  meget  ligefremt  og  velment  sagt,  jeg  vil  være  lige  saa  velmenende 
og  ligefrem.  De,  som  en  lærd  Mand,  ved  vistnok,  hvor  underlig  Naturen 
er.  Somme  Mennesker  kunne  ikke  taale  at  røre  ved  graat  Papir,  saa  faa 
de  ondt;  andre  gaar  det  gennem  alle  Lemmer,  naar  man  lader  et  Søm 
gnide  mod  en  Glasrude;  jeg  har  lige  saadan  en  Følelse  ved  at  høre  Dem 
sige  du  til  mig,  jeg  føler  mig  ligesom  [rykket  til  Jorden  i  min  første  Stil- 
ling hos  Dem.  De  ser,  at  det  er  en  Følelse,  det  er  ikke  Stolthed;  jeg  kan 
ikke  lade  Dem  sige  Du  til  mig,  men  jeg  skal  gerne  sige  du  til  Dem,  saa  er 
det  halve  gjort! « 

Og  saa  sagde  Skyggen  du  til  sin  forrige  Herre. 

»Det  er  dog  vel  galt,«  tænkte  han,  »at  jeg  maa  sige  De,  og  han  siger 
du,«  men  nu  maatte  han  holde  ud. 

Saa  kom  de  til  et  Bad,  hvor  der  var  mange  fremmede  og  imellem  disse 
en  dejlig  Kongedatter,  som  havde  den  Sygdom,  at  hun  saa  altfor  godt, 
og  det  var  nu  saa  ængsteligt. 

Ligestraks  mærkede  hun,  at  han,  der  var  kommet,  var  en  ganske  an- 
den Person  end  alle  de  andre;  »han  er  her  for  at  faa  sit  Skæg  til  at  vokse, 
siger  man,  men  jeg  ser  den  rette  Aarsag,  han  kan  ikke  kaste  Skygge.  « 

Nysgerrig  var  hun  blevet;  og  saa  gav  hun  sig  straks  paa  Spadsereturen 
i  Tale  med  den  fremmede  Herre.  Som  en  Kongedatter  behøvede  hun  ikke 
at  gøre  mange  Omstændigheder,  og  saa  sagde  hun:  »Deres  Sygdom  er, 
at  De  ikke  kan  kaste  Skygge. « 

»Deres  kongelige  Højhed  maa  være  betydelig  i  Bedring!«  sagde  Skyg- 
gen, »jeg  ved,  Deres  Onde  er,  at  De  ser  altfor  godt,  men  det  har  tabt  sig, 
De  er  helbredet,  jeg  har  just  en  ganske  usædvanlig  Skygge;  ser  De  ikke 
den  Person,  som  altid  gaar  med  mig?  Andre  Mennesker  have  en  almin- 
delig Skygge,  men  jeg  holder  ikke  af  det  almindelige.  Man  giver  sin  Tje- 
ner finere  Klæde  i  Liberiet,  end  man  selv  bruger,  og  saaledes  har  jeg  la- 
det min  Skygge  pudse  op  til  et  Menneske;  ja,  De  ser,  at  jeg  endogsaa  har 

givet  ham  en  Skygge.  Det  er  noget  kostbart,  men  jeg  holder  af  at  have 
noget  for  mig  selv!«  — 

»Hvad!«  tænkte  Prinsessen,  »skulde  jeg  virkelig  være  kommet  mig? 
Dette  Bad  er  det  første,  der  er  til!  Vandet  har  har  i  vor  Tid  ganske  for- 
underlige Kræfter.  Men  jeg  tager  ikke  bort,  for  nu  bliver  her  morsomt; 
den  fremmede  synes  jeg  overordentligt  om.  Bare  hans  Skæg  ikke  vokser, 
for  saa  rejser  han!« 

Om  Aftenen  i  den  store  Balsal  dansede  Kongedatteren  og  Skyggen.  Hun 
var  let,  men  han  var  endnu  lettere,  saadan  en  Danser  havde  hun  aldrig 
haft.  Hun  sagde  ham,  fra  hvad  Land  hun  var,  og  han  kendte  Landet,  han 
havde  været  der,  men  da  var  hun  ikke  hjemme;  han  havde  kigget  ind  ad 
Vinduerne  foroven  og  forneden,  han  havde  set  baade  det  ene  og  det  an- 
det, og  saa  kunde  han  svare  Kongedatteren  og  gøre  Antydninger,  saa  hun 
blev  ganske  forundret;  han  maatte  være  den  viseste  Mand  paa  hele  Jor- 
den !  hun  fik  saadan  en  Agtelse  for,  hvad  han  vidste,  og  da  de  saa  dan- 
sede igen,  saa  blev  hun  forlibt,  og  det  kunde  Skyggen  godt  mærke,  for 
hun  var  færdig  at  se  lige  igennem  ham.  Saa  dansede  de  nok  en  Gang,  og 
saa  var  hun  lige  ved  at  sige  det,  men  hun  var  besindig,  hun  tænkte  paa 
sit  Land  og  Rige  og  paa  de  mange  Mennesker,  hun  skulde  regere  over. 
»En  vis  Mand  er  han,«  sagde  hun  til  sig  selv,  »det  er  godt!  og  dejligt  dan- 
ser han,  det  er  ogsaa  godt;  men  mon  han  har  grundige  Kundskaber,  det 
er  lige  saa  vigtigt!  han  maa  eksamineres.«  Og  saa  begyndte  hun  saa  smaat 
at  spørge  ham  om  noget  af  det  allervanskeligste,  hun  kunde  ikke  selv 
have  svaret  paa  det;  og  Skyggen  gjorde  et  ganske  underligt  Ansigt. 

»Det  kan  De  ikke  svare  paa!«  sagde  Kongedatteren. 

»Det  hører  til  min  Børnelærdom,«  sagde  Skyggen,  »jeg  tror  endog  min 
Skygge  der  henne  ved  Døren  kan  svare  derpaa. « 

» Deres  Skygge ! «  sagde  Kongedatteren, » det  vilde  være  højst  mærkeligt ! « 

»Ja,  jeg  siger  ikke  bestemt,  at  han  kan,«  sagde  Skyggen,  »men  jeg  skulde 
tro  det,  han  har  nu  i  saa  mange  Aar  fulgt  mig  og  hørt  efter,  —  jeg  skulde 
tro  det!  men  Deres  kongelige  Højhed  tillader,  at  jeg  gør  opmærksom  paa, 
at  han  har  saa  megen  Stolthed  af  at  gaa  for  et  Menneske,  at  naar  han  skal 
være  i  rigtigt  Humør,  og  det  maa  han  være  for  at  svare  godt,  saa  maa  han 
behandles  ganske  som  et  Menneske.« 

»Det  kan  jeg  godt  lide!«  sagde  Kongedatteren. 

Og  saa  gik  hun  hen  til  den  lærde  Mand  ved  Døren,  og  hun  talte  med 
ham  om  Sol  og  Maane,  og  om  Menneskene  baade  udenpaa  og  indeni,  og 
han  svarede  saa  klogt  og  godt. 

»Hvad  det  maa  være  for  en  Mand,  der  har  saa  vis  en  Skygge!«  tænkte 
hun,  »det  vilde  være  en  ren  Velsignelse  for  mit  Folk  og  Rige,  om  jeg 
valgte  ham  til  min  Gemal;  -  -  jeg  gør  det!« 

Og  de  vare  snart  enige,  baade  Kongedatteren  og  Skyggen,  men  ingen 
skulde  vide  derom,  før  hun  kom  hjem  i  sit  eget  Rige. 

»Ingen,  ikke  engang  min  Skygge!«  sagde  Skyggen,  og  det  havde  han 
nu  saadan  sine  egne  Tanker  ved.  — 

Saa  vare  de  i  Landet,  hvor  Kongedatteren  regerede,  naar  hun  var  hjemme. 
»Hør,  min  gode  Ven!«  sagde  Skyggen  til  den  lærde  Mand,  »nu  er  jeg 
bleven  saa  lykkelig  og  mægtig,  som  nogen  kan  blive,  nu  vil  jeg  ogsaa  gøre 
noget  særdeles  for  dig!  Du  skal  altid  bo  hos  mig  paa  Slottet,  køre  med 
mig  i  min  kongelige  Vogn  og  have  hundrede  Tusinde  Rigsdaler  om  Aa- 

ret;  men  saa  maa  du  lade  dig 
kalde  Skygge  af  alle  og  en- 
hver; du  maa  ikke  sige,  at 
du  nogensinde  har  været 
Menneske,  og  een  Gang  om 
Aaret,  naar  jeg  sidder  paa  Al- 
tanen i  Solskin  og  lader  mig 
se,  maa  du  ligge  ved  mine 
Fødder,  som  en  Skygge  skal; 
jeg  skal  sige  dig,  jeg  gifter 
Kongedatteren,  i  Aften  skal 
Brylluppet  holdes. « 

» Nej ,  det  er  dog  alt  for  galt ! « 
sagde  den  lærde  Mand,  »det 
vil  jeg  ikke,  det  gør  jeg  ikke! 
det  er  at  bedrage  hele  Lan- 
det og  Kongedatteren  med! 
Jeg  siger  alting!  at  jeg  er  Men- 
nesket, og  at  du  er  Skyggen, 
du  er  bare  klædt  paa!« 

»Det  er  der  ingen,  som 
tror!«  sagde  Skyggen,  »vær 
nu  fornuftig,  ellers  kalder  jeg 
paa  Vagten ! «  — 

» Jeg  gaar  lige  til  Kongedatteren ! «  sagde  den  lærde  Mand.  » Men  jeg  gaar 
først!«  sagde  Skyggen,  »og  du  gaar  i  Arrest!«  -  -  og  det  maatte  han,  for 
Skildvagterne  de  lystrede  ham,  som  de  vidste,  Kongedatteren  vilde  have. 

»Du  ryster!«  sagde  Kongedatteren,  da  Skyggen  kom  ind  til  hende,  »er 
der  sket  noget?  Du  maa  ikke  blive  syg  til  i  Aften,  nu  vi  skal  have  Bryllup. « 

»Jeg  har  oplevet  det  grueligste,  der  kan  opleves! «  sagde  Skyggen,  »tænk 
dig  — ja,  saadan  en  stakkels  Skyggehjerne,  kan  ikke  holde  meget  ud;  - 
tænk  dig,  min  Skygge  er  bleven  gal,  han  tror,  at  han  er  Mennesket,  og  at 
jeg  —  tænk  dig  bare,  -  -  at  jeg  er  hans  Skygge!« 

SKYGGEN 


Det  er  frygteligt!«  sagde  Prinsessen,  »han  er  dog  spærret  inde?« 

Det  er  han!  Jeg  er  bange,  han  kommer  sig  aldrig.« 

»Stakkels  Skygge!«  sagde  Prinsessen,  »han  er  meget  ulykkelig;  det  er 
en  sand  Velgerning  at  befri  ham  fra  den  Smule  Liv,  han  har,  og  naar  jeg 
rigtig  tænker  over  det,  saa  tror  jeg,  det  bliver  nødvendigt,  at  det  bliver 
gjort  af  med  ham  i  al  Stilhed! 

Det  er  rigtignok  haardt!«  sagde  Skyggen,  »for  det  var  en  tro  Tjener!« 
og  saa  gav  han  ligesom  et  Suk. 

De  er  en  ædel  Karakter!«  sagde  Kongedatteren. 
Om  Aftenen  var  hele  Byen  illumineret,  og  Kanonerne  gik  af:  Bum!  og 
Soldaterne  præsenterede  Gevær.  Det  var  et  Bryllup!  Kongedatteren  og 
Skyggen  gik  ud  paa  Altanen  for  at  lade  sig  se  og  faa  nok  en  Gang  Hurra. 

Den  lærde  Mand  hørte  ikke  noget  til  alt  det,  for  ham  havde  de  taget 
Livet  af.  - 


DER  VAR  ENGANG  EN  PRINS ;  HAN 
VILDE  HAVE  SIG  EN  PRINSESSE 


Der  var  engang  en  Prins;  han  vilde  have  sig  en  Prinsesse,  men  det 
skulde  være  en  rigtig  Prinsesse.  Saa  rejste  han  hele  Verden  rundt 
for  at  finde  saadan  en,  men  allevegne  var  der  noget  i  Vejen,  Prinsesser 
var  der  nok  af,  men  om  det  var  rigtige  Prinsesser,  kunde  han  ikke  gan- 
ske komme  efter,  altid  var  der  noget,  som  ikke  var  saa  rigtigt.  Saa  kom 
han  da  hjem  igen  og  var  saa  bedrøvet,  for  han  vilde  saa  gerne  have  en 
virkelig  Prinsesse. 

PRINSESSEN  PAA  ÆRTEN 


En  Aften  blev  det  da  et  frygteligt  Vejr;  det  lynede  og  tordnede,  Regnen 
skyllede  ned,  det  var  ganske  forskrækkeligt!  Saa  bankede  det  paa  Byens 
Port,  og  den  gamle  Konge  gik  hen  at  lukke  op. 

Det  var  en  Prinsesse,  som  stod  udenfor.  Men  Gud,  hvor  hun  saa  ud  af 
Regnen  og  det  onde  Vejr!  Vandet  løb  ned  af  hendes  Haar  og  hendes  Klæ- 
der, og  det  løb  ind  af  Næsen  paa  Skoen  og  ud  af  Hælen,  og  saa  sagde  hun, 
at  hun  var  en  virkelig  Prinsesse. 

»Ja,  det  skal  vi  nok  faa  at  vide! «  tænkte  den  gamle  Dronning,  men  hun 
sagde  ikke  noget,  gik  ind  i  Sovekammeret,  tog  alle  Sengeklæderne  af  og 
lagde  en  Ært  paa  Bunden  af  Sengen,  derpaa  tog  hun  tyve  Madrasser,  lagde 
dem  ovenpaa  Ærten,  og  saa  endnu  tyve  Edderdunsdyner  ovenpaa  Ma- 
drasserne. 

Der  skulde  nu  Prinsessen  ligge  om  Natten. 

Om  Morgenen  spurgte  de  hende,  hvorledes  hun  havde  sovet. 

»Oh,  forskrækkelig  slet!«  sagde  Prinsessen,  »jeg  har  næsten  ikke  luk- 
ket mine  Øjne  den  hele  Nat!  Gud  ved,  hvad  der  har  været  i  Sengen?  Jeg 
har  ligget  paa  noget  haardt,  saa  jeg  er  ganske  brun  og  blaa  over  min  hele 
Krop !  Det  er  ganske  forskrækkeligt !  < 

Saa  kunde  de  se,  at  det  var  en  rigtig  Prinsesse,  da  hun  gennem  de  tyve 
Madrasser  og  de  tyve  Edderdunsdyner  havde  mærket  Ærten.  Saa  øm- 
skindet kunde  der  ingen  være  uden  en  virkelig  Prinsesse. 

Prinsen  tog  hende  da  til  Kone,  for  nu  vidste  han,  at  han  havde  en  rig- 
tig Prinsesse,  og  Ærten  kom  paa  Kunstkammeret,  hvor  den  endnu  er  at 
se,  dersom  ingen  har  taget  den. 

Se,  det  var  en  rigtig  Historie! 


